
Forord. 

_ » 

O om Enhver strax vil se, have disse Foredrag ikke 
til Formaal at skildre Bondestandens Historie fra de 
ældste Tider indtil Frigjørelsen paa nogen udtømmende 
Maade. De have til Hensigt at give Hovedsynspunkter 
og at fremdrage forsømte Betragtninger over Bondens 
Fortid, og de sigte alle mod ét Maal: 

at komme bort fra en vis, klynkende Anskuelse af 
Fortiden og især af vor indre Udvikling, hvorefter danske 
Mænd ikke ret tør se Landets Fortid omtrent paa noget 
Tidspunkt i Ansigtet, og det især fordi der formentlig 
møder os Synet af forsætlig Undertrykkelse og uheldige 
Love. Danmark fortjener ingenlunde saaledes at udpeges 
som Urettens eller den ukloge Styrelses Land, og om det 
end er vitterligt, at Bonden har oplevet en Underkuelses 
Tid, har man ikke Ret til at antage, at denne varede 
gjennem Aarhundreder. 

Hovedgrunden til at en saadan Anskuelse er bleven 
raadende, er den, at vi altfor ofte have lagt en Nutids 
Maalestok til Grund, uden at bemærke Forskjellen mellem 
før og nu; man har alt for lidt spurgt, om da vore Til- 
stande stode tilbage for den almindehge Udvikling i 



Europa , om vi ikke snarere fulgte ' dennes Veje eller 
maaske endog gik forud for den. Og saaledes kom da 
tilsidst den Opfattelse til at være raadende, at Danmark 
særlig var Landet med de brodne Kar. 

Det er denne grundurigtige Opfattelse, som jeg har 
villet bekjæmpe og som jeg har ment, at vi burde op- 
give, inden vi fejre Festen tor Bondestandens Frigjørelse; 
særlig fra dette Standpunkt set har jeg fortalt om Bøn- 
dernes Historie igjennem Tiderne og om Frigjørelsen. — 

De her givne Skildringer ere beregnede paa Hver- 
mand, men de bygge paa strængt videnskabelige Under- 
søgelser. Man vil bag i Bogen finde Henvisninger til 
selve Kilderne, til Andres Undersøgelser over dette Æmne, 
lige som ogsaa til de Atliandlinger i lærd Form, som 
jeg har oflfenthggjort andensteds. 

Januar 1888. 

Johannes Steenstrup. 

Første roredrag. 

Demokratiske Højsletter og Lavlande. 



Højstærede Tilhørere! 

Vi skulle om kort Tid fejre en Fest, som i bedste 

Forstand maa kaldes en Folkefest, i Anledning af den 

Frigjørelse, som for hundrede Aar siden overgik hele vort 

danske Borgersamfund. Ganske vist udgjør Bondestanden 

kun en Del af Samfundet, om end den største, men de 

andre Stænder havde kæmpet for at skaffe Bønderne 

Friheden, og alle Samfundsklasser have følt det som en 

uendelig Lykke, at Jordens Dyrkere vandt Selvstændighed 

og Uafhængighed. Det ligger da nær at kaste Blikket 

tilbage paa Tiden inden Frigjørelsen. Vi ønske jo dog 

ikke tankeløst at deltage i Festen, men ville vide, hvilke 

Lænker det var som brast 1788 og hvor stærkt og hvor 

længe de havde snæret og bundet. Ved Bondefrigjørelsen 

i det nævnte Aar eller rettere ved den store Række af 

Lovbud og Befalinger, som Kronprins Frederik efter 

modent Overlæg med indsigtsfulde og ædle Mænd i 

Løbet af en Snes Aar lod udgaa, omskabtes helt vort 

Samfund. En Ordning af Jorddyrkningen, som havde 

vai'et maaske nogle Aartusinder, en Driftsmaade for de 

store Godser, som havde bestaaet i flere Aarhundreder, 

Pligter og Byrder, som vare Rester af Middelalderens 

1 



8 'Første Foredrag. 

Statsordning, ikke mindre end Tvang og Baand, som 
f3rst'*-£Q€y?6'<i6n eller endog de allerseneste Åaringer 
havde skabt"— ^ItHr^tte^pastyrtedes ved hine Loj^e, som 
i lige Grad fældede den gamle og den nye Ufrihed. For 
en Betragtning af Bondens ældre Historie vil det åben- 
bart være særlig vigtigt at forfølge, hvorledes Ufriheden 
er voxet sin langsomme Væxt for tilsidst at brede sig 
over alle Forhold — og dette vil derfor være Gjenstand 
for de Foredrag, som jeg idag begynder. 

Naar Talen er om Bøndernes Historie og om Fri- 
hedens Historie, staa vi imidlertid ved et Æmne, som 
hidtil har været Gjenstand for en højst urigtig og uret- 
færdig Behandling. Der er heller ikke mindste Grund 
til at lægge Skjul paa at Hovedmanden for at en saadan 
fejlfuld Opfattelse af Fortiden har været raadende, er en 
af vor Historieskrivnings mest fortjente Mænd C. F. A 1 1 e n. 
Hans berømte Haandbog i Danmarks Historie og hans 
Lærebog ere komne til at understøtte Tendentser, som 
ganske sikkert vare hans Natur meget imod. Allerede 
hurtigt efter at han havde skrevet sin Haandbog, gjorde 
C. Paludan-Muller ligesom ogsaa en tydsk Historiker ^ op- 
mærksom paa Forfatterens baade urigtige og uheldige 
Synspunkter for Betragtningen af de indre Forhold, ja 
man kan sige hans fejlagtige Grundsyn paa Nationens 
Udvikling, og de udpegede, hvorledes dette blandt andet 
skrev sig fra den Mangel paa universalhistorisk Aand, 
som var et Særmærke for hans iøvrigt saa grundige og 
paalidelige Skildring af vort Lands Historie. Men Allen, 
hos hvem Lyst til at fastholde tagne Standpunkter næppe 
lader sig bestride, rettede Intet i de mange følgende .. 
Udgaver, tvertimod vedblev det Tilbageblik paa Danmarks [ 
Fortid, som han har føjet til sin Bog, stadig at hævde |J 
hans Betragtningsmaade. 

Og dette Tilbagebliks Hovedtanke er den, at vi siden 
Stænderforsamlingerne bleve oprettede 1834 og især siden 

den frie Forfatning blev os tilstaaet 1848 have vundet 
den Folkefrihed tilbage, som bestod i Oldtiden og som 
da var saa at sige Landets Grundlov. De fribaarne 
Bønder, den Gang den eneste Stand i Landet, vare Lov- 
givere paa Tinge, og de afgjorde selv som Dommere 
deres Retstrætter. I Middelalderen trængte imidlertid 
. Gejstlighed og Adel sig frem paa de frie Bønders Bekost- 
ning, og „Fortidens hæderlige Bondestand, svækket og 
ødelagt ved blodige indvortes og udvortes Krige, var 
bleven Vorned og Træl". Kong Christian IL vover vel 
en Dyst for de undertrykte Bønder og Borgere, men 
uden Held, og Adelen fremstaar efter Kampen kun med 
saa langt større Vælde. Denne Magt blev vel ved Borger- 
standens og Gejstlighedens Tilslutning til Kongen brudt 
1660, men derved var borgerlig Lighed ikke naaet. 
»Bonden forblev Træl som før; kun at han senere blev 
kaldt Stavnsbunden i Stedet for Vorned.** Først 
den stigende Oplysning i det 18de Aarhundrede frem- 
kaldte en levende Deltagelse for Bondens Stilling, hvad 
der 1788 satte sin store Frugt i Bondestandens Frigjørelse. 
I de raadgivende og lovgivende Forsamlinger sidder han 
nu ved de andre Stænders Side. 

Denne Skildring kan man gjerne kalde sand — for 
hvert enkelt Udtryk deri kan maaske gives et vist For- 
svar — og dog maa man betegne den som fejlagtig i 
sit Hovedsyn. Forfatteren, som føler saa varmt for de 
lavere Stænder, er uden selv at mærke det kommen til 
at vælge et vidt forskjelligt Standpunkt for sin Betragt- 
ning af Oldtiden og af Nutiden, saaledes som vi strax 
skulle se. Mine Tilhørere ville fremdeles lægge Mærke 
til, hvorledes Allen allerede i Middelalderen har trukket 
Bondestanden ned til den ulykkelige Trællestilling, saa 
at man skulde synes, at længere kunde han dog vel ikke 

synke. Ogsaa paa mange andre Punkter raader der hos 

1* 



4 Første Foredrag. 

Allen en højst uretfærdig Betragtningsmaade, saaledes 
som der oftere vil blive paavist i det Følgende. 

Det er mod denne Opfattelse, som er gjeiitaget af 
Forfattere i Hundredetal og som i mange historiske 
Skildringer er bleven belyst i Enkeltheder med end 
stærkere Farver, at jeg retter mit Angreb — og jeg vil 
i denne Time beskjæftige mig med Bondens Stilling i 
Oldtiden. 



Ligesom man i Geografien skjælner mellem de lave 
Slettelande og Højsletterne, saaledes forekommer 
det mig uundgaaeligt nødvendigt i statsretlig Forstand 
at udskille det demokratiske Sletteland fra den demo- 
kratiske Højslette. Ja, det tør siges, at naar vi, som jo 
jævnlig sker, paaberaabe os Oldtidens Demokratier til 
Bedste for vor moderne demokratiske Udvikling, da gjøre 
vi os skyldige i at forvexle to vidt forskjellige Forhold. 
Der er ganske vist ofte mindet herom, men dog gjen- 
tages denne Urigtighed bestandig. Naar det er meget 
ukorrekt at kalde Thibet eller et andet asiatisk Plateau, 
hvor umaadelige dets Flader end ere, for et lavt Slette- 
land, efterdi disse Højsletter ligge en halv Snes Tusind 
Fod over Havets Overflade og derfor have et helt andet 
Klima, andre Væxter og en anden Kultur end Sletterne 
omkring Flodernes nedre Løb, saa er det ogsaa urigtigt 
at tale om Fortidens Demokrati i samme Forstand som 
om Nutidens. Oldtidens Demokrati havde sine udstrakte 
Flader og sin ensartede Jævnhed Tusinder af Fod over 
det Niveau, som nuomstunder gjøres til Udgangspunkt 
for Betragtningen — idet vi i det anvendte Billede aaben- 
bart maa tildele den almindelige Stemmeret Rollen som 
Havets Overflade, En Formation, som kunde kaldes et 

demokratisk Sletteland, forekommer kun i Dannelser fra 
de allernyeste Tidsperioder. 

Den Fejl, som man begaar ved at betragte Oldtidens 
Demokrati som Noget, der kan sammenstilles med moderne 
Udviklingstrin, grunder sig, hvis jeg da ser ret, især paa 
to Misforstaaelser. For det Første har man opfattet 
urigtigt Betydningen af Demos, Folket, der var kaldt 
til Magten i Oldtiden. Benævnelsen Demokrati eller 
Folkevælde blev nemlig dannet som Modsætning til den 
Enkeltes Herredømme, Monarki, og til de Bedstes eller 
Adeliges Vælde, Aristokratiet. Men Intet kunde være 
fjæmere fra Oldtidens Tankegang end at Folkets Magt 
skulde være enstydig med Alles Magt, og man vilde ved 
at oversætte Grundlovens § 30 paa Græsk ikke i fjerneste 
Maade naa til en Bestemmelse af det græske Folk. Til 
Demos, der fik Indflydelse paa Regjeringen, hørte sandelig 
ikke enhver uberygtet Mand, som ikke stod i privat 
Tjenesteforhold uden at have egen Husstand. Lad os 
engang i Tankerne hensætte os paa den retfærdige og 
demokratiske Aristides' Tid, og lad os tage Plads uden- 
for Folkeforsamlingen paa Torvet med det Formaal at 
anstille Betragtninger ikke over dem, som gaa ihd.i den 
atheniensiske Folkeforsamling, men over dem, som^ maa 
blive udenfor. Til vor store Forbauselse ville vi herude 
træffe den største Part af dem, som vi nu kalde det 
almindelige Vælgerfolk. 

I alle demokratiske Stater indenfor den græske Verden 
— saaledes skriver en i den græske Fortid særdeles 
kyndig Forfatter ^ — manglede netop det Element, som 
for de moderne Tilstandes Vedkommende spiller Sfinxens 
Rolle. Man havde ikke hint masseagtige Proletariat af 
saakaldte Arbejdere. Ved Siden af de lidet talrige frie 
Arbejdere paa Landet var der vel uhyre Arbejdskræfter 
til Stede, men disse vare kjøbte Slaver fra fremmede 
Lande, som stode helt udenfor den sociale og politiske 

Bevægelse hos Demos. De antike Stater vare Slavestater, 
og netop i desto højere Grad jo betydningsfuldere de 
udviklede sig. Alle de politiske Bevægelser i Athen 
angik kun de store Slægter, Borgerne og Bønderne. 
Herved undgik Staten de store Vanskeligheder, som de 
moderne Stater have at overvinde, efter at de have ind- 
ført den almindelige Valgret. — Saaledes var altsaa det 
græske Folk et foi'nemt, et til yderste Maal priviligeret 
Lag af det hele Samfund, og man slap ud over alle 
Vanskeligheder ved at lukke Øjet for, at der var be- 
rettigede Individer nedenfor Borgerstanden. 

Men vi kunne ved en fortsat Betragtning af det 
atheniensiske Samfund finde i det mindste Noget af den 
anden Hovedforskjel, der udmærker Nutidens Demokrati 
fra Fortidens. Lad os ikke nøjes med at staa udenfor 
det græske Folketing, lad os gaa ind og se, hvem der 
herskede her. Det vil under vort Besøg snart aabenbare 
sig, at der er stor Forskjel mellem, at Forfatnings- 
loven giver en Ret og at Samfundets sociale Forhold 
ere saadanne, at de kunne tillade den Berettigede 
at anvende sin Ret. Den Forfatter, som jeg nylig 
nævnte, skriver saaledes om Tilstanden kort efter at 
Athens Forfatning ved Solon var bleven omdannet i 
demokratisk Aand: „Virkningen heraf viste sig endnu 
en god Stund derefter kun temmelig ufuldkomment. Det 
var foreløbig alene Forfatningens Former og dens Me- 
kanisme, til hvilke Athenienserne vænnede sig. Det 
varede længe, førend Demos — i Attika altsaa hoved- 
sagelig Bønderne, da den Borger, som ikke ejede Jord, 
kun havde Theternes temmelig begrænsede Ret — lærte 
rigtig at sætte Pris paa de ham tildelte Rettigheder, og 
endnu meget længere, førend de overhovedet lærte ret 
at bruge dem. Ligesom i England lige ned til Gobdens 
og Brights Tidsalder saaledes hævdede i Athen endnu 
paa det rene eller radikale Demokratis Tid Adelen den 

ledende Stilling i det offentlige Liv lige til Udgangen af 
den peloponnesiske Krig. De store Adelsslægter be- 
herskede faktisk Valgene.**^ 

Dette kunde belyses endnu skarpere^ om vi toge 
andre af Sydens Folk for os, men vi ville hellere fort- 
sætte disse Betragtninger ved at vende os mod Nord. 
Saa meget turde staa fast, at det atheniensiske Demokrati 
ikke kan kaldes et Demokrati i moderne Forstand; dertil 
vare alt for mange udelukkede fra Deltagelse i Stats- 
magten eller socialt hindrede i at øve deres Rettigheder 
for ej at tale om den Forskjel, at i de moderne Stater 
Forpligtelsen til at skulle deltage i Styrelsen savnes lige 
saa vel som den nødvendige Fritid til at kunne gjøre 
det. ;,Hos et dannet Folk — siger BluntschU* — er det 
rene Demokrati, øvet af Alle, altid en Usandhed, da For- 
udsætningen for dets Existens er en tjenende ufri Be- 
folkning.* At der er en tredje Forskjel mellem de 
Gamles Demokrati og Nutidens ved at hint øvedes 
umiddelbart og dette gjennem valgte Repræsentanter, 
derved behøver jeg ikke at dvæle i denne Sammenhæng. 
Men for at gaa over til Folkeslag, som staa os nærmere, 
da har heller intet blandt de germanske Folk fremvist 
en Forfatning af den Karakter, at den lod sig betegne 
som et demokratisk Sletteland; jeg afser fra de smaa 
Folkemenigheder, der i afsides Egne imder ganske særlige 
Naturforhold sjældent eller aldrig have noget af de vigtige 
Statsanliggender at afgjøre, der hos enhver større Nation 
netop volder de vanskeligere Opgaver og søndrer Sam- 
fundet. Det er almindelig erkjendt, at i de gamle ger- 
manske Riger vare et monarkisk, et aristokratisk og et 
demokratisk Element paa den mærkeligste Maade blandede 
tilhobe. Man kan paavise germanske Folk, som ikke 
havde Konger, men man har endnu ikke kunnet paavise 
en Forfatning, som kunde kaldes rent demokratisk, og 
hos de fleste germanske Folk var det de Rige og Stor- 

mændene, der herskede. I hvert Fald var der altid en 
umaadelig Afstand mellem Tallet paa dem, som havde 
Indflydelse paa Tinge og ved Statsstyreisen, og dem, 
som uden at have nogen politisk Betydning maatte bøje 
sig for de Mægtige. 

Det falder os som bekjendt saa let i Munden her- 
hjemme at kalde til Vidne de gode, gamle Dage, da hver 
fri Mand mødte paa Tinge og fattede Beslutninger om 
Landets almindelige Anliggender. Men dersom man ved 
Hjælp af vore Kilder vilde følge Folkets Tilstande til- 
bage til den historiske Tidsalders Begyndelse, vilde man 
langt snarere finde Oplysninger om, at Samfundets 
øverste Lag eller de store Slægter spillede Hovedrollen. 
Naar Høvdingerne eller Storbønderne samledes paa Tinge, 
havde de vel en stor Skare Mænd af Bondestanden' med 
sig, men saadanne, som vare mere eller mindre afhængige 
af dem, og som skulde give deres egen Optræden An- 
seelse og deres Udtalelser Vægt. Naar vi læse de is- 
landske Sagaer, se vi de mindre Bønder følge Stor- 
bøndeme til Tinge for at staa dem bi og stride for dem, 
men ikke for at ytre nogen selvstændig Mening, i alt 
Fald ingen, som kunde være deres Beskyttere til Skade. 
Landets Magthavere vare altsaa Storbønderne, som 
ejede anselige Hovedgaarde eller besade flere mindre 
Gaarde og Huse, hvis Beboere vare deres Undergivne, 
ligesom de dernæst vare Herrer over en stor Skare af 
Trælle, der forrettede alt det personlige Arbejde paa 
Marken, hos Kvæghjorden, ved Kværnen eller i Huset. 
En saadan Bonde krigede og sejlede til fremmede Lande ; 
han havde næsten altid med Vaaben at gjøre, smedede 
dem vel ogsaa undertiden selv, deltog vel ogsaa i Ager- 
dyrkningen, men begge Dele da kun for Lyst og ikke 
fordi han behøvede det; han digtede Sange og han lagde 
sig efter Lovkyndighed for at kunne have Indflydelse; 
han var kort sagt en af de saakaldte storættede Mænd; 

han hørte til de rigeste, mægtigste, til de mest dannede 
Slægter i Landet. „Der hører da kun liden Eftertanke 
til at indse, at disse Oldtidens Bønder ikke have andet 
end det tilfældige i Navnet tilfælles med vor nuværende 
Bondestand, at en saadanBonde var for sin Tid endog 
en langt mere anselig og betydelig Mand, end Herre- 
manden nu er hos os. En Forblanding af tvende saa 
væsentlig forskjellige Forhold røber en saa overfladisk 
Betragtning af Fortid og Nutid, som det vel er muligt 
at tænke sig.* Denne sandfærdige Skildring af de gamle 
Tilstande skyldes Niels Matthias Petersen*, en Mand 
der besad den varmeste Følelse for alle Lidende og Under- 
trykte, og hans Opfattelses Rigtighed vil ingen virkelig 
Kyndig kunne bestride. 

I Danmark var Forholdet omtrent det samme som 
paa Island og i Norge, i alt Fald indtil den Tid da 
Hedenskabets sidste Rester døde. I det Tidsrum, som 
vi betegne som Valdemarernes, havde allerede Tilstandene 
antaget en noget anden Karakter, for saa vidt som de 
tidligere Storbønder i høj Grad havde faaet en Optræden 
som Sydens Adel. Karakteren af at være Bonde var 
trængt tilbage, og de rige Besiddere deltog vel ogsaa 
mindre i Bondens Gjerning. Navnet Bonde var heller 
ikke længer et saadant Hædersmærke som tidligere. 
Herremænd og Riddere, Svende og Vcebnere var bleven 
Betegnelsen for de store Bønder fra de gamle Dage; de 
mindre Selvejere mødte vel paa Tinge, men deres Stemme 
havde kun liden Vægt ved Siden af de Stores. 

Det er derfor en Misforstaaelse, naar enkelte For- 
fattere, til Exempel Tydskeren Dahlmann, have sagt, at 
Danmarks Forfatning i Oldtiden var en Blanding af 
Kongedømme og Folkeregjering, at „den højeste Stats- 
magt var hos Folket, og at dette Folk repræsenteredes 
ved en eneste Stand, den fribaarne bosiddende Bonde**, 
samt at der først efter Haanden opstod et Alt under- 

kuende Aristokrati^. Det er ingenlunde Tilfældet, at 
der kun var en eneste Stand, allerede hos Saxo se vi 
mange Standstrin nævnte; ligesaa lidt var Indflydelsen 
ligelig fordelt paa Mange. Oldtiden var netop i høj 
Grad aristokratisk, og som alt sagt havde hin Tids 
Bønder ikke andet end Navnet tilfælles med den nu- 
værende Bondestand. N. M. Petersen har da ogsaa 
svaret herpaa med det djærve Ord: Hvad enten man 
kalder Aristokraterne Bønder eller hvad Navn 
man giver dem, det gjør Intet til Sagen; Statens 
Forfatning var altid saadan, at Kongen, Kon- 
gens Mænd og de store Jordegodsejere, og ikke 
Almuen gjorde Udslaget^. 

Imidlertid dukker stadig Tanken om den almindelige 
Bondefrihed, om et demokratisk Regimente, frem baade 
i populære historiske Bøger og i politiske Arbejder, vel 
især paa Grund af, at der virkelig var et demokratisk 
Element tilstede i den ellers aristokratiske Forfatning. 
Det var maaske derfor værdt at komme Spørgsmaalet 
lidt nærmere paa Livet og til Ex. ved lidt Statistik at 
belyse, hvorledes Forholdet vel kunde være paa et Tids- 
punkt, fra hvilket vi have nøjere Oplysninger om Folkets 
politiske Rettigheder og som dernæst ligger før den 
egentlige Adelsperiode. 

Danmark har for Øjeblikket omtrent 300,000 Væl- 
gere til Folketinget, hvad der er 15 pro Cent af den 
hele Befolkning i Landet. Fra Valgret ere udelukkede 
alle Kvinder og dernæst Mænd under 30 Aar De Valg- 
berettigede udgjøre i Forhold til den hele mandlige Be- 
folkning over 30 Aar 73 pro Cent, saaledes at 27 pro 
Cent af forskjellige Grunde ere udelukkede ^ Det Spørgs- 
maal, som vi rette til dem, der granske i de gamle 
Pergamenter og Kilder, lyder nu saaledes : kan man an- 
tage, at i Danmark i Oldtiden eller i den tidligere Middel- 
alder 73 p. Ct. eller 80 p. Ct. af den mandlige Befolk- 

ning — thi vi sætte gjerne Procenttallet noget op paa 
Grund af Mandens dengang tidligere indtrædende Moden- 
hed — deltog i eller havde faktisk Indflydelse paa Landets 
Styrelse, Kongevalg, Lovgivning, Rettergang osv.? Svaret 
vil lyde: Nej; en Statistik fra de Tider vilde bringe helt 
andre Oplysninger. 

I et Skema over Ikke-Berettigede vilde strax en 
Rubrik vække vor Opmærksomhed ved et umaadelig 
stort Ziffer: nemlig det store Tal af Trælle og Fri- 
givne. Allerede herved viser det sig, paa hvilket højt 
Plateau man maa stige op for at finde den demokratiske 
Lighed, og hvor usikker den Sandhed er, at Nordboerne 
vare et frit Folk, indtil der i Middelalderens senere Aar- 
hundreder udviklede sig et Alt underkuende Aristokrati. 
„Ja vel, et frit Folk! — udbryder N. M. Petersen — 
dog saaledes at hartad Halvdelen af Landets Befolk- 
ning, næsten hele den arbejdende Klasse, var livegne 
Trælle.« ^ 

Efter Christendommens Indførelse var Trældommen 
aftagende, og paa Erik Glippings Tid træffes vel de sidste 
Trælle. Men samtidig med at Christendommen bragte de 
lavere Lag af Folket til at stige i social Betydning, med- 
førte den katholske Kirkes Ordning, at store Dele af 
Befolkningen udelukkedes fra politiske Rettigheder. Med 
andre Ord, nu voxer Tallet indenfor et andet Rubrum: 
Gejstlighedens. I vore Dage er ingen Gejstlig som 
saadan udelukket fra at være Vælger, men i Middel- 
alderen er der en bestemt Bestræbelse for at fjerne 
Gejstligheden fra de verdslige Domstole og Ting, hvorfor 
det til Ex. hedder i Jydske Lov I. 31, at Klostermænd 
og lærde Mænd, det er Præst, Degn og Underdegn, ikke 
maa være Værge paa Lægmænds Ting. Munke maatte 
nu aldeles ikke komme paa Tinge eller deltage i Rets- 
livet dér; de havde i Klostrets Abbed en Talsmand for 
deres Rettigheder. Men dernæst indtog Landsbypræsterne 

en saa beskeden Stilling, at deres politiske Betydning 
var saa godt som ingen, foruden at den gejstlige 
Disciplin holdt deres Selvstændighed bunden i Kraft af 
Ordningen indenfor selve den gejstlige Stat, hvilken var 
i højeste Grad aristokratisk. 

Vi finde dernæst i vore Valglister en Klasse Vælgere 
under Betegnelsen Vaglejere og Tjenestemænd^ hvilke 
udgjøre mellem en Femtedel og en Sjettedel af det hele 
Vælgertal, nemlig 18 p. Ct. ^^ Derom kan man nu vel 
let blive enig, at det vilde være at tegne et aldeles for- 
vrænget Billede af Fortiden, dersom man troede, at 
Arbejderne eller Daglejerne paa Tinge havde en Stemme 
af nogensomhelst Betydning enten enkeltvis eller ved at 
slutte sig sammen. 

Det Anførte maa kunne tjene til en Belysning af 
trende Rubrikker i en Statistik over politisk Berettigede 
og Uberettigede i hin fjerne Fortid. 

Men vi kunne meget vel gaa videre ind paa Enkelt- 
heder for at vise, hvilke forskjellige Tanker Nutiden og 
Oldtiden have om de Samfundselementer, hvilke det kan 
tillades at virke paa Tinge i offentlige Anliggender. I 
vor Valgstatistik finde vi et Rubrum: Aftægtsfolk og 
Lignende^ 6 p. Gt. I gamle Dage var en Stilling af den 
Art som en Aftægtsmands ganske sikkert almindeligei*e 
end nu om Stunder, eftersom der fandtes langt færre 
Midler, hvorved man som ved Nutidens Livrenter og 
Alderdomsforsikring kunde hygge om de Gamle, og 
ingen Sparekasser, som let kunde bevare Arbejdets 
Overskud. Men Aftægten tog en anden Form. De 
Gamle, Fattige og Svagelige indtoges i en Andens Fled 
eller Husstand som Fledføringe imod at faa Underhold 
af denne Husbond. Men Fledføringen var i juridisk og 
poUtisk Henseende en meget forladt Skabning. Han 
stod under sin Husbondes Værgemaal, kunde ikke arve 
eller gaa i Rettergang, ikke fordre Ed aflagt af Andre 

eller selv være Mededsmand, ligesom ogsaa Husbonden 
var den, der svarede for hans Gjeminger, gav og mod- 
log Bøder for ham^^. Saaledes indtog han en Stilling, 
der mindst var lige saa ringe som de Umyndiggjortes i 
vore Dage, og der tilkom ham naturligvis ingen politiske 
Rettigheder af de samme Grunde som dem, hvorfor vor 
Grundlov hindrer den Umyndiggjorte i at være Vælger. 
Men i Nutiden bliver man ikke umyndig, fordi man nyder 
Aftægt eller Alderdomsforsørgelse. Saaledes faa vi ogsaa 
her en Prøve paa, med hvor langt større Gunst og 
Skaansel Samfundet i Nutiden søger at bevare den 
Enkeltes Frihed og Uafhængighed og derved tillige hans 
poUtiske Rettigheder. 

Resultatet af disse Betragtninger, hvis Rigtighed 
næppe Nogen vil kunne bestride, er derfor dette, at 
Antallet af dem, der i hine Tider vare kaldede til Del- 
tagelse i Landets Styrelse, var overordentlig ringe i For- 
hold til det hele Fglketal. Man regner, at der for Øje- 
blikket i Danmark blandt hvert 100 Mennesker findes 
14, maaske 16 Vælgere til Folketinget; men om de 
gamle Dage, da „de frie Mænd mødte til Tinge", kan 
man skjønsvis maaske sige, at der mellem 100 Menne- 
sker ikke har været mere end 1 med en nogen- 
lunde tilsvarende politisk Rettighed. 

Den anden Betragtning, som jeg foran fremsatte, 
var den, at selv om det lavere Folk havde Ret til at 
have Del i Statsmagten, kunde det paa Grund af Af- 
hængigheden i de sociale Forhold ikke stemme frit, men 
var bundet til at slutte Trop om de enkelte Store. 
Dette Forhold lader sig ikke statistisk belyse, men frem- 
gaar som bekjendt af utallige Afgjørelser og Beretninger 
om Forhandlinger paa de gamle Ting. Naar et Samfund 
i den Grad som Middelalderens hviler paa Beskyttelse 
fra oven nedad og paa Tilslutning fra den Svageres 
Side til en mægtigere Herre, bliver det saare vanskeligt for 

den Enkelte at bevæge sig frit og uafhængigt, især naar 
som paa hine Tider al Forhandling foregaar aabenlyst 
og det aldrig kan være skjult, hvilke Ideer og hvilke 
Ledere man understøtter. Naar en engelsk Arbejder 
nu om Stunder til Valgurnen afgiver sin lukkede Stemme- 
seddel, paa hvilken han i Skjul har tegnet sit Kryds 
ved den foretrukne Kandidats Navn, og naar der end- 
videre er sat Straf for ethvert ulovligt Pres paa hans 
frie Bestemmelse, er der herved sikret ham en saadan 
Uafhængighed og Handlefrihed, som der ingensinde har 
været givet en Fortidens Vælger og Stemmeberettiget 
endog i de mest demokratiske Lande. 

Man kunde imidlertid sige, at vore Forfædre i Dan- 
mark dog havde en større Deltagelse i den dømmende 
Magt end nu om Stunder. Herved er nu for det første 
at bemærke, at en egentlig Dom forefaldt sjældnere end 
i vore Dage. Man kan sige, at Retten gjorde sig selv 
paa en Maade, som vi ikke nu kjejide til. Naar alle 
Fordringer til et formelt Bevis vare fyldestgjorte for Ex. 
ved at en af Parterne gik frem paa Tinge med sine 
elleve Mededsmænd og svor ^Tylvtered**, da var ogsaa 
Sagen til Ende^ Det er dernæst alt foran bemærket, at 
paa Tinge var dét dog sædvanligvis de Store, hvis Af- 
gjørelse gjorde Udslaget. For nu at komme en Sammen- 
ligning med Nutiden nærmere paa Sporet, da er det 
bekjendt, at de Bestemmelser, som vor Grundlovs §§71, 
73 og 74 indeholde om, at Dommere skulle være en 
egen og uafsættelig Stand, og at i Misgjerningssager og 
i Sager, der rejse sig af politiske Overtrædelser, Næv- 
ninger skulle indføres, aldrig ere blevne gjennemførte. 
Men i det Lovudkast om Domsmagtens Ordning, som er 
udarbejdet af den i 1868 nedsatte Proceskommission og 
har været forelagt i Rigsdagen, hedder det, at Enhver, 
som har Valgret til Folketinget, kan kaldes til at være 
Nævning, medmindre han paa Grund af legemlige Mangler 

er ude af Stand til at fyldestgjøre en Nævnings Pligter. 
Selv den, som udelukkende eller væsenligst ernærer sig 
ved sine egne Hænders Gjerning, kan blive optaget paa 
Nævningelisten, dersom han begjærer det. 

Nu spørge vi, om vort gamle Juryvæsen — thi vi 
havde jo Nævninger i gamle Dage, og Englænderne have 
jo muligvis endog faaet deres Jury fra de danske Erob- 
rere*^ — var i en lignende Grad folkeligt i sine For- 
dringer til Nævningernes almindelige Egenskaber. Men 
atter i dette Punkt maa vi nægte, at vore Forfædre vare 
sande Demokrater. Saaledes kunde Bryden — det vil 
sige Avisbestyreren, Forvalteren eller Ladefogeden — 
ikke være Nævning og ikke Sandemand, medens efter 
hint Lovudkast disse Personer kun vilde være hindrede 
i at være Nævninger eller i at være Vælgere, naar de 
ikke havde egen Husstand. Fæsteren, hvad enten han 
havde Gaard eller Hus, kunde ikke heller tages til Sande- 
mand eller Nævning; ja selv en Selvejerbonde kunde 
ikke som Nævning afgjøre Rans- eller Tyverisager, med- 
mindre han havde en vis Formue. Det var i det Hele 
næsten gjennemgaaende Regel, at den, som skulde del- 
tage i et saadant Hverv, maatte være Selvejer **. De vil 
saaledes se, at de gamle Lovgivere vare langt mere for- 
domsfulde i deres Betragtning af, hvad der kan formodes 
at give den tilstrækkelige Uafhængighed og Paalidelighed. 
Saadant kommer da ogsaa frem i mange andre Lovbud 
til Ex. i den ofte forekommende Regel, at kun de, som 
ejede Jord, kunde som Mededsmænd aflægge Vidnesbyrd 
om Jord ^K Man var inde paa den engelske Rets Tanke 
om at en vis Census bør være Betingelse for at blive 
Jurymand; men man gik langt videre end de engelske 
Love, og man gav Bestemmelser, som staa yderst fjernt 
fra den demokratiske Åand, som udmærker det oven- 
nævnte Lovudkast, hvad enten man nu vil kalde dets 
Regler heldige eller ikke*^ Saaledes turde det ogsaa 

paa dette Punkt være Tvivl underkastet, om vi skulle 
gaa til Fortiden for at finde det sande Demokrati. 

De vil saaledes se, hvorledes vi igjen komme til det 
samme Resultat. Den demokratiske Tanke om at saa 
faa som muligt bør være udelukkede fra Deltagelse i 
den offentlige Magt eller fra Udførelsen af offentlige 
Tillidshverv, kommer langt fra frem; man var i aller- 
højeste Grad stræng i sin Fordring om personlig Selv- 
stændighed, og man tillagde Besiddelse af Jord en stor 
Betydning. Danmark var altsaa, fra et Samfundsstand- 
punkt set, paa ingen Maade et demokratisk Sletteland, 
hvor Alt laa i samme Højde; langt snarere maa det 
kaldes en demokratisk Højslette med overordentlige Af- 
stande mellem de begunstigede Højdepartier og de lavt 
og afsides liggende Dele. 



Naar nu Allen begynder sit Tilbageblik paa Dan- 
marks Historie med de stolte Ord: „i Danmark her- 
skede i Oldtiden Folkefrihed i dette Ords videste 
Betydning", da er der her efter det foran Paaviste 
fremsat en saa bundurigtig Opfattelse, at den fortjener 
at mødes med den bestemteste Protest. At tale om 
Folkefrihed i et Samfund, der end ikke i fjerneste Maade 
anerkj ender de almindelige Menneskerettigheder, hvilke 
jo nu anses som ethvert Menneskes medfødte Eje, kan 
jo kun betegnes som en stor Vildfarelse. Ikke en af 
samtlige nulevende Danske vilde ved at hensættes til 
hine Tider kunne andet end harmes over, i hvilken over* 
vættes Grad Uret og Tyranni vare raadende. Enhver 
virkelig frisindet Mand vilde føle sig saaret over hvor- 
ledes den Selvstændighed og Uafhængighed, som en 
Statsborger maatte være berettiget til at forlange, blev 
krænket, og ved at se, hvor lidt virkelig frie Rørelser 



Bondefrihed i Oldtid og Middelalder. 17 

da vare mulige. Og for blot at nævne Et, hvor mange 
af os betænke mon ret, hvad det vil sige at leve i et 
beskyttet Samfund, hvor enhver frit kan varetage sin 
Gjerning uden at ligge væbnet imod Fjender og For- 
styrrere og uden at behøve, naar Forstyrrelse har fundet 
Sted, selv at forfølge sin Sag og tale sig til Rette? 
Rolige lade vi det offentlige Politi, Anklagemyndigheden 
og Domstolene forfølge Sagen; vi lade dem tiltale og 
dømme Forbryderen, og Ingen af os er ulejliget med 
selv at iværksætte Dommens Execution. Ingen af os 
behøver at frygte for, at den hele Forfølgelse skal blive 
frugtesløs paa Grund af den Dømtes høje Stilling og 
det beskyttede Samfundstrin, som han indtager. — 

Saaledes var altsaa Karakteren af den almindelige 
Bondefrihed, som skulde have været raadende i Oldtiden 
og Middelalderens ældste Del. Men vi bør endnu til 
Vejledning kaste et Blik over til vore Nabolande. Det 
har saaledes været sagt, at i Sammenligning med Norge 
har vort danske Samfund været demokratisk. Paa en 
vis Maade er denne Betragtning rigtig. I de ældre norske 
Love have vi endnu den ved Tal betegnede Standsstige, 
som vi kjende saa godt fra andre germanske Folk. 
Boden for Manddrab eller Bøderne for en Retskrænkelse 
vare stigende i en bestemt Skala efter det sociale Stand- 
punkt, som den Krænkede indtog. Til Sligt kjendte 
vort Samfund ikke. At vi oprindelig have havt lignende 
Forhold, derom er der ingen Tvivl; men i alt Fald saa 
langt vore Love række tilbage, har en Lighed for Loven 
i saa Henseende været raadende. 

Desværre er denne Fordel, at der mangler Stands- 
trin, jo af temmelig negativ Natur, og fordi enkelte 
Klasser ikke ere priviligerede i den Henseende, at der 
skal betales en større Bøde til dem, kunne de alligevel 
indtage en overmægtig Stilling i Samfundet. Men især 

bliver en Stand eller Klasse let underkuet, naar den 

2 

mangler naturlige Talsmænd for sine Interesser og For- 
hold, naar der for Ex. ikke er Organer for Bøndernes 
Anskuelser, ikke folkevalgte Ombudsmænd. Og netop 
saadanne manglede de danske Bønder paa Valdemarernes 
Tid. Kun i Styrismanden — Befalingsmanden paa 
det af et Lægd af Bønder (Skipæn) udrustede Skib og 
den Mand, som var ansvarlig for dets Bygning, Vedlige- 
holdelse og Bemanding — have vi endnu et af de gamle 
Folkehverv. Styrismandens Udrustning med Hest og 
Brynje, hans Embedes Arvelighed paa Sværdsiden og 
de andre Regler, som Jydske Lov indeholder derom, 
bringe os en egen Luftning fra Oldtiden. Vi høre des- 
værre ikke Meget om Styrismændene efter Valdemar 
Sejrs Tid; den nye Herremandsstand havde bragt stor 
Forstyrrelse ind i den gamle Fordeling af Ledingsbyrden. 
Flere og flere Skipæn gik ind under Kongens eller Bispens 
Myndighed; derved tabtes Stillingens hele selvstændige 
Karakter. De andre Hverv, som Bønder havde inde, 
vare kun faa. De af Kongen paa Livstid valgte Sande- 
mænd og de af Bønderne paa et Aar valgte Rans- 
nævninger tilhørte vel Bondestanden, men deres Em- 
bede angik kun meget begrænsede Formaal. Kongens 
Ombudsmand var kun at betragte som en kongelig 
Embedsmand, om det end var paalagt ham at hjælpe 
de Svagere. Saaledes havde Bondemenigheden kun i 
ringe Grad naturlige Repræsentanter for dens Ret og 
Anskuelser, og kun sjældent lod man den kalde til Del- 
tagelse i politiske AnUggender. 

Et Henblik paa Sverrig kan vise os en betydelig 
Forskjel. Her var indenfor hvert Lagdømme Lagmanden 
Talsmand for Bønder og Odeismænd lige over for Jarl 
og Konge, og han var den, der indehavde Kundskaben 
om Bondens Ret. Paa samme Maade vare i Norge i 
ældre Tid Lagmændene, der gjerne vare flere i Tal 
indenfor hvert Lagomraade, Bondestandens Repræsen- 

tanter; de vare forfarne i hvad der var Lov og afgå ve 
en Slags officiel Erklæring derom ; ligeledes var det dem, 
der indkrævede de Bønderne tilfaldne Bøder. En Stilling 
som den her nævnte har der maaske ogsaa en Gang 
været funden i Danmark, men paa Valdemarernes Tid 
er hvert Spor deraf tabt'®. 

Men jeg vil her ogsaa henlede Opmærksomheden 
paa et overset, karakteristisk Kjendemærke paa For- 
skjellen mellem Forholdene i Danmark og de to andre 
nordiske Lande. Jeg nævnede nys, at Lagmændene i 
Norge opkrævede de Bøder, som tilfaldt Bondemenig- 
heden. Saadanne vare enkelte Bøder for Drab, Ran og 
større Saar, for Brud paa Tingorden og Tingfred, og 
for visse Embedsforsømmelser. I Sverrig var det en 
Hovedregel, at hver Gang Freden var bleven brudt ved 
en Misgjerning eller Lovovertrædelse, skulde den idømte 
Bøde tredeles saaledes, at den Krænkede, Herredet eller 
alle Mænd og dernæst Kongen hver fik en Tredjedel i'. 
For Danmarks Vedkommende kunne vi derimod ikke 
paavise, at Bondemenigheden har nogen Andel i Bøderne. 
De tilfaldt Kongen eller ogsaa Herremanden i saadanne 
Sager, i hvilke han havde Ret til at oppebære dem af 
sine Bønder, men der fandtes ikke nogen Del af Bøderne, 
som tilfaldt alle Mænd. Kun i Kjøbstæderne var der 
tillagt Menigheden en vis Andel i alle Bøder. 

Saaledes se vi, at allerede paa hine Tider Selvstyret 
og Menighedslivet var lidet udviklet. Man mærker alle- 
rede da denne Mangel paa Evne til at danne sig Udtryk 
for lokalt Selvstyre, som er saa karakteristisk for dansk 
indre Historie. Kun paa ét Punkt udviklede sig et fro- 
digt og selvvoxent Selvstyre, nemlig i Landsbykommunen. 
Markfællesskabet, hvorefter alle vare tvungne til at følge 
bestemte Regler i Dyrkningen, som maatte foregaa paa 
ensartet Maade for den hele Landsby eller for flere 
Landsbyer tilsammen, var her Kilden til en Selvvirk- 

2* 

somhed og Fællesskabsaand, som man savnede paa de 
større Omraader. De samboende Bønder vare tvungne 
til Sammenhold i deres hele Virken, hvad der førte til 
mange prisværdige Foretagender indenfor den enkelte 
Kommune og til gjensidig Hjælp og Understøttelse. Dette 
fremmede det kommunale Liv og hjalp til gjensidig 
Sammenhold mod ydre Tryk paa en Maade, som har 
været betydningsfuld under Kampen i de følgende Åar- 
hundreder. 



Åndet Eoredrag. 

Den uselige Bonde. 



j, 



eg har i den forrige Time talt om Bondens Til- 
stand paa vor ældste historiske Tid og indtil Valde- 
marernes Dage, og jeg har navnlig søgt at vise, at den 
Frihed og Selvstændighed, som man har tillagt hin Tids 
Bonde, i Virkeligheden ikke fandtes, ja lad os hellere 
sige, at denne Frihed aldrig har været til Stede paa 
nogetsomhelst Tidspunkt af vor Historie — førend i vore 
Dage. Vi havde endnu paa Valdemar Sejr's Tid en 
Bondestand, som besad Friskhed og Djærvhed, selv om 
den ikke havde synderlig Indflydelse paa Landets Styrelse. 
Selvejerne udgjorde dog endnu i Antal en betydelig Del 
af Bondestanden, Dagsværket eller som det senere hed 
Hovgjerningen (først paa Christian IV.'s Tid opkom Navnet 
Hoveri ^) havde endnu ikke nedtynget Fæstebønderne, 
og Bonden kunde bevæge sig frit, hvorhen han vilde, 
efter at han havde svaret sine Afgifter og efterkommet 
sin Kontrakt. Skatterne vare endnu overkommelige, og 
den gamle Fordeling af Ledingen, som direkte kaldte 
Bonden til Krigens Gjerning, holdt Folkeaanden vedlige 
i alt Fald i de Landskaber og Egne, hvor denne Ind- 
retning endnu bestod. Men har man malet hine Tider 
med alt for lyse Farver og fremstillet dem som om 

Nutidens Dag skinnede klart over dem, har man paa den 
anden Side givet en Skildring af den senere Middelalders 
Bonde, der viser ham som et sørgeligt Skumpelskud og 
fortrykt Væsen. Ogsaa i dette Punkt turde en alvorlig 
Berigtigelse være fornøden. 

Jeg skal her dvæle ved et Udtryk, som maa siges 
at være bleven betegnende for Bonden i Middelalderens 
senere Aarhundreder og paa Reformationstiden, et Ud- 
tryk, der omtrent er bleven landgængs i Litteraturen, 
især efter at vore Digtere have vist Godhed for det. 

Paa det stemningsfulde Billede, som Professor Bache 
for nogle Aar siden malede til det nationalhistoriske 
Museum paa Frederiksborg, og som skildrede de sidste 
Scener af Begivenhederne i hin skæbnesvangre St. Gæcilie 
Nat 1286, saa man foruden Marsk Stig, Grev Jakob og 
de andre Sammensvorne over Bakkeryggen i Forgrunden 
tillige en sammenkrøben stakkels Bonde kigge frem og 
stirre forfærdet efter Ridderskaren. Paa en aandfuld 
Maade havde Kunstneren foruden ved den større For- 
tælling i Billedét tillige ved denne Bifigur villet give Til- 
skueren det fulde Indtryk af, hvilken sørgelig Begivenhed 
der var foregaaet, og hvilke haarde Tider der forestod 
Land og Folk : Nu stander Landet udi Vaade. Da dette 
Maleri i sin Tid omtaltes i Dagspressen, blev hin Figur 
betegnet som den usélige^ graa Bonde^ og der var her 
anvendt et Udtryk, som maa siges idetmindste i dette 
Aarhundrede at være blevet slaaet fast som en Art 
Karakteristik for Bonden i Middelalderen og særlig for 
den, som omtales i Kæmpeviserne. I vore Litteratur- 
historier hedder det stadig, at Folkevisen fornemt lader 
Bønderne uomtalte eller dog kun viser os Bonden som 
arm og fattig, boende i en tarvelig Hytte. Saaledes ud- 
taler N. M. Petersen i sin Litteraturhistorie, at „naar 
Bonden omtales, hvilket sjældent sker, finde vi hos ham 
kun Armod og trange Kaar, ikke Gaarde, men Bol, ikke 

Huse, men Hytter; fra Hytten med dens Vændredør og 
Flagreled kan man slutte sig til, hvoriedes det Indvendige 
har været. Den arme, fattige, uselige Bonde i graa 
Vadmels Kofte finde vi ifærd med at pløje Ageren med 
sin Oxe (Hest havde han ikke) eller med andet Mark- 
arbejde, hans Kjærling endog med Stav i Haand og 
Pose paa Bag, „der stundom er lige saa paltug, som hun 
selv er skiden og sort**. De jordegne Bønder eller Selv- 
ejerne vare for faa til at de kunde overtage nogen be- 
tydelig Rolle, som de heller ikke gjøre. Men fra denne 
Side, hos Bonden, opstaar heller ikke endnu nogen Tanke 
om Klage, udgaar ingen Ytring af Tryk. Det er som 
det skal være. Det er Adelen i sin Magt og Pragt, som 
fører Ordet, den eneste verdslige Stand i Danmark som 
har Dannelse" ^. Paa denne Maade tegnes Billedet ogsaa 
af Dr. Winkel Horn i hans Litteraturhistorie, da Talen 
er om Visernes Oprindelse: „Borgeren kommer slet ikke 
tilsyne i Viserne, og Bonden viser sig, naar han en 
sjælden Gang træder frem i dem, saaledes som han i 
Virkeligheden var, som „den uselig Bonde**, hvis Kaar 
var alt Andet end blide og navnlig ikke skikkede til at 
danne Forudsætningerne for en saadan Digtnings Til- 
blivelse** '\ Det er min Overbevisning, at her foreligger 
en gammel Misforstaaelse af Kæmpevisernes Ord; men 
allermest uheldig har man været, naar man paa Grund- 
lag af Viserne vil tegne et Billede af Bondens Stilling i 
Middelalderen. 

Jeg vil her tage til Udgangspunkt den Benyttelse af 
det nævnte Udtryk, som vi støde paa i Kammerherre 
Rosenøms Bog om Niels Ebbesøn, da den vil føre os 
lige ind paa Sagens Kjæme. Her omtales den af den 
fredløse Marsk Stig byggede Borg paa Øen Hjelm, og 
Forfatteren gjør opmærksom paa, hvorledes „de tvende 
Spidser, som dannedes af Hovedborgen og det vestlige 
Kastel, maatte, sete fra Landet i Nordvest, fremtræde 

som Hjelmsmykket, og den „usle** Bondes Angst for den 
„strænge** Ridder er bevaret i de bekjendte Ord: „Gud 
naade arme Bondemand, nu faar Hjelmen Horn.** " Saa- 
ledes bliver Usselheden netop anvendt paa Bønderne i 
Erik Menveds Dage, da Landet stod i Vaade. Her maa 
jeg nu minde om, hvorledes Fortællingen lyder i Kæmpe- 
visen. Der er berettet om, at Marsk Stig er faret fredløs 
af Lande til de norske Skjær; derpaa indtager han Hjelm 
og lader bygge en Borg. 

Marsk Stig lader bygge et Hus af ny 
Med Mure og højen Tinde; 
Der laa fore baade Tydsk og Dansk, 
De kunde hannem Intet af vinde. 

Den Bonde, han ganger paa Marken ud 
Og saar han dér sit Korn: 
„Hjælp os Gud Fader i Himmerig! 
Og haver nu Hjelm faaet Horn! 

Gud naade os arme Bønder graa, 
At Glipping skulde regjere! 
At han til Verden ufødder var, 
Da havde det gaaet os bedre. 

De store Ege i Skoven staa, 

Naar de udi Storm omfalde, 

Da slaa de neder baade Hassel og Birk 

Og andre smaa Ymper med alle. 

Hvad Konger og Høvdinger sig forse, 
Det gaar ud over de Arme, 
Thi naade os Gud, vi fattige Bønder, 
Og sig over os forbarme." 

Hvor meget Smukt der end er ogsaa i de tre sidst an- 
førte Vers, tror jeg dog ikke, at de kunne gjøre Krav 
paa at blive betragtede som ægte Vers fra Middelalderen. 
De findes ikke i de gamle Former af Visen, men kun i 
Ånders Sørensen Vedels Udgave, og det er bekjendt nok, 
at han næsten ikke har gjengivet nogen eneste Vise i 
den rette gamle Form, at han meget tidt tildigtede Vers 

i den Hensigt al afrunde, og især ofte for at sætte den 
moralske Slutning til en Vise. Hvad det sidste Vers 
angaar, saa forekommer det mig desuden utvivlsomt, at 
Vedel her har efterdigtet et gammelt bekjendt Udsagn af 
Horats : 

Quidquid delirant regea plectuntur Achivi, 

eller at Folket gjerne maa betale for Kongernes Rasen, 
Om det næstsidste af Versene udtaler Svend Grundtvig, 
at det dog vist er et ægte folkeligt Vers fra en anden 
Vise, som Vedel her har givet en passende Anvendelse, 
medens det foregaaende og efterfølgende ganske sikkert 
ere hans eget Arbejdet Saaledes synes man roligt at 
kunne fjerne disse tre Vers fra den ægte Text. Det fore- 
kommer mig da ogsaa, at den ypperlige Vise kommer 
til at ende paa en nok saa gribende Maade, naar det 
Vers bliver det sidste, som tolker Bondens Sorg og For- 
færdelse over, at Hjelm har faaet Horn. Da to eller 
vistnok tre Former netop slutte med dette Vers, synes 
heri at ligge et yderligere Argument for at denne An- 
tagelse er rigtig. Men dermed bortfalder da ogsaa enhver 
Slutning om Bondens fattige Tilstande, der kunde bygges 
paa disse Vers. Ja selv om Versene ikke skulde kunne 
fjernes, vilde man have Uret i at benytte dem til Ud- 
gangspunkt for en almindelig Karakteristik af Bonden, 
da et sUgt Hjertesuk vistnok fuldt saa vel kunde und- 
slippe den velstaaende Bonde, der har Meget at miste, 
som den fattige. At A. S. Vedel, der skrev paa Frederik 
den Andens og Christian den Fjerdes Tid, har kunnet 
digte ud af en helt anden Opfattelse end den, som frem- 
træder i Folkevisen, er saa naturligt; paa hans Tid var 
Bonden sunken betydelig i Anseelse fra hin gamle Tid 
i Valdemarsønnernes Dage, da den frie Bonde endnu 
kunde blive Herremand ved at tilbyde Kongen at gjøre 
Ryttertjéneste, og da Herremanden, om han forsømte 
Rostjenesten, atter blev Bonde. 

Af samme Grunde betyder det Intet, at det i Visen 
om Erik Menveds Bryllup med Dronning Ingeborg hedder 

Skatte Du ikke den fattige Bonde 
Forinden sin Kjortel graa! 

hvor Ordet Bonde vel findes i Vedels Text og i et enkelt 
Haandskrift, men hvor den bedre Text i Karen- Brahes 
Haandskrift ikkun har: den Fattige. Denne Vise er des- 
uden kun en Omdigtning efter Visen om Dronning Dag- 
mars Bryllup, hvor det hedder helt anderledes: 

Du lade ikke Skatten over Bonden skrive! 
Saa haver han Dig saa kjær. 

Men den Iagttagelse, som er fremsat i disse Linier, 
kunde en Forfatter jo tænkes at gjøre til alle Tider, 
hvorledes saa Bondens Tilstand end var. Ogsaa Kong 
Hans's Dronning har faaet et saadant godt Raad af sin 
Fader, da hun drager fra Meiszenland (Sachsen): 

Skatte Du ikke den Fattige! 
Du tør det ikke ved. 
Fattes Dig enten Guld eller Selv, 
Du sende hid Bud til mig! 

Her har Vedel med sin stadige Tanke paa Bonden for- 
andret det til „den fattige Bonde**, hvad der vist atter 
er en VilkaarHghed, eftersom de to andre Former, be- 
varede i syv gamle Haandskrifter, ikke nævne det^. Saa- 
ledes findes der ikke Noget i de historiske Viser og især 
i Viserne om Erik Glippings Tid, der kunde berettige 
til at betegne Bonden i Almindelighed som ussel og 
ubetydelig. 

Betegnelsen ussel stammer imidlertid sikkert fra en 
anden Folkevise, nemlig Visen om Trolden og Bondens 
Hustru'. Det er til denne, Vedel Simonsen henviser i 
sin iøvrig saa smukke Skildring af Livet i Middelalderen, 
saaledes som det fremgaar af Kæmpeviserne, og han 
har mest Skyld i, at Bonden har faaet hint Adjektiv 

med som stadig Ledsager, idet der er indløbet mange 
slemme Fejl for ham i Fremstillingen af Bøndernes Til- 
stande ^. Ved at gjennemgaa Visens Indhold, vil Fejl- 
tagelsen let kunne ses. Digtet begynder saaledes: 

Der ligger en Vold i Vesterhav, 
Der agter en Bonde at bygge, 
Han fører did baade Høg og Hund 
Og bygger op Hus saa trygge. 

Han hugger ned Eg, han fælder ned Bøg, 
Han bygger op Husen saa faste; 
Det mælte den Trold, i Bjerget var: 
„Hvi monne den Bonde saa braske?" 

Troldene vilde naturligvis ikke tillade denne Forstyrrelse 
af deres Enemærker, og en Dag traadte den ledeste 
Trold ind og fordrede af ham, at han skulde afgive det 
Bedste, han ejede, sin Hustru Eline. Bonden, som netop 
havde skikket sine Folk til Bords, svarede det Bedste, 
han kunde, men Trolden truede saa gruelig, at Bonden 
maatte følge sine „gode Folks" Raad hellere at give den 
Ene fortabt, end at Alle skulde være forødt. 

Op da stod den uselig Bonde, 
Herre Gud løse vel hans Vaande! 
Gav han Eline, Hustru sin 
Den lede Trold udi Haande. 

Trolden blev fro og sprang omkring; han „minded" 
Eline for hendes Mund, men i samme Øjeblik omskabtes 
han til den gjæveste Ridder. Eline havde løst den For- 
tryllelse, som hans onde Stifmoder havde voldt: 

„Hav Tak, du ædle Bondens Viv!" 

Af Fortællingen turde fremgaa, hvorledes denne Bonde 
netop er et helt Modbillede til den traditionelle Træl- 
bonde. Det er en djærv og dristig Nybygger, som vil 
skabe sig selv en Gaard paa ny Grund, som har Hund 
og Hane og Falk — den, som ellers altid findes paa 

Ridderens Haand — som har mange Tjenestefolk og 
dernæst den væneste Hustru. Betegnelserne god og 
ædelig anvendes paa Bonden og hans Hustru, og det er 
egentlig først den yngre Form af Visen (C), der jævnlig 
betegner ham som „den usle Bonde". Men derved sigtes 
nok saa meget til usæl i Betydningen af den haardt 
prøvede eller, som der tillige staar i en Textform, „den 
vildraadige Bonde", og selv den gjæveste Ridder vilde 
sikkert føle sig usæl overfor saa led en Trold. For at 
der ikke skal være Tvivl om, at denne Tolkning er den 
rette, vil jeg hidsætte et Lovsted af Kong Valdemars 
Sjællandske Lov (II, 28) : End er npger den usæl Mand, 
der sin Kone haver med Hoerdom taget (o: er Nogen 
saa ulykkelig, at han griber sin Kone i Utroskab). For- 
holdet er her netop det selv samme som i Folkevisen, 
hvor Trolden vil tvinge Hustruen og hvor Eline siger: 

Jeg haver mig saa god en Mand. 

som gange kan paa Jord, 

det. forbyde vor Herre, 

jeg driver med Trolden Hoer. 

Jeg bør tilføje, at usæl og usælig gjennem hele Middel- 
alderen brugtes baade om den Ulykkelige og den Fattige. 
Efter det saaledes Udviklede kan jeg vist have god 
Grund til at udtale, at man bør opgive at tale om 
Middelalderens eller Kæmpevisernes uselige Bonde. Ussel 
betyder i denne Sammenhæng kun, at der er hændt 
Bonden noget Ulykkeligt. Det findes næppe brugt om 
Bonden i nogen anden Vise, i alt Fald henvises der kun 
til denne, men selv om det skulde findes, bør det atter 
undersøges, om Ordet har Hensyn til noget ØjeblikkeUgt 
og Individuelt eller udgjør en Karakteristik af Standen. 
Naar Oehlenschlåger benytter Betegnelsen i et bekjendt 
Vers i Nordens Guder: 

nej ed den uselig Bonde 
sig dybt for Asathor, " 

er det ikke helt sikkert, om det gaar paa denne Bondes 

almindelige Stilling eller paa hans store Angst for Thors 

Vrede, da det opdages, at den ene af hans Bukke ved 

Drengens Forseelse er bleven halt. Oehlenschlåger bruger 

det iøvrigt andetsteds om en Stand, saaledes i Digtningen 

Regnar Lodbrog: 

Skjendt født af uselig Trællestand, 
har Daaden ham gjort til den Bolde. 

Hvis virkelig en enkelt Forekomst af sligt et Adjektiv 
skulde berettige til dermed at døbe Standen, saa kunde 
Usselhed lige saa vel tilkomme Munkene. I en kostelig 
Nidvise fra den senere Middelalder^ synges der om, 
hvorledes Munken var saa forelsket i Bondens kjønne 
Hustru, at han for Alteret løb helt vildt i Messen. Silde 
om Aftenen sneg han sig i en graa Kaabe til Bondens 
Gaard, hvor Bondekonen slap ham ind og beværtede 
ham vel. Men hun havde skjult sin Mand under Sengen, 
og snart sprang Bonden frem og trakterede Munken helt 
ilde ved Hjælp af fire Vognkjæppe: 

Bonden slog og Hustruen lo 
og Munken sprang omkring. 

Manken ud af Vinduet sprang 
over de dybe Grave; 
aldrig saa jeg en nsler Munk 
en værre Nat monne have. 

Det var den uselig Munk 
han kom til Klosterets Led; 
ude da stod den Gardian 
og hvilede sig derved. 

„Hør Du det, Du skaldede Munk! 
Hvor haver Du været saalænge? 
hvi haver Du ikke i Kloster været 
og sunget Dine Ottesange?" 

„Jeg haver været mig op ad Land 
og skriftet den Bondes Viv; 
det vil jeg for Sandingen sige, 
det koste saa nær mit Liv. 

Jeg haver drukket Sancte Bentes Skaal, 
det værker i min Mave; 

jeg snakker aldrig mer med Bondens Hnstra 
i alle mine Levedage." 

At den her besungne Munk var ussel, er lige saa 
vist, som at det vilde være urigtigt derfor at betegne 
den hele Stand saaledes. 

Vende vi os nu fra det oftnævnte Adjektiv til Skil- 
dringen af Bønderne i Kæmpeviserne, saa lader det sig 
strax let indrømme, at disse i det Hele ikke beskjæftige 
sig synderlig med Bonden. Det er Dankongen og Hof- 
mændene, Dronningen og Ternerne, Riddere og Fruer, 
Herrer og Svende, som spille Hovedrollerne. Ikkun 
engang imellem træder Bonden frem; men har man nu 
Ret til at sige, at det hun er den fattige, værgeløse og 
forkuede Bonde? Dronning Bengerd forlanger ganske 
vist af Kong Valdemar (i Visen om deres Bryllup ^% at han 

lader aldrig Bondesøn god Hest ride 

og at Kongen derimod skal lægge Bønderne i tung Skat; 
hun siger fremdeles: 

hvad tør Bonde mere ved 
end Vendredør og Fløjeled? 
hvad skal Bonden med mere i Bo 
end to Øxen og en Ko? 

Men dette skildrer alene Bengerds Ondskab, og Kong 
Valdemar afslaar hendes Bøn: hvorfor skulde ikke den 
Bondesøn ride, som formaar det? 

Jeg skal fremdeles nævne to Viser, som fortælle, 
hvorledes Bønderne ikke ere bange iFor at rejse sig mod 
Undertrykkere. Hr. Tidemand var redet til Sønderherreds 
Ting og havde krævet syv Skjæpper Rug af hver Mands 
Plov og hvert fjerde Svin af Oldenskov. Da stod „den 
gamle Mand" op og erklærede, at den Skat kunde man 
ikke udgive, og førend man skulde svare den, før skulde 

Hvermand paa Tinget blive. De Sønderho Bønder stod 
sammen i Ring og slog Hr. Tidemand ned til Jord; 
^ endnu gaar Ploven i sorten Jord, og end gaar Svin 
paa Oldenskov* ^^ Som man ser er det en fra den 
selvbevidste Bondes Standpunkt skrevet hoverende Vise. 
Fremdeles kunde man jo nævne Visen om Bøndernes 
Rejsning under Kristoffer af Bayern og Kampen ved 
St. Jørgens Bjerg, hvor Oprøret skildres helt lidenskabs- 
løst og upartisk og hvor de Vendelbo Bønder endog be- 
tegnes som »ædle** (rigtignok kun i Vedels Text)^^. 
Men jeg vil dog især henlede Opmærksomheden paa 
flere Viser, hvor Bonden fremtræder som mærkelig vel- 
staaende og selvstændig og dernæst som den, der altid 
har kunnet faa sin Ret paa Tinge, Noget, der jo lige 
fra vor Oldtid, igjennem Fortrykkelsens Tider, under 
Adelsvælden, under Absolutismen, selv da, naar Kongerne 
vare mest selvraadige, har staaet som et eget Særmærke 
for vort Lands Forfatning og indre Tilstande. Netop 
som et fremtrædende Exempel herpaa kan nævnes Visen 
ora Hr. Ebbe Galt. Da denne unge Ridder red gjennem 
Rosenlunden, mødte han i en ond Stund Bondens væne 
Hustru, som var gaaet ud at flytte Folerne i Engen. 
Han øver Vold imod hende, og kun den Gunst tilstaar 
han hende paa hendes Bøn, at hun faar hans Navn at 
vide. Da hendes Husbond, som var dragen til Tinge^ 
kom hjem, gik hun ham grædende imøde og fortalte 
ham sin sørgelige Skæbne; „thi maa I mig ikke Eders 
Hustru kalde, jeg er det ikke værd*. Den gode Bonde 
tog hende i Arm og klappede hendes Kind: hun skulde 
være hans kjære Hustru, imedens det dog skete mod 
hendes Minde. Bonden rider med sine 7 Sønner, alle 
klædte i Brynje, til Tinge for at klage over den Vold, 
som en Hofmand saaledes havde øvet. Kongen spurgte 
goden Bonde, hvad den Ungersvend hed, og forfærdedes, 
da han hørte, at hans egen Søstersøn og Hofmand havde 

begaaet denne Udaad. Ebbe Galt dømmes til Døde, og 

hans sidste haanende Ord ere: 

« 

ikke vilde jeg vurde*) at lade mit Liv, 
havde hun ikke været saa sort. 

Kongen udbryder da, at hvad enten hun var hvid 
ejler sort, burde han have ladet hende i Fred^^. Der 
er aldeles Intet i Visen, som røber os en forkuet Bonde. 
En Forbrydelse begaas mod Bondens Hustru, og den 
faar sin retfærdige Straf efter Sandemænds Dom. At 
Hustruen af Ebbe Galt betegnes som den sorte Bonde- 
kvinde, sigter vel til hendes af den grove Gjerning 
prægede Farve; men heri vil dog vel ikke Nogen se 
noget beskjæmmende ? 

I et ovenfor gjengivet Citat af N. M. Petersens 
Litteraturhistorie hørte vi ogsaa om Bondens Kjærling 
med Stav og Pose. Efter at have gjennemgaaet den 
hele Samling af Kæmpeviser og deriblandt ogsaa de 
utrykte, tør jeg vist sige, at herved kun kan sigtes til 
Visen om Dansk Kongetal (hos Grundtvig Nr. 115), hvor 
den „gamle Kjærling", som spaar Hertugen, siger: 

ikke da er jeg Kjærling, 
for jeg haver Stav og Pose! 

Men den Slags „gamle Kjærlinge" eller Hexe, som give 
sig af med at spaa, har der vel levet til alle Tider, og 
man kan da vel ikke godt tage dem som Prøver paa 
Bøndernes Hustruer. 

Vi finde et lignende Æmne som det. Visen om Ebbe 
Galt besynger, behandlet i „Røverne fra Nordenskov", 
som komme til Bondens Gaard for at drikke god Jul af 
hans Juletønde og faa baade Vin og 01 paa Bordet, 
hvorover endog Silkeduge vare slagne. De ville øve 



') vurde = bryde sig om. 

Vold mod Aaselille, Bondens Hustru, men under Paa- 
skud af at skulle rede Gjæstesengene undløber hun, og 
i sin blaa Kjole triner hun dristig ind i Højeloft for 
Drost Peder HoseøL Han og hans Mænd drage ud og 
fange Røverne^*. — Endelig er der en lignende Vise, 
som dog næppe er ældre end det syttende Åarhundrede, 
om Bonden Mads Burmand »udi sin Kjortel graa*, der 
gjæstes af Oluf Pant; han faar Hjælp af Prioren Oluf 
Mortensen, der spørger, med hvilken Ret Ridderen gjæster 
Klostrets „trofaste" Bønder. Oluf Pant udslog Lyset i 
Kronen og skjulte sig, men Prioren fandt og dræbte 
ham. Her have vi aabenbart igjen velstaaende Bønder 
for os^^ Og jeg behøver vel næppe at tilføje, at hele 
Standen naturligvis ikke bør bedømmes efter den Over- 
last, som sker den Enkelte. Hvor overvættes megen 
Uret tilføjes der ikke i Viserne adelige Mænd og Kvinder? 
I denne Sammenhæng finder jeg ogsaa Grund til at 
minde om, at Landbrug og Bondegjeming oftere 
omtales med megen Ære, saaledes i den tiltalende Vise 
om Jomfruen paa Tinge ^®. Hr. Ove Stigsen havde und- 
slaaet sig ved at ægte Hden Jomfru Inger, der ene 
havde maattet raade for sin Gaards Drift, og som paa 
Tinge bad Kongen om en Ægtefælle. Hr. Ove paastod, 
at han ikke forstod sig paa Landbrug, men den dygtige 
unge Kvinde, der nok ønsker at have ham til Husbond, 
svarer, at om intet Åndet var til Hinder, da skulde hun 
vel hjælpe: 

„Thi sid i Karm og ag med mig! 

saa god en Bondesæd da lærer jeg Dig. 

Tag Plov i Haand, lad pleje vel dybt! 

Tag Kom i Haand, saa maadeligt tykt! 

Og lad saa Harven efter gaa, 

saa maa Du vel Jomfruens Fædeme naa." 

Det var stor Lyst, at høre den Ro, 

Hr. Ove gav den Jom£ca sin Tro. 

3 

Men dette maa være Modstykker nok til de Exempler, 
som ellers tages af Kæmpeviserne. Det vil ses, at der 
er ogsaa lyse og djærve Bondeskikkelser at fremdrage 
af de gamle Sange, og at man med stor Ensidighed har 
fremhævet enkelte Udsagn, eller at man har misforstaaet 
dem. Lad være at Bonden er graa, derfor bliver han 
ikke mindre betydelig. Bonden var graa allerede paa 
Valdemar den Stores Tid, som vi se af Beretningen hos 
Saxo om Kampen paa Grathe Hede, da Kong Svend 
havde stillet sin Hovedstyrke lige over for Kong Valde- 
mars højre Fløj, fordi han troede, at de her staaende 
graa Skikkelser vare staalklædte Riddere, medens det i 
Virkeligheden var kofteklædte Bønder ^^. Den Dragt har 
Bonden baaret — og vel med Ære — lige til Nutiden, 
og det er et Spørgsmaal, om han har vundet Noget ved 
i den sidste Menneskealder at gjøre sig delagtig i den i 
Form og Farve lige grimme Dragt, som de andre Stænder 
nu snart i Trefjerdedel Aarhundrede have godkjendt som 
Herreklædning. Desuden lød det jo endnu i Fyrrerne 
om Bonden^**: 

Hvis Tider vorde onde, 
kald, Konge, paa Din Bonde. 
Han er knn graa og ringe, 
dog er han haard at tvinge, 

Og dengang var dog Bonden kommen langt frem fra 
Ufrihedstiden. Men den hele Betragtning af Middel- 
alderens Bonde har været præget af en saadan Lyst til 
at se Alt Graat i Graat, at man tog Dragten med, skjøndt 
det vel snarest var Bondens Hæder, at han klædte sig 
efter Stand og Dont. Og her vil det være rimeligt at 
minde om, hvor forsigtig man maa være med at drage 
Slutninger af den Art staaende Udtryk, som naar Ordet 
fattig klæbes til en eller anden Stand eller Stilling. Vi 
have et godt Exempel derpaa fra Sverrigs Historie. I 
den svenske Rimkrønike meldes der om, hvorledes tydske 

Lejekrigere paa Kong Albrecht's Tid husere i Bøndernes 
Huse og ved Trusler skaffe sig en behagelig Tilværelse 
paa Bøndernes Bekostning^*; 

han rijder i gardh ok gar i stufi'ua 
sidan wil han fatiga bondan troffua: 
„hastm, hvar ar tin unga hdna?" 



thet monde the edela bonder soria 

at legodrångia skola tolkin leek apboria*). 

Her kaldes Bonden fattig som den, der maa taale saa- 
dant Overmod fra tydske Lejesvendes Side, men Digteren 
eller Beretteren har ingenlunde villet give en alminde- 
ligere Karakteristik af Bonden som uanset og elendig, 
hvad der allerbedst fremgaar af, at han et Øjeblik efter 
kalder Bønderne de ædelige. Men naturligvis, lige over 
for de Mægtige og Voldsmændene maa Bønderne be- 
tegnes som Fattige, og under Beretningen om hvorledes 
Jøsse Eriksen plagede og pinte Dalkarlene, vender Be- 
tegnelsen idelig tilbage 2": 

the fatige bønder i Dalana boo 

there fogda gjorde the m swa mykin oro 



the fatiga bøndere gingo tha samman. 

Vare nu de frejdige og djærve, de friske og stærke 
Dalabønder fattige og usle? Hvor kan man tro, at der 
herved sigtes til noget i Lighed med hvad vi kalde 
Fattigdom og Armod, Forskudthed og Modløshed? En 
saadan Betegnelse sigter til Modsætningen med de rige 
og overmægtige Adelsmænd. Reformatoren Olaus Petri 
udbryder derfor i Anledning af Kampen ved Upsala paa 
Langfredag 1620, da den svenske Bondehær i Begyndelsen 
fuldkommen slog de danske Krigere, at „naar Gud drager 



*) At lejede Svende sknlde begynde saadan Leg. 

3* 

sin Haand fra Krigsmanden, er en fattig Bonde lige saa 
god som han« «. 

I Tydskland var det paa den samme Tid almindelig 
Brug, at Bondfen betegnede sig som der arme Mann^^ 
og i Danmark er gjennem lange Tider vi fattige Bønder 
det staaende Udtryk i Ansøgninger og Suppliker-*. Det 
er jo ogsaa særdeles egnet til saadan Brug. Morsomt 
nok se vi da ogsaa, at Kjøbstadborgerne i deres Skin- 
syge paa Bønderne tilrane sig denne fordelagtige Be- 
tegnelsesmaade. 1 et Klage- og Bønskrift til Kong 
Christian III fremsætter Øvrighed og Borgere i Nestved 
„hvorledes Eders Naades fattige Vndersaatte her i Eders 
Naades Kjøbstad Nestved ere saare undertrykte fra deres 
Næring ogBjerging*, „den fattige Kjøbstadsmands Næring 
og Bjerging er ham frataget af rige Bønders Forprang, 
sammeledes af rige Præster og rige Præstesønner, som 
paa Landsbyerne opkjøbe Korn, Øxen, Fedesvin, Smør, 
Talg, Huder, Skind, Honning og andet saadant mere«. 
Brevet er underskrevet: „Eders Kong. Majestæts fattige 
Undersaatte, Borgemester og Raadmaend i Nestved og 
menige Borgere^ ^K Med Udgangspunkt fra dette Brev 
vilde man kunne drage mærkelige Slutninger om at de 
rige Mænd i Landet paa Christian IIFs Tid vare Bønder 
og Præster. Selv Adelsmænd kunde i Andragender lej- 
lighedsvis betegne sig som „vi fattige Folk« ^^. Men 
hvem af os nulevende, som faar Breve, der underskrives 
„ærbødigst« eller „med Højagtelse« eller endog „allra- 
odmjukaste tjenare«, vilde deraf dragé Slutninger om 
den dybe Agtelse og Ærbødighed, som Samtiden og 
særlig Brevskriveren nærer for os? 

Og hermed har jeg sluttet hvad jeg har at sige om 
Bonden i vore Viser fra Middelalderen. Der findes ikke 
en eneste Vise, som taler et foragteligt Ord om Bonden 
eller nævner ham med et Skjældsord. Naturligvis kjender 
man grant Forskjellen i Stand og social Stilling mellem 

Adelsmand og Bonde ^S men der hviler ingen Ringeagt 
paa den sidste. Saaledes bør det vel nu være paa Tide 
at opgive Tanken om, at der i det Billede, «om Kæmpe- 
viserne give os af Middelalderens Liv, skulde ses under- 
trykte eller forkuede Bønder. Mange af disse Viser ere 
digtede endnu saa sent som i det 16de Aarhundrede, 
og end ikke paa denne Tid fremtræder altsaa en lidende 
Klasse i vor Folkepoesi. 



Yndlingsideer lade sig imidlertid ikke saa let kvæle. 
De have Tidslernes favnelange Rødder, og skjærer man 
dem af paa én Ager, voxe de frem i Nabomarken. Der- 
som vi forlægge Synspunktet frem til Reformationsaar- 
hundredet, ville vi hos {noderne Forfattere kunne læse 
en Bedømmelse af Bondens Stilling paa dette Tidspunkt, 
der er uretfærdig paa endnu mere haandgribelig Maade. 

Nu lyder det ikke længer, at Bonden er uselig — 
nej, han omtales med et af de værste Navne, hvor- 
med man kan betegne et Menneske som Samfundsmed- 
lem: Bonden er Træl. Man antager virkelig, at Sam- 
fundet i de Tider havde saa liden Agtelse for Jorddyrkeren 
og hans Arbejde, at man kaldte ham en trællende Slave, 
en livegen, uværdig Undergiven. Vi kunne slaa op i 
Allens Haandbog og her læse, at Bondestanden fra det 
16de Aarhundredes Begyndelse „ved den forenede Ind- 
flydelse af Vornedskab og Hoveri nedsank i en saadan 
Usselhed og Foragt, at Bønder og Trælle, som det 
hedder i Frederik Fs Haandfæstning, bleve enstydige 
Udtiyk** ^\ Her sigtes til nogle Udtryk, som læses i 
Kong Frederik Ts Haandfæstning; men, vel at mærke. 
Allen lægger Noget ind i Ordene, som er fjernt fra deres 
Hensigt og Mening. Det udsiges her, at den afsatte 
Kong Christian II havde beskattet hans Naades Raad, 

Riddere, Adelen, Godemænd, Fruer og Jomfruer »som 
andre Bønder og Træller* og taget denncm fra deres 
egne Privilegier, som deres Forældre af Arilds Tid før 
dem haver havt. I den brugte Sammenstilling ligger 
aldeles ingen grammatisk eller logisk Nødvendighed for 
at Bønder vare det samme som Trælle, og skulde der 
virkelig ved Trælle forstaas Folk i Trællestand, var det 
næsten for stor Ære, man viste dem ved at nævne dem 
som dem, der kunde lægges i Skat. Her menes ved 
Trælle ikke andet end afgiftspligtige og Arbejde 
ydende Bønder. Vi kunne se det af Christian IFs 
Haandfæstning, i hvis Artikel 7 Kongen forbyder sine 
Fogeder at befatte sig med Kirkens, Klostrenes og Ridder- 
skabets Tjenere . . . enten med Ægt, Skydsfærd, Gjæsteri, 
i at sætte eller af at sætte (d: opsige af Fæste eller 
bortfæste) eller med anden Tynge eller Trældom^®. 

Det gjælder naturligvis overalt ved historiske Gransk- 
ninger og Bedømmelser, at man maa kjende Tidens 
Sprogbrug. Men paa Frederik I's Tid som ogsaa senere 
vil at trælle kun sige at gjøre haardt Arbejde eller 
Hoveri. Saaledes sagde 1696 Forvalteren paa Mariager 
Kloster til en Bonde: „Nu skal Du være en Trælbonde 
til Mariager Kloster og gjøre Hoveri saa vel som en af 
de andre Bønder!", og selv Borgerne i Mariager Kjøbstad 
gjorde „Arbejde og Trældom** til Klostret af Byens 
Markjorder ligesom Fæstebønderne. Trællestien hedder 
den smukke Sti, som løber langs Susaaens ene Side, 
men sandelig ikke fordi Trællene gik ad denne Sti; der- 
imod trampede her de trællende Heste, som trak Pram- 
men op ad Aaen. I det 17de Aarhundrede sang man 
om en Herremand paa Mors: 

Han plejer at gjenne hans Bønder til Baas, 
han slider dem udi Arbejd og Træl, 
saa kjedes de ved deres fattige Sjæl. 

Ja endnu i vore Bedstefædres Dage sagde man paa 
Mors Trælbonde om den Bonde, som gjorde Hoveri ^^. 

Men ligesom Allen har misforstaaet denne Betegnelse 
for Bønder paa Reformationstiden, saaledes har han gjort 
sig skyldig i et betydeligere Fejlsyn, naar han omtaler 
den Skjæbne, som paa den samme Tid skal være over- 
gaaet Selvejerbønderne. Allen beretter om, hvor- 
ledes det nu kom saa vidt, at »Begrebet om fri jordegen 
Bondeejendom aldeles forsvandt af Lovene, som derefter 
ikkun omtale saadanne Selvejerbønder, som besade deres 
Gaarde med ufuldkommen Ejendomsret. Denne Ind- 
skrænkning i Ejendomsretten bestod fornemlig deri, at 
Selvejerbonden ikke maatte sælge sin Gaard til hvem 
han vilde, ikke afhænde nogen enkelt Del af den, ikke 
benytte Skovene paa sin Grund efter eget Tykke, og at 
han i Overtrædelsestilfælde kunde sættes fra Gaarden, 
som da overdroges til en af Medarvingerne* ^^ Dette 
kan jo nok klinge haardt og slemt — men endelig Dom 
bør man dog ikke fælde, forinden man ret har gransket 
Sagens Sammenhæng. Lad os derfor se, om disse Ind- 
greb i Bondens Frihed virkelig vare saa betydelige, at 
man bør rejse denne Skamstøtte i Historien over Da- 
tidens Landestyrelse. Vi ville altsaa tage de enkelte 
Bestemmelser for os. 

Det var forbudt Selvejerbonden at sælge 
sin Gaard til hvem han vilde. Ja — thi Bønder 
maatte ikke sælge til de priviligerede Stænder, til Ade- 
lige og Gejstlige. Denne Regel var dog ikke opstaaet i 
det 16de Aarhundrede, men skriver sig mindst fra Valde- 
mar Atterdags eller Dronning Margrethes Tid, og hvad 
der især bør mærkes er, at den netop var bleven til 
for at skjærme Selvejerbønderne. Hvis der ikke var 
bleven rejst denne Bom, vilde efter Haanden under de 
to priviligerede Stænders stigende Magt alt frit Selvejer- 
gods være forsvunden. Det maatte være Kongen i aller- 

højeste Grad magtpaaliggende, at denne Stand bevaredes. 
Kongens „Indgjæld** ved de af Bonden præsterede Skatter 
eller Afgifter vilde i modsat Fald blive mindsket paa 
en højst farlig Maade, og Kongen vilde synke i Magt og 
Indflydelse i lige saa høj Grad som de priviligerede, 
gejstlige og verdslige Stormænd vilde stige i Magt der- 
ved, at de inddrog Bondegodset under deres Indflydelse. 
I det 16de Aarhundrede havde Lovreglen netop det selv- 
samme Øjemed. Og lad os huske paa, at ogsaa vor 
Tid kjender Begrænsninger i Henseende til de Personer, 
til hvem Selvejere kunne overdrage deres Jordejendomme. 
Saaledes kunne Bøndergaarde ikke sælges til Herremænd 
for at indlægges under Hovedgaardsjorden ; en Selvejer 
kan ikke sammenlægge sin Jord med en anden Selvejer- 
gaards Jord, saafremt en Gaard derved nedlægges, og 
Ingen kan omdanne sit Selvejergods til Len, Stamhus 
eller Fideikommis. 

Fremdeles kunde en Selvejer ikke sælge sin Grund 
til fremmede Bønder, uden at han først havde paa Tinge 
tilbudt den til sine nærmeste Frænder. Men 
denne Regel burde vi sandelig ikke laste. Det er en 
Retssætning, der gaar saa langt tilbage, som vi over- 
hovedet have Kundskab om dansk Lov, og Hensigten 
dermed var at sikre den enkelte Familie, at Ejendommen 
blev bevaret hos den ; den var udgaaet af en Bestræbelse 
for at knytte Jorden til Slægten og saaledes tillige be- 
vare den Stand, hvortil Slægten og Ejeren regnede sig. 
Det er saa smuk og god en Regel, som man kan ønske 
sig; den er givet og opretholdt til Gunst for Selvejer- 
bonden; det var en Retsregel af lignende stolt Natur 
som den højt besungne norske Odelsret. 

Den anden Indskrænkning var den, at Selvejerbonden 
ikke maatte afhænde nogen enkelt Del af sin 
Gaard. Ingen Gaard maatte udstykkes mellem Ar- 
vingerne; en enkelt af disse besad Ejendommen, af 

hvilken han intet kunde afhænde uden Kongens Til- 
ladelse. Der er ikke Tvivl om at denne Lovregel har 
tilsigtet at hindre, at Kronen skulde gaa glip af sine 
Skatter eller andre Rettigheder af Ejendommene, idet 
Besidderen, efter Haanden som Dele solgtes bort, vilde 
kunne miste sin Evne til at efterkomme Pligterne mod 
det Offentlige. Men disse Hensyn staa saa nøje i For- 
bindelse med Bondens eget Tarv og hans Slægts Bedste, 
at det er højst urigtigt kun at betone Kronens Fordel der- 
ved. Den nyere Lovgivning om Udstykning fremhæver 
bestemt begge Hensyn, saaledes naar det i Plakat af 
2. August 1786 hedder, at en Gaard ej maa svækkes 
saaledes, at den ej kan ernære en Gaardmands Familie, 
eller naar Indledningen til Forordning 3. December 1819 
udtaler, at stor Udparcellering bringer Forvirring i Ma- 
triklen og uforholdsmæssig Fordeling af de offentlige 
Byrder, foruden at den forringer Ejendommenes Kraft 
til at ernære deres Besiddere. Nutiden har finere Midler 
at virke med paa Grund af sin mangfoldige, vidt for- 
grenede Administration og sin gjennemførte Protokol- 
lering. Lovreglerne kom dengang til at lyde skarpere 
og ubøjeligere. Men ogsaa vor Tid lægger jo betydelige 
Hindringer i Vejen for Udstykning. Til enhver Udstyk- 
ning maa Indenrigsministeriets Tilladelse erhverves; ved 
en Bondegaard skal der ordentligvis blive tilbage en 
Hovedparcel paa mindst 20 Tønder Land; en Parcel, 
der ved Udstykningen udlægges som Hovedparcel, skal 
inden et Aar bebygges, Jorderne skulle opmaales, boni- 
teres og Hartkorn og Gammelskat fordeles; Omkost- 
ningerne ved enhver Udstykning ere ret betydelige osv. 
Allermest uretfærdigt er det dog, naar man be- 
brejder Regjewngen de Bestemmelser, som den traf med 
Hensyn til Skovene. Hovedreglen var den, at Selv- 
ejerbonden ikke maatte forhugge Skovene til Upligt. 
Stundom forstodes det saaledes, at han kun maatte 

hugge til eget Brug og ej til Salg, og stundom saaledes, 
at Udvisning ved Lensmanden eller hans Betjent skulde 
finde Sted forinden ; i enkelte Landsdele saa Kongen helt 
gjennem Fingre med Tilsynet. Men vi, som leve i de 
oplyste Aarhundreder, i Tider der i høj Grad lægge 
Vægt paa ogsaa at varetage Fremtidens Interesser, skulde 
dog virkelig ikke dadle Retsregler af denne Natur, men 
snarere prise Regjeringen for den kloge Forsynlighed, 
hvormed den tog sig af Landets Skovvæxt. Netop paa 
de Tider tog Sandflugten Overhaand i en foruroligende 
Grad. Det fygende Sand begyndte paa mange Steder 
en Krig paa Liv og Død med Markjorder og Enge ; hvor 
var det da ikke lykkeligt og godt, at man standsede 
Udrydningen af Skovene! Naar man opfatter Lovbud 
som de nævnte som Indskrænkninger i Ejendomsretten 
og dadler dem herfor, da overser man Jo desuden, hvor- 
ledes i Nutiden ved Forordning af 27de September 1805 
saa godt som alle Landets Skove forvandledes til Fred- 
skov, som hverken kan helt omhugges eller forhugges 
saaledes, at ung Skov ikke kan opelskes paa den ved 
naturlig Besaaning, og fremdeles at det i denne Lov er 
paabudt, at enhver Skov ti Aar efter et Ejerskifte skal 
staa under Statens Tilsyn, hvorhos der i den Tid kun 
maa hugges i Skoven til Ejerens og Godsets Fornødenhed^^. 
Saaledes kan man vist nok uden Overdrivelse sige, 
at Allens Betragtning — og den gaar jo rundt i saa 
godt som alle vore Haandbøger og historiske Skildringer 
— aldeles har misforstaaet Betydningen af disse Ind- 
skrænkninger i Selvejerbondens Ret, idet Reglerne dels 
ikke vare nye, men ældgamle, dels slet ikke til Bondens 
Skade, men tværtimod fastslaaede for at beskytte ham, 
og endelig at den danske Selvejerbonde nu om Stunder, 
paa Hundredaarstiden efter Frigjørelsen, „trykkes" af 
aldeles tilsvarende Regler og Forbud, uden at man tager 
Ordet for at faa dem ændrede. 

Mon jeg har Uret i at sige, at der næsten er kommet 
€n sygelig Lyst til at skildre de gamle Bønders Liv 
og Levned under de kulsorteste Farver. En ny Mark 
for denne Slags Tegning har for nogle Aar siden Dr. 
Troels Lund aabnet i sin store Bog over Nordens Historie 
i det 16de Åarhundrede, nemlig ved at omtale Bøndernes 
Huse, Værelsernes Indretning og Beboernes Renlighed 
paa det nævnte Tidspunkt**. Bøndergaardene skulle 
mere have lignet et Gaase- eller Hønsehus end en 
Menneskebolig, idet der ikke fandtes Vinduer paa dem; 
Lyset kom ind fra en Aabning i Taget. Hele Husets 
Indre var overtrukket med et Lag af Sod, Gulvet var 
den bare Jord, Bjælkevæggene tættede med Mos eller 
Kogjødning. I Husene færdedes Side om Side med 
Mennesket ikke blot allehaande Fjerkræ, men om Vinteren 
tillige Kalve, Lam, Kid og Grise! Enhver kan sige sig 
selv, at saadan har det aldrig nogensinde set ud. En 
saadan Levevis kan maaske findes hos fjerne Landes 
Vilde, men sandelig ikke hos danske Avisbrugere paa 
noget historisk Tidspunkt i Oldtid, Middelalder eller 
nyere Tid, eftersom et saadant Liv vilde hindre enhver 
ordentlig Husholdning, enhver friere Aandsdannelse og 
stride aldeles mod den Kulturudvikling, som vi træflfe 
herhjemme selv i Historiens Morgengry. Særligt vilde 
en Bonde i saadanne Vaaninger aldrig have kunnet præ- 
stere det, som den danske Bonde i Frederik IL's Tid 
ydede i økonomisk, social og human Henseende — for 
saa vidt man naturligvis gaar ud fra, at her er Tale om 
et Gjennemsnitsbillede af Bondens Husvæsen og 
for saa vidt man da antager, at ikke de tarveligste 
Rønner, som kunne findes i Landet, skulle være Exempler 
paa Bondens Bohger i Almindelighed. Vi vilde jo dog 
vel nu om Stunder ikke anføre de Jordhuse, hvori Tørve- 
gravere tage Bopæl i Sommertiden, som Exempel paa 
vore Dages Bondeboliger? 

Dr. Troels Lunds Skildring er da ogsaa bleven skarpt 
kritiseret, og de kyndigste Granskere have paavist dens 
fuldstændige Urigtighed **. Gulvene i Bønderhusene vare 
af Sten, Ler eller Træ, det store Husrum eller den 
egentlige Stue var oplyst ovenfra, men ogsaa af Vinduer 
i Væggene, Træværket gav Anledning til Udskjæring og 
maltes med livlige Farver, Renlighed var agtet saa vel 
som Vasken og Badning. Mindre Kreaturer kunde raaaske 
findes i Husets forreste Rum, men ikke hvor det daglige 
Ophold var, gode Meubler og smukke Tæpper kunde 
pryde Huset o. s. v. — Det er højst karakteristisk, at 
netop denne Art Skildringer ere sikre paa at blive be- 
undrede og længe at skulle vandre om i andre Bøger. 
Ingen kan fordre, at Mænd, som ikke ere Historikere af 
Fag, altid skulle kunne skjælne mellem det gode og det 
mislykkede, men man kan dog undre sig over, at saa- 
danne FremstiUinger især vise sig saa tillokkende. Saa- 
ledes vil man finde Dr. Lunds Skildring af Bondehusene 
optaget i Skolelærer Carstensens Bog om Vigsø Sogn 
(1884) og i Skolelærer Ferd. Petersens Bog om Grevinge 
Sogn (1887) »*. 

Tider vexle og Anskuelser skifte med dem — hver 
Tid har sin Tro paa de Midler og Veje, som skulle 
bringe os Lykken i Skjødet. Friheden er et Gode, som 
maa vurderes blandt de højeste, men lad dem, som tale 
om Nutidens Frihed, passe vel paa, om ikke Fortiden 
havde Arter af Frihed, som vi have ofret og 
som netop for den Tids Mennesker lyste med 
en mærkelig Glans. Jeg skal pege paa tvende Sider, 
som i saa Henseende ere betegnende. 

Ejendomsret til Jord var i Middelalderen en Formuedel 
af særegen ukrænkelig Natur. Ganske vist vare Penge 
og rørlige Kapitaler efter Haanden komne til at spille 
en større Rolle, men endnu var dog Formuen fremfor 
Alt repræsenteret ved Besiddelse af Jord. Vi have alt 

set, hvorledes man søgte at bevare Familierne ved at 
bevare Jorden for dem. Lovene og Retsanskuelsen 
vaagede med andre Ord med Skinsyge over, at Ejendoms- 
retten over Jord nød Ukrænkelighed. Saafremt vi nu 
tænkte os, at en Bonde fra Reformationstiden vaagnede 
af Graven og blev bekjendt med Nutidens Lære om 
Ejendomsret, tror jeg, at der i alt Fald er én Side af 
denne, som vilde forbause ham, ja endog krænke hans 
Retsfølelse, saaledes som denne efter hans Tids An- 
skuelser var udviklet — og det er vor Lovgivning 
om Expropriation. I Følge den maa den Privates 
Ejendomsret vige, naar Statens Tarv eller det almene 
Vel kræver det, dog naturligvis mod fuldkommen Er- 
statning. Allerede ved Afgjørelsen af, om et saadant 
almen Krav forlanger det, kan der naturligvis opstaa 
Tvivl, som næsten kun et Magtbud kan løse. Men i 
hvert Fald vilde en saadan Bonde med stor Forbauselse 
se alle de mange Tilfælde, i hvilke vor Lovgivning paa- 
byder Ret til Expropriation. En saadan Bonde vilde 
korse sig over, at Veje skulde kunne lægges tværs over 
hans Ejendom og mulig skjære den i ubekvemme Stykker, 
medens de tidligere smukt skulde følge hans Markers 
Grænser. Han vilde ikke undre sig over, at man er 
pligtig til at afgive Grund til Skanser og Fæstninger, 
men derimod vilde han studse noget over, at Kanaler 
til fredelig Passage uden videre kunde graves gjennem 
hans Mark og Jernbaner overskjære den, at Gas- og 
Vandværker kunde aftvinge ham Grund til Anlæg af 
deres Bygninger og Beholdninger og at de stadig kunde 
gjennemgrave hans Jordsmon og nedlægge deres Led- 
ninger og Rør. Og han vilde erklære, at han boede i 
et ufrit Land, naar han hørte, at han kunde tvinges til 
at afgive Jord til Underhold for Skolelærere, til Anlæg 
af Fattighuse, ja endog skulde være forpligtet til at af- 

give Grund til husvilde Personer, som ikke ellers kunde 
faa Boliger i Sognet •*\ 

Saaledes skifter i Tiderne Anskuelsen om hvad der 
er Frihed og Ufrihed. Og at jeg har Ret i hvad jeg 
her siger, tror jeg Ingen vil nægte, som kjender Noget 
til hvorledes Læren om Expropriation i Tidernes Løb 
har uddannet sig. Det er egentlig først i de sidste Aar- 
hundreder, efter at den eudaimonistiske Lære om at 
Staten har Pligt og følgeHg ogsaa. Myndighed til at 
skulle fremskaffe Betingelserne for det almene Vels 
Fremme er bleven raadende, og først efter at Staten har 
brudt Spidsen af den skarpt udprægede Enkeltret, at 
Læren om Opgivelsen af den Privates Ret til Bedste for 
det almene Vel uddanner sig'^". Og samtidig med at 
Sætningen om at „Ejendomsretten er hellig og ukrænke- 
lig" bliver et Hovedbud, naar de almene Menneske- 
rettigheder erklæres, og en staaende Bestemmelse i For- 
fatningslovene, hævder man den Retsregel, at den Enkeltes 
Ejendomsret maa vige til Bedste for Almenvellet. Dette 
kjendtes i fordums Dage paa ingen Maade i saadan Ud- 
strækning. 

Vi vende os til en anden Side af Menneskelivet. 
Politiske Interesser ere for Tiden de alt opslugende; 
de spille en Rolle i alle Forhold og ere den hyppigste 
Gjenstand for Samtale og Debat; de sætte Stemninger 
og Lidenskaber i idelig Bevægelse. I det 16de Aar- 
hundrede var det Kirkens Stilling og religiøse 
Spørgsmaal, der havde en tilsvarende Rolle. Det 
var Trosspørgsmaal og Dogmespørgsmaal, der især vare 
Gjenstand for Samtale og Debat. Livet i Menigheden og 
sammen med Sognepræsten havde en Betydning for den 
Enkelte, som man nu sjældnere ser Mage til. Men ligesom 
det sidste Aarhundredes demokratiske Bevægelse fra den 
franske Revolutions Tid har skaffet Europa de frie For- 
fatninger og de folkevalgte Repræsentanter, saaledes 

havde i det 16de Aarhundrede den demokratiske Aand, 
soni den lutherske Bevægelse og Rejsningen mod Ka- 
tholicismen indeholdt, erobret en Ret for den protestan- 
tiske Menighed til at raade med i Kirken. Folket valgte 
dengang ikke Repræsentanter til en lovgivende Rigsdag, 
men det havde ved Reformationen vundet en Ret for 
Menigheden til selv at vælge Præst og Sjælesørger. 

Ved Kirkeordinantsen af 1639 og de Lovregler, der 
sluttede sig til den, blev der tillagt de menige Sogne- 
mænd Ret til at udnævne syv af de ældste og mest 
agtede Mænd i Sognet, hvilke da med Provstens Raad 
og Samtykke kunde vælge Stedets Præst; dog skulde 
ikke herved den Patronatsret være afskaaren, som Adels- 
mænd eller Prælater kunde have til enkelte Kirker. Vi 
finde rundt omkring i Landet Menighederne stærkt in- 
teresserede i denne Valgret. Vi se dem anvende den 
baade retfærdigt og utilbørligt og kunne i mange Akt- 
stykker læse om baade de Fordele og de Ulemper, som 
en saadan Valgret fører med sig. Men hvad der i denne 
Sammenhæng interesserer os mest er at se, med hvilken 
Skinsyge Bønderne holde deres Ret i Hævd 
lige over for Indgreb og føre Processer mod dem» 
der krænke den. Selv den stærke Tilbagegang i Bøn- 
dernes Stilling, som indtræder i Løbet af Christian IV.*s 
Regjering, svækker ikke deres Mod, og endnu ved Be- 
gyndelsen af Enevælden, som iøvrigt fratog dem Valg- 
retten, hævde de deres Frihed i saa Henseende. Som 
et Exempel skal jeg blot nævne, hvorledes endnu paa 
Frederik den Tredies Tid Bønderne i Nørre Jernløse ved 
Holbæk — altsaa vornede Mænd — føre Sag mod 
Fru Karen Krabbe. De vilde ikke anerkjende, at hun^ 
som havde Patronatet til Kvandløse Sogn, derfor skulde 
kunne indsætte den fælles Præst for dette og Hovedsognet 
Nørre Jernløse ; ja selv Sognemændene i Kvandløse vilde 
ikke anerkjende hendes Kaldsret. Resultatet blev, at 

Lodtrækning maatte afgjøre, hvem af de to valgte Præster 
der skulde have Kaldet (1655). Nogle Aar efter blev 
Kaldet igjen ledigt, og da indgav ,vi fattige Bønder, 
baade Kaldsraænd og menige Sognemænd i Nørre Jern- 
løse" Andragende til Kongen om at faa deres Kandidat 
anerkjendt; de henvises til at søge Spørgsmaalet afgjort 
ved Rettergang, hvad ogsaa skete ^^ 

Man finder saa ofte anført, hvor farlig den Bestem- 
melse i Recesserne var, som paalagde Fæstebonden at 
være sit Herskab „hørig og lydig"; det er derfor ganske 
morsomt at se, hvorledes sjællandske vomede Bønder 
optraadte i Herskabets Rolle lige over for deres Sogne- 
præst. Hr. Jens Nielsen blev, paa Christian den Tredies 
Tid, annammet og samtykt til Præst i Kmidby Sogn først 
af ærlig og velbyrdig Mand Peder Rud til Vognserup, 
dernæst af menige Sognemænd med saadant Vilkaar, at 
han „skulde være sine Sognefolk hørig og lydig, 
tjenstagtig fore til al Skjellighed baade i Kirken og uden 
fore, som en Guds Ords Tjenere sine Sognefolk det 
pligtig er." Da det viste sig, at Præsten ikke efterkom 
disse Vilkaar, stævnede Sognemændene ham til Tinge 
(1568) og førte Proces imod ham, idet de for saadant 
Falds Skyld havde betinget sig Opsigelsesret, hvad der 
i det Hele var en ofte forekommende Klausul i Kalds- 
brevene ^K 

Resultatet af disse Overvejelser turde vel være, at 
Bonden i Reformationsaarhundredet besad Friheder og 
Rettigheder, som han nu ikke længer besidder, og at han 
ikke undsaa sig for at udøve sin Ret, selv om han derved 
kom til at optræde lige over for de Mægtigere i Landet, 
ja overfor sin egen Husbonde. Men netop dette BUlede 
er det jo ogsaa, som Tingsvidner og Procesakter 
lige fra Underretten til Rigets øverste Dom- 
stol aabenbare for os. Vi finde, at Lensmænd og 
Husbonder ofte staa frem paa Herredstinget eller Sogne- 

stævnet og spørge den menige Mand, om de havde havt 
Noget at klage over dem, eller de æske et Vidnesbyrd 
om, hvorledes de have opført sig. Saaledes stod Lauge 
Brok 1647 frem mellem de vornede Bønder paa Stevns 
Herreds Ting og spurgte, om der var Nogen, enten liden 
eller stor, ung eller gammel, inden Tinge eller Tinge 
nær, der havde Noget at klage paa ham enten ved Ord 
eller Gjerning; han spurgte om hvorledes han havde 
regjeret sig her til Stevns Ting, om der var Nogen, som 
ikke kunde komme til sin Ret, da han saa vilde skaffe 
ham Fyldest. Dertil svarede Menigmand, at de takkede 
ham godt i alle Maader for at han havde handlet og 
havt sig hos dem som en ærlig Junker ^^ Og som 
Adelsmændene bede om Skudsmaal ved Herredstingene, 
saaledes maa de ogsaa her staa til Ansvar for Søgsmaal 
fra deres Bønders Side. Med hvor liden Frygt Bønderne 
saa paa deres Herskab, naar de mente, at deres Ret 
blev krænket, se vi af de mangfoldige Processer, hvor 
Herskab og Bonde staa Uge over for hinanden og hvor 
Bonden uforsagt forfølger sin paastaaede Ret fra Herreds- 
ting til Landsting og fra Landsting til Retterting*^ 

Hvorledes blev Bonden vomed? 



Dlandt alle Tryk, der have hvilet paa Bondestanden, 
er der ét, som i vore Øjne særlig har mærket den. Det 
er ikke Pligten til at arbejde paa Husbondens Jord, selv 
om denne Gjeming kan være nok saa haard og til stor 
Plage for Bonden. Det er ikke Pligten til at modtage 
Husbonden eller hans Jæger, til at beværte dem nogle 
Dage og fodre deres Heste (Gjæsteriet). Ikke heller er 
det Bondens Forpligtelse til at skulle søge sin Ret eller 
møde som indklaget paa et eget Ting, Birketinget. Det 
haardeste Baand, som paahvilede Bonden — det vil dog 
kun sige Bonden paa Danmarks Hovedø og de tre sydlige 
Øer — var dette, at han ikke kunde gaa, hvorhen han 
vilde; han skulde blive paa sin Grund eller overtage 
Hus og Gaard og Jord, hvor Husbonden anviste ham. 
Dette var, i alt Fald for vor Opfattelse, det mest ned- 
værdigende i Bondens Stilling; der var Noget deri, som 
mindede om Trællens Pligter. Ved frivillig Overenskomst 
kunde jo en Bonde forpligte sig til Arbejde og Hoveri; 
men alene ved Fødslen kunde man tænke opstaaet et 
saadant livsvarigt Baand mellem Dyrkeren af Jorden og 
dennes Ejer. I den styggeste Skikkelse fremtræder Vorned- 
skabet dog, naar Husbonden uden videre har Berettigelse 

til at overføre sin Ret til en anden Husbonde, og Bonden 
saaledes som et Stykke af Besætningen gaar fra Haand 
til Haand. 

Vi maa undersøge, hvorledes en saadan Ret kan 
være opstaaet. Vi maa se, om den i sin Anvendelse 
var saa haard, som selve Retsreglen lyder ; vi maa kjende 
nærmere dens Væsen og Omfang. 

Der har alt i gamle Dage, alt for flere Aarhundreder 
siden, været Undersøgere, som med Forundring have 
spurgt om hvordan Vornedskabet var opstaaet, eftersom 
man jo slet ikke ved at lede i Bøger eller Haandskrifter 
kunde finde de Lovbud, som indførte det. Man maatte 
gjætte sig frem, og man fremførte da mange Forklaringer. 
Det skulde være Rester af den gamle Trældom som 
havde holdt sig — eller det skulde være paalagt Sjæl- 
lændere, Laaliker og Falstringer som en Straf — ja Gjæt- 
ninger har det ikke manglet paa, men ingen af de søgte 
Forklaringer vinder dog længere Tiltro. Det kan anses 
for bevist, at Trældommen ophørte omtrent paa Erik 
Glippings Tid. Det fjortende Aarhundrede er i mange 
Henseender en tung og mørk Tid, men der bestod dog 
dengang for Bonden lige saa lidt Trældom, som nogen 
anden Ufrihed, og en Fæster kunde paa Valdemar Atter- 
dags og Dronning Margrethes Tid frit opsige sin Gaard 
og drage, hvorhen han vilde. Først i det femtende Aar- 
hundrede træffe vi Spor af en Forpligtelse til at blive 
ved Grunden. 

Naar det nu ikke kan nytte at lede i Bøgerne eller 
Pergamentbrevene om det Lovbud, som paabød et Vorned- 
skab for Beboerne af Øerne i Midt-Danmark, maa vi 
stræbe efter at finde Forklaringen ad andre og mere 
langsomme Veje. Lad os tage for os nogle af de ældste 
Breve, som synes at pege hen paa en Forpligtelse for 
Bonden til at blive paa en bestemt Grund. Der findes 

til Exempel et Brev, udstedt af Erik af Pommern, som 

4* 

nok har Krav paa vor Opmærksomhed K Det lyder saa- 
ledes : 

«Vi Erik, af Guds Naade Konge over Rigerne Dan- 
mark, Sverrig, Norge og over Slaver og Goter, Hertug 
af Pommern, sende vor Hilsen og Naade til Alle, som 
bo i Sjælland. Vi befale — skjøndt til Overflod, nu for 
fjerde Gang — Hans Jacobsen, som ulovligen har forladt 
Bent Billes Ejendom i Høng, og Poul, som har forladt 
hans Ejendom i Æblæthueth. at de saa saare de faa 
Kundskab om dette Brev strax begive sig med deres 
Redskaber tilbage dertil og fuldkommen gjøre ham 
Fyldest efter hans Ret, saaledes som de gjennem tre 
Lavdage ere blevne opfordrede til efter Loven*. 

Bent Bille lader altsaa ved Kongens Hjælp to Bønder 
forfølge som have forladt hans Gaarde, der ere beliggende 
i Sjælland. Det ligger saa nær at forstaa det om en 
Flugt af to vornede Bønder, som eftersøges ved en 
Slags Stikbreve. Vi have ikke saa faa tilbage af denne 
Art Breve. Ikke desto mindre er Slutningen ikke helt 
sikker. Vi finde nemUg en saadan Forfølgelse ofte an- 
vendt imod Bønder, som stode i et lige saa frit Forhold 
til Husbonden, som Fæstebonden nu til Dags staar i 
til Godsejeren. Og hvis nu om Stunder en Fæstebonde 
en skjønne Dag pludselig forsvandt, vilde Godsejeren paa 
samme Maade henvende sig til Øvrigheden eller Politiet 
for at faa ham anholdt som en Debitor, der ved Rømning 
af Landet vil unddrage sig sine Forpligtelser, se Konkurs- 
loven af 25de Marts 1872 § 164, om Skyldnere, som 
staa i Begreb med at forlade Landet paa ubestemt Tid 
eller for bestandige. 

Vi træflfe da ogsaa Exempler paa Udtalelser om at 
denne Art Anholdelse og Søgen tilbage af Fæstebønder 
ikke behøvede at have det mindst^ med Vornedskabet 
at gjøre. Jeg skal saaledes anføre et Exempel fra en 
langt senere Tid. Frederik v. Arenstorf, Griffenfeldts 

bekjendte Fjende, havde den Tort, at under hans Fra- 
værelse henved 40 af hans Bønder, baade bosiddende 
og unge Karle, rømmede fra hans Gods Svanholm i 
Horns Herred (ved Frederikssund) og medtog Adskilligt, 
som han havde forstrakt dem med til deres Avl. Chri- 
stian V. udstedte da (1681) et Brev, som vi kunne sammen- 
ligne med det anførte fra Erik af Pommerns Tid, og 
bød Bønderne saa vel de vornede som de fri 
Fæstebønder, som godvilligen havde fæstet paa hans 
Gods, strax at vende tilbage og føre med sig, hvad de 
havde medtaget ; gjorde de det ikke med det Gode, maatte 
Arenstorf lade dem tiltale, hvor de kunde antræffes, 
paagribe dem og dem til deres Fødested og Fæsteboliger 
henføre „dér at pleje Fæstebønders og Vornedes Ret 
efter Loven og Recessen*. Vi se, at Forpligtelsen paa- 
hviler saavel de vornede som de fri Fæstebønder, og 
at den saaledes ikke udsprang af Fødsel paa en bestemt 
Grund, men fordi Fæstekontrakten ikke blev 
efterkommet og fordi Bønderne vare uredelige med 
Hensyn til betroet Gods. 

Under saa urolige Tilstande, som Middelalderen 
frembød, og under de mange Krige, som senere hærgede 
vort Land, kunde imidlertid tidt forviklede Forhold ind- 
træde. Og her maa man nu ved Betragtningen af den 
senere Middelalder først og fremmest huske paa Et: 
Landet manglede Arbejdere. Der fandtes meget 
mere dyrkelig Jord og meget mere tidUgere dyrket Jord end 
det, der da var under Ploven. Endnu paa Valdemarernes 
Tid var Danmark beboet af en tæt Befolkning. Det er 
muligt, at man har overdrevet Tallet af Indbyggere paa 
Valdemar Sejrs berømte Tid, men i hvert Fald er det 
vist, at man da endnu kun sjældent hørte Tale om øde 
og ubesat Gods. Anderledes gik det i det 14de Aar- 
hundrede. Fra den Tid af begynder den Klagesang, som 
varer i fire Hundrede Aar og som klinger saa forunderlig 

forskjellig fra den, som nu naar vore Øren, saa at vi 
næsten ikke kunne forstaa den — nemlig Klagen over 
at man har Jord og Gaarde, men mangler Dyrkere og 
Fæstere; overalt møder os Betegnelsen „ø(^€ Gods'", de 
tidligere dyrkede Jordejendomme, som nu vare uden 
Avl og Drift. Især havde den sorte Død bortmejet Lan- 
dets Befolkning og paa mange Steder efterladt en Ørken. 
Det hedder om Attila, at hvor hans Hest havde sat sin 
Hov, kunde der ikke voxe Græs, men om mangfoldige 
Steder, hvor den sorte Død havde raset, kan man sige, 
at her syntes for Fremtiden kun at skulle voxe Græs og 
aldrig Korn. De Krige, som rasede, skulde ikke heller 
hjælpe til at fremme Dyrkningens Opkomst — ja hver 
Krig syntes at skabe nyt øde Gods og nye Ønsker om 
at holde paa de flygtende. 

Et saadant Tidspunkt var det, da Valdemar Atterdag 
1368 flygtede ud af Riget og Lybekkerne sendte Hær og 
Flaade op mod Danmark, medens de jydske Herremænd 
rettede deres Vaaben mod Kongen. Da var det ikke godt 
at være Jorddyrker og allermindst at sidde paa Kronens 
Gods, eftersom baade indenlandsk Mand og Fremmede 
vendte sig mod Kongen. Da gik mange Ejendomme 
tabt for Kongedømmet, og mangfoldige Bønder flygtede 
fra Bjonens Gods ind paa Adelens. Omsider kom der 
dog Ro i Landet, og da Kong Valdemars Datter senere 
stræbte at bringe Orden igjen i Forholdene, søgte hun 
ogsaa at faa den Omvæltning bødet, som var foregaaet 
med Hensyn til Jordegodset. Hun fik da vedtaget ved 
en almindelig Forordning af 1396, at „de Bønder, som 
vare farne fra Kronen siden den Tid, da vor Herre 
Kong Valdemar, vor Fader, hvis Sjæl Gud have, udfor 
af Danmark til Tydskland, skulle give deres Landgilde 
ud iaar og fare igjen under Kronen, som de før 
vare" ^. 

Sligt giver os et Billede af hvilke Virkninger en 

Krig indenfor Landets Grænser kan have, og man kan 
være temmelig vis paa, at saaledes var Krigens Gang 
altid. De idelige Krige vare en sand Plage for Land- 
befolkningen, som rømmede derhen, hvor der var sikrest, 
og naar Freden vendte tilbage, maatte Herrerne igjen 
samle de bortflygtede Bønder tilbage til Stavnen. Vi 
finde det selvsamme i Sverrig, hvor man dog aldrig har 
kjendt et Stavnsbaand. Da Bevægelsen i Anledning af 
Opstanden under Engelbrekt Egelbrektsen havde lagt sig 
noget i Åaret 1437, samledes de svenske Raadsherrer i 
Strengnæs og vedtog en Bestemmelse om at alle de 
Bønder og Landboer, som i denne Tvedragt vare rømte 
ind i Kjøbstæder, skulde drage bort og ud paa Godset 
eller tage Tjeneste paa Landet og ikke holdes tilbage i 
Kjøbstæderne. Altsaa, fordi Landets Velfærd og Ager- 
dyrkningen kræver det, vil Regjeringen fremtvinge, at 
Bønderne skulle gjenoptage deres Boliger og deres Dont 
paa Landet. Men vi kunne nævne et Exempel, som 
maaske er det mest karakteristiske. 

Tiden er Frederik IIL's Regjering; Svenskekrigen 
1657—60 er lige til Ende. Fjenderne havde raset og 
plyndret, og Brandtomter og bygfældige Gaarde aflagde 
i de fleste Egne af Landet et sørgeligt Vidnesbyrd om 
den store Ødelæggelse, som Landet havde undergaaet. 
Da nu Herremændene og de andre Husbonder efter 
Fredens Komme igjen vilde have deres Gods paa Fode, 
fandt de, at mange Bønder vare flygtede og havde taget 
Plads og fæstet Gaard paa andre Ejeres Gods. Det 
Spørgsmaal maatte da opstaa, om Bonden saaledes uden 
videre kunde flygte fra sin Gaard og lade Jord og Brug 
i Stikken ? Naturligvis er der en gammel Lov, som siger, 
at Nød bryder alle Love, og Krig kan være den højeste 
Nød. Men denne Tilstand kan dog fornuftigvis ikke vare 
længere end den Tid, da Fjender og Vaaben true; naar 
Freden atter kommer, er Bonden dog vel forpligtet til 

igjen at overtage den Gaard, som han oprindelig havde 
fæstet? Han havde jo forladt den uden at opfylde sin 
Kontrakt, som lød paa, at han skal svare Afgifter og 
Arbejde snart paa en, snart paa en anden Tid af Aaret 
og dernæst holde Ejendommen vedlige, ligesom han jo 
ogsaa maatte tilsvare Forstrækninger, der vare ydede ham. 
Vi se af en Del Tingbøger fra Herrederne omkring Nyborg, 
altsaa i en Landsdel, hvor der aldrig har gjældt noget 
Vornedskab, hvorledes de flygtende Bønder en efter anden 
sagsøges til at skulle vende tilbage. Saaledes lader Fru 
Karen Bille til Hvidkilde Niels Pedersen i Krarup tiltale, 
fordi han ulovlig var dragen af hendes Gods. Det hjalp 
ikke, at han svarede, at han med de andre Bønder 
maatte undvige Fjendernes Gevalt og Overfald og at 
han nu havde fæstet Bo paa en anden Husbonds Stavn ; 
han troede desuden ikke. at man paa Fyen brugte den 
Stil som udi Sjælland og Laaland, at Bonden skulde 
være Skattehøne*. Dommeren dømte, at da han uden 
Fru Karens Minde og Tilladelse var draget bort og til- 
med en Del Landgilde resterede, maatte han indfinde sig 
paa hendes Stavn igjen. Og saaledes blev der dømt i 
flere Tilfælde, vistnok fuldkommen rigtigt; thi Bonden 
havde ikke efterkommet sin Fæstekontrakt. 

At tolke denne Art Fremgangsmaade mod Bønderne 
som Følger af Vornedskab, er naturligvis ganske urigtigt. 
Enhver Mand, selv en Adelsmand eller en Kjøbstadmand, 
som paa lignende Maade overtraadte, hvad han havde 
lovet, vilde kunne behandles paa samme Maade og faa 
en lignende Forfølgelse mod sig. Men man kan tænke 
sig Tider og Tilstande, da en saadan Tilbagesøgning 
bliver saare hyppig, og da det vil kunne synes besynder- 
ligt, at man efter lange Tiders Forløb — under tilbage- 
vendte fredelige Tilstande — kan fremtvinge, at en 
Dyrker skal vende tilbage til sit Gods; saaledes var der 
jo gaaet en hel Menneskealder, da Dronning Margrethe 

gjennemførte sin Tvang. Alle disse Oplysninger lære os 
fremdeles, at denne Tvang især indtræder efter at megen 
Jord er kommen til at henligge udyrket, efter en Krig 
eller anden stor Ulykke. Hvor stor maa da ikke Fri- 
stelsen have været til efter at den sorte Død i Aarene 
1349 — 50 havde hærget Danmark at tvinge Bønderne til 
at overtage Dyrkningen af det meget udyrkede Gods? 

Lad os en Gang se, hvilke Følger den sorte Død 
havde for Landbefolkningen i England. Her havde 
denne Sygdom hærget saa stærkt som nogetsteds, og 
Landet var saa folketomt, at det mange Steder skulde 
synes at maatte blive en Ørken. Det var uhyre vanske- 
ligt at opdrive Arbejdskraft, og Arbejderne, som saa, at 
de vare Herrer over den Dagløn, de kunde fordre, 
skruede Betalingen overordentlig op. Den Indtægt, som 
de erhvervede paa en saa let Maade, satte de hurtigt 
over Styr ved Letsindighed, Vellevned og Dovenskab. 
En Landeulykke med Hungersnød og indre Uroligheder 
kunde ventes som Følge heraf, og Regjering og Parla- 
ment maatte gribe alvorhg ind. Det befaledes derfor 
1349, at ude paa Landet skulde enhver arbejdsdygtig 
Mand eller Kvinde, som ikke selv havde Jord at dyrke 
og ikke var Tyende, paa Forlangende tjene for den 
Løn, som var sædvanlig, forinden Pesten kom. I det 
følgende Aar forbød Parlamentet, at en Arbejder maatte 
forlade det Sogn, hvori han boede, og hvis han gjorde 
det, skulde han anholdes af Øvrigheden som Flygtning. 
Endnu fyrretyve Aar efter indskærpedes det, at en Ar- 
bejder ikke maatte forlade sin Plads eller skifte Opholds- 
sted, uden at han havde Øvrighedens Vidnesbyrd om, 
at dér var god Grund dertiP. Heraf lære altsaa vi, 
som søge efter Forhold, der kunne have medført et 
Vornedskab paa de danske Øer, at i England opstod 
der et Slags Stavnsbaand paa Bonden som Eftervirkning 
af den sorte Døds Rasen. 

Mon ikke Vornedskabet skulde have sin Grund i de 
samme Forhold? Mon det ikke skulde være den af den 
sorte Død og de mange Borgerkrige tilvejebragte Ube- 
byggethed, som tvang Regjeringen til at holde Bønderne 
tilbage ved Jorden? Vornedskabet opstod ganske vist 
ikke herhjemme lige umiddelbart efter den sorte Død. 
Først da nye Kampe og Borgerkrige yderligere havde 
hindret det rolige Agerbrug, og, kunne vi vist tilføje, 
først efter at de store Besiddere vare begyndte paa en 
mere systematisk og ihærdig Drift og et Jordbrug i det 
Store, først da begynder man at hævde Forpligtelsen til 
at blive ved Grunden. Vi savne det almindelige Lov- 
bud, som indfører denne Regel, men det behøvedes saa 
at sige ikke, især paa saadanne mindre Oraraader som 
Sjælland eller Laaland, Falster og Møen — og udenfor 
disse Landsdele opstod jo ikke noget Vornedskab. Her 
var det jo tilstrækkeligt, at de større Besiddere indgik 
Foreninger („Vilkaar**) om, at den ene ikke vilde mod- 
tage Bønder, som vare fødte paa den andens Gods. 
Derved var allerede en god Begyndelse gjort til at holde 
Bønderne til et bestemt Gods. I en Forordning fra 
Christoffer af Bajerns Tid have vi i hvert Fald et Bud 
om, at man ikke maa tage Folk i Tjeneste, som ere 
skilte fra deres tidlige Herskab med Uminde ^. 

Men endnu længere frem paa Sporet efter Vorned- 
skabets Oprindelse kunne vi maaske komme ved at klare 
os Spørgsmaalet: hvad var dets Formaal? 

Ja man vil forgjæves finde dette belyst i de tidligere 
Fremstillinger af Vornedskabet og i vore almindelige 
Haandbøger. Det er ikke desto mindre en utvivlsom 
Kjendsgjerning, at Vornedskabets Formaal er at skaffe 
Jorden dyrket og at formindske Mængden af 
det øde Gods. I den almindelige Opfattelse har 
Vornedskab et helt andet Indhold; man tænker sig det 
som en Ret til frit at raade over Bonden fra hans 

Fødsel til hans Død, en Ret til at fordre Arbejde af 
ham af hvilkensomhelst Art, en Ret til at fremtvinge 
eller hindre hans Ægteskab eller Lignende. Nej, over 
den Vornede havde Husbonden kun en eneste For- 
dring, og det var den, at han, naar han havde opnaaet 
Skjelsaai* og Alder, skulde overtage en Gaard, som var 
fæsteledig og bhve ved denne. Til denne positive Side 
af Vornedpligten knyttede sig den mere negative, at den 
Vornede skulde blive paa sin Husbonds Grund, indtil 
han havde opfyldt denne Forpligtelse, eller dog have 
Samtykke til at begive sig bort — hvilken Del af Vorned- 
pHgten, som vi senere skulle se, i Praxis sjælden blev 
efterkommet. Derimod er der aldrig Tale om at Hus- 
bonden kunde tvinge den Vornede til at tage Tjeneste 
som Tyende, eller til at gjøre Haandværksgjerning, eller 
til at drive Handel; han kunde ikke forlange nogetsom- 
helst Arbejde af ham; selv efter at han var bleven 
Fæster, havde Husbonden kun Ret til at fordre det 
Hoveri, som i Følge gammel Brug og Skik ydedes af 
hans Gaard, og han kunde ikke kræve større Afgift af 
Gaarden end der var svaret fra gammel Tid. 

Denne Ejendommelighed ved Vornedskabet er som 
sagt bleven aldeles overset, og dog lade de historiske 
Oplysninger ikke mindste Tvivl om, at det forholder sig 
saaledes. Tag en eller anden Dom over en vorned 
Bonde for Dem, og De skal finde, at den altid angiver, 
at Bonden søges til at vende tilbage for at overtage en 
øde Gaard. Kong Christian V's Danske Lov giver 
heller ikke Vornedretten et større Omfang, og da Gehejme- 
raad Otto Krabbe 1701 skal udtale sig om Forslaget til 
Vomedskabets Ophævelse, siger han: ,en Økonomus 
maa være ond eller god, saa kan han ikke poussere sin 
Vomedret videre end Loven tillader, nemlig at faa dem 
til sine Gaarders og Boligers Besætning" '. Meget karak- 
teristisk er det ogsaa, at naar Universitetet, som jo be- 

sad betydeligt Jordegods, frigav en vomed Bondesøn, 
blev den Pengesum, som han betalte herfor, stadig an- 
vendt paa „øde Gaarde at bringe paa Fode*. Den 
samme Praxis optager og følger Regjeringen^ 

Saaledes har aabenbart Hensynet til at skaflfe øde 
Gods bebygget været det bestemmende for Indførelsen 
af hint Stavnsbaand, og dette Hensyn vedbliver at gaa 
som en rød Traad gjennem Rettens Indhold. Derfor er 
det danske Stavnsbaand aldrig kommen til at omfatte 
Kvinderne, i Modsætning til Livegenskabet. Bonde- 
sønner, vornede Sønner — det er den stadige Betegnelse 
for de vornede, og man kan end ikke nævne noget 
Forsøg i Praxis paa at gjøre Kvinder til Vornede. De 
kunde tjene, hvor de vilde, og gifte sig med hvem de 
vilde. Ogsaa paa en anden Maade blive vi belærte om, 
at det ikke er ildesindet Tvang fra en Husbonds Side, 
men derimod økonomiske Hensyn, der have dikteret 
denne Retsregel — saaledes som da Parlamentet i Eng- 
land indførte en lignende Ret. 

Vi træffe nemlig paa det højst mærkelige Forhold, 
at endog Selvjerbønder vare stavnsbundne, i 
alt Fald i det femtende og sextende Aarhundrede. Hvor 
højst besynderligt lyder dette ikke? Naar jeg ejer en 
Ting, skulde jeg saa ikke have Ret til at slaa den 
i Stykker eller kaste den bort; og naar jeg ejer en 
Jord, har jeg saa ikke Ret til at derehnquere den og 
udtale: jeg opgiver al min Ret over den. Og dog var 
Selvejeren ikke saaledes stillet lige over for sin Jord. 
Regjeringen fordrede, at den, som ejede Jord, ogsaa 
skulde lade den dyrke. Det var en Betingelse for 
Landets Bestaaen, at der svaredes Skatter, og den 
væsentHgste Del af Skatterne hvilede paa Jorden — 
derfor fordrede Staten, at dens Selvejere enten selv 
skulde dyrke deres Jord eller lade den dyrke ved Andre, 
eller ogsaa at de skulde sælge den til Bønder, som 

kunde dyrke den. Endog saa langt tilbage som under 
Dronning Margrethes Regjering møder os Exempler paa 
at man tvang Selvejere, som vare dragne ind til Kjøb- 
stæderne, til at vende tilbage til deres Jord. Ja vi finde 
denne Art Tvang anvendt i Jylland, hvor ellers aldrig 
Vornedskab har været brugt. Gg i de saakaldte Laa- 
lands Vilkaar af 1446 udtales det, at Kongens Foged 
kan grihe og fange den, som ejer Bondegods, men har 
bosat sig andetsteds end paa dette og ikke vil vende 
tilbage til sin Jord. I forskjellige Breve givne af Frede- 
rik I, Christian III og Frederik II for Bønder og Almue 
i Laaland bestemmes Selvejerens Forpligtelse nærmere 
saaledes, at den ældste eller dueligste Søn altid maatte 
være fri for Stavnsbaand og kunde blive hjemme; de 
andre Sønner skulde ogsaa være fri, men hvis de drog 
andetsteds hen, skulde de bygge paa Kronens Gods, og 
de maatte stille Gaution til Sikkerhed for at denne For- 
pligtelse opfyldtes ^ 

Hvad der i Lande, hvor Livegenskab er raadende, 
vilde synes ganske utroligt, nemlig at en Stavnspligt 
ogsaa paahvilede den fri, jordejende Bonde, er saaledes 
her hævdet. Regjeringen maatte kræve, at Landets 
Jorder bleve dyrkede; det var den ligegyldigt af hvem 
det skete; Ejeren kunde fæste dem bort og sælge Jorden, 
men en Dyrker, som svarede Skat, skulde der være. 
Atter her se vi, hvorledes Frygten for ubygte og øde 
Jorder har været afgjørende. Vi behøve desuden slet 
ikke at gaa langt tilbage i Tiden for at træflfe paa Love, 
der forbyde, at man derelinquerer Bøndergods. Paa 
Kong Frederik IVs Tid var det ikke usædvanligt, at 
Proprietærer, som ejede Strøgods, der laa fjærnt fra 
deres Hovedgaarde, i det Tilfælde, at de fik øde Bønder- 
gaarde, lod disse tildømme Kongen for Skatterestancer. 
Saaledes blev Kronen Ejer af en Del Gods, især paa 
Mors og i Thy, som var aldeles uden Værdi, da Gaar- 

denes Bygninger vare nedfaldne eller brøstfældige, Be- 
sætning og Plovredskaber manglede, og Jorderne vare 
ude af Drift. Ved en Forordning og nærmere Forklaring 
om øde Gods af 4de August 1728 forbød Regjeringen 
denne Praxis; Proprietærerne skulde sørge for at faa 
Gaardene besatte og maatte eventuelt med hele deres 
Formue svare til Skatterne af dem ^^. 

Med dette i Tanken vil man ogsaa forstaa det ældste 
Lovbud, som siges at omtale Vornedskab. Det er de 
foran nævnte Laalands Vilkaar af 1446, og det er ikke 
helt sikkert, at de forudsætte Vornedskab. I hvert Fald 
lyder Reglen her saaledes: Ingen, som karsk og før er, 
skal bo til Huse hos Andre, men selv holde Bolig; den 
Jorddrot, som har en Indsidder boende paa sin Grund, 
skal skaffe ham Bolig eller Grund at besidde, og gjør 
han det ikke, vil Kongens Foged skaffe ham Bolig paa 
Kongens Grund. Saaledes opstilles her den Fordring, 
at enhver arbejdsdygtig Mand skal have sin 
egen Bedrift og sin egen Jord at dyrke. Landet 
trænger saa meget til Agerdyrkere, at saafremt Ved- 
kommendes Husbond ikke selv vil sætte ham i Vej, paa- 
tager Kongen sig det. Atter her møder os et land- 
økonomisk og statsøkonomisk Hensyn som det raadende, 
ikke en Tvang, der aabenbarer sig som Frugt af en 
voldsom Herskesyge hos tyranniske Herremænd eller 
Prælater. Lovbudet passer fortrinhgt sammen med alle 
de andre Regler i hine Vilkaar, hvilke siges vedtagne 
for Landsens Bestandelse Skyld; det lader sig stille fuld- 
kommen paa lige Fod med saadanne landøkonomiske Be- 
stemmelser som den, at enhver Bonde paa Laaland skal 
have 30 Humlekuler og 6 Ymper Pære og Æble inden 
næste St. Valborgs Dag, at ingen Bonde miaa holde 
Geder paa Grund af den store Skade de forvolde, og at 
Ingen maa holde mere end én Hund ^'. Vi bør fremdeles 
lægge Mærke til, at den mod Bønderne saa venlig- 

sindede Christian II forordnede, at der paa Landet ikke 
maatte findes Daglejere uden Jord. Hvis Daglejeren ikke 
vilde tage Tjeneste som Tyende, skulde han overtage 
Jord i Brug. 

Saaledes synes Alting at pege hen paa, at Å ar- 
sagen til Vornedskabet er at søge i den store 
Mængde af forladt Agerjord og at de Styrende og 
Raadende i Landet have af Hensyn hertil bestemt, at 
den enkelte Husbond kan fordre, at Bondesønner, som 
fedtes paa hans Grund, skulle overtage ledige Gaarde, 

Imidlertid vil jeg kunne forstaa, om der blev 
spurgt mig: Men er det ikke besynderligt, at en saadan 
Ufrihed opstaar saa sent i Middelalderen? Skrede 
Tiderne tværtimod ikke frem imod Løsning af gamle 
Baand, og finder man andensteds, at Ufriheden opstod 
paa saa sene Tider og blev hidført af Hensyn til Landets 
Opdyrkning? Her skulle vi nu se, hvorledes en Sammen- 
ligning med andre Lande netop viser os tilsvarende For- 
hold, kun ikke dette, at man har standset paa et Trin, 
der er forholdsvis saa mildt som vort Vornedskab. 

I saa Henseende er en Sammenligning med For- 
holdene i Meklenburg meget lærerig. Endnu paa 
Reformationstiden var den meklenburgske Bonde fuld- 
konamen fri. Han skulde yde sin Husbond Landgilde 
og Hoveri, og til Landets Herre skulde han svare Af- 
gifter og enkelte Arbejder; men derfor var han natur- 
ligvis ikke Livegen eller Vorned — de samme Pligter 
paahvilede den danske Bonde endnu efter 1788. Imid- 
lertid begyndte i Løbet af det 16de Aarhundrede de 
store Godser at danne sig, og da samtidig mangfoldige 
Landboer søgte ind til Byerne Wismar og Rostock, var 
der en højst betænkelig Mangel af Arbejdskraft paa 
Landet. Der blev da 1672 truffet Bestemmelser imod 
at Bonden frit valgte sit Opholdssted, ^for at Agerbruget 
ikke i Længden skulde komme helt i Forfald". I Be- 

gyndelsen havde Forbudet mod den frie Flytning en 
temmelig mild Kai^akter, men snart gik det over til en 
fuldkomnien Dispositionsret over Bonden, og efter Tredive- 
aarskrigen staar Bonden spændt i Livegenskabets Trøje -. 

I Brandenburg møder os det samme Billede. Vi 
træffe ved Middelalderens Slutning et stort Antal af 
Fortidens Landsbyer uden en eneste Beboer, og mangen 
Ager er forvandlet til Skov; Bønderne flygtede i Masser 
til Kjøbstæderne, hvis Næringsveje syntes at love dem 
mindre Anstrængelse og mere Udbytte end Arbejdet med 
Ploven og Leen. De Bønder, som vare forblevne ved 
Markarbejdet, vare dog endnu personlig frie. Men i 
Løbet af det 16de Aarh undrede udkom der Paabud om, 
at Bøndernes Børn skulde tage Tjeneste hos deres 
Herskab fremfor hos andre Personer, og man fordrede, 
at Bonden ikke maatte forlade sin Ejendom, førend han 
havde skaffet en anden dygtig Bonde, som vilde over- 
tage den. Paa mange Maader lagdes saaledes Spirer 
til et fuldkomment Livegenskab, og saa kom Tredive- 
aarskrigen med dens forfærdelige Ødelæggelser. Efter 
dens Ende se vi Livegenskabet i sikkert Sæde i mange 
Egne af Brandenburg ^'^ 

Hvis vi under vor Vandring for at finde Sammen- 
ligninger med de sjællandske Tilstande skride længere 
mod Øst, ville vi i Livland og i Kurland støde paa 
en lignende Udvikling, kun at her Bondens Forpligtelse 
til at blive ved Stavnen skriver sig allerede fra det 15de 
Aarhundrede. Men allermærkeligst er dog Forholdet i 
Rusland. Endnu i det 15de Aarhundrede var Trældom 
her ukjendt, og i det af Iwan Wasiliewitsch samlede 
store Rige kunde Bønderne drage, hvorhen de vilde. 
Dette havde dog store Ulemper til Følge, idet Bønderne, 
som følte, at Agerbruget blev dem for besværligt eller 
alt for lidt lønnende paa et Sted, drog hen til mere 
frugtbare Egne og bosatte sig dér. Derved kom store 



Hvorledes opstaar Livegenskab? 65 

Landstrækninger, som ikke vare synderlig eller kun 
middelmaadig frugtbare, til at ligge øde hen, medens 
paa den anden Side frugtbare Egne næsten overbefolkedes ' 
Adelen fremkom med Klager herover, og Selvherskeren 
lyttede gjerne hertil, da disse Forhold havde forvoldt 
Skatteudskrivningen og Forvaltningen megen Besvær, 
Saaledes udgik da paa St. Georgsdagen 1597 en Ukas om, 
at Bønderne skulde forblive paa det Sted, hvor de op- 
holdt sig netop den Dag, og ikke uden særlig Tilladelse 
af Herskabet fjærne sig til andre Steder. Tilsyneladende 
ser denne Ukas saa uskyldig ud; den giver jo kun en 
administrativ Regel af Forvaltnings-Hensyn — men det 
russiske Folk jamrer sig i sine Folkesange over St. Georgs- 
dagen som den Dag, da Friheden tabtes. Og dette er 
ikke uden Grund, thi fra den Dag sank Bonden ustandse- 
lig ned i Undertrykkelse. Det hed sig vel, at Bonden 
beholdt sin personlige Frihed, men han var nu omtrent 
overgivet til Herskabets Vilkaarlighed. Adelsmanden eller 
Gzarens Lensmand og Embedsmand var næsten eneraa- 
dig over hvor meget han kunde fordre i Afgift og hvor 
haardt et Arbejde han kunde paalægge Bonden. Der 
gaar nogle Menneskealdre, inden Bonden bliver solgt, 
uden at Jorden solgtes; det første Exempel herpaa fore- 
kommer i Aaret 1675, men snart blev det almindelig 
Brug. Under Peter den Store blev Bonden end haar- 
dere trykket. Vel udtaler Gzar Peter i en Ukas, hvor 
skammeligt det er at sælge Bønder „ligesom Kvæg*, 
men ban naar dog ikke videre end til at tilraade, at 
hvis Salg skal finde Sted, man da sælger hele Familien; 
kun i den yderste Nød maatte det være tilladt at sælge 
enkelte Medlemmer af en Familie ^^ — Saaledes er end- 
ogsaa i Rusland, hvis Livegenskab vi ere saa tilbøjelige 
til at betragte som en Levning fra Oldtidens Tilstande 
og som nøje knyttet til Folkets ethnografiske Karakter, 

Ufriheden kun et Par Aarhundreder gammel og har netop 

5 

udviklet sig stærkere, jo mere europæisk Aand efter 
Haanden blev raadende i Landet. 

Disse Skildringer af hvorledes Bonden i andre Lande 
lidt efter lidt lænkedes til Grunden, maa dog vist siges 
at være overordentlig lærerige til Vejledning om hvor- 
ledes Lænken blev lagt ogsaa i Danmark. Vi se jo saa- 
ledes, at i alle disse Lande Syd og Øst for os Ufriheden 
voxer en langsom Væxt og begynder med et Forbud 
mod at Bonden drager, hvorhen han vil; vi se den for- 
anlediget ved den store Trang til Arbejdskraft paa 
Landet, som Pest, Krig og borgerlige Uroligheder havde 
ført med sig og som blev end føleligere, da de store 
Godser dannede sig og Agerbruget dreves mere syste^ 
matisk i det Store. Vort danske Vornedskab har netop 
Udseende af at være opstaaet under lignende Forhold; 
det har ikke gjort det skæbnesvangre Skridt hen til det 
fuldstændige Livegenskab, som ellers møder os overalt; 
det har netop beholdt sit oprindelige Karaktermærke 
ubeskaaret — at tilsigte Jordens Bebyggelse og standse 
Udbredelsen af det „øde Gods*. 






Ejerde Foredrag. 

Kampen om Retten mellem Herskab og Bonde. 



Døndernes Historie i Danmark er bleven i høj 
Grad forsømt. Jeg vil ikke dermed sige, at andre Lande 
ere saa grumme meget videre fremme end vi, men vist 
er det, at vi have meget at indhente og at det savnes 
stærkere hos os paa Grund af den Betydning, som Ager- 
bruget har og altid har h'avt i vort Land.> Saaledes 
forekommer det mig, at det i en Undersøgelse over 
Bondestandens Historie vilde være interessant at forfølge 
den Tanke — den er oftere opstaaet hos mig ved at 
studere Bøndernes og Herskabernes Stilling til hinanden 
fra Middelalderens Slutning indtil Frigjørelsestiden — 
om der ikke snarere end et ensidigt og stigende Tiyk 
ovenfra har bestaaet en Kamp mellem de tvende 
om Magten og om Rettighederne. Herved menes 
naturligvis ikke en Kamp om hvem der skulde have den 
øverste Magt, men et gj ensidigt Forlangende om at der 
for hver Rettighed, som tabes af den ene Part, skal 
gives Erstatning ved Tilstaaelse af en. anden Rettighed. 
Hver Gang Herskabet vinder en større Ret over Bonden, 
vinder Bonden til Vederlag en anden Ret over sin Hus- 
bonde; derpaa kommer denne atter i Forhaanden, og 
Bonden faar Godtgj øreise paa et andet Punkt. Men 

hvad jeg saaledes har set eller maaske snarere følt, vil 
alene blive forstaaeligt ved en nærmere Udvikling. Og 
det er ved denne Kamp, jeg i mit Foredrag vil dvæle. 

Hvad jeg altsaa kunde ønske at udfritte de historiske 
Kilder om, er dette, om ikke Bonden efter Haanden 
vandt flere nye Rettigheder over Husbonden, om ikke 
enkelte af de Baand, som vare lagte paa Bonden, kunne 
vikles saa langt tilbage, at vi komme til en snørende 
Bestemmelse, som man har lagt paa Husbonden. Da 
Sligt i en paafaldende Grad overses, skal jeg her nøjere 
vise, hvorledes Bonden efter Haanden vinder en større 
Ret over Jorden. 

Naar vi tage vore ældste Lovbøger for os og under- 
søge Landboernes (Fæstebøndernes) Stilling, træffe 
vi et Fæsteforhold af langt simplere Karakter end nu 
om Stunder. Det drejede sig kun om Brugen af Jord, 
eftersom Fæsteren selv medbragte Husene og tog dem 
med sig, naar han drog bort. Kvæget skaffede han 
ligeledes selv, og Lejemaalet af Jorden lød kun paa ét 
Aar med tre Fjerdingaars Opsigelsesfrist; strax efter 
Paaskeugen skulde gjerne Fraflytning og Tiltrædelse 
finde Sted. Først Kong Christian II — Bondens Ven -- 
paabyder, at man skal fæste paa et større Antal Aar 
(10 — 12 Aar, længere eller kortere, som man kunde 
forenes om), medens Frederik I, der bejlede til Bondens 
Yndest, gav den Bestemmelse, at ingen Bonde, som 
bygger og forbedrer sin Gaard og redelig udgiver Skyld, 
Landgilde, Gjæsteri o. s. v., skal kunne udvises af sit 
Fæste*. Ikke udvises af sit Fæste — ja her vil 
De se, hvorledes med ét Slag det saakaldte Livsfæste 
bliver indført. Der foregaar derved en Hovedforandring 
i Bondens Stilling. Og fra Nutidens Standpunkt kan 
det næppe betegnes anderledes end som et Indgreb i 
de Privates Ejendomsret. Det kan være nødvendigt for 
Landets Opkomst, men Husbondens tidligere fri Disposi- 

tionsret er bleven stærkt angrebet. Medens Husbonden 
tidligere kunde hvert Aar opsige Fæstet og tage en ny 
Fæster, har Bonden nu vundet en Ret til at vedblive 
Besiddelsen for Livstid. 

Paa Krongodset havde Kongen helt frie Hænder, 
og her faar Fæstebonden endnu større Ret. Frederik II 
tillader, at Enken efter en Fæster, saa længe hun for- 
bliver ugift, kan forblive i Fæstet, en Regel, som paa 
Enevældetiden, ved Christian den Femtes Danske Lov, 
bliver gjældende for alt Fæstegods*. Og her maa vi 
lægge vel Mærke til Et. Samtidig med at Bonden 
havde vundet disse nye Rettigheder, havde han fuld- 
komment bevaret sin Frihed til at opsige og drage bort, 
naar han vilde, saafremt han da ikke varVorned. Kun 
Husbonden var bunden; han kunde ikke forjage 
den Fæster, som efterkom sin Fæstepligt. Men denne 
Side af Sagen er dog vel saa vigtig, at den fortjener 
at erindres, o*g man kan forstaa, at der lige over for 
saa stor en Ret maa gives Vederlag paa en anden Vægt- 
skaal — som for Exempel at Husbonden da ogsaa for- 
drer, at Bønderne paa hans Ejendomme skulle sørge for, 
at der altid er Fæstere tilstede, saa at han eventuelt 
kan tvinge dem til at overtage Fæstet. 

Men vi skulle se, at Bonden havde erhvervet andre 
Privilegier, hvilke ganske vist ikke nu om Stunder paa 
den Maade drages frem som hine velbekjendte, hvilke 
de „priviligerede** Stænder besad og som vi have lært 
udenad i vore Skoledage. En saadan af Bonden er- 
hvervet Rettighed var den, at der ikke kunde af- 
fordres ham højere Landgilde (Fæsteafgift) 
eller mere Hoveri eller Gjæsteri end det der 
fra gammel Tid var svaret af denne Ejendom. 
Med andre Ord: al Kontraktsfrihed mellem Parterne er 
bleven hævet. Husbonden havde kun frie Hænder med 
Hensyn til ét Beløb, nemlig den Indfæstning, som Bonden 

én Gang for alle skulde give for sit Fæste, naar han 
tiltraadte det, men som der iøvrigt ikke kunde være 
Frygt for at Husbonden skulde skrue altfor højt op, 
saalænge der var saa mange øde Gaarde.. Dette er en 
saa mærkelig Sætning, at vi bør dvæle ved den og for- 
søge at se den i hele dens Omfang. Thi hvor over- 
ordentlig stor er ikke Forskjellen fra Nutidens Stand- 
punkt! Enhver Ejer kan jo nu af sin Fæstegaard be- 
tinge sig en Afgift af hvilkensomhelst Størrelse, og han 
bindes kun af de Hensyn, der raade i alle økonomiske 
Forhold, nemlig Frygten for og Hensynet til at altfor 
store Krav vilde bringe Fæsteren i et økonomisk Tryk, 
som Husbonden dog selv i Længden vilde tabe ved, 
saa at han endog ikke vilde kunne faa Nogen til at 
overtage Gaarden. 

Dengang var det helt anderledes. For al Danmarks 
Jord, som blev drevet ved Fæstere, var det en fastslaaet 
Regel, at der ikke kunde fordres større Landgilde end 
der var givet deraf i fordums Dage eller større end 
den, der var Skik og Brug i Egnen eller som uvillige 
Mænd blandt Bønderne selv fandt var en rimelig Afgift. 
De vil sikkert indrømme mig, at det fra statsøkonomisk 
Standpunkt er en saa mærkelig Sætning, at den for- 
tjener at ses i dens hele Rækkevidde. Afgiften er alt- 
saa bleven en uforanderlig paa Jorden hvilende Canon, 
og der skal intet Hensyn tages til de faldende eller 
stigende Priser paa Jord eller paa Sæd og Afgrøde. 
Ligeledes skal det ikke have nogen Betydning, at Jorden 
er arbejdet i Vejret, at ugunstige Vandforhold ere 
hævede, eller at Jorden er draget mere ind i Omsæt- 
ningen ved at Egnen er bleven stærkere bebygget og 
mere beboet. Der er maaske opstaaet en Kjøbstad eller 
Havn i Nærheden, saa at der kan være Sikkerhed for 
at faa Produkterne afsatte til den højst mulige Pris. 
Eller den Sædart, som dyrkes, har maaske faaet en ny 

Værdi, eller den nye Kultur, som man har begyndt paa 
denne Jord, er helt lykkedes — og dog bliver Ejeren 
ikke berettiget til at faa ud over sin gamle Landgilde. 

Atter her møder os Vexelspillet — Kampen 
mellem Fordringerne. Vi se ikke det blotte Tryk alene, 
men Krav og Modkrav. Og naar det nu saaledes efter 
Haanden er bleven slaaet fast, at Ejeren ikke kan 
fordre, hvad han vil, og maaske ikke fordre, hvad der 
maa kaldes en rimelig Ydelse af Lejeren af hans Jord, 
saa vil han let fristes til at arbejde paa, at der altid 
findes en Bruger: det vil sige Husbonden vil stræbe efter 
at tilvejebringe et Vornedskab. 

Det lader sig fuldkomment bevise, at Bonden havde 
en saadan Ret som den her udpegede. I mange Domme 
se vi saaledes hævdet, at Landgilden af en Gaard skal 
være den, som fra gammel Tid er svaret deraf, og der- 
for gjøre Parterne sig Flid for at skaffe gamle Jorde- 
bøger til Stede; de ere ofte et Par Hundrede Aar gamle. 
Hvis vi dernæst ville give os til at sammenligne Jorde- 
bøger fra meget forskjellige Tider, ville vi finde, at Af- 
giften aldrig er stigende, og naar man stundom finder 
den forøget, vil man næsten altid kunne paavise en 
særlig Grund hertil, saasom at Fæsterens Gaard har 
faaet et forøget Jordtilliggende eller at han har faaet 
en Ret til at hugge i Herskabets Skove eller Lignende. 
Jeg har foretaget et stort Antal saadanne Sammenlig- 
ninger og overalt fundet Reglen bekræftet. 

Man vil til Exempel kunne tage de aarlig til Chri- 
stian IV's Rentekammer indsendte Jordebøger for sig^ 
og her iagttage, hvorledes Aar efter Aar den selv 
samme Landgilde uforandret svares, naar der da ikke, 
som det overordentlig hyppigt var Tilfældet, paa Grund 
af Krig, Dyrtid og onde Tider maatte gives Bønderne 
Afslag paa Afgiften. Exempelvis vil jeg hidsætte, hvad 

der efter Jordebogen for Krogen (Kronborg) Len blev 
svaret i Aaret 1610: 



Penge 608 Mk. 5 Sk 1 Alb. 

1 Peng. 
Bug og Mel 477^ Læster V« Pd. 

4 Skp. 
Byg 36Va Læster 1 Pd. 11 Skp. 
Havre 743V2 Tønde. 
Smør 6 Læster 6V2 Td. 1 Fdg. 
Øxne 3. 
Køer 3V2. 
Flæsk 2 Sider. 
Svin 1. 
Lam 622. 



Gæs 624. 

Høns 2202. 

Æg IO5V2 01 15 Æg. 

Torsk 11 Læster Va Tønde, 

Sild 9 Tønder. 

Kuller 1640. 

Flyndere 400. 

Ørreder 1 St. 

Sække 2. 

Garn 34 Tene. 

Hø 32Va Læs. 



Fyrretyve Aar efter i Jordebogen 1650 finde vi Af- 
giften helt uforandret, kun 12 Mark og 1 Svin ere komne 
til; alle de andre nitten Afgiftssorter fremvise de 
samme Tal; ikke en Skæppe Rug, eller en Høne, en 
Gaas, en Flynder eller et Æg er bleven lagt paa. 

Landgilden var altsaa i hele Landet bleven en 
Slags Hartkornsansættelse, som angav Ejendommens 
Størrelse og Værdi i Handel og Vandel og efter hvilken 
til Ex. Adelens Rostjeneste svaredes; derfor bliver ogsaa 
ved den første Matrikel, som Danmark faar, Jorde- 
bøgerne lagte til Grund som bestemmende for Skyld- 
sætningen. 

Denne Retssætning om Landgildens Uforanderlighed 
maa saaledes siges at staa fast, og at den maa kaldes 
et Privilegium for Bonden, lader sig vel ikke bestride. 
Men det er iøvrigt ikke mig, som foreslaar denne Be- 
tegnelse. Efter at vi havde afstaaet de skaanske Pro- 
vinser, blev der paa den svenske Regjerings Befaling 
udarbejdet et Aktstykke til Vejledning for den frem- 
tidige Administration*, og her hedder det i Art. 6: 

hvad danske Bønder i gemen anbelanger, 
har det været deres største Privilegium, at 

hverken Kongen, Adelsmanden eller de Gejst- 
lige have kunnet belagt en Bonde med større 
Skat end i gamle Jordebøger er fundet. 

Ogsaa i Christian V's Danske Lov hævdes Land- 
gildens Uforanderlighed: „ingen Bonde skal være pligtig 
til at levere andet, enten i Vare eller i Penge, end som 
han staar for i Jordbogen* (D. L. 3—13—14). Reglen 
gjaldt endnu et helt Aarhundrede senere^; men iøvrigt 
var der paa de Tider kun sjældent Opfordring til at 
forlange Mere af en Bonde, hvorimod der tidt nok var 
Grund til at gjøre Afslag. Først efter at Bondefri- 
gjørelsen havde fundet Sted og Jordbruget helt var om- 
ordnet, nemlig ved Forordning af 16. Juni 1792 § 10, 
tillodes det Ejere af Fæstegaarde, naar de vare ud- 
skiftede af Fællesskabet, at betinge sig en saa stor Af- 
gift af Fæsteren, som man kunde enes om, hvad der jo 
ogsaa i vore Dage er gjældende Lov. 

Vi skulle nu kaste et Blik paa de andre Ydelser. 
De vil vide, at man plejer at sige Hoveriet er ube- 
stemt. Ja, det var jo en af de store Ulykker ved Bon- 
dens Stilling i forrige Aarhundrede, at der ikke var 
nøje fastsat et Antal af Dage og en Aarstid, da Ar- 
bejdet kunde kræves. Imidlertid maa man ikke tro, at 
der i ældre Tider var nogen saa stor Ubestemthed eller 
i det Hele synderlig Vilkaarlighed i den Maade, hvorpaa 
Hoveriet fordredes. Naturligvis følger det af Forholdets 
Natur, at en saadan Præstation som Ægter, Dagsværk 
og Hovarbejde altid maa have noget ubestemt ved sig. 
Man kan se det saa klart af de Tvistemaal, der kunde 
opkomme om Hoveriet, idet man til Exempel stredes 
om, hvorvidt Bønderne til Hovarbejdet skulde med- 
bringe Redskaber eller ikke og dernæst om de under 
Arbejdet skulde have Kost; derefter opstod Spørgs- 
maalet om de skulde have 01, ja tilsidst om Øllet skulde 
være dansk eller tydsk. Men ikke desto mindre var 

.Hoveriet paa en anden Maade bestemt, idet det vidstes, 
hvor mange Dage man skulde arbejde, hvor mange Lang- 
ægter og korte Ægter man skulde gjøre o. s. v. Og naar 
Herskab og Bonde ikke kunde blive enige, og Sagen kom 
til Proces, da havde man under denne en Rettesnor at 
gaa efter, nemlig ved Paavisningen af hvad der tidligere 
havde været ydet af denne Ejendom eller hvad der var 
Skik og Brug i Egnen eller paa det enkelte Gods — saa- 
ledes som det ses af mange Retssager fra det 16de Aar- 
hundrede^. Paa lignende Maade gik det med Hensyn 
til Gjæsteriet; flere Anordninger havde desuden givet 
vejledende Regler om hvad der kunde kræves og hvor- 
ledes det skulde ydes. 

Imidlertid medførte de i økonomisk Henseende tryk- 
kede Tider i det 17de Aarhundrede, da Bonden paa for- 
skjellig Maade modtog Hjælp af sin Husbond, at han 
maatte yde Vederlag herfor ved forøget Arbejde, og i 
det Hele kom der en Tid, da de gamle juridisk skarpe 
Grænser for Parternes Rettigheder begyndte at udvidskes. 
En Forøgelse af Bondens Hovarbejde blev en Følge heraf, 
og det voxede efter Haanden . om de enkelte Godser 
voxede — men herom skal jeg tale i et følgende Foredrag. 

Det foran nævnte Vexelspil vilde vi nu kunne for- 
følge paa andre Maader. Var Ejeren end saaledes 
bunden i Henseende til Kontraktens Indhold, havde han 
derimod noget friere Hænder med Hensyn til om han 
vilde lade Stedet bortfæste eller ikke. Lovbud og Praxis 
havde kun fastslaaet, at naar Fæste blev indgaaet, skulde 
Kontrakten have et vist bestemt Indhold, og at en Fæsters 
Forphgtelser altid skulde tolkes efter Lovgivningens Regler 
herom, men Loven havde ikke udtrykkelig sagt, 
at Jorden skulde borttæstes. I det Tilfælde, at 
Ejeren selv vilde bebo en Bondegaard, kunde han endog 
opsige en Fæster til Fraflytning. Var Gaarden fæsteledig, 
kunde Ejeren meget vel sammenlægge Gaarden med en 

anden Bondegaard; thi Sammenlægning af Jord var ikke 
forbudt, og han kunde selv tage Jorden i Brug ved at 
indlægge den under sin Hovedgaard. Men i denne Hen- 
seende blev der dog sat Grænser ved Forordningen af 
28de Januar 1682, som forbød at udvide Hovedgaarde 
ved Nedlæggelse af Bøndergaarde'. Og i Tidens Løb 
skulde man rykke Ejeren endnu et Skridt nærmere paa 
Livet, idet man paalagde ham altid at overlade Fæste- 
gaardene i Fæste, naar han da ikke selv vilde drive 
Gaarden og dér holde Dug og Disk (Forordning af 15de 
Juni 1792 § 11). 

Jeg har i det Foregaaende fremstillet Fæsteren og 
Husbonden i en Stilling til hinanden som om de kæmpede 
om Rettigheder og saaledes, at naar den ene Part vandt 
i en vis Henseende en Rettighed over den anden, kunde 
man være sikker paa, at der samtidig eller snart efter 
lagdes en Rettighed til paa den anden Parts Side. 
Imidlertid er det jo klart, at denne Kamp foregik aldeles 
tyst og snarere udviklede sig med logisk Nødvendighed 
af selve Forholdenes Natur eller efter almindelige øko- 
nomiske Regler, end at det nogensinde kom til ydre Ud- 
talelse eller at Bonden traadte væbnet i Marken lige over 
for Husbonden. Sagen er jo den, at Husbond for- 
hol det endnu meget mere end til en Kamp mellem 
Parterne førte dem til gjensidig at støtte hinanden. 
Husbonden kunde ikke uden stor Fare for sig selv under- 
trykke Bonden. En øde Gaard var den truende Udsigt, 
som maatte staa Ejeren for Øje, saafremt han gik for 
vidt, og en øde Gaard betød ikke blot en formindsket 
Indtægt i Landgilde og andre Ydelser, men tillige mang- 
lende Hjælp ved Driften af Hovedgaarden. Omvendt 
vidste Fæsteren meget godt, at en unaadig Husbonde 
vilde for ham betyde det samme som en haard Indkræven 
af det Skyldige, ingen Lempelse i Arten af hvad der 
fordredes, ingen Forstrækning med Saakorn — hvad der 

var bleven gængs i største Maastok — ingen Hjælp med 
Brændsel fra Husbondens Skov, ingen Bistand med 
Bygningstømmer og paa anden Maade i Tilfælde af Ilde- 
brand, ingen Støtte i Tilfælde af Hungersnød, Kvægsyge 
o. s. v. Heri ligger, at der var mangfoldige Grunde for 
Bonden til at søge Ly under Herskabet og holde Venskab 
med dette. Det var ingenlunde altid de værst stillede 
Bønder, der boede i Herskabets Nærhed. I de grundige 
Undersøgelser over Fyens Tilstande i det nærmeste Tids- 
rum før Svenskekrigen 1657—60, som Skolelærer S. Jør- 
gensen har foretaget, meddeler Forfatteren da ogsaa, at 
vi sjældent finde de nedfaldne Gaarde med de lange 
Skyldregistre i Herregaardens Nærhed; det er saa godt 
som altid blandt Strøgodset ^ 

Med andre Ord — Fæsteforholdet medførte saa megen 
Stolen paa gjensidig Hjælp og især fra Fæsterens Side 
saa stærke Fordringer om at støttes, at han kunde være 
betænkelig ved at krænke sin Husbonds Ret eller ved at 
løse sig af den. Ja, endog den Vornede, som endnu ikke 
var bleven Fæster, havde en Fordel af selve sin Stavns- 
pligt ved det Fortrin, som det gav ham frem for dem, 
som ikke havde samme Husbond. 

Lad os engang se hvorledes det gik dem, som ingen 
Husbonde havde — Selvejerne. 

Det vil være Dem bekjendt, at Selvejerbønderne lige 
fra Reformationens Tidsalder vare i stærk Aftagen. Op- 
røret under Skipper Klement havde havt den sørgelige 
Følge, at grumme mange jydske Bønder havde maattet 
afstaa Jord og Gaard for at faa det tilbage som Fæste. 
Paa Kong Frederik den Andens Tid havde en Rækte 
Mageskifter mellem Kongen og Adelen overført Regje- 
ringens Ret over jordegne Bønder til andre Herskaber. 
Disse fik derved en Adgang til at kunne erhverve sig 
Fæstegaarde, naar Ejeren kom i Trang, og mange solgte 
deres Ejendomsret til Adelsmanden. Senere kom de 

trange økonomiske Tider under Christian den Fjerdes 
Krige, for hvis Tryk mangen Selvejer maatte bøje sit 
Hoved. Men allerværst virkede dog Krigen mod Kong 
Karl Gustav og de svenske og polske Troppers Hærgen. 
Efter den Nød og Elendighed, som da paaførtes Landet, 
siges saaledes de fleste jordegne Gaarde i Nyborg Len 
at være forsvundne ^ En sørgelig Illustration til disse 
Tiders Tryk vil man faa af den Oplysning, som gaves i 
en Proces ved Salling Herredsting 1676. Da der i denne 
var Brug for Sandemænd, hvilke jo skulde være Selv- 
ejere, oplystes det, at „den ene af disse var død, de to 
jordegne Bønder Kristoffer Hansen og Kristoffersen Mark- 
vardsen vare gaaede fra Gaardene og geraadede i Elen- 
dighed, saa de gik omkring og tiggede, og om Hans 
Jensen i Ulbølle vidste ingen Rede" ^^ Endnu et senere 
Nederlag bibragtes der Selvejerne ved den i Forordningen 
16de December 1682 givne Regel om at Hovedgaards- 
taxten, naar Godserne vare paa 200 Tønder Hartkorn 
Bøndergods og derover, skulde være skjittefri, thi her- 
ved maatte Godsejerne tilskyndes til at kjøbe Selvejer- 
gaarde og lægge dem under Godset ^^ 

Saaledes kan man vistnok med fuld Føje sige, at 
de Bønder, som intet Herskab havde, ere skredne hurtigt 
ned ad og at hos dem økonomisk vanskelige Tider have 
havt aabenbare Følger. Naar de ikke, uhjulpne som de 
vare af et Herskab, nødsagedes til at gaa fra Gaard og 
Grund, maatte de i hvert Fald afstaa deres Ejendomsret. 

Men her bør vi nu iøvrigt rejse det Spørgsmaal: er 
det saa ubetinget et Tegn paa Tilbagegang, at en Selv- 
ejer bliver Fæster? Betyder Selveje Uafhængighed, Selv- 
stændighed og Velstand, og er Tilbagegang i Selvejernes 
Tal et ufejlbarligt Vidnesbyrd om Bondestandens Forfald ? 
Lad os dog endelig forsigtig prøve om saadanne almin- 
delige Theorier ere anvendelige ved hver en Lejlighed 
og passe paa alle Tider. Tror man da, at Revolutionen 

i Frankrig tændtes og luede saa højt i Vejret, fordi Landet 
manglede Selvejere? Ja, det var jo en af de klingende 
Taleniaader, som idelig gjenlød i Nationalforsamlingen 
og Conventet, men hvis Urigtighed senere er bleven 
godtgjort ved de mest haandgibelige Beviser. Nej, Ulykken 
var tværtimod det store Tal af enestaaende, hjælpeløse 
Selvejere, frygtelig trykkede af Skatter og Paalæg. Ulykken 
var den, at Frankrigs Jord i det 18de Aarhundrede var 
bleven i høj Grad udstykket, idet enhver Bonde, i Følge 
en meget rosværdig Drift og med en lidenskabelig Kjær- 
lighed til Jord, ønskede at blive Selvejer. Ministeren 
Necker betegnede derfor ogsaa de smaa Ejendommes Tal 
som umaadelig. Da den berømte Rejsende Englænderen 
Arthur Young foretog sin grundige treaarige Undersøgelse 
af Tilstandene i Frankrig umiddelbart før Revolutionens 
Udbrud, var det en af de Ting, som mest forbausede 
ham, at Jorden var i den Grad udstykket mellem Bøn- 
derne. Han siger, at de besad Tredjedelen af al Frank- 
rigs Jord til Eje, og vi have Grund til at tro, at dette 
Tal er rigtigt. ^Jeg havde ingen Anelse om dette For- 
hold", siger Young, og i Virkeligheden vilde man uden- 
for Frankrig kun i nogle Naboegne kunne finde lignende 
Tilstande. I England var Antallet af Selvejere langt 
mindre, i Tydskland ligesaa, og, mærkeligt nok, det var 
i dette Land. især i de Egne, hvor Bonden ejede sin 
Jord og i det Hele var ligesaa fri som i Frankrig, nemlig 
i Rhinlandskaberne, at de revolutionære Lidenskaber fra 
Frankrig udbredte sig stærkest, medens omvendt hine 
Lidenskaber aldeles ikke trængte ind i Egne, hvor Selv- 
ejendom saa godt som ikke var tilstede. Revolutionen 
forøgede i Frankrig vel Udstrækningen af den frie Jord, 
men ikke Antallet af Selvejerbønder ^^ 

I de sidste Aar have vi herhjemme kunnet mærke 
Tegn til Omslag i Bøndernes Anskuelse om at Selveje 
ubetinget skulde være den i økonomisk Henseende hel- 

digste Tilstand ; tidligere Selvejere have ment at staa sig 
ved at træde tilbage i Stillingen som Fæstere ^3. I hvert 
Fald er det sikkert, at man vel maa vogte sig for at 
opstille Selveje som lig med Velstand og Lykke. Vi 
kunne raadspørge Iagttagere over ældre Tilstande og 
her høre det samme: „i Reglen var det de jordegne 
Bønder, der lede den haardeste Nød i trange Tider, fordi 
de Ingen havde at støtte sig til", siger Rasmussen Sø- 
kilde **. Endnu langt ned i forrige Aarhundrede møder 
os Vidnesbyrd om samme Betragtning, saaledes naar 
Morten Hansen i Mosegaard 1767 skjøder sin Ejendom 
til Erik Skeel v. Holsten paa Arreskov mod at faa den 
igjen som Fæste, idet han herved vilde faa „Forbedring 
og Lettelse i sine Vilkaar"^\ 

Det siges os paa selve Frigjørelsestiden, at Bønderne 
ere ængstelige for at blive Selvejere, fordi de derved 
tabte den Støtte, som havdes i Husbonden. Jeg skal til 
Slutning anføre et Exempel, som ikke alene belyser dette, 
men hvori vi tillige høre netop de andre foran frem- 
hævede Privilegier eller Fordele for Bønderne nævnte. 
Ved Forordning af 13de Maj 1769 paalagdes det Uni- 
versitetet ligesom de andre publike Godser at skaffe 
deres Fæstebønder Ejendomsret til deres Gaarde paa en 
Maade, som baade Stiftelsen og Bonden kunde være 
tjente med. Universitetets Bønder viste sig imidlertid 
ganske uvillige hertil, .og da de skulde redegjøre for 
deres Grunde, svarede de, at de ikke troede at kunne 
forbedre deres Kaar ved at erhverve Ejendomsret, idet 
1) deres Børn altid plejede at faa Gaarden efter dem 
mod taaleligtFæste; 2) Landgilden aldrig blev forhøjet, men 
hos de fleste efter Omstændighederne modereret ; 3) Hoved- 
gaardshoveri eller Penge i Stedet for ikke fordredes af 
dem og 4) deres Stilling endog vilde forværres, da de 
som Selvejere vilde gaa glip af den Hjælp, de som Fæstere 

nød fra deres Husbond i Tilfælde af Ildebrand, Kvæg- 
syge og deslige ^^ 

Jeg har saaledes paa forskjellig Maade søgt at be- 
lyse det Tvesidige i Husbondforholdet. Jeg har paavist 
en vis stille Kamp mellem Herskab og Fæster, og alene 
det at en saadan kunde finde Sted, viser jo, at der 
endnu var Kraft og Mod hos Bonden. Vi have fremdeles 
set, hvorledes Selvejeren kunde ønske hellere end at være 
ene paa Marken'^ at deltage i en saadan Kamp. I et 
senere Foredrag vil jeg belyse, naar de onde Tider op- 
stod, da Bonden ubetinget laa under i Kampen. 



Eemte Foredrag. 

Dommen over Vornedskab og Stavnsbaand. 

Ue ville vist, mine Tilhørere, ved at høre det 
Spørgsmaal fremsat: hvorledes skal Vornedskabet be- 
dømmes? herpaa svare med at rette det undrende 
Spørgsmaal til mig om da Svaret kan være Tvivl under- 
kastet. Er det ikke forfærdeligt at binde en Mand til 
at skulle blive for Livstid paa en bestemt Grund, at 
være født til den Bestemmelse at skulle leve indenfor 
et Territorium, der ikke er synderligt større end det, 
som et af vore Trækdyr sædvanligvis bliver bekjendt 
med fra sin Fødsel til sin Død? 

Jeg er naturligvis fuldkommen enig med Dem i, at 
et Stavnsbaand som en staaende Institution er ulykkeligt 
og uheldigt. Men ved Bedømmelsen af alle Fortidens 
Forhold gjælder det om, at man ikke blot ser med Nu- 
tidens Øjne og sin Samtids Opfattelse, og der er saa 
meget mere Grund til at være opmærksom derpaa, 
som vi jo se, at saa godt som alle Lande og tilmed i 
Tider, som vi eller vore Forældre eller Bedsteforældre 
have oplevet, have havt Love, som bandt Bønderne til 
Jorden. Lad os derfor søge at løsrive os fra et Nutids- 
Standpunkt og skride til en Undersøgelse af, hvad Vorned- 
skabet i Virkeligheden var og hvordan det virkede. 

Lad os da for det Første se, hvad det indeholdt. 
M Ja det er jo alt sagt i Forvejen. Bonden var pHgtig til 
at overtage en ledig Gaard, til hvilken ellers ikke Fæstere 
kunde findes, og som i modsat Fald vilde blive „øde^ 
Inden den Tid var han pligtig til at forblive paa sin 
Husbonds Grund for eventuelt at kunne benyttes som 
Fæster. Og dog — mon det virkelig var Tilfældet? Lad 
os tænke os, at en Mand besidder én Fæstegaard og 
at Fæsteren har syv Sønner, skal han saa være beret- 
tiget til at tvinge disse syv Sønner til at opholde sig 
paa denne Fæstegaard for Livstid? Ikke paa nogen 
Maade. Det er jo klart, at det i mangfoldige Tilfælde 
ikke vil være Husbonden muligt at forlange, at hans 
vornede Bønder skulle forblive indenfor hans Ejendoms 
Grænser. Selv paa de største Godser, selv paa Lenene, 
der kunde omfatte flere Herreder, vil man ikke have 
Fordring derpaa, fordi det tværtimod at være til Hus- 
bondens Gavn, vilde være til hans største Skade at have 
de mange Bondesønner saaledes gaaende i Bur. Der 
vides end ikke at have existeret et Lovbud, som tillagde 
Husbonden saadan Ret. Det eneste, som han kunde 
fordre, var, at Bondesønnen, naar han drog andensteds 
hen, som et Tegn paa sin Forpligtelse over for en be- 
stemt Husbond erlagde en aarlig Afgift, det saakaldte 
Hold eller Hushondhold^ hvilket dog ingenlunde var en 
sædvanlig Afgift*. 

Og man maa ingenlunde tro, at Bonden tog noget 
Hensyn til den Forpligtelse, som eventuelt kunde vaagne 
imod ham. Bønderkarle færdedes, hvorhen de vilde, 
som om de slet ikke vare stavnsbundne. Den Vomede 
efterkom maaske i det hyppigste Tilfælde aldeles ikke 
Forpligtelsen til at blive paa Herskabets Grund. Hvis 
virkelig Pligten til at forblive paa Stavnen var bleven 
respekteret af Bondesønnerne, vilde man ikke i Ting- 
bøger og Aktstykker træffe saa stort et Antal af Pro- 

cesser, hvorved Vornede kaldtes tilbage til deres Føde- 
sted. Ofte lader et Herskab udgaa Forfølgning mod 
Bønder, endog i HalvhundredtaP. Vi vilde heller ikke 
saa ofte høre om Vornede, der ere optagne i Kjøbstæder 
som Borgere og nu enten søges tilbage eller ere uan- 
gribelige i deres ny Stilling -^ Dernæst lempede de 
enkelte Herskaber sig efter hinanden. Vi have fra Kong 
Hans*, Christian Ils og Frederik Is Tid en hel Række 
Kontrakter mellem Godsejere, ved hvilke de gjensidig 
opgive Fødestavnstiltale for de Bønder, som maatte bo 
paa ét Gods, men vare barnfødte paa et andet. I den 
følgende Tid se vi ogsaa idelig Bønder boende i Flæng 
paa fremmed Grund, og Trusel om at blive søgt til- 
bage svares med Trusel om Repressalie fra Modpartens 
Side^ 

Imidlertid aabnede der sig en Udvej for Husbonden 
til at gjøre sig Fordel af den stavnsbundne Bondesøn — 
nemlig ved at overlade ham til en anden Herre. Man 
solgte Bonden. Det er den sørgeligste Side af Vor- 
nedskabet. Vi kunne godt forstaa, hvorledes den var 
opkommet. Under den stadige Bestræbelse for at sikre 
sig, at Ens Gods var besat^ vedtoge de forskjellige Her- 
skaber gjensidig ikke at tage nogen anden Mands Tjener 
i Tjeneste, og saaledes kunde Bonden, som ønskede 
Tjeneste eller Fæste, være nødt til at blive indenfor et 
bestemt Omraade. Imidlertid laa det saa nær at give 
hin Kontrakt med det negative Indhold en mere positiv 
Karakter, idet man overlod en anden Husbond sin Ret, 
som denne modtog. Herfra var der kun et lille Skridt 
til at Bonden virkelig solgtes. Den Praxis at sælge de 
vomede Bønder er næppe opkommen før Kong Hans' 
Tid. Kong Christian II stempler den som ond og 
uchristelig, men hans Forbud faar kun kort Varighed, 
og først ved Christian Vs Danske Lov bliver denne Ret 
udryddet K 

Ved Bedømmelsen af denne Sædvane bør man dog 
lægge vel Mærke til to Ting, som sædvanlig aldeles ikke 
ænses, nemlig at her kun er Tale om ledige Bønder- 
karle, aldrig om dem, som havde fæstet Gaarde, thi 
disse kunde ikke fordrives, saa længe de opfyldte deres 
Forpligtelser. En Bonde kunde altsaa sælges, men kun 
under Forudsætning af, at han ikke var bosat og kun 
én Gang, og fremdeles bør man ikke drage for stærke 
Slutninger af dette saakaldte Salg. Thi sæt at en Bonde- 
søn kan faa en Gaard i Fæste paa et andet Gods og 
baade han og Gaardens Ejer gjerne ville have, at. Kon- 
trakten kommer i Stand, hvor vil det da ikke ligge nær, 
at den ene Husbond kjøber Bonden af den anden! I 
denne Kontrakt vil der Intet komme til at staa om at 
det sker efter Bondens Ønske. Vi kunne med andre 
Ord som oftest ikke bevise, at de solgte Bønder afhæn- 
dedes mod deres Villie, skjøndt det naturligvis ikke skal 
benægtes, at saadant fandt Sted. løvrigt vare Salg efter 
Reformationstiden ingenlunde sædvanlige, og paa et stort 
Omraade var saadant Salg helt afskaffet, idet det var 
forbudt Kongens Lensmænd at afhænde Bondesønner ^ 

Alle disse Forhold bør naturligvis den, som vil at- 
sige en retfærdig Dom over Vornedskabet, tage i Betragt- 
ning. Men desværre har man aldrig ret søgt at klare 
sig Vornedskabets Indhold og Omfang, saa lidt som man 
har nærmere beset, hvorledes det tog sig ud i Praxis. 
Man har ikke bemærket, i hvor mangfoldige Tilfælde 
den vornede Bondesøn aldeles ikke efterkom sin Pligt 
og havde let ved at forstikke sig, ligesom han ved at 
indtræde i bestemte Stillinger blev skudfri, hvorhos jo 
omvendt Husbondens Forpligtelser mod Bonden vare 
mange. Aaret efter at Vornedskabet var hævet eller 
dets videre Udbredelse standset, lader Digteren Vilhelm 
Helt en sjællandsk Bonde i Samtale med en skaansk 

Bonde synge Følgende^, hvor man netop vil se flere af 
de foran fremdragne Punkter nævnte: 



Sandt nok er det, en Vorned ej 

fra Fødestavn maa vige; 

men gaar han kun den rette Vej, 

den Stavn har lidt at sige. 

Gaar han i Skole ferst afsted 

og lærer brav al læse, 

fra Stavnen er han fri dermed, 

hans Hasbond faar en Næse; 

og om han ej i Skole gaar, 

han kan et Haandværk lære, 

og i en By i visse Aar 

en Borger først maa være, 

hans Husbond maa ham lade gaa, 

han i hans Lives Dage 

den Magt kan aldrig mere faa 

til Vorned ham at tage. 

En Karl, som ellers Penge har, 

vel fri for Stavnen bliver, 

en halv Snes Daler gjer ham klar 

hos Foged og hos Skriver, 

han kan de gode Mænd dermed 

saa Øjnene forblinde, 

saa at han ej i noget Sted 

i Verden er at finde. 

Ja andre tusind Kunster fler, 

som jeg ej alle minder, 

til Frihed hver paa sin Maner 

herfor en Vorned finder. 

Men at man ellers er saa haard, 

som Skaaningen beretter, 

at man en Vorned til en Gaard 

paa Fødestavnen sætter. 

det kan vel ogsaa hænde sig, 

men om den Gaard er øde, 

hans Husbond ham saa sandelig 

forskaife maa sin Fede. 

Han maa ham skaffe Ko og So, 

om han den Gaard skal fæste 

og hvad der hører til et Bo, 

Plov, Harve, Stude, Heste. 

Skal Bonden pleje, skal han saa, 
alt hvad dertil kan høre, 
hans Husbond først ham skafie maa 
og selv det Forskud gjøre. 
Han maa ham skaffe Huse-Ly 
. med Stue, Stald og Stænge 
og bygge Gaarden op af' ny 
alt for hans egne Penge. 
Imidlertid en Vorned kan, 
om han vil flittig være, 
sig sætte i saa god en Stand, 
som Bonden kan begjære; 
men om han gider ej gjort Gavn, 
den da, som lod ham binde 
og føre til den Vorned-Stavn, 
i Pungen det skal ånde; 
thi tænk, naar Bonden Intet har, 
det til hans Husbond svier, 
han selv maa gjere Skatten klar, 
om han for længe bier, 
han Exequerer vente maa 
og dobbelt at betale: 
lad da den Bondeplager gaa 
med Vornedret at prale. 

Ved Bedømmelsen af Vornedskabet kan man an- 
lægge et rent humant og et økonomisk Synspunkt. 
Fra et menneskeligt Standpunkt set maa det kaldes et 
haardt Baand for en Mand at vide, at han fra Fødslen 
af er bestemt til at skulle leve sit Liv paa et enkelt 
Gods eller Len. Men end mere nedtrykkende maa det 
være at vide, at man som en villieløs Gjenstand kan 
flyttes hen under et fremmed Herskab, til hvilket Hus- 
bonden for Penge har overladt sin Ret. Dernæst kan 
en saadan Ret komme til at indgribe i Bondens Familie- 
forhold paa en sørgelig Maade, naar til Ex. en Mand, 
der er stavnsbunden til ét Gods, har indgaaet Ægteskab 
paa et andet og nu kaldes tilbage til sin Fødestavn, 
medens hans Sønner, naar de voxe til, alle maa følge 
Stavnen paa hint andet Gods. 

Hvis man anlægger en rent økonomisk Maalestok, 
vil vel i Nutiden Dommen med stor Ufejlbarhed lyde 
paa, at Intet kmide være urimeligere end at antage, at 
man ved en Tvangsregel som denne skulde kunne faa 
Landets Jorder dyrkede, ligesom ogsaa at de Mænd 
skulde blive gode Ågerbrugere, som saaledes holdtes til 
Jorden. Imidlertid er der dog noget eget i saaledes helt 
at fordømme et Institut, som har været taalt gjennem 
Aarhundreder og mod hvis Ubetimelighed og Uheldighed 
der er bleven rejst Klager i et Par Hundrede Aar, uden 
at man dog formaaede at afkræfte Tanken om dets 
Nytte og Nødvendighed. Og mærkeligt nok - næppe 
er det hævet, førend det afløses af et endnu haardere 
Baand paa Bondens Frihed. 

I hvert Fald haaber jeg, at det foran Paaviste vil 
have aabnet Øjet for, at det ingenlunde var Vold 
og Undertrykkelseslyst, som havde skabt Vorned- 
pligten, men at flere forskjellige Forhold gradvis havde 
ladet denne Tynge opstaa og at dens Hensigt hoved- 
sagelig var at faa Landet bygget og dyrket, 
hvorfor ogsaa Forpligtelsen har en ejendommelig be- 
grænset Karakter. Man maa være stærkt forvisset om 
egen Klogskab og se dybt ned paa de svundne Aar- 
hundreders Statsvisdom, naar man kan antage, at den 
Tvang, som man i alle Lande lagde paa Landbefolk- 
ningen for at holde den til at dyrke Jorden, skulde helt 
savne Grund i en virkelig Landefare^ Selv den sjæl- 
landske Herredsfoged Osterssøn Weylle, der i sit juridiske 
Glossarium udtaler haarde Ord om Vornedskabet, tilstaar^- 
at paa de Steder, hvor saadan Frihed mildelig og ret 
bruges, kan den ikke nægtes jo at give Fordel og at 
holde Bønderne alligevel ved Magt. 

Og i en anden Henseende skal og maa man be- 
tænke Forskjellen mellem Nu og Før. Vi vide alle, 
med hvilken Iver og Nøjagtighed det Offentlige — Poli- 

tiet, Rodemesteren og allehaande Autoriteter — følger 
vort Levnedsløb fra Fødsel til Graven. Ved vor Fødsel 
antegnes vi i Kirkebogen, som ogsaa oplyser om vor 
Daab; med vor Skolegang fører Øvrigheden Kontrol i 
sine Lister, i Lægdsrullen indskrives vi for Krigstjenestens 
Skyld, og til den maa vi melde os, naar vi flytte. Ind- 
træde vi i Tyendeforhold eller skifte vi Husbond, ind- 
tegnes det i en Bog. Hvert Aar maa vi mindst én Gang 
opgive for Politiet Alder, Stilling og Bopæl; underkaste 
vi os Prøver, fører man det til Protokols, og ved Ind- 
retningen af vor Næringsdrift og Indgaaelse af Rets- 
handler er der i mangfoldige Tilfælde forlangt som Be- 
tingelse for Gyldigheden dels en Læsning til Tinge, dels 
en Optegnelse i Protokoller. Hvor meget fandtes der 
vel af alt dette i Middelalderen? Saa godt som Intet, 
og især fandtes der ingen Protokoller, næsten ingen 
Lister, aldrig i alt Fald til Brug for Almenheden. Men 
det følger da ogsaa af denne Forskjel, at det nu om 
Stunder er saa godt som umuligt for en af Statens 
Borgere at skjule sig lige over for det Offentliges eller 
lige over for andre Borgeres Krav; man maa da saa 
vige udenfor Landets Grænser. Med andre Ord, de 
Krav, som Staten stiller til os med Hensyn til Ydelse 
af Skatter, Deltagelse i borgerlige Ombud og Værnepligt 
ville være sikrede ved stadig Kontrol med enhver Mands 
Opholdssted og Handlinger. Denne Sikkerhed have 
vi imidlertid kjøbt ved at have en hel Stand af 
Embedsmænd og Bestillingsmænd, hvortil For- 
tiden ikke kjendte Mage og som den vilde have anset 
det for en utrolig Ødselhed at underholde, hge som 
Statens Finantser ikke i allerfjærneste Grad vilde have 
været i Stand dertil. 

I Middelalderen var det langt lettere at være hen- 
synsløs i sine Pligter overfor Stat og Samfund. En 
Øvrighedsperson vilde have havt stor Vanskelighed ved 



Dommen over Vornedskabet. 89 

at skaflFe en Flygtende til Stede, som unddrog sig sine 
Borgerpligter. Lad os nu tænke os, at der i kritiske 
Tider f. Ex. under den sorte Død eller under Borgerkrige 
eller ved Indfald af Fjender sker en unaturlig Forrykkelse 
af Befolkningen og opstaar en Vandrelyst, der medfører 
de allervanskeligste Tilstande for Landets almindelige 
Økonomi. Det første Skridt vil da være, at man fordrer 
det almindelig paaset, at Ingen ankommer i en ny Menig- 
hed eller indtræder i en ny social Stilling, uden at han 
har skilt sig med Minde fra den tidligere. Forslaar imid- 
lertid dette ikke, da vil man uvilkaarlig komme til at 
paabyde, at Bønderne, den store Arbejderklasse, blive 
paa deres Plads. Dette i vore Øjne saa voldsomme 
Skridt forklares ved Regjeringens Følelse af en nærlig- 
gende Fare, nemlig den, at Jorden vil komme til at ligge 
hen uden Djrrkere og at Land og Regjering hverken ville 
faa Skatter eller det nødvendige Tal af Forsvarere. At 
Regjeringen har opskrevet Tallet paa sine Herremænd 
og Antallet af Krigere, som enhver af disse skal føre 
med sig, nytter til Exempel kun lidet, naar det paa 
Grund af at Jordegodset ligger øde, er umuligt for disse 
at skaffe Soldater. Med Øjet aabent herfor kunne vi 
ogsaa forstaa, at der nogle Aartier efter at Vornedskabet 
er hævet, fremvoxer af militære Hensyn en ny Art For- 
pligtelse til at blive ved Fødestavnen. Ikke heller kan 
det bestrides, at der har været Tider, da en Tvang paa 
Bondestandens Vandrelyst har været nyttig; men ganske 
sikkert burde Vornedskabet ikke have udviklet sig til at 
blive et staaende Institut. De betydelige Onder, som 
det medførte, lige som ogsaa Betragtningen af hvorledes 
de andre Landsdele have kunnet undvære saadan Tvang, 
burde have ladet Tankerne om dets Ophævelse tidligere 
fremkomme. 

Et Forhold er dog værdt at lægge Mærke til. Hvis 
en Bonde fra Christian IVs eller Frederik IIIs Tid blev 

adspurgt om hvilken af de Pligter, der paahvilede ham, 
han helst vilde befries for, da tror jeg sikkert, at han 
ikke vilde svare Vomedpligten. Det er naturligvis kun 
et Skjøn, men jeg tror ikke, at denne Byrde føltes 
haardest^ Nej, han vilde ønske sig fritaget for Hoveri, 
Ægter og offentlige Arbejder. 

De vil kunne sige, at det beviser Intet om, at allige- 
vel ikke Vornedskabet var det tungeste A^g paa Bonden. 
De vil kunne paaberaabe Dem, hvorledes man har niang- 
foldige Exempler paa, at Negerslaver ikke have ønsket 
sig den Frihed, som Staten paabød, og paa at i forrige 
Aarhundrede de Livegne ikke forstode Frihedens Gave, 
saa at man har mange Exempler paa, at Frigivne fri- 
viUigt traadte tilbage i Ufriheden ^^ Alt dette er ssmdt 
og rigtigt, og det er en af Ufrihedens almindelige og 
sørgelige Følger, at den Ufrie selv ikke føler, hvor bunden 
han er. 

Imidlertid maa man huske paa, at ikke Sløvhed 
alene, men ogsaa klog Overvejelse kan være Anledning 
til en saadan Opfattelse. Den kan derfor meget vel 
være et Vidnesbyrd om, at Stavnspligten ingenlunde 
krævedes gjennemført med den Haardhed, som det al- 
mindelig fremstilles. Men dernæst overser man, at Vorned- 
skabet ogsaa medførte, at Bonden fra Fødslen af var 
knyttet til et Herskab, som havde et naturligt Kald 
og en moralsk Pligt til at tage sig af ham, foruden at 
klare Fornuftsslutninger maatte opfordre Herskabet til 
at understøtte og anvende de Vornede. Aabenbart maatte 
en Herremand i Tilfælde af Fæsteledighed helst søge at 
anbringe en af sine Vornede paa denne Gaard, da de 
ledige Bønder ellers vilde fristes til at unddrage sig 
deres Pligt ved Flugt; Husbonden vilde ikke heller have 
Grund til at vælge en frifødt, der, hvad Øjeblik han 
vilde, kunde opsige Fæstet og drage bort. 

Denne Side af Sagen synes ogsaa at komme frem, 

da Christian IV 1646 aabnede de Vornede paa alt Kro- 
nens Gods en Adgang til for en Sum af i det Mindste 
60 Rigsdaler at kjøbe sig Frihed. Der var i Alt kun 
tredive Karle, der benyttede sig deraf. Rundt om paa 
Tinge svarede Bønderne Lensmændene, at de ikke havde 
Midler til at betale en saadan Sum; men tillige angives 
det, saaledes fra Dragsholm Len, at Bønderne hellere 
vilde blive paa Kongens Gods end andensteds sig ned- 
sætte, fra flere Herreder under Vordingborg Len, at de 
aldrig kunde bekomme en bedre og naadigere Herre 
end Kongen, og Lensmanden paa Holbæk Slot melder, 
at Bønderne samtlig svarede, at de vare frie nok, thi 
de tjente en god Herre og Konning ^^ 

Det er saaledes klart, at den Bonde, som havde et 
godt Herskab, vidste, at han, ved at kjøbe sig Frihed, 
tabte Udsigten til at faa Anvendelse paa sit tidligere 
Herskabs Gods. Og en Ting er ganske karakteristisk. 
I det bevægede Efteraar 1660 fremkom der fra Borger- 
skabets Side et Forslag, dateret tien 7de September, 
om at lade Vornede faa deres Frihed for en lidehg 
Penge, mellem 20 og 6 Rigsdaler efter enhvers Middel, 
hvad der vilde være til Fordel for baade Herskab og 
Tjener, for Landet og det gemene Bedste. Efter at 
Kongen i den følgende Maaned er bleven suveræn, fore- 
slaar Borgerskabet den 24de Oktober, at de vornede 
Sønner skulde frigives uden Betaling '^ Ogsaa Andre 
gjøre Forslag om de Vornedes Frigivelse, men fra Bøn- 
derne selv høre vi Intet. Ja, de fremkomme den 16de 
November med et karakteristisk Andragende, der i de 
bitreste Udtryk omtaler Adelen og hvori dens forment- 
lige Bedragerier lige over for Kongen fremhæves; der 
ankes over, hvorledes Adelen kan kjøbe Bondens Oxe eller 
andet for halv Værdi eller endog slet Intet, og at Sko- 
vene forhugges, medens Bonden besværes med Ægter 
og Hoveri, men om Vornedskabet siges Intet ^*. 

Jeg fremhæver kun detle for at gjøre opmærksom 
paa, at Vornedskabet uagtet sin Forkastelighed dog 
havde Sider, som medførte Fordele for Bonden. Paa 
Kronens Ejendomme medførte det desuden de færreste 
Ulemper. Her vare Omraaderne, indenfor hvilke Bøn- 
derne vare bundne, store, og man var kun sjældnere 
nødt til at fremtvinge Pligtens Opfyldelse. Den juridiske 
Forfatter Arent Berntsen betragter derfor ogsaa i „Dan- 
marks og Norges frugtbare Herlighed" (1656) Vorned- 
skabet nærmest som en adelig Forret. 

Christian IV havde ønsket at ophæve Vornedskabet, 
men denne Tanke strandede som bekjendt paa Adelens 
Modstand; dog gav Kongen flere gunstige Bestemmelser 
for de Vornede. Christian V fortsatte i samme Aand, 
og hans Daneke Lov hindrede, at Vornede kunde sælges; 
ligeledes søgte han at begrænse Vornedskabets geogra- 
fiske Omraade og havde vist endog videregaaende 
Planer^^ Men først Frederik den Fjerde hævede 
Bøndernes Stavnsbaand. Kraftig og bestemt sønder- 
huggede han de gamle Baand, og under hans Regjering 
vare Bønder, som vare fødte efter hans Tronbestigelse, 
frit raadige over, hvor de vilde slaa sig ned. Vi have 
tidligere lært noget helt Andet af vore Historiebøger. 
Vi have af dem, saaledes ogsaa af Allens Haandbog, 
faaet at vide, at Kong Frederik IV vel 1702 ophævede 
Vornedskabet, men at han ved forskjellige Lovbud havde 
taget med den ene Haand, hvad han her havde ladet 
den anden Haand give. Ved den i Aaret 1701 indførte 
Landinilits og den Raadighed, som Herremanden fik 
over hvem der kunde udskrives som Soldat, især dog 
ved en Forordning af 8de Februar 1724, som paalagde 
Bønderkarlene Stavnspligt fra det fjortende til det fem 
og tredivte Aar, var i Virkeligheden Vornedskabet bleven 
hævdet og havde kun faaet nye Former; det var tilmed 
bleven udvidet til at gjælde det hele Land. Urigtigheden 

af denne Opfattelse er først lor et Par Aar siden bleven 
paavist af Professor Edvard Holm ^^ Vi skulle korteligen 
gjennemgaa, hvad det var for Pligter Landmilitsen med- 
førte. 

Der indførtes en Landmilits, og denne medførte en 
Stavnspligt for Soldaten selv, saa længe han var i Tje- 
nesten, hvad vel Ingen vil undre sig over. Hvor lidt 
tyngende var ikke i det Hele den Pligt, som paalagdes 
Bonden, men hvilken Skræk indjog den alligevel ikke! 
Hvad der fordredes var, at de til Soldater udtagne 
Bønder skulde om Sommeren exercere hver Søndag to 
Timer og om Vinteren hver anden Søndag 1 Time, og 
at de skulde deltage i Kompagni-, Bataillons- og Regi- 
ments Øvelser 12 Dage om Aar et. Denne Krigstjeneste 
skulde vare i 6 Aar. Naar man sammenregner Dagene 
og Timerne for Tjenesten i samtlige 6 Aar, faar man 
Alt i Alt en Tjenestetid paa 3 Maaneder. Enhver vil 
indse, hvor overordentlig lille denne Værnepligtsbyrde 
vai* imod hvad der nu kræves af Landets Borgere, og 
hvorved 1 Aars Tjeneste (delt i forskjellige Tidsafsnit) 
niaaske kan kaldes det sædvanlige Krav, medens man 
dog i 8 Aar staar i Linien og i 8 Aar i Forstærkningen. 
Endelig paahviler denne Pligt nu hver Bonde i Landet, 
medens etter Forordningen af 1701 kun en mindre Del af 
Bønderne gjorde Tjeneste; Bondekarlen kunde desuden 
uhindret fortsætte sin hjemlige Gjerning, medens han 
nu om Stunder rives ud af den. Han var bunden til 
at forblive i det.. Sogn eller det Lægd, hvori han ud- 
skreves, men der var til Gjengjæld tildelt ham visse 
Fortrin. Der var sørget for at Bondekarlen kunde faa 
Tjeneste og faa en vis Løn i denne Tid; han havde 
Fortrinsret til at erholde 6aa:*d, i hvilket Tilfælde han 
strax blev givet fri, og han kunde endog faa saadant 
Fæste paa et fremmed Gods. Han fik en vis Nedsættelse 

i Skat og skulde agtes og æres fremfor andre unge 
Karle ^«. 

Ikke desto mindre blev det anset for en Tvang og 
Ulykke at blive Soldat. Tjeneste i Armeen var nu en- 
gang ilde set, og i alle Lande vare Bønder højst uvillige 
til at gribe Musketten. Der skete Bonden visselig ingen 
Uret, men den uoplyste Mand havde ingen Forstand paa, 
hvad en Stat nødvendigvis maatte fordre af sine Under- 
saatter. Derfor fandt der jævnlig Flugt Sted for at 
undgaa Tjenesten, og saa meget Frihedssind var der 
endnu tilbage i Bonden, at han dreves til hellere at for- 
lade sin Fædrenejord end at være under denne Tvang. 
Saaledes er det gaaet indtil vore Dage med alle nye 
Paabud; Bonden kan ikke forstaa dem, selv om de ere 
til hans Gunst eller de dog maa kaldes lempelige og ret- 
færdige i deres Paalæg. Naar selv Indførelsen af Kon- 
firmationsundervisniag og tvungen Skolegang bragte Norge? 
Ungdom til at vandre ud^' — hvorledes kan man da 
undre sig over, at Udskrivningen til Soldat gav Fødderne 
Vinger ? # 

Imidlertid blev desværre ikke de Løfter holdte, som 
Kongen 1701 havde givet. Da Aarel 1707 kom og det 
hele Mandskab var uddannet, udkom en ny Forordning, 
hvorefter kun en Syvendedel af det udtagne Mandskab 
hjemsendtes, medens Resten skulde løsgives med en 
Sjettedel i Løbet af sex Aar. I disse sex Aar skulde de 
kun hver fjerde Søndag deltage i Øvelser og i det Hele 
have visse Begunstigelser. Den af Soldaterne fordrede 
Tjeneste var altsaa meget lille, men de vare bundne til 
at blive i Sognet eller Egnen. Ved en Forordning af 
8de Februar 1724 blev Tjenestetiden igjen sat til 6 Aar, 
og Regjeringen indskærpede, at alt det udskrivnings- 
pligtige Mandskab fra det 14de Aar blev indført i en 
Reserverulle, uden at dette dog medførte nogen 
Pligt for Bønderne til at forblive paa denPlet, 

hvor de vare. Frederik IV's gamle Hæder som Bon- 
dens Velgjører er kun med Urette bleven fordunklet ved 
den nyere Tids fejlagtige Opfattelse af hvad han an- 
ordnede; thi han har hverken lagt det i Proprietærernes 
Haand at vælge, hvem de vilde udtage til Soldater, eller 
indført nogen Stavnspligt. Og hvor mange Fejl der end 
vare begaaede ved Indretningen af Landmilitsen, kan 
man ikke nægte, at det var en Institution, der havde 
sine Fortjenester. Det var bleven nødvendigt, at Staten 
havde en fast Hær, og den nu dannede gav vort Land 
Styrke; ved Gadebusch kjæmpede den tappert, og den 
var som Reserve og Landeværn til stor Betryggelse for 
vort Land under den langvarige nordiske Krig^^ 

Men Frederik IV.'s Søn var allerede inden sin Tron- 
bestigelse stemt for at ville ophæve Militsen, og 18 Dage 
efter at han havde besteget Tronen faldt den, fordi det 
havde vist sig, at den var bleven Landet i Almindelighed 
og det unge Mandskab i Særdeleshed til stor Besværlighed 
og Byrde. Sjælden har man dog set en Regjering, der 
i den Grad var til Sinds at handle imod sin Bestemmelse 
og at give Ordrer, der lød stik modsatte, som Chri- 
stian VL's. Thi i ét Punkt havde Landmihtsen vist sig 
at virke heldigt, nemlig ved at bevare Bønderne ved 
Jorden. Saaledes blev da ved Forordning af 4de Februar 
1733 Landmilitsen gjenoprettet og hele Udskrivningen 
lagt i Godsejernes Hænder; de kunde indrullere hvem 
af deres Bønderkarle mellem 14 og 36 Aar de vilde. 
Lægderne vare dog nu gjorte langt større, nemlig 60 
Tønder Hartkorn (tidligere 20 Td. og fra 1724 32 Td.), 
og naar en indrulleret Karl overtog en Gaard, blev han 
strax fri. Øvelserne vare endnu lettere end paa Frede- 
rik IV.'s Tid; Tjenestetiden var 8 Aar. Samtidig blev 
det imidlertid forbudt, at nogen indrulleret Bondekarl 
maatte begive sig bort af Godset: dermed begynder 
Stavnsbaandets Tid, der varede i Danmark i 

55 Åar. Og under stigende Byrde — thi fra 1742 be- 
gyndte Stavnspligten med Bondens niende Åar, og mere 
og mere kom Hensyn til Godsejerne og Jordbruget at 
gjøre sig gjældende. 1739 fik Husbonderne Ret til at 
afgive saadanne Karle til Garderegimenterne, som ikke 
vilde overtage Gaard, naar de havde udtjent, og 1746 
bestemtes, at de udtjente Karle skulde tage Bopæl paa 
det Gods, hvor de vare udskrevne, og dér overtage 
Gaard ^^. Endnu Frederik V. vidste at stramme Baandet 
til Stavnen ved at lade det indtræde med Drengens fyldte 
fjerde Aar (1764). 

Man vil lægge Mærke til, hvorledes militære og 
økonomiske Hensyn gaa Haand i Haand ved alle disse 
Bestemmelser. Dog kan det ikke skjules, at Godsejernes 
Interesser vare mest varetagne. De vare raadige over 
Udskrivningen; naar Soldaten kunde blive Fæster, op- 
hørte hans Militærtjeneste, og naar Tjenestetiden var 
forbi, blev endda Forpligtelsen til at overtage en Gaard 
eller til at blive paa Godset tilbage. 

Man kunde mene, at Stavnsbaandet var en mildere 
Pligt end det gamle Vornedskab. Saa vidt jeg kan se, 
er dette den almindelige Opfattelse. Men i Virkeligheden 
indeholdt den nye Pligt en langt større Ulykke for 
Bonden. 

Jeg vil ikke tale om, at Regjeringen havde lagt 
Stavnsbaandet paa det hele Land med Undtagelse af 
Bornholm og Sølægderne, medens tidligere kun de sjæl- 
landske Bønder, Laalænder og Falstringer havde følt 
Vornedskabets Aag. Derved var vundet en sørgelig Lig- 
hed for Loven, og for en Lov, som indeholdt strængere 
Bud end den gamle Ret. Ganske vist var Bondedrengen 
under 9 Aar (eller under 4 Aar) ikke pligtig til at for- 
blive paa Stavnen, og Bondens Forpligtelse ophørte i 
alt Fald før 1746 med det 40de Aar; men i Tiden 1746 
—1788 var der i Virkeligheden ikke nogen Forskjel paa 

Stavnsbaandet og det tidligere Vornedskab undtagen 
den, at den Vornedes Pligt i ældre Tid i det hyppigste 
Antal af Tilfælde slumrede lige indtil det Øjeblik, da 
en Gaard blev ledig og ingen anden Bondekarl fandtes, 
som vilde overtage den. Indtil dette Tidspunkt opholdt han 
sig oftest ikke paa sin Husbonds Stavn, men færdedes 
hvor han vilde, idet han højst betalte en lille Afgift til 
Husbonden som Vidnesbyrd om dennes Ret. Dernæst 
maa det huskes, at det i det 18de Aarhundrede var 
langt byrdefuldere at skulle overtage en Gaard end paa 
Vomedtiden, fordi Hoveriet var steget og krævedes paa 
en langt hensynsløsere Maade, fordi Herskaberne ofte 
manglede Villie og Evne til at kunne hjælpe deres Bønder 
og fordi Tiderne i økonomisk Henseende vare langt 
slettere. 

Der er endnu en Hovedside ved Stavnsbaandet, som 
maa haves for Øje, naar Dommen over det skal fældes. 
Vornedskabet var et Pligtforhold mellem Husbond og 
Bonde; Stavnsbaandet rakte videre. Øjemedet var nu 
bleven dobbelt. Regjeringen havde bundet Bønderne 
til Stavnen for at Hæren kunde faa Soldater og Gods- 
ejerne Fæstere; men Vornedskabet tilsigtede alene, at 
det øde Gods kunde faa Fæstere. Medens det nu var 
en privat Sag mellem Herremanden og Bønderne, om 
han vilde fritage dem for deres Forpligtelser til at over- 
tage en ledig Gaard, saaledes at han altsaa kunde give 
dem fri eller lade dem kjøbe sig Frihed, naar de vilde, 
var Forholdet derimod anderledes lige over for de stavns- 
bundne Bønder. Herremanden skulde paa Sessionen 
skaffe Soldater, og Regjeringen kunde ikke tage mod det 
Paaskud, at han havde solgt eller frigivet sine Bønder, 
og at han ingen længere kunde finde i sit hele Lægd. 
Sessionen vilde i saa Fald ikke respektere hans Fri- 
givelse. Med andre Ord — Herremanden havde ikke 
længer nogen eneraadig Beføjelse over Bonden, saa længe 

7 

han ikke havde udtjent. Bondens Stavn spligt var 
bleven en Pligt mod Staten. Vi se, at Godsejerne 
stundom indgaa Kontrakter med Bondemenigheden f. Ex. 
paa enkelte Smaaøer om, at den imod en vis aarlig Af- 
gift skulde være fri for Militærtjeneste *'**. Det er imidler- 
tid klart, at Herskabet i dette Tilfælde paa anden Maade 
maa skaflfe Regjeringen Soldater i Forhold til Godsets 
Antal af Lægder, og at saafremt dette forsømmes, Re- 
gjeringen selvfølgelig ikke vil respektere den ovennævnte 
Kontrakt. 

Men De vil atter heraf se, at Bøndernes Frigjørelse 
nu maa ske paa en anden Maade end den, paa hvilken 
den kunde opnaas, da Vornedskabet raadede. I hine 
ældre Dage kunde man meget vel tænke sig, at ind- 
sigtsfulde og humane Herskaber frivilligt opgav deres 
Ret over Bønderne. Vi have jo ogsaa set, hvorledes 
Christian V. og Frederik IV. efter Haanden søgte at be- 
grænse Vornedskabets geografiske Raaderum. Men fra 
Stavnsbaandet kunde en Frigjørelse ikke saaledes finde 
Sted. Johan Hartvig Ernst Bernstorf kunde gjøre Bøn- 
derne paa Bernstorf Gods til Arvefæstere, give dem 
Hoverifrihed og Tiendefrihed, og Enkedronning Sofie 
Magdalene kunde ligeledes forvandle sine Bønder paa 
Hørsholm Gods til Arvefæstere, men ingen af disse Her- 
skaber kunde fritage Bønderne for Stavnsbaandet ^^ 

Saaledes vil De se, at fra nu af kommer Regjeringen 
til at staa direkte og enemægtig over for Spørgsmaalet 
om Frigjørelsen. Kong Christian IV. var bleven hindret 
i at ophæve Vornedskabet, fordi saa mange Adelsmænd 
modsatte sig det. Enevoldsmagten havde givet Kongerne 
frie Hænder, og Frederik IV. havde frigjort Bonden. 
Christian VI. og hans Søn lagde med egne Hænder nye 
Baand, og de følgende Konger vare eneraadige over, om 
disse Baand skulde bevares. Vi skulle i en følgende 

Time undersøge, hvorledes Regjeringen stillede sig til 
Tankerne om en Frigjørelse. 



Endnu kunde jeg dog ønske at berøre et Punkt til 
Belysning af Ufriheden blandt Bønderne. Jeg gjorde i 
et tidligere Foredrag opmærksom paa, hvorledes Bønderne 
selv i vort Aarhundrede have kaldt sig Trælbønder til 
en eller anden Gaard. „Hoveribønderne betegnede sig 
selv med tankeløs Ligegyldighed som Trælle**, sijger 
Laurids Engelstoft^*. Jeg véd dog ikke ret, om det kan 
kaldes tankeløst at anvende paa sig en Betegnelse, som 
har Aarhundreders Hævd og som Almuesmandens Sprog- 
brug fuldkommen hjemler, medens derimod alene de 
Udenforstaaende, de oplyste og studerede Samfunds- 
klasser tankeløst have misforstaaet Bondens Sprog som 
om Træl var det samme som Ufri eller Slave. Derimod 
kan man med Grund tale om Tankeløshed, naar Bøn- 
derne i senere Aarhundreder stundom betegnede sig som 
Livegne. For det første benyttede de her et Udtryk, 
som ikke er dansk, men oversat fra Tydsk, og som aldrig 
har slaaet Rod i almindelig dansk Tale, og dernæst 
overførte de paa dansk Grund et Begreb, som aldrig har 
existeret i Danmark. Langt hyppigere end hos Bønderne 
vil man dog finde Livegenskab brugt af andre Stænder, 
som paa den mest tankeløse Maade derved gav den Op- 
fattelse Næring, at en vorned eller en stavnsbunden 
Bonde kunde stilles paa lige Fod med en Livegen. 
Ved denne Misforstaaelse skal jeg til Slutning dvæle. 

Livegenskab er i Tydskland og nogle andre Lande 
Betegnelsen for en Retstilstand af meget forskjellig Art, 
idet man nemlig tager Ordet i en strængere og en 
snævrere Betydning. Jeg skal nu ved denne Sammen- 
ligning alene tage Hensyn til den mildere Grad af Liv- 



100 Femte Foredrag. 

egenskabet, hvis sædvanlige Navn er Borigkeit. Man 
vil da let se, at dette griber ganske anderledes ind i 
Bondens Levevis og Virkemaade. For det Første gjør 
Fødslen baade Mænd og Kvinder til Livegne, og Ægte- 
skab med en livegen Mand medfører, at ogsaa Hustruen 
bliver livegen — medens i Danmark hverken Vornedskab 
eller Stavnsbaand angik Kvinder og Ægteskabet ikke 
medførte nogen Forandring i Kvindens Stilling. Naar 
Ægteskabets Pligter ophørte med Mandens Død, bandt 
intet Baand Hustruen til Stavnen, og hun kunde flytte, 
hvorhen hun vilde. En livegen Bonde kunde ikke uden 
sin Husbonds Tilladelse forlade dennes Stavn, men den 
danske Vornede havde kun den Pligt at skulle overtage 
en ledig Gaard paa Godset; inden den Tid var han ofte 
uden sin Husbonds Tilladelse draget andetsteds hen. 
Med Stavnsbaandets Indførelse 1733 opstod dette Baand 
paany og i en langt strammere Skikkelse. Foreløbig 
varede det dog kun 20—30 Aar af Bondens Liv, men 
fra Aaret 1746 blev Pligten omtrent livsvarig og inde- 
holdt de to Bud : i en vis Tid at skulle tjene som Soldat 
og derefter eventuelt at skulle overtage en Gaard. 

De Livegnes Børn kunde fremdeles ikke vælge- nogen 
anden Levevej end den, hvortil de vare fødte — men i 
Danmark gik i alt Fald fra Christian V.'s Tid enhver 
Ret over den Bonde, som studerede, tabt, og Kjøb- 
stæderne havde i det Mindste i enkelte Tidsrum en Ret 
til at beholde Bønder, som vare blevne Borgere. Ingen 
Livegen, Mand eller Kvinde, kunde indgaa Ægteskab 
uden sin Herres Tilladelse, og de maatte betale en Af- 
gift for at faa denne, medens en saadan Beføjelse for 
Herskabet aldeles ikke kjendtes her i Landet. Den Liv- 
egne kunde tugtes og revses paa sin Krop, hvorimod 
den Vornedes eller Stavnsbundnes Herre ingen Ret havde 
i saa Henseende. Kun ved Forsømmelse ved Hovarbejdet 
kunde legemlig Tugtelse anvendes, men det er dog først 

i Ufrihedens sidste Hundredaar, at vi her høre Tale om 
legemlig Straf. Den Livegne var 'forpligtet til at yde 
forskjellige Slags Afgifter og Tjenester, hvad der hos os 
alene kunde være medført af Besiddelse og Brug af 
Jord eller Huse. En Livegen var næppe nogen Sinde 
Ejer af Jord, medens hos os Vornede og Stavnsbundne 
meget vel kunde være Selvejere. Jeg skal endnu kun 
tilføje, at i de Lande, hvor Livegenskabet antog noget 
strængere Karakter, kunde den Livegne end ikke erhverve 
Formue for sig selv, og ikke heller tage Bestemmelse 
om sine Efterladenskaber, da i alt Fald en Del deraf 
var hans Herres*^. 

Saaledes vil det ses, at Livegenskabet indeholder 
et langt strængere, langt mere snærende Baand end 
den danske Ufrihed, at det gjør Bonden fuldkommen 
umyndig og lænker ham om Haand og Fod, medens 
Bondekarlen i Danmark, uagtet al den Tvang, som 
paalagdes ham, havde Handlefrihed og Selvbestemmelse 
i en Mængde af Livets Forhold. Det volder derfor kun 
Vildfarelse og uretfærdig Bedømmelse, naar man betegner 
den danske Bonde som Livegen. 



Sjette Foredrag. 

De tunge Tider. 



Jeg skal idag tale om de sørgelige Tider. Jeg vil 
fuldt vel kunne forstaa, om mine Tilhørere efter Alt 
hvad jeg har udviklet i de tidligere Foredrag vilde spørge: 
men naar begynder da egentlig Bøndernes Underkuelses- 
tid? Vi have set, hvor uheldigt mange Retsforhold have 
udviklet sig, men paa den anden Side have vi havt 
Lejlighed til at iagttage, hvorledes Bønderne ogsaa paa 
deres Side have vundet Rettigheder og Fordele over 
Husbonden og at de ældre Skildringer af Bondestandens 
Forhold og Vilkaar i Tidsrummet inden Ene- 
vælden vare malede med overdreven Anvendelse af 
mørke Skygger og med Forglemmelse af mange lyse 
Sider. Flere af de Forhold, som man havde peget paa, 
viste kun, at der i Samfundet fandtes Rige og Fattige, 
i hvilken Henseende Udviklingen lige til vore Dage ikke 
er skredet mange Skridt frem. 

Middelalderen var gaaet til Ende, uden at Bonden 
var bleven underkuet; selv Vornedskabet over Bønderne 
indenfor det sjællandske Lovomraade skabte paa ingen 
Maade ulykkelige, nedbøjede eller trællesindede Bønder, 
saaledes som vi paa mange Maader have havt Lejlighed 

til at se. Bondestanden besad endnu paa Christian IIIs 
og Frederik Ils Tid Djærvhed og stærk Selvbevidsthed, 
og dens økonomiske Stilling var forholdsvis god. En vis 
Velstand udmærkede endnu Standen, og disse gode Kaar 
holdt sig i alt Fald indtil Danmarks Deltagelse i Tredive- 
aarskrigen. Krigen i Aarene 1625—29 førte en Del Til- 
bagegang i de økonomiske Forhold med sig og ligesaa 
Krigsaarene 1643—46, i hvilke Jylland haardt maatte 
lide under de fjendtUge Hæres Hærgen og Brænden. 
De øde Gaardes Tal havde stadig været betydehgt, og 
Kvæget vandrede paa mangfoldige Marker, som burde 
have ydet Korn; men Herremanden vovede ikke at sætte 
en Kapital ind paa at gjenopbygge Gaarden og at ud- 
ruste Fæsteren med det Fornødne. Hovedgaardens Drift 
var for ham det nødvendigste, og Fæstegaardenes Avl 
maatte passe sig selv. 

Iniidlertid blev ved de sidste Krige Antallet af ube- 
satte Ejendomme i betydelig Grad forøget. Da kom den 
letsindigen begyndte Krig med Karl Gustav, hvorved 
alvorlig Nød strømmede ind over Landet; saa godt som 
alle Provinser laa under Fjendehaand, og de hjælpende 
Venner viste sig ikke paa nogen Maade skaansommere 
mod Bonden. Hvor slemt Svenskerne end havde puit, 
vare de tydske og polske Hjælpetropper dog værre ^ 
Fra den Tid af begynde Stjernerne at slukkes 
over Bondestanden. 

Imidlertid er vort Lands Jordbund saa rig og frugt- 
bar, at den mærkehg hurtigt læger og fjerner finantsiel 
Nød og bøder paa økonomisk Forfald. Aarene 1680 — 90 
vare vel endnu trange, men i de ti Aar før og de ti 
Aar efter 1700 var Landets økonomiske Tilstand i det 
Hele god og Bondestanden ogsaa paa Fode 2. Vi have 
flere Beretninger af Fremmede, som paa disse Tider 
rejse her i Landet og som omtale dets Frugtbarhed og 
Bøndernes gode Vilkaar. Saaledes skriver en paalidelig 

Skildrer de Vrigny 1702: „Jeg blev overrasket ved paa 
Vejen mellem Helsingør og Kjøbenhavn at træffe vel 
møblerede Bondehuse. Jeg gik ind i nogle af dem, og 
for ikke at tale om gode Senge og Fjerdyner, som findes 
allevegne i Danmark, ser man i slige Huse Tapeter, 
Bænke, dækkede med gode Puder eller Madratser, smukke 
Skabe, Malerier, Fajance i Mængde og under Tiden 
endog Uhre. De franske Bønder ere rene Tiggere i 
Sammenligning med dem*. Sjælland forekommer ham 
vel dyrket og frugtbar, men især er han henrykt over 
Fyens smilende og rige Natur og Jordbund*'. 

Vi træffe den samme lyse Skildring i andre Beret- 
ninger, og statistiske Oplysninger og danske Forfatteres 
Meddelelser stemme tidt overens dermed. Imidlertid maa 
Billedet i det Hele tegnes noget mørkere, og der var 
ingen ret Soliditet i Formuevilkaarene. Det maa imidlertid 
bemærkes, at her lige saa meget er Tale om Proprie- 
tærerne og Godsejerne som om Bønderne. Mangfoldige 
Familier maatte opgive deres gamle Slægtejendomme 
paa Grund af „øde Gods" og de store Skatterestancer. 
Regjeringen havde péia en ejendommelig Maade knyttet 
Proprietærernes Velfærd sammen med Bøndernes, idet Chri- 
stian V paalagde Besiddere af adelige Sædegaarde, senere 
ogsaa Godsejere paa over 200 Tdr. Hartkorn, Ansvaret for 
deres Bønders Skatter. Den Fordel, som han til Gjen- 
gjæld tillagde Herskabet, at det skulde være skattefrit 
for Hovedgaardstaxten, blev i Virkehgheden gjort tvivl- 
som ved den alvorlige Cautionsforpligtelse, som det saa- 
ledes til Gjengjæld paatog sig. Regjeringen havde til- 
sigtet at knytte Herskab og Bønder saa nøje sammen 
som muligt, vel ogsaa for at tvinge Proprietærerne til 
at gjøre Alt for at holde Bønderne ved Magt. Den 
simple Følge af, at der kom øde Gaarde paa Godset, 
vilde nemlig blive en Afgang i Godsejernes Indtægt og 

i det Hoveri, som kunde ydes, medens han lige fuldt 
maatte betale Skatterne af de forladte Gaarde*. 

Der foreligger mange Vidnesbyrd om hvor haardt 
de store Besiddere ofte kjæmpede for at holde sig oven 
Vande. Da Spørgsmaalet om Vornedskabets Ophævelse 
er fremme 1701, udtaler saaledes Gehejmeraad Otto 
Krabbe sig meget mørkt om de sjællandske Godsejeres 
Forhold^, og han paastaar, at egentlig kun saadanne, 
som tillige havde Embedsstillinger og derved betydelige 
Indtægter til Rygstød, kunde slaa sig igjennem. Han 
vægrer sig imod, at slet Økonomi skulde være den Grund, 
som satte de andre Proprietærer tilbage. Nej, ,de kan 
for Fattigdom ikke forstrække heller hjælpe selv deres 
Gods som vi andre. Jeg vil tage mig selv til Exerapel, 
at, Gud straffe mig, om jeg ikke haver i nogle og hvert 
Aar ladet ligge usolgt over 1000 Tønder Kom til mine 
Bønders Sæd og Sommerføde, item udlagt det Meste af 
April og Juli Kvartal Skatter. Hvorledes kan en fattig 
Proprietær heller Enke gjøre det?*. — Saa meget er 
vist, at det paa Frederik IVs Tid er vanskelige Tider 
ogsaa for de store Besiddere, og at Jorderne vare sunkne 
i Værdi under den Pris, som de havde havt før Suveræ- 
nitetens Indførelse. Den fejlagtige Ordning af det hele 
Godsforhold og af alt Landbrug hævnede sig paa alle 
de agerdyrkende Klasser og skabte ingenlunde en rig 
Godsejerstand samtidig med at Bønderne bleve fattige. 

Og dog blev Tilstanden værre paa Christian Vis og 
Frederik Vs Tid. Jeg har tidligere paavist, i hvilken 
Grad Lovbudene paa disse Tider ere prægede af at sørge 
for Godsejernes Interesser, saaledes bl. A. ved deres Be- 
stræbelser for at skaffe den fornødne Arbejdskraft til at 
drive store Godser og ved at tvinge Bønderne til at 
fiæste Gaarde. Men dette var en Følge af at Proprie- 
tærerne vare blevne de Mellemmænd, gjennem hvilke 
Regjeringen fik sine vigtigste Indkomster, og dem maatte 

den derfor paa alle Maader begunstige. Ingen fandt paa 
gjennem Opgivelse af hele dette kunstige System og 
gjennem Løsning af de uendelige mange, men helt ind- 
filtrede Baand at komme ind paa nye Veje. Naar til 
øvrig Ulykke endvidere kom, at Kvægpesten i et Par 
Aartier hærgede Landet og bortrev nogle Millioner Stykker 
Kvæg, vil man kunne forstaa, hvor haarde Tider Land- 
bruget havde at kjæmpe med ^. Den midterste Trediedel 
af det 18de Åarhundrede er især de sorte Tiders Cen- 
trum, lige uheldig for Herskaberne som ulykkelig for 
Bønderne. — 

Hellere end at fortsætte videre i denne Skildring af 
hvor mørkt og hvor tungt Alting var blevet, vil jeg gaa 
over til en Undersøgelse af, hvilke forskjellige Forhold 
det da var, der havde frembragt det store Tryk, som 
forvoldte Bondens Nedgang i Velstand som ogsaa i Fri- 
hed, og som bragte slette Formuevilkaar for ham som 
for hans Herskab og Landet. 

Det er en almindeligere Kjendsgjerning, at Ondt 
sjældent er ondt fra Fødslen af, hvorimod en god Spire 
oftest er voxet vrangt. Hvad der i de gamle Omgivelser 
var godt, kan meget vel i de nye blive fordærveligt. 
Saaledes siger Tocqueville ogsaa om Tilstanden i Frank- 
rig i forrige Åarhundrede inden Revolutionen, at man 
ved at afskaffe en Del af Middelalderens Institutioner kun 
havde gjort de tilbageblivende hundrede Gange mere 
hadefulde \ 

Det gamle Godsforhold havde en patriarkalsk Ka- 
rakter. Jeg véd meget vel, i hvilken Grad Ordet patri- 
arkalsk i Nutiden er ilde set, fordi det minder om Tider, 
da man endnu gik i Ledebaand. Men i hvert Fald er 
det let at vise, hvorledes Oprivningen af det gamle For- 
hold mellem Herskab og Bønder, saaledes som det fore- 
gik i Løbet af det 17 de Åarhundrede, var en af Aar- 
sagerne til Forværringen. 

Dér, hvor de gamle Familier endnu besad det Gods, 
som deres Forfædre havde ejet, havde det sædvanlig 
endnu ikke Nød. Et Samliv gjennem flere Slægtled 
skaber en naturlig Sammenhøren. Minderne om hvad 
Herskab og Bønder i Fællesskab havde gjennemgaaet i 
kritiske Tider eller om hvad gode Tider havde bragt begge 
i Hænderne, sammenknyttede naturligen Herregaardenes 
og Bondehusenes Befolkning. ^Vel sandt, at Adelen 
trykker Bønderne noget — skriver den svenske Resident 
Magnus Dureli i Begyndelsen af Frederik IHs Regjering 
— men den forsvarer dem ogsaa i andre Fald^**. 

Det lyder da ogsaa som et almindeligt Ord, at saa 
længe den gamle Adel endnu havde sine Ejendomme, 
var Forholdet endnu godt — saaledes var det i Hertug- 
dømmerne •* og saaledes i Kongeriget ^®. Men den gamle 
danske Adel forspildte sit gode Rygte paa Christian IVs 
og hans Søns Tid, og Straflfen var bleven haard 1660. 
Adelen havde baaret sig uklogt ad, men end mere ufor- 
standigt var det, at den ikke efter at Arveregjeringen 
var indført, bøjede sig for de nye Tiders Krav og søgte 
at hævde sig en social Stilling i Lighed med den, som 
den tidligere havde havt. Adelsmændene havde lidt 
frygteligt under Svenskekrigen, mange maatte gaa fra 
Gaard og Gods og andre vare paa Fallitens Rand. Re- 
gjeringen kunde have hjulpet og vilde sikkert ogsaa have 
gjort det, saafremt Adelen havde tyet til den. Vi have 
Vidnesbyrd om at Frederik HI og Christian V ikke vare 
utilbøjelige til at anvende Folk af den gamle Adel i høje 
civile Embedsstillinger, men der viste sig stadig hos 
denne en vis Uvillie mod det nye Regimente, og Adelens 
Kjølighed blev da taget for en skjult Hang til Opposition. 

Da Christian V oprettede en ny Adel, holdt de 
gamle Slægter sig tilbage fra at søge Optagelse deri, og 
Nogle afslog endog ligefrem at lade sig gjøre til Grever, 
hvilket yderligere ansporede Kongerne til at lade den 

gatnle Ådel i Stikken og til at anse den for mistænkelig. 
Netop paa en Tid, da økonomisk og social Støtte var 
saa højst fornøden, kom de gamle Slægters Adel til at 
savne den; derfor tabte disse stadig mere og mere Fod- 
fæste og forsvandt umærkelig. 1704 skriver Biskop 
Bircherod i sin Dagbog, at i Vendsyssel, der fordum 
fremfor nogen anden lige stor Provins havde været op- 
fyldt med den gamle, danske Noblesse, fandtes nu næsten 
ikke en eneste Herregaard mere besat med sine forrige 
Arvesidderes Afkom ^^ 

Saaledes kom i Løbet af det 17de Aarhundrede 
mange nye Herrer til at staa overfor Bonden. Det skal 
ingenlunde paastaas, at den gamle Adel ubetinget re- 
præsenterede det milde Godsregimente, thi ogsaa blandt 
dens Medlemmer fandtes haarde Herskaber, lige som der 
paa den anden Side kunde være fortrinlige og velvillige 
Godsejere blandt de nye Erhververe*^ Imidlertid var 
allerede den hyppige Skiften af Ejer betænkelig 
for Bonden, og ét Forhold medførte desuden en For- 
andring af Betydning, nemlig at den nye Adels Mænd 
tidt ikke residerede paa Godsot, men holdt sig 
nærmere ved Naadens skinnende Sol. Vel blive Til- 
standene ikke som i Frankrig, hvor Hoffet og Hovedstaden 
magnetisk havde trukket Landadelen til sig, men ogsaa i 
Danmark mærkedes Vigtigheden af at skulle deltage i 
Hoflivet og Virkningen af at Landet havde faaet en stor 
Hovedstad. 

Under de for Landbruget daarlige Tider var ogsaa 
mangen Borgerlig, der havde lagt en Del Skillinger 
til Side, bleven Godsejer. Men en saadan til det højere 
Stade opsvunget Mand havde ikke de gamle Adeliges 
Rygstød af en formuende og indflydelsesfuld Familie, 
hos hvilken han kunde faa den Hjælp, som særlig tryk- 
kende Tider gjorde fornøden. Naar Bøndernes Afgifter 
vare udeblevne og Skatterne skulde udredes, nødsagedes 

han til mod sin Villie at kræve ubøjeligt, hvad der til- 
kom ham som Ret, og Bonden maatte yde saa meget, 
som han paa nogen Maade formaaede og tidt ud over 
dette ^K 

Endelig gik Godserne meget ofte over i Forpag- 
teres Hænder — i det sydlige Fy en gaves saaledes i 
Begyndelsen af det 18de Aarhundrede Godserne stadig 
i Forpagtning^* — hvad der bragte en ny Mand til 
Stede paa Godset, som ogsaa skulde leve eller skaffe 
sig Fordele deraf, men hvis Besiddelse maaske var kort- 
varig, og hvis Haab om Vinding derfor hurtigt maatte 
realiseres. 

Naar vi her tale om de forskjellige Personer, der 
stillede sig mellem Herskab og Bonde, da møder os en 
Skikkelse, som de ældre Tiders Godsforhold ikke kjendte 
— hin Plageaand, der er bleven som et Symbol for 
Undertrykkelsestiden, Ridefogden. Han var en Blån- 
ding af privat Politimester, Avisbestyrer og Godsforvalter; 
han var den, som tilsagde Bønderne til at pløje og saa, 
at harve og at age, som holdt Orden under Hoveriet 
og som modtog Bøndernes Klager; han skaffede dem 
Saakorn og Byggehjælp, og han var i det Hele deres 
Talsmand hos Herskabet. Der lyder ingensinde saa 
bitre Klager over Herskaberne som dem, der udraabes 
over Ridefogden. Frænde er Frænde værst, siger Ord- 
sproget, og Ridefogden var af Bondeæt; i sin Iver for 
Herskabets Fordel har han tidt været en haardere Herre 
end selve Godsejeren. Ridefogdens Stilling var ingen- 
lunde let, eftersom han baade maatte vise sit naadige 
Herskab ydmyg Ærbødighed og tiUige sætte sig i Respekt 
hos Bønderne; han var fristet til for Gave og Haand- 
penge at skaffe Bonden et gunstigt Øre hos Herskabet, 
og omvendt maatte Herskabet paa Grund af hans Stillings 
Vigtighed og Ansvar vise ham Tillid. De mange og be- 
tydelige Beløb, som gik igjennem hans Hænder, gav 

ham Lejlighed til Pengespekulationer paa egen Haand, 
til at optræde som Giver af Laan og Forskud, saaledes 
at snart Bonden, snart Herskabet blev afhængig af ham. 
Der fandtes vist ærlige Ridefogder, men i det Hele be- 
sad Stillingen et ilde Ry^*. 

Ridefogden var desuden ligesom det levende Minde 
om den haardeste, den ubehageligste Byrde for Bonden 
— Hoveriet og Ægterne. Thi Hovedtyngen paa 
Bonden var dog Hovgjerningen. Jeg har allerede be- 
tonet det i mit forrige Foredrag. Omtrent hver eneste 
Bonde var pligtig til Hoveri og til meget Hoveri og til 
et Hoveri, hvis Tid og Udstrækning var ubestemt. Der- 
næst var Maaden, hvorpaa Hoveriet krævedes, nedtryk- 
kende og uværdig. 

Hoveriets Voxen i Tidernes Løb var foranlediget 
ved den stigende Fordring om saadant Arbejde, det vil 
sige i Forøgelsen af de store Ejendomme. 

Middelalderen havde ikke kjendt Godser; det var 
i alt Fald først i dennes allersidste Periode, at de op- 
stode. Hovedgaarde var Betegnelsen for Middelalderens 
største Ejendomme, og de naaede dog næppe synderligt 
over det dobbelte af en almindelig Bondegaard. Rige 
Herremænd kunde eje utalligt meget Bondegods, men 
det var som Regel Strøgods, der enten ikke svarede 
noget Dagsværk eller kun et meget maadeholdent til den 
nærmeste Hovedgaard. Imidlertid foregik der i Løbet af 
Middelalderens senere Aarhundreder en vis Forandring 
heri, idet man søgte at faa Bondegodset samlet stærkere 
sammen omkring et Centrum, ja endog overtog Andres 
her beliggende Bøndergods i Leje, aabenbart især for at 
kunne benytte det Dagsværk, som Bønderne kunde yde, 
ved Driften af Hovedgaarden. Samtidig begyndte nemlig 
Adelen med større Iver og Interesse at drive sin Jord, 
saa at der opstaar en Klasse af ivrige Avisbrugere inden- 
for de højeste Stænder. Krigsvæsenet ophører at inter- 

essere Adelen i samme Grad som forhen, og Kongen 
faar sin Hær paa andre Maader end ved Udbud af 
Adelsmændene med deres Følge. Denne Udvikling af 
Forholdene gaar rask fremad i de følgende Aarhundreder, 
og det saaledes at selve den Mark, som dreves under 
Hovedgaarden, stedse voxede. 

Man blev altsaa Jordbruger i storartet Maalestok, 
og da samtidig Fordringen om en intensiv Dyrkning af 
Jorden stadig steg, tiltog stedse Kravet paa Hoveri. Naar 
nu hertil kommer, at Staten under det tiltagende For- 
langende, der stilledes til det Offentlige om at frem- 
hjælpe allehaande Næringsveje, idelig maatte fordre mere 
Arbejde af Bonden til Veje, Kjørsler, Havne, Bygninger, 
Forsendelser o. s. v., vil det forstaas, at Bønderne maatte 
yde Arbejde i en hidtil ukjendt Udstrækning. 

I Udviklingen og den videre Udbredelse af Adelens 
Storbrug er der næppe nogen som helst Standsning lige 
til Frigjørelsestiden, og Stampe udtaler saaledes 1769, 
at der endnu i de hundrede Aar efter Enevældens Ind- 
førelse var opstaaet mindst nogle Snese nye Herre- 
gaarde ^^. Samtidig steg Fæstegodsets Udstrækning, som 
ogsaa Antallet af de Bønder, af hvilke der krævedes 
Hoveri. 

De ville erindre, at jeg i et tidligere Foredrag har 
omtalt, at ligesom Landgilden saaledes var ogsaa Hoveriet 
af bestemt Omfang; nu derimod forudsætter jeg, at det 
voxede med Godset. Her staa vi ved den store 
Forandring, som efter Haanden foregaar med Bøndernes 
Stilling, især i Christian IVs Tidsalder. Det er ofte 
vanskeligt at sige for det enkelte Gods, naar Hoveri i 
ubestemt Grad til Godsets Behov er bleven indført; men 
man kan let anføre lærerige Exempler paa, hvor foran- 
dret Opfattelsen er bleven. 

Karakteristisk er saaledes en Forhandling og Rets- 
tvist, som Bønderne under Hindsgavl Len i Aarene 

1648 — 49 havde med deres Herskab og som de faa af- 
gjort ved Kommissariers og ved Kong Frederiks Dom. 
Bønderne følte sig besværede af Lensmanden Klaus 
Sehested med Arbejde, Ægt og Hugning langt videre 
end i tidligere Lensmænds Tid. Paa deres Klage svarer 
Lensmanden meget frejdig, at Avlen er bleven forbedret 
og derfor har Hoveriet maattet forøges. Han oplyser, 
at allerede paa Gregers Krabbes Tid (1627—1639) havde 
Bønderne vist sig modvillige og ikke villet age mere 
Møg end Jordebogen formelder, hvorfor de bleve tiltalte 
ved Retten og dømte fra deres Fæste og jordegne Bønder 
fra deres Husbondhold. Da paa samme Lensmands Tid 
Ugedagstjenerne havde beklaget sig over, at Avlen skulde 
være meget forbedret, saa at de ikke kunde overkomme 
det, uden at deres Medtjenere i Lenet hjalp dem med 
Høbjærgning, Pløjning, Harvning eller i andre Maader, 
erhvervede Lensmanden 1632 af Kongen et Brev, hvor- 
ved det paalagdes ham at fordele Arbejdet ligeligt mellem 
alle, og denne Befaling fornyede Frederik III 1648. Dom- 
men kommer da saaledes til at gaa Bønderne imod, og 
de maa gjøre Afbigt for deres ugrundede Klage ^^. Re- 
gjeringen forstaar det som noget selvfølgeligt, at det 
Arbejde, for hvilket Slottet har Behov, skulle Bøn- 
derne yde. 

Man kan netop for det samme Len belyse Modsæt- 
ningen til hvad der var Ret i tidligere Tider ved at 
henvise til, hvorledes Bønderne nogle Menncskealdere 
førend denne Afgjørelse havde vægret sig imod, at en 
Del til Hindsgavl ydet Arbejde skulde skrive sig fra 
andet end frivillig Overenskomst. Kronens Tjenere lod 
nemlig 1664 optage et Tingsvidne om, at alle de nye 
Grøfter og Gjærder, som Lensmanden Christoffer Lin- 
denov havde ladet oprense, havde Bønderne efter 
hans egen Forklaring gjort „efter hans Bøn som en 
Hjælp**. „Nogle af dem laante ham et Høstbud og 

Somme vilde ikke, fordi de ikke vilde gaa fra deres 
sædvanlige Arbejde, som de havde gjort af Arilds Tid, 
og bekjendte, at de ej vare ham det pligtige ^^* 

Fra mange andre Ejendomme faa vi samme Oplys- 
ning om, at Hoveriet er bleven ubestemt i sin Art som 
i sit Omfang. 

Var nu ikke dette en haandgribelig Uret, som saa- 
ledes efter Haanden havde indsneget sig? Jo, ganske 
sikkert. Saafremt det virkelig i det 16de Aarhundrede 
var gjældende Ret, saaledes som jo flere Domme havde 
udtalt, at Bonden kun skulde yde det Arbejde, som var 
Brug af Arilds Tid eller sædvanligt paa Godset eller dér 
i Egnen, da kan det ikke ses, hvad der senere skulde 
have forandret Bøndernes Stilling. Men desværre var 
det vist ikke i ældre Tider netop altid nøje fastslaaet, 
hvor meget Arbejde der skulde ydes, eller der fandtes 
ved Siden af den bestemt afmaalte Hovgjerning ogsaa 
Arbejder af mere ubestemt Omfang, hvorhos Arbejde, 
som jeg tidligere har omtalt, ofte med Vanskelighed 
lader sig sikkert afmaale — Alt dette kunde bevirke 
Tvivl. Ligesaa har det været et farligt Forhold for 
Bonden, at Arbejder og Ægter for Statens Tarv vare 
ubegrænsede og maatte svares efter hvad der var Trang 
til, idet en Sammenblanding af hvad Avlen paa Lens- 
mandens Gaard og hvad Staten havde fornøden, let 
kunde indtræde. Endelig var Ulykken den, at For- 
holdet mellem Herskab og Bonde i mange Hen- 
seender havde tabt sine skarpt udprægede 
juridiske Grænser. 

Dette var blandt Andet en Følge af, at Husbonden 
paa ét Punkt idelig maatte gjøre Afslag i sin Ret, nemlig 
med Hensyn til Landgilden. Uagtet en Gaard kunde 
være ude af Stand til at yde et saa stort Landgilde som 
den, den stod for i Jordebogen, blandt Andet fordi der 
nu paahvilede Bonden et fortærende Hoveri, vilde Her- 

skabet dog ikke skride til en endelig Nedsættelse af Af- 
giften i Jordebogen, fordi Ejendommens Værd i Handel 
og Vandel vilde synke derved. Saaledes lod man sig da 
nøje med et Afslag for det enkelte Aar, hvilket imidler- 
tid kmide gjentage sig en hel Aarrække igjennem. Paa 
Hoveriet gjorde man derimod ikke Afslag. Bondens 
Loft og Lade kunde være lige saa tomme som hans 
Pengepung, men hans Arbejdskraft var en uudtømmelig 
Kapitalbeholdning, som Herskabet ikke undlod at lænse 
til sidste Mulighed. Man havde ikke Øje for, i hvilken 
Grad man tærede paa Bondens egen Avl og standsede 
al mulig Fremgang i hans Gaards Bedrift. Naar han til 
ubestemt Tid skulde være rede til at tjene Herskabet, 
kunde det aldrig lykkes ham selv at benytte det gode 
Øjeblik til Høst eller Engslet, og om han skulde faa 
Lønnen for sit Slid paa egen Ager, maatte blive et 
Lykketræf. I Dagevis kunde han eller hans Karl være 
borte fra Gaarden paa de uendelige Ægter, som udpinte 
hans Heste og gav Anledning til Drik og Svir. Eng- 
lænderen Molesworth, der paa Christian Vs Tid giver et 
saa mørkt Billede af de sjællandske Bønders Forfatning, 
nævner da ogsaa Ægterne som den tungeste af de Byrder, 
der paahvilede Bonden. 

Vi læse i anden Mose Bogs første Kapitel: „og 
Ægypterne kom Israels Børn til at trælle strængeligen, 
og de gjorde dem deres Levned bedsk med haard Træl- 
dom i Ler og Tegl og med alle Haande Trældom paa 
Marken; i al deres Trældom, i hvilken de tjente, maatte 
de trælle strængeligen**. Det er over denne ægyptiske 
Tynge, at Bønderne 1660 udstødte det dybe Suk om hvor- 
ledes „de og deres Formænd saa haardelig med Hoveri og 
Trældom vare af Adelen belastede, fast lige som Israels 
Børn under Ægyptens Trældom". Og dette betegnende 
Udtryk møder os ogsaa andensteds; saaledes befales det 
i Preussen paa Frederik Ils Tid, at Godsejerne ikke maa 

besvære Bønderne med ægyptisk Hoveri og saa at sige 
suge Blodet af dem'-'. 

Men dernæst var det sørgelige den uværdige Maade, 
hvorpaa Bondens Arbejde blev krævet og fremtvunget. 
Det er forunderligt, hvilken Forskjel der kan være i den 
Maade og Tone, hvormed et Arbejde udrettes. Fordoms- 
frie Iagttagere af Hoveriets sidste Tider ved Begyndelsen 
af dette Aarhundrede, da alle de værste Sider af Hove- 
riet vare skaarne bort og da der ved frivillige Kontrakter 
var gjort bestemt Forening om dets Størrelse, have ud- 
talt, at Hoveriet da ingenlunde var nogen trykkende 
Byrde, men tværtimod skabte en lige saa rask og vakker 
Arbejdsklasse, som det for et Hundredaar siden under 
Ridefogdens Pidsk havde uddannet en doven og drik- 
fældig Bondestand. Men nu krævedes jo ogsaa kun 
Arbejdet gjort, hvorefter Hovfolket havde Frihed til at 
more sig, synge, danse eller hvad det vilde; og under 
Arbejdet havde man ikke Ridefogdens Pidsk eller Træ- 
hest og persojilig Revselse at frygte ^^ I forrige Tider 
vare derimod Unge saa vel som Ældre og sædvanligvis 
Mænd,, som havde egen Familie og egen Husstand, blevne 
undergivne en Myndighed og Behandling, som højst kunde 
forsvares lige over for et Tyende eller en Tjenestedreng. 

Og det var netop Sagen. Bonden var efter den 
ældreordning efterHaanden bleven etTyende*^ 
Man vogte sig nu vel for at tro, at jeg skulde udtale, 
at Tyendestanden ikke skulde være en hæderiig og 
endog lykkehg Stand. Her tales imidlertid om Tyendet 
som dets Stilling var paa de Tider, stærkt undergivet 
Husbondens Myndighed, hørigt og lydigt, bøjet under 
hans Magt til personlig at revse det. Tyendestillingen 
er dernæst jo nærmest beregnet paa Ugifte, og den vil 
i sjældnere Tilfælde kunne bestaa med egen Hushold- 
ning, egen Tjenerstand og egen Gjerning. Den hoveri- 
pligtige Bonde — det vil sige den største Del af Landets 

8* 

Bønder — var derimod, samtidig med at han havde 
egen Husstand og egen Drift, kun et Tyende i Forhold 
til sin Husbonde. Ligesom Tyendet altid maa staa til 
dets Herres Tjeneste, saaledes skulde Bonden saa at sige 
stadig være til Disposition for Herskabet. Tyendet er 
dernæst umyndigt, det handler kun efter Ordre. Derved 
er nu angivet et Forhold, som netop er saa betegnende 
for Bondens Stilling, den Umyndighed, hvori han var 
hensunken og som ikke kunde andet end sløve hans 
tidligere Virkelyst. Jeg har omtalt det smukke Selv- 
styre, som herskede i Landsbykommunen og som vedblev 
at bestaa helt op i Enevældetiden, indtil Udskiftningen 
af Bymarken borttog det væsentligste Grundlag derfor, 
nemlig Fællesskabet om Byens Jorder. Men Regjeringens 
og Autoriteternes Lyst til at være Formynder kom dog 
efter 1660 ogsaa paa dette Omraade til at vise sig 
stærkere, saaledes at paa Fortrykkelsestiden Stadfæstelse 
af Vedtægterne og Regulering af deres Indhold blev gjort 
mere fornøden og Overholdelsen af dem blev nøjere 
paaset, samtidig med at der naturligvis ikke blev givet 
Opfordring til ny Uddannelse af saadant Selvstyre. 

Et Tyende var dernæst Hustugt undergivet; det 
kunde straffes paa Kroppen og uden Rettergang efter 
Husbondens Bud. Med Hovbønderne forholdt det sig 
paa samme Maade i alt Fald fra Enevældens Tid. Efter 
Husbondens eller hans Ridefogeds Bestemmelse kunde 
den ulydige eller forsømmehge Hovbonde sættes i Hals- 
jern, i Fængsel eller paa Træhesten ' — hvilken sidste 
Strafart holdt sit Indtog her i Landet som militært Tugte- 
middel, men efter 1660 ogsaa anvendtes paa Herre- 
gaardene — og det almindelige Tilsyn med Fæstebønder 
og deres Opførsel, som Lovgivningen nu paabød Her- 
skaberne, gav dem paa mange Maader Adgang og Ret 
til at straflfe Bonden vilkaarligt. Saaledes kunde Hus- 
bonden afgive den dovne og til Fylderi hengivne Bonde 

til Arbejde paa Bremerholm paa et Aar; dog skulde 
Amtmanden først attestere, at Bonden havde de angivne 
Mangler. De saakaldte Tugthuse — hvorved der dog 
kun menes, hvad vi nu kalde Arbejdsanstalter — 
gjorde paa samme Maade Tjeneste som Hjælpemidler 
ved Herskabernes Politimyndighed; uden Lovmaal eller 
Dom kunde Husbonden heri indsætte forsømmelige Bønder 
og Tjenestefolk, ligesom ogsaa de Karle, der ikke vare 
skikkede til at overtage en Gaard eller til at være 
Soldater*--. Endelig var Bonden et Tyende uden Ret til 
at opsige sin Tjeneste og til at forlade et ondt Herskab, 
idet Stavnsbaand og Fæstekontrakt i Reglen vilde tvinge 
ham til at forblive paa samme Sted. 

Men der var mange andre Ulemper og ulykkelige 
Regler, som nedtyngede Bonden. Saaledes skulde Bonden 
jo holde sin Gaard ved Hævd og Bygning, men Forud- 
sætningen maatte da ogsaa være, at han havde modtaget 
Gaarden i forsvarlig Stand. Dette var 1 mangfoldige Til- 
fælde ikke sket, og Bønderne vare uforsigtige nok til 
ikke ved optaget Syn at sikre sig Vidnesbyrdet herom, 
saaledes at der kunde komme til at paahvile dem byrde- 
fulde Pligter bl. A* naar Gaarden igjen skulde afleveres. 
Da nu tillige den Praxis havde indsneget sig, skjøndt ikke 
billiget af Loven, at en Proprietær, som mente, at Bonden 
havde overtraadt sin Fæstepligt; kunde uden Lovmaal og 
Dom skride ind imod ham, lade hans Løsøre vurdere 
for heraf at faa Erstatning for det Forsømte, og endelig 
udsætte Bonden af Gaarden, vil man se, at megen Vil- 
kaarlighed saaledes kunde komme til at raade. Paa 
Skiftet efter Bonden optraadte endvidere Proprietæren 
som Skifteforvalter, skjøndt han jo ogsaa var Fordrings- 
haver i Boet og saaledes ikke kunde formenes at ville 
give en retfærdig Kjendelse. Skatterne vare trykkende, 
og Tiendens Ydelse i Kjærven gjorde Bondens Høsttid 
tidt afhængig af Tiendetagerens Forgodtbefindende ; ogsaa 

foranledigede den hyppige Tvistigheder og paalagde Bon- 
den en besværlig Transport af Tiendekornet. Kongens 
og Adelens Jagtprivilegier indgav idelig Bonden Bekym- 
ring for hans Afgrøde, som Dyrene afaad og hvis be- 
skyttende Hegn de nedbrød. 

Hvad selve Avlingen angaar, indeholdt som bekjendt 
det bestaaende Markfællesskab en Hovedskranke for ethvert 
Fremskridt. Der er ikke mindste Tvivl om, at det i sin 
Tid har været en rimelig og fornuftig Ordning af Ager- 
bruget, men efter at man havde lært en mere rationel 
Drift af Jorden, lagde det den alvorligste Hindring i Vejen 
for enhver individuel Forbedring af Ageren. Bonden 
maatte pløje og høste som de andre Byfæller, og Arten 
af hans Avl og Antallet af hans Kvæghøveder var saa 
godt som givet ved hvad der ellers var Brug i Lands- 
byen. Dernæst besværliggjorde Jordernes stærkt splittede 
Beliggenhed ham alt Arbejde*^. 

Der kan tegnes grumme mørke Billeder af hvor 
langt Bonden var trykket ned i det forrige Aarhundredes 
Midte, men man bør dog hovedsagelig give disse Billeder 
en sjællandsk Baggrund. Selv paa Sjælland fandtes der 
Godser, hvor Forholdene vare lysere, og rundt om i 
Landet var der baade Godser og Egne, hvor Bønderne 
stode sig vel og vare friere og selvstændigere i deres 
Færd. Dernæst gjælder den foran givne Skildring især 
Gaardmændene. Man skulde tro, at Forholdet med Hensyn 
til Husmændene maatte være endnu værre, hvilket 
imidlertid er en stor Fejltagelse. Thi den tungeste Byrde 
paa Bonden som Avlsbruger kom mindst til at falde paa 
Husmanden. Denne skulde nu engang tillige bjærge sig 
ved at gjøre Arbejde for Løn, og han havde ikke en 
Avl af Betydning, som kunde lide ved hans Fraværelse 
paa Hovmarken. Gaardmanden derimod maatte med 
sine Heste og Vogne drage afsted til Hovning og Kjørsler 
og lade sine egne Marker skjøtte sig selv. Vi se derfor 

tidt Husmænd vægre sig ved at overtage Gaarde, som 
tilbødes dem, idet de derved kun vilde vinde en tvivlsom 
Fordel og udsætte sig for stor Risiko ^*. 

Man kan iøvrigt tage selv de mørkeste Skildringer 
for sig, som man kan finde i Kilderne, og Billederne fra 
nogle af de mest plagede sjællandske Amter ere be- 
kjendte nok, saa vil man ikke finde noget Sidestykke til 
den Fortrykthed, under hvilken Bønderne levede i andre 
Lande. Ved at gaa ned mod Danmarks Sydgrænse mærke 
vi strax Forskjellen. Allerede i de nærmeste Egne Nord 
for Ejderen møde vi Livegenskabet; men det forundrede 
allerede holstenske Godsejere, naar de kom til Sønder- 
jylland, hvilken Forskjel der var paa de slesvigske Liv- 
egne og dem, der levede paa Godserne i Holsten. Disse 
Livegne kunde træde værdig og statelig op, de drev 
deres Jorder saa vel, at de ofte erhvervede sig en lille 
Kapital, de havde kun et maadeholdent Hoveri at ud- 
føre, og Herskaberne omgikkes dem med VelviUie. Paa 
Godserne i Holsten vare derimod de Livegne daariig 
klædte, slet nærede og boede i tarvelige Hytter. Paa 
Grund af de overdrevne Fordringer om Arbejde for 
Herregaarden bleve deres egne Jorder kun slet dyrkede. 
Tugt og korporlig Revselse havde sammen med det 
strænge Arbejde og den uvillige Stemning hos Her- 
skaberne gjort dem til modløse, træge, upaalidelige 
Væsner, hvis hele Holdning og Optræden bar Præg af 
deres ufri Stilling, og ligesom deres Ægteskaber vare 
lidet frugtbare, var Dødeligheden blandt Børnene stor2^ 
Hvor mørk end denne Skildring lyder, er det dog vist, 
at naar vi gaa ud over Rigets Grænse, kunne vi i 
mange Lande og Egne træffe en Bondestand, der be- 
handledes end haardere og i Et og Alt havde Trællesind 
og Trællelader. 

Jeg nævnede, at en Rejsende paa Frederik den Fjerdes 
Tid ved at besøge vore Bønders Boliger erklærede, at i 

Sammenligning med de danske Bønder vare de franske 
»rene Tiggere*. En halv Snes Aar tidligere opholdt 
Molesworth sig her i Landet og gav e^ meget mørk 
Skildring af Bondestandens Forhold, men han udtaler 
dog, at selv de fattigste Bønder laa med Fjerdyne, vare 
renlige i deres Klædedragt og ret ofte skiftede Linned. 
Vi kmine ved mange indenlandske Efterretninger bekræfte 
den Iagttagelse, som her er gjort, nemlig at Bøndernes 
materielle Levemaade altid har været forholdsvis god 
her i Danmark i Sammenligning med Udlandets Bønder *^ 
Der var ikke Tale om, at de danske Bønder boede i 
saa tarvelige Rønner som dem, med hvilke til Ex. Bønder 
i flere Egne af Preussen maatte tage til Takke, eller at 
de gik saa elendig klædte eller levede af saa ussel Føde ". 
Og selv paa de Tider, da Trykket blev haardest, 
kan det ikke siges, at Livsmodet knækkedes. Jens Rost- 
gaard, en af de Kommissarier, der havde at gjøre med 
Udskrivningen til Landmilitsen paa Frederik IVs Tid, er- 
klærer, at de udskrevne Soldater vare »et deres Frihed 
meget agtende Folk**, og kom end denne Frihedsfølelse 
stærkest frem i Jylland, er det vist, at ogsaa paa Øerne 
Bonden viste Trods og gjorde Indsigelse baade mod sit 
Herskab og mod Statens Embedsmænd ^^ Lige over for 
offentlige Paabud lagde Bønderne tidt overordentlig Stædig- 
hed for Dagen, eller de vægrede sig ved at efterkomme 
Forlangender af Herskabet, som vare fuldt lovmedholde- 
lige, ja lod det komme til Proces. En levende Protest 
imod Trykket var dog endnu til Stede hos Befolkningen ; 
ved Flugt, ved Klage, ved Knur, ved Trods viste Bonden, 
at han endnu havde Modstandslyst. ^^ 

Borgerlig Frihed i Danmark og England i forrige 

Aarhundrede. 

Donde og Borger — hvor mange Tanker knytte 
sig ikke til disse Ord, der have havt en vexlende Betyd- 
ning og som afspejle de forskjellige Tiders Anskuelser! 
Medens i vore Dage enhver af Danmarks Indbyggere, 
selv Bonden, kalder sig Borger indenfor Samfundet, 
var i de ældste Tider Enhver, selv Kjøbstadmanden, 
Bonde i sin Egenskab af Retssubjekt. Denne tiltalende 
Sprogbrug finde vi i vore gamle Love: „man skal bøde 
3 Mark Bonden og 3 Mark Kongen" hedder det i 
Jydske Lov om de Bøder, der udredes til den Skade- 
lidte og til »det Offentlige** (som vi sige). I den ældste 
Skaanske Kjøbstadret bruges Bonde som Betegnelse for 
Kjøbstadmanden (art. 2—4), og i Eriks Sjællandske Lov 
læse vi: „alle Vegne, hvor Bønder faa 40 Mark, skal 
Kongen have 40 Mark; men Kongen skal hjælpe Bonden 
først til sin Ret, fordi det var gjort imod ham.** Denne 
Betegnelsesmaade flyttede med de danske Erobrere over 
til England og gjenfindes i Knud den Stores Love. Men 
det synes at være en særlig dansk Talebrug; de norske 
Love kjende den næppe saa lidt som de islandske eller 
svenske K 

Hvor forandrede ere ikke Tiderne blevne! Kjøb- 
stæderne vare paa Valdemar Sejrs Tid ingenlunde faa 
og ikke synderlig færre i Tal end nu om Stunder, men 
hvor mange Indbyggere fandtes der vel bag deres Mure? 
For Øjeblikket bor noget over en Fjerdedel af Danmarks 
Befolkning i Kjøbstæderne, medens paa Valdemar Sejrs 
Tid sikkert ikke en Tiendedel af Indbyggerne vare Kjøb- 
stadborgere. Vi kunne forstaa, at Borger efter Haanden 
kunde blive Betegnelsen for Statsborgeren. løvrigt er 
Danmark jo i denne Henseende ikke gaaet paa egen 
Haand, det er fulgt i Trit med sydligere Lande. 

For Resten er det interressant at se, hvorledes 
Bonde, hvor meget end Tiderne skifte, stadig i en 
særlig udpræget Betydning benyttes som Navn paa den 
mest ansete Jordens Dyrker. Vi træffe saaledes i 
Rækken af Vidner under et Gavebrev af Ærkebisp Eskil 
af 1145 Fyrsterne Svend Eriksøn og Knud Magnussøn, 
derpaa Jarlen Erik, gift med Knud den Helliges Datter 
Cæcilie, og hans Sønner Karl og Knud, dernæst Bønderne 
Toke Signesøn, Magnus Saxesøn, Siunde Svendsøn, Karl 
Aagesøn og flere Andre-. Disse Bønder (bondones) ere 
aabenbart store Herremænd, saaledes som vi vilde sige, 
eller Rigmænd — nogle kjende vi andensteds fra — 
medens de dog bære Bondens Navn. Noget senere, paa 
Valdemar Sejrs eller hans Sønners Tid, kunde vel endnu 
en saadan Jordbesidder betegnes som Bonde, men man 
tænkte da derved nærmest paa hans Stilling som Under- 
saat eller Retssubjekt i Almindelighed (Jydske Lov II 
103, 104: Bondens Landbo eller Bryde). Derimod blev 
Bonde den almindelige Betegnelse for Selvejeren, som 
naar det hedder i den saakaldte Fyens Vedtægt 1492, 
at en Bonde og en Bryde (Fæster) skal i hver Skov 
være Aasynsmand^ Bonde var altsaa da den uaf- 
hængige, selvstændige Jorddyrker, hvor lidt eller hvor 
meget Jord han end havde; vi have jo set, hvor megen 

Vægt der ved Tildeling af ofifentlige Hverv lagdes paa at man 
ejede Jord. Og hvorledes forholder det sig i vore Dage 
med Benævnelsen Bonde? Ja, paa Øerne har man endnu 
Betegnelsen Bonde med en særlig udpræget Betydning, 
idet Gaardmanden og han alene er Bonde. Man 
taler saaledes om Bønder, Husmænd og Inderster. Det 
vil altsaa ses, at man nu lægger Vægt paa Driftens 
Størrelse og paa Dyrkerens økonomiske Stade. Nu er 
det ligegyldigt, om han er Fæster, Arvefæster eller Selv- 
ejer: naar han blot er Gaardmand, er han Bonde 
(i særlig Forstand)*. 

Jeg er blevet ledet ind paa disse Bemærkninger ved 
den Titel, som jeg har givet mit Foredrag. Jeg har 
som Æmne valgt at tale om almindelig borgerlig Frihed 
i England og Danmark, og De vil se, at det ingenlunde 
er at forlade Bøndernes Historie. Saafremt vi endnu 
havde den Sprogbrug, som vi kjende fra Valdemartidens 
Love, da vilde jeg kunne have talt om den alminde- 
lige Bonde frihed, og Enhver vilde have set, at jeg 
derved kun mente det almindelige Maal af Frihed, som 
tilkom en dansk Undersaat. For at finde en Vægtskaal, 
paa hvilken vi kunne se, hvor megen Frihed den danske 
Undersaat besad, vil jeg opfordre Dem til for en Gangs 
Skyld ikke at stirre ud gjennem Bondegaardens Ruder 
eller hensynke i Griller over, hvor ufri Luften dog er 
her i Danmark; jeg vil bede Dem med mig drage af 
Sted til et andet Land for her at anstille Iagttagelser 
og Sammenligninger. Vor Rejses Maal bør utvivlsomt 
være England, eftersom det jo den- Gang var Frihedens 
lovpriste Fædreland. 

I det attende Aarhundredes første Halvdel vaagner 
den Beundring for Englands Folk, for dets Frihed og 
Forfatning, som skulde sætte saa store og mærkelige 
Frugter i de store politiske Bevægelser, som endte Aar- 
hundredet. Det er gjennem nogle af Verdenslitteraturens 
største Aander, at Bekjendtskabet gjøres. Holberg kom 
derover i sine omflakkende Ungdomsaar og paavirkedes 
stærkt af den engelske Aand, han er en ivrig Beundrer 
af det engelske Folk og bringer ofte den engelske Ytrings- 
frihed paa Bane under sin store Forfattervirksomhed. 
Voltaire flygtede til England efter sit uheldige Sammen- 
stød med Ghevalier de Rohan, og omtrent tre Aar op- 
holdt han sig dér i sin Landflygtighed. Han bliver 
betagen af den engelske Litteratur, som han søger at 
gjøre bekjendt paa Fastlandet; i sine Skrifter roser han 
sig ofte af, at han er den første, der har gjort Shake- 
speare, Milton og Pope bekjendte i Frankrig. Sidst kom 
Montesquieu derover og begyndte sine Studier af de 
engelske Love og Tilstande, men ikke før 1748 udkom 
hans berømte Værk om Lovenes Aand, hvis Ilte Bog 
indeholdt den epokegjørende Skildring af den engelske 
Forfatning, foruden at engelske Tilstande paa saa mange 
andre Steder af Skriftet faa en beundrende Omtale. I 
praktisk Henseende havde vel dette Skrift den betyde- 
ligste Virkning af de Værker, som her ere nævnte, idet 
det gav et Stød til Reformer, som satte Frugt i den 
hele Verden. 

Naar jeg nu i det Følgende vil søge at belyse den 
engelske Frihed i forrige Aarhundrede sammenlignet med 
den danske og norske, da tænker jeg særlig paa Aar- 
hundredets første Halvdel, paa Tiden indtil Holbergs Død 
(1754) og Montesquieus Død (1765), eller jeg kunde sige 
næsten til Voltaires Død (1778). I England begynder 
en ny og reformerende Tid at dukke frem i den sidste 
Fjerdedel af Aarhundredet, og i Danmark skifte Tingene 

ogsaa Udseende paa forskjellig Maade i Slutningen af 
Aarhundredet, især da Bondestandens Frigjørelse ind- 
træder. Dog ere de engelske Reformer endnu kun faa, 
og først et godt Stykke ind i dette Aarhundrede træffe 
vi de epokegjørende Omdannelser. Det har forekommet 
mig oplysende i denne Sammenhæng at gaa ud fra de 
foran nævnte tre store Aanders Betragtninger over Eng- 
land, og jeg vil derfor begynde med at fortælle om disse 
Mænds Besøg derovre. 

Det var i Begyndelsen af 1706, at Huslæreren i 
Ghristianssand Ludvig Holberg i Forening med sin Ven 
Chr. Brix besluttede at foretage en Rejse til England. 
Efter at være landede i Gravesend gik de to Venner til 
Oxford, ved hvis Universitet de lode sig indskrive. Men 
det kneb svæi-t med Pengene, og navnlig blev Brix 
mager og smal ved den tarvelige Levemaade, som de 
økonomiske Hensyn gjorde nødvendige. Holbergs Natur 
var mere egnet for Afholdenhed, saa at hans gode 
Humør stadig holdt sig oppe; men da til sidst Brix 
næsten blev menneskesky af Mangel paa Næring, droge 
de to Ynglinge til London, hvor det lykkedes Brix at 
rejse Penge. Efter Hjemkomsten til Oxford levede 
Vennerne endnu en Stund sammen i Herlighed og Glæde, 
men saa blev Brixs Moder ængstelig, og han fik Ordre 
om at gaa til London for at stille sig under Tilsyn af 
den danske Præsi. Holberg stod saaledes ene uden sin 
norske Ven; men paa engelske Venner manglede det 
ham ikke. Hans gode Humør og dernæst hans Fløjte- 
spil drog Mange til ham, og han fik Elever i Sprog og 
Musik; den Tid, der var tilovers, anvendte han paa 
historiske Studier i Bibliothekerne. Holberg følte sig 
meget tiltalt af de Oxfordske Studerendes ærbare og 
christelige Levned; .han fremhæver ogsaa deres store 
Ærbødighed for Øvrigheden og for Lovene. Det gode 
Forhold vedblev lige til Afrejsen. En Student af Mary- 

Magdalen-GoUege tilbød ham anselige Rejsepenge paa 
sine Kammeraters Vegne paa den mest beskedne Maade. 
Holberg troede at burde afslaa det, da han formentlig 
havde nok; han drog til London, og efter fem Dages 
Fart var han med et svensk Skib i Helsingør i Foraaret 
1708 \ 

Holbergs Opfattelse af det engelske Folk har maaske 
svinget noget; i det Hele beundrer han det dog og siger 
i sin Danmarkshistorie, at Landet nu om Stunder er 
fast det eneste, der er frugtbart paa heroiske Dyder^. 
Han misunder Englænderne stadig deres Ytringsfrihed 
og siger, at de engelske Historikere have kun at bestride 
deres egne Lidenskaber, naar de ville undgaa at for- 
vanske Sandheden. Med en Frimodighed som dog senere 
bliver Holberg for stærk, kunne de skrive endog direkte 
mod Troens Artikler. Mest har dog den Frihed for- 
bavset ham, hvormed partikuliere Folk tale og skrive 
mod Regjeringen og kritisere i bitre Udtryk Anordninger 
og Foranstaltninger af Regjering og Parlament. Men 
hvad nytter det og at bruge Magt; de fleste Englændere 
ville i ingen Ting lade sig tvinge. Erfarenhed lærer 
ogsaa, at Tvang tjener til Intet uden at forøge deres 
Frækhed. 

Derimod er Holberg ingenlunde en Beundrer af den 
engelske Forfatning. Han har et skarpt Blik for, at der 
er meget Tvetydigt ved den saakaldte politiske Frihed i 
England. Forskjellen mellem en fuldkommen Enevolds- 
herre og en ved Love indskrænket Konge er fast alene 
denne, at hvad den første erholder ved Befaling, erholder 
den sidste ved Forestilling, saa at begge faa deres Villie 
frem, skjøndt ikke paa én Maade. En Konge i England 
kan altid forsikre sig Flerhed i Parlamenterne og saa- 
ledes faa, hvad han forlanger. Som Forholdene nu ere, 
kan Hoflfet, som vil gjøre sig ret Umage, faa Valgene 
til at falde ud som det ønsker. En Konge i England 

kan, endskjøndt han kun besidder maadelige Kvaliteter^ 
ved visse Reglers lagtagelse erhverve sig fast en uind- 
skrænket Myndighed. 

Først og sidst er dog England for Holberg Mod- 
sigelsernes og Modsætningernes Land. „Engellænderne- 
ere enten Engle eller Djævle; thi det er en Nation, som 
aldrig holder Maade i nogen Ting: de, som ere gode^ 
ere overmaade gode, og de, som ere onde, ere over- 
maade onde, saa at baade Dyder og Laster ere hos dem 
i den allerhøjeste Grad. Thi der er intet Rige, som kan 
vise Exempler baade paa saa mange heroiske Dyder og^ 
tillige paa saa mange Forræderier. Undertiden ser man,, 
at Rigets Stænder vover alle Ting for Fædrenelandet, 
og undertiden at de forraade alle Ting". Saaledes for- 
tjener den engelske Nation „billigen at kaldes baade- 
den bedste og tillige den værste af alle Nationer*^. — 

Man netop som Modsætningernes Land bliver Eng- 
land ogsaa skildret af den berømte franske Forfatter, 
der 18 Aar efter kom som Flygtning herover. Voltaire 
har selv givet en Beskrivelse af den første Dag, som 
han tilbringer i England^, og den er baade interessant 
og oplysende. „Da jeg gik i Land tæt ved London, var 
det midt i Vaaren; Himlen var uden Skyer, som paa en 
af de skjønneste Dage i Sydfrankrig; Luften forfriskedes 
af en mild Vestenvind, som forøgede Klarheden i Naturen 
og stemte Sindet til Glæde . . . Jeg standsede nær ved 
Greenwich ved Themsens Bred. Denne skjønne Flod, 
som aldrig gaar over sine Bredder, og hvis Strande 
prydes med Grønt hele Aaret igjennem, var i en Stræk- 
ning af 6 Mil bedækket med to Rækker Handelsskibe; 
de havde alle udfpldet deres Sejl for at hædre Kongen 
og Dronningen, som foretog en Lystfart i en forgyldt 
Baad. Baade med Musik droge foran dem, og Tusinde 
af smaa Robaade fulgte efter; hver havde to Rorkarle, 
der bar en Dragt som fordum vore Pager, med vide 

Benklæder og smaa Kapper prydede med en stor Sølv- 
plade paa Skulderen. Der var ikke en af disse Sømænd 
uden at hans Ansigtstræk, hans Dragt og hans gode 
Huld bare Vidne om, at han var en fri Mand og levede 
i Velstand!* Paa den nærliggende store Slette tumlede 
unge Mænd sig til Hest; selv ridende Damer for ynde- 
fuldt hen over det Grønne, og skjønne Kvinder i indiske 
Shawler gik i Mængde ved Siden af; der var noget Rent 
i deres hele Fremtræden, lige som ogsaa Livlighed og 
Tilfredshed gjorde dem alle smukke. Hist henne er der 
Vædderidt og dér henne Væddeløb til Fods, endogsaa et 
Løb for Kvinder. Voltaire traf strax paa nogle Hand- 
lende, til hvilke han havde Anbefaling, og de sørgede 
for, at han fik Alt at se. „Jeg troede mig hensat til de 
olympiske Lege ; men Themsens Skjønhed, denne Mængde 
af Skibe, Londons uhyre Udstrækning, alt dette lod mig 
rødme over at jeg havde vovet at sammenligne Elis med 
England. En dansk Kurér, som var ankommet samme 
Morgen og som lykkeligvis vendte hjem derfra samme 
Aften, stod ved min Side under Væddeløbene. Jeg saa, 
hvorledes han følte sig betaget af Glæde og Forbavselse: 
han troede, at hele Nationen altid var lystig, at alle 
Kvinder vare skjønne og fulde af Liv, og at Englands 
Himmel altid var ren og klar, at man ingensinde tænkte 
paa andet end Fornøjelse, at hver Dag var som den, 
han nu saa; og han rejste bort uden at blive narret". 
Voltaire selv gik det derimod anderledes. Endnu 
samme Aften kom han i Selskab med Damer, der vare 
alt andet end livhge og elskværdige. Af dem fik han 
at vide, at det sLt ikke var Beaumonden, der deltog i 
den Art Forlystelser; de Ryttere, han havde beundret, 
vare Bu tikss vende og Skoledrenge, Damerne i de indiske 
Shawler vare Tjenestepiger eller Kvinder fra Landet. 
Og næste Morgen træffer han disse Kjøbmænd og Alder- 
men fra Gaarsdagen i et halvtsmudsigt Kaffehus, som 

var daarlig belyst og daarlig betjent; de kjendte ham 
næppe igjen, saa at han knap nok fik Ja og Nej til Svar 
paa sine Spørgsmaal. Voltaire maatte næsten antage, 
at han havde fornærmet dem den foregaaendeDag; paa 
hans Spørgsmaal om Grunden til at de vare saa triste, 
svarede de, at det var Østenvinden. Han skyndte sig 
ud af Kaféen og gik til Hove, fyldt af den smukke 
franske Fordom, at et Hof altid er muntert. Men her 
vare alle sørgmodige lige til Hofdamerne. Man talte 
melankolsk om Østenvinden. „Jeg kom da til at tænke 
paa min Dansker fra i Gaar. Jeg fristedes til at le ved 
Tanken om de falske Forestillinger om England, som 
han bragte med sig hjem. Men Klimaet havde allerede 
virket paa mig; til Forbavselse for mig selv var jeg ikke 
i Stand til at le**. En berømt Læge ved Hoffet lovede 
ham langt værre Ting i November og Marts, naar Østen- 
vinden blæste mest udholdende; saa hængte man sig i 
Dusinvis. Da var alt Humør borte, og selv Dyrene bleve 
syge og hængte med Hovederne. Man fatter de mest 
fortvivlede Beslutninger, og det var aldeles faktisk, at 
der havde blæst en Østenvind, da man halshuggede 
Carl I og da man afsatte Jacob II. 

Foruden disse Modsætninger, som Naturen har skabt, 
have Englænderne andre, som fødes af Partiernes Liden- 
skabelighed, og det er dem, som mest vildlede den 
Fremmede. „Og Alt synes her at modsige hinanden. 
Hvad der er Sandhed til én Tid, er Løgn til en anden. 
Spanierne sige om en Mand: „det var en brav Mand 
igaar*. Det er omtrent paa den Maade, at man bør 
bedømme Folkene og især Englænderne. Man burde 
sige: de vare saaledes i det Aar og den Maaned." 

Som det ses, er det Modsætningerne, der især for- 
bavse Voltaire. Sin endelige Dom tør han ikke udtale; 
først og fremmest ser han, at Godt og Ondt her ere til 
Stede i Blanding. Naturligvis maatte den store Ytrings- 

9 

Og Skrivefrihed tiltale ham, og han skriver i et Brev 
1726: „Det er et Land, hvor man tænker frit og ædelt 
og ikke lader sig indsnævre af nogen trælagtig Frygt. 
Hvis jeg fulgte min Tilbøjelighed, vilde jeg slaa mig ned 
her ene i det Øjemed at lære at tænke* ^. Hertil har 
han dog ikke Formue nok og ikke Sundhed nok. Imidler- 
tid bliver han under sit Ophold stærkt angliseret, og da 
en Dag paa Londons Gader Pøblen i sit Franskerhad 
forfulgte ham med Skjældsord og Stenkast, steg han op 
paa en Afviser og raabte paa Engelsk: „Tapre Englæn- 
dere, er det ikke Ulykke nok for mig, at jeg ikke er 
født hos Eder!", hvad der vakte en saadan Begejstring, 
at man vilde bære ham paa Skuldrene ^^ Hans Be- 
undring for England holder sig i hans senere Skrifter; 
dog er han i nogle Strofer til Friheden, som han skrev 
1755, kommen under Vejr med, at man i London stundom 
sælger Friheden ^^ 

I Marts 1729 forlader Voltaire England. Den sidste 
Oktober samme Åar begiver Montesquieu, som da var 
paa en stor Europatur, sig over til England, og han op- 
holder sig indtil April 1731 derovre i Huset hos Lord 
Ghesterfield. Paa denne Tid har Montesquieu nedskrevet 
en hel Række Notes sur I' Angleterre^ der udgjøre som 
et Slags Modstykke til hans senere Udtalelser om Eng- 
land i De V esprit des lois; i Stedet for en Lovtale finder 
man en skarpt kritiserende Satire. Det hedder saaledes: 
»Englænderne ere ikke længer værdige til deres Frihed. 
De sælge den til Kongen, og dersom Kongen gav dem 
Friheden tilbage, vilde de sælge ham den endnu en 
Gang." „En Minister har kun den ene Tanke at sejre 
over sin Modstander i Underhuset, og for at det kan 
lykkes, vilde han sælge England og al Verdens Riger." 
„Der er skotske Medlemmer, som kun faa 200 Pund 
Sterling for deres Stemme, og for den Betaling sælge 
de den.** „For Penge har man her en umaadelig Agtelse, 

for Ære og Dyd kun lidt.** „Der er ingen Religion i 
England. Naar Nogen taler om Religion, give de sig 
Alle til at le." Først da Montesquieu er kommen i den 
tilbørlige Afstand fra Landet i Rum og Tid, først 17 Aar 
efter faar England den overordentlig varme Omtale, som 
udmærker Skriftet om Lovenes Aand^*. 

Med Udgangspunkt fra Fremstillingen hos disse be- 
rømte Rejsende vil jeg nu søge at vise, hvorledes det 
da egentlig forholder sig med den engelske Frihed paa 
de Tider, og særlig vil jeg stræbe efter at sammenligne 
de engelske Tilstande med vore hjemlige i Danmark og 
Norge. Jeg vil paa Forhaand bede bemærket, at Skil- 
dringen af de indre Forhold i England er bygget paa de 
bedste og paalideligste Forfatteres Meddelelser og paa 
deres overensstemmende Bedømmelse af, hvorledes Til- 
standen i Virkeligheden var. 

Jeg vil tage mit Udgangspunkt fra en Episode i 
Voltaires Brev, som jeg hidtil ikke har omtalt. „En Dag, 
da jeg lod mig ro en Tur paa Themsen, gav en af mine 
Rorkarle, som saa, at jeg var Franskmand, sig til med 
stolt Mine at lovprise sit Lands Frihed og svor paa, at 
han hellere vilde være Baadfører paa Themsen end 
Ærkebisp i Frankrig. Den næste Dag saa jeg den 
samme Mand i et Fængsel, jeg gik forbi; han havde 
Lænker om Foden og strakte Haanden ud gjennem 
Gittret mod de Forbigaaende. Jeg spurgte ham, om han 
endnu fremdeles holdt en Ærkebisp i Frankrig i saa lav 
Pris. Han gjenkjendte mig: „Ak! Herre, det er en af- 
skyelig Regjering. De har presset mig til at gjøre Tje- 
neste paa et af Kongens Skibe, som skal til Norge. De 
har revet mig bort fra min Kone og mine Børn og kastet 
mig i et Fængsel med Lænker om Benene lige til den 
Dag, da de sejler bort, af Frygt for at jeg skal undfly.** 
Denne Mands Ulykke og den begaaede, skrigende Uret- 
færdighed berørte mig paa det mest levende. En Fransk- 

9* 

mand, som var med mig, tilstod, at han følte en ond- 
skabsfuld Glæde over at se, at Englænderne, som i saa 
høje Toner bebrejdede os vor Trældom, vare Slaver saa 
godt som vi. Jeg havde en mere menneskelig Følelse; 
jeg sørgede over, at der ikke fandtes Frihed mere paa 
Jorden." 

Det maa vel anses for givet, at et Land i yderste 
Fare kan have Lov til at presse til Krigstjeneste; thi 
Landets Tilværelse staar over den enkelte Borgers. 1 
England har der imidlertid aldrig været gjort saa stræng 
en Fordring for at kunne anvende Presning, tværtimod 
har det fra gammel Tid, og mindst fra Richard Ils Dage, 
været en gængs Maade at skaffe sig det fornødne Mand- 
skab paa til Flaaden (og stundom ogsaa til Hæren). 
Ikkun Flaadens Behov afgjorde, om Presning skulde 
anvendes; i Krigstid var der altid Trang, og England 
med alle dets Kolonier havde jo i forrige Aarhundrede 
saa godt som ingen Fredsperiode. Der pressedes end- 
videre med den største Hensynsløshed og Raahed. For- 
uden at man fangede og røvede, benyttede man ogsaa 
at lokke og at narre; man overlistede Folk paa Kroer, 
og man rev dem bort fra Hjemmet i Nattens Mørke. 
Folk opsnappedes saa saare de stege i Land paa Kysten, 
eller man greb dem forinden om Bord paa ankommende 
Koffardiskibe, der maaske knap beholdt saa mange Folk 
tilbage, at de kunde naa sikkert i Havn. Soldaterne 
maatte hjælpe ved Presgangen; de kunde pludselig af- 
spærre hele Landsbyer eller have belejret en Kirke under 
Gudstjenesten for at udtage sig Sømænd til Flaaden. 
Ganske vist maatte man kun presse Søfolk, men man 
saa ikke nøje efter. Disse Landmænd eller disse Lære- 
drenge vare vist skulkende Sømænd i Forklædning, og 
først om Bord paa Flaaden vilde deres rette Karakter 
komme frem. Ikke blot Borgerne og Læredrengene i 
London og de store Byer ved Kysten, men selv Haand- 

værkerne i de fjærneste Stæder inde i Landet og Arbej- 
dere i Landsbyerne levede i den største Rædsel for 
Presgangen. Man væbnede sig mod den som mod en 
Fjende, der faldt ind i Landet, man slog løs og dræbte 
for at forsvare sig, man flyede fra Hus og Hjem — 
men Flaaden var Landets Stolthed og skulde forsynes 
med Mandskab. Endnu 1770 kunde Lord Chatham ud- 
tale: Jeg tror, at enhver Mand, som kjender noget til 
den engelske Flaade, vil erkjende, at uden Presning er 
det umuligt at udruste en respektabel Flaade indenfor 
den Tid, da saadan Udrustning sædvanlig behøves." 

Det skete i samme Aar, at en Bryllupscæremoni i 
St. Olufs Kirke i Southw^ark afbrødes ved, at Presgangen 
trængte ind, slog Præsten til Jorden og trak af Sted med 
Brudgommen. Da en Krig 1777 syntes at skulle bryde 
ud med Spanien om Besiddelsen af Falklandsøerne, blev 
en Matros presset, som i sit Hjem efterlod en Hustru 
paa J9 Aar og to smaa Børn. Medens nu Forsørgeren 
var borte, blev der gjort Execution i hans Ejendele for 
en gammel Gjæld, og hans Hustru maatte gaa paa Gaden 
og tigge. Til sidst drev Nød og Fortvivlelse hende til 
at stjæle et tarveligt Stykke Lærred fra en Butik. Under 
Retssagen mod hende blev det bevist, at hun havde 
levet ærligt og Intet manglet lige til Presgangen kom og 
rev hendes Mand bort; fra det Øjeblik havde hun ikke 
en Seng at ligge paa, ingen Mad at give sine Børn, som 
vare næsten nøgne; i sin Fortvivlelse havde hun næppe 
vidst, hvad hun gjorde. Men Dommerne dømte, at 
Butikstyveri straffes med Døden, og hun førtes til Galgen 
med et diende Barn ved Brystet. 

Under den amerikanske Frihedskrig bleve alle tid- 
ligere Undtagelser fra Presning hævede, ja det kunde 
hænde, at en saadan ny Ophævelse blev foreslaaet i et 
sparsomt besøgt Parlamentsmøde sent paa Aftenen, og 
at man endnu samme Aften havde indfanget Mange, 

hvem der næg^tedes Retsmidler efter Habeascorpusloven 
til at føre deres Klage frem. Under Napoleonskrigene 
pressedes til en Tjeneste, som kunde vare for Livstid, 
og først efter 1815 begyndte man at tænke paa Søruller. 
Disse ere dog ikke blevne indførte, og Presning ikke 
heller bleven afskaffet, men Regjeringen vil sikkert ikke 
oftere lade presse. Under Krimkrigen opnaaede man 
saaledes at faa det tilstrækkelige Antal Frivillige ved at 
give høj Løn og gode Tjenestevilkaar. Alle Forfattere, 
som have omtalt Presningen, have erkjendt, at den inde- 
holder en blodig Uretfærdighed, en voldsom Indskrænk- 
ning i den personlige Frihed og en saadan, som er 
ganske uforstaaelig for Nutidens Standpunkt*'^. 

Hvorledes saa det nu i denne Henseende ud i Dan- 
mark og Norge? Have vi ufrie Nordboere kjendt saa- 
danne Grumheder? Ja, naar vi gaa saa langt tilbage 
som til den skaanske Krig (1675 — 79), da finde vi 
Exempler paa, at der er bleven presset, og ligesaa et 
Par Gange paa et enkelt Sted under den store nordiske 
Krig, naar høj Nød var tilstede, saaledes 1715, uden at 
det fornødne Mandskab dog blev bragt til Veje, saa at 
man maatte benytte, norske Soldater som Matroser. 
Maaske er Presning bleven anvendt endnu en enkelt 
Gang, som jeg maatte have overset; vist er det i alt 
Fald, at disse Tilfælde ere i forrige Aarhundrede rene 
Undtagelser, og at der ellers anvendtes Hverving og 
Indrullering. Ved Hverving blev der naturligvis mangen 
en Gang begaaet en Urigtighed ved List eller Vold, men 
Sligt var Tilfældet i alle Lande og da ogsaa i England, 
hvor der hvervedes baade til Hær og Flaade. Hvad 
Indrulleringen angaar, da havde vi allerede under Niels 
Juels Bestyrelse af Flaaden faaet et Indrulleringssystem, 
som dog gik til Grunde under Frederik IV. I Aarene 
1739 — 41 skabtes imidlertid det Indrulleringsværk i Dan- 
mark og Norge, der har holdt sig lige til vore Dage. 

Og i det Hele kom der snart paa den dansk-norske 
Flaade det smukkeste Forhold til Veje mellem Officerer 
og Mandskab, saa at man i den brittiske Marine har 
kunnet undre sig over, at vi saa trygt kunde give vore 
Matroser Landlov i*. 

Hvorfor vilde man nu ikke i England indrette sig 
paa samme Maade, og hvorfor vilde man beholde det 
uretfærdige og haarde System? Der gjordes virkelig 
under Kong Vilhelm III et Forsøg paa at skabe en Stok 
af 30,000 Indrullerede, med store Privilegier for disse; 
men da Systemet ikke syntes at svare til Formaalet og 
da det ansaas for at indeholde en Slags Trældom, blev 
det hævet under Dronning Anna^^ Altsaa holder man 
i England paa den abstrakte Regel om Frihed med disse 
uhyre Undtagelser, medens vi Danske og Norske have 
foretrukket den reelle, billige Frihed, hvis Grænser staa 
at læse i Udskrivningsloven. Et er vist, at de moderne 
Staters Forfatningslove ikke have godkjendt den engelske 
abstrakte Frihed; de have hindret en saadan Voldsakt 
som Presning, men de have paalagt almindelig Værnepligt. 
Saaledes have vi paa ét Punkt truffet en ganske 
alvorlig Begrænsning af den personlige Frihed i England. 
Det kunde hænde den frie Mand, at han pludselig gjordes 
til Fange for senere at sendes ud paa Havet paa Hans 
Majestæts Flaade. Og var han endda anklaget for en 
Forbrydelse, saa kunde han jo paakalde den berømte 
Habeas-corpus Akt til sin Beskyttelse; men derom vare 
alle Jurister enige, at denne Lov ikke gjaldt de skyldfri. 
Den værnede alene dem, som vare skyldige i en For- 
brydelse eller dog sigtedes for at have begaaet en saa- 
dan ^^. Det er nu værdt at undersøge, om ikke Fængslerne 
i det Hele spillede en stor Rolle i England. 

Naar man gik i Londons Gader, kunde det let hænde, 
at man hørte en Hgnende Bøn som den, der naaede 
Voltaires Øren, nemlig den ensformige, klagende An- 

modning fra et Fængselsvindue : „Herre, husk de stakkels, 
fattige Skyldnere!** Det var Gjældsfanger, der henvendte 
sig til Godgjørenheden, idet de raslede med en Bøsse 
paa en Stang, som blev stukket ud af Gittret. Lad os 
en Gang gaa inden for i et saadant Fængsel for Ex. til 
de Afdelinger i Newgate, hvor kun Skyldnere hensattes. 
Hvilken besynderlig Samling af Mennesker findes ikke 
her ? Alle Klasser, alle Pengeulykkens Trin, alle Skyld- 
grader have her deres Repræsentanter. Her ligge ærlige, 
men insolvente Debitorer ved Siden af de saakaldte 
thieving debtors^ hvis mærkede Pande eller hudflettede 
Ryg vidne om, at de vel have afsonet en begaaet For- 
brydelse hge over for Øvrigheden, medens • de endnu ikke 
have set sig i Stand til at erstatte den Bestjaalne, hvad 
han har mistet, hvorfor de paa hans Forlangende holdes 
indespærrede. Saaledes fyldestgjør Fængslet ikke den 
Fordring, som Christian V.'s Lov stiller til et Gjælds- 
fængsel, at det skal være et ærligt Sted. — Men lad 
os først undersøge det Spørgsmaal, hvor let det var i 
England at komme i Gjældsfængsel. 

Man vil hos engelske Jurister og Historikere finde den 
mærkeligste Enighed derom, at der vanskelig skal kunne 
nævnes noget mere skandaløst end den ældre engelske 
Lovgivning om Kreditors Stilling til Debitor. Dette viser 
sig allerede ved Skyldnerens Stilling, forinden der 
er fældet Dom over ham. Naar Gjælden var for- 
falden, maatte Debitor vogte paa sin Person; Kreditor 
kunde lade ham arrestere endog for den ubetydeligste 
Fordring. Debitor kunde rives bort fra sin Familie paa 
hvilken som helst Tid af Dagen eller Natten og holdes 
i Forvaring, indtil der stilledes Borgen, og kunde han 
ikke stille nogen, vedblev han at være fængslet, indtil 
Gjælden betaltes. Noget Bevis for Fordringens Rigtig- 
hed eller Sandsynlighed var ikke nødvendigt, og naar 
Fordringshaveren svor paa, at han troede, at Fordringen 

var rigtig, kunde den mest hæderlige og solvente Mand 
kastes i Fængsel. Mangen Gang skete disse Arrestationer 
kun af Letsindighed og Forfølgelseslyst; i Maaneder kunde 
saa den ulykkelige Debitor ligge i Fængsel, førend hans 
Sag kom for, og selv om Fordringens Rigtighed mod- 
bevistes, kunde den Fangne ikke faa sin Frihed uden 
Rettergang, der ofte var bekostelig for en fattig Mand, 
hvem Fængselstiden allerede havde sat tilbage. 1726 
fastsattes det ved Lov, at Arrest før Dom kun kunde 
finde Sted for Summer over 10 Pund, naar Sagen for- 
fulgtes ved de højere Domstole; først 1779 udvidedes 
denne Regel til alle Instanser, og endelig afskaffedes 
1839 helt Arrest før Dom ^'. 

Den danske og norske Ret kjendte naturligvis ogsaa 
Arrest paa Person før Dom, men den tillod ordentligvis 
kun at arrestere Debitor, naar han var uvederhæftig 
eller foragtede Arresten paa Godset; desuden var der 
ved Iagttagelse af mange Former og Forsigtighedsregler 
saasom ved Caution fra Kreditors eller afværgende Cau- 
tion fra Debitors Side og dernæst ved den foreløbige 
Procedure for Fogeden sat Bom for al letsindig Fremfærd 
af en Fordringshaver ^^ 

Den Forfatter, som har skrevet den engelske For- 
fatnings Historie i nyere Tid paa en saadan Maade, at 
hans Værk af begge de engelske Partier er erkjendt for 
at indeholde en retfærdig Bedømmelse, har betegnet den 
ældre engelske Lovgivning om Arrest efter Dom eller 
det egentlige Gjældsfængsel som et vildt Barbari. 
„I Oldtiden tillodes det en Kreditor at gribe sin Debitor 
og holde ham i Trældom. Det var en grusom Frem- 
gangsmaade, som de mest oplyste Lovgivere have for- 
dømt, men den var fornuftigere og mere menneskelig 
end Englands Lov. Ved Trældom kunde en Mand ar- 
bejde sin Gjæld dækket; ved Fangenskab blev en Til- 
bagebetaling umulig. En Mand reves bort fra sin Handel 

Og sit Haandværk og begravedes i et Fangehul: Skyld- 
neren gik til Grunde, men Kreditor blev ikke betalt. 
Strafifen for en ubetalt Gjæld, hvor lille den end var, 
var Fangenskab for Livstid" ^^ Og der kunde anføres 
Exempler i Tusindvis paa, hvor sørgelige og uretfærdige 
de engelske Tilstande vare. I Aaret 1729 foranledigede 
en Menneskeven James Oglethorpe en parlamentarisk 
Undersøgelse over Fleet- og Marshalsea-Fængslerne, hvad 
der senere udstraktes til de andre Fængsler. Det viste 
sig da, at Guvernørposten i Fleet kjøbtes; Lord Gla- 
rendon havde solgt den for 5000 Pund, og Kjøberen 
havde senere (1728) afstaaet den for samme Sum til en 
Anden. Indtægterne bestod i Sportler fra de Inde- 
spaerrede, og naar de ikke betaltes, hævnede Guvernøren 
sig ved at behandle Fangerne med forfærdelig Brutalitet. 
De kastedes med Lænker i stinkende Huller, eller de 
spærredes inde med Syge for Ex. Koppepatienter, eller 
de pintes med Tommeskruer. Mangen Gjældsfange var 
visnet ind til en Benrad under disse Lidelser; en Fange 
var bleven lam og havde * mistet Hukommelsen, flere 
vare døde o. s. v. 

Paa Grund af Overfyldthed, Smuds, utilstrækkelig Er- 
næring og Mangel paa Bevægelse rasede Fængselsfeberen 
i de fleste Fængsler og bredte sig herfra ud over Be- 
folkningen, saaledes under det skotske Oprør 1745, da 
nogle fra Fængslerne Undvegne smittede over 200 Mand 
af Soldaterne, og fem Aar senere da den rasede saa 
voldsomt i Newgatefængslet, at ved Retssessionerne to 
Dommere, Lordmayoren, en Alderman og flere under- 
ordnede Embedsmænd døde. Det oplystes 1741, at to 
Fanger i Marshalseafængslet i Dublin vare omkomne af 
Mangel paa Alt og at andre vare Hungersnøden nær. 
Da en stakkels Kvinde engang døde i Devonshirefængslet, 
fik man at vide, at hun havde siddet 45 Aar i Fangen- 
skab for en Gjæld paa 19 Pund (342 Kroner). Det var 

intet Under, at mange Fanger foretrak at lade sig sælge 
til Arbejde paa Plantagerne i Amerika. I øvrigt er ved 
den engelske Skjønlitteratur de engelske Fængslers sørge- 
lige Udseende bleven lige saa vel bekjendt som den 
engelske Lovgivnings Letsindighed i Retning af at tillade 
Borgere at berøve andre Borgere Friheden. Læsere af 
Goldsmiths The vicar of Wakefield — og den er vel en 
af Verdens mest læste Bøger — ville erindre Forfatterens 
mærkelige Skildring af den skikkelige Præsts Fængsling, 
hans Fangetid og de Omgivelser, hvori han her befandt 
sig. I Begyndelseskapitlerne af Fieldings Roman Amelia 
gjøre vi et endnu intimere Bekjendtskab med det bro- 
gede Liv indenfor Fangemurene og med de besynderiige 
Fængslinger, og om anden Nød og Uret for de stakkels 
Fanger kan man læse i Smollets Roderick Rrtndom. 
Fængslernes Kval er ogsaa besunget af Thomson og 
malet af Hogarth^o. 

Saa det nu saaledes ud i Danmark og Norge? Vis- 
selig ikke. De Beskrivelser vi have af vore Fængsler paa 
de Tider vidne vel om, hvor lidt de Krav fyldestgjordes, 
som nu stilles til Fængsler, men iøvrigt er Billedet al- 
deles afvigende fra det engelske. Og jeg skal med Hen- 
syn til Arrest for Gjæld her nævne den ene uanselige 
lille Lovbestemmelse, som gjorde den store Forskjel, 
nemlig at Kreditor efter Danske Lov 1 — 24 — 44, Norske 
Lov 1—22-46 og især efter Frdg. 18de Marts 1693 
skulde give den Fangne Underhold og tillige betale 
Fangevogteren. Gik der 6 Uger hen, i hvilke denne Be- 
taling ikke var ydet, aabnedes Arrestens Døre og Skyld- 
neren kunde aldrig mere fængsles for samme Gjæld -^. 
I England var det helt anderledes. Kreditor havde kun 
at foranstalte sin Skyldner fængslet ; hvorledes han kunde 
faa Underhold i Fangetiden, kom ham ikke ved. Først i 
Aaret 1759 blev det Lov, at man skulde betale tjnder- 
holdningspenge (4 Pence om Dagen!), naar Fordringen 

var under 100 Pund. Man kan derfor godt forstaa, at 
mange Fanger lige ud omkom af Mangel, fordi de sav- 
nede de første Livsfornødenheder. Der dannede sig 1772 
et Selskab for Løskjøbelse af Gjældsfangei-, og dette ud- 
løste i 20 Aar 12,690 hæderlige og ulykkelige Debitorer, 
Saa urimelig lille var den Gjæld, for hvilken de sad, at 
Gjennemsnitsprisen for deres Løsgivelse var 45 Shillings. 
41 Kroner var altsaa Gjennemsnitsværdien af en engelsk 
Borgers Frihed! 

Saaledes var Tilstanden i det Land, som havde 
Habeascorpus-Åkten af 1679 og hvor den Sætning gjælder: 
my house is my castle! Man har en berømt Udtalelse 
af Lord Ghatham, som lyder saaledes: „den fattigste 
Mand kan i sin Hytte byde Kronens hele Magt Trods. 
Hytten kan være forfalden. Taget forrevet. Vinden kan 
trænge ind deri. Stormen kan ryste den, ikke desmindre 
er det Englands Konge forbudt at gaa derind--**. 0% 
ganske vist kan i Reglen ikke den i civile Sager For- 
følgende lade en Yderdør bryde op ^*. Men hvad nytter 
det, naar Døren dog tilfældig staar aaben eller naar raan 
ikke tør bevæge sig udenfor Hytten, fordi alle Veje ere 
usikre og man ikke er værnet imod pressende Officerer 
eller mod falske eller ublu Fordringshavere, der have 
Statens Fængsler til fri Raadighed. Nej, saa meget er 
vist, at var England Frihedens Land, saa var 
det ogsaa Fængslernes. 

Medens vi endnu opholde os i de engelske Fængsler, 
er det værdt at lægge Mærke til en Virksomhed, som 
foregaar derinde; den vil paa indirekte Maade ogsaa 
kaste Lys over den engelske Frihed. Vi ere i et saa- 
dant Fængsel for Ex. Fleet, og der træder ind i stor 
Skyndsomhed en ung Mand, der tilsyneladende lige er 
kommen fra Skolebænken, og en Pige, der næppe kan 
kaldes voxen ; de forlange at vies af en Præst, der sidder 
her som Gjældsfange. Vielsen sker paa en Studs, og 

de gaa kort efter ud som Ægtefolk — for at afløses af 
andre niaaske endnu yngre Par eller af Personer, der 
synes endnu mindre kvalificerede til Ægteskab. Sagen 
er den, at i England kunde et retskraftigt Ægteskab af- 
sluttes paa ethvert Sted, til enhver Tid, af enhver ordi- 
neret Præst uden nogen Registrering og uden Forældres 
eller Formynderes Tilladelse, naar blot Brudgommen var 
14 Aar og Pigen 12 Aar gammel. Ganske vist skulde 
man have en stemplot Tilladelse til at lade sig vie i 
Stilhed, men det paasaas ikke, og Manglen af en 
licence opfattedes kun som en Overtrædelse af Loven 
om stemplet Papir. Enhver kan sige sig selv, til hvilke 
Misbrug det maatte føre. En Mængde Gejstlige og især 
Gjældsfanger i Fleetfængslet eller Gejstlige af slet Ry, 
der havde opslaaet deres Bopæl i Nærheden, levede at 
at vie Folk paa denne Maade. Næsten hver Vinbod 
havde en Fleetgejstlig i sin Sold, og Plakater i Vinduerne 
gav Underretning derom, ligesom ogsaa Forbigaaende 
kunde blive overraskede ved det Spørgsmaal : „Sir, kunde 
De ikke have Lyst til at blive gift?** 

En saadan Præst Rev. Alexander Keith havde drevet 
det vidt: han havde et eget Kapel, hvori han skal have 
viet 6000 Par om Aaret, og han opgav selv, at han 
havde viet Tusinder, der kun havde kjendt hinanden en 
Uge, en Dag eller en halv Dag. Naar Skibe kom i Havn 
og Matroser strømmede i Land, fik alle Haande løse 
Kvinder fat paa dem, og der afsluttedes Ægteskaber i 
Hundredvis. Det hændte, at Folk, naar de vaagnede op 
af en Rus, erfarede, at de vare blevne gifte, og ung- 
dommelig Galskab eller en pludselig vakt Lidenskab 
kunde tidt have de letsindigste Forbindelser til Følge. 
Frugterne af disse uheldige Tilstande vare mange ulyk- 
kelige Ægteskaber og mange forladte Hustruer, megen 
Utroskab, hyppige Tilfælde af Bigami og af fingerede 
Ægteskaber. Det oplystes engang for Parlamentet, at 

der i Løbet af 4 Maaneder var indgaaet 3000 Fleetægte- 
skaber, og at en Fleetpræst havde paa en Dag viet 173 
Par. Endelig lykkedes det Kantsleren Lord Hardwieke 
1753 at gjennemføre en Lov om, at der skulde lyses 3 
Gange i Sognekirken før Vielsen og at der vel kunde 
faas Dispensation herfra, men at denne dog i Tilfælde 
af Umyndighed kun gaves med Forældres eller Formyn- 
deres Indvilligelse. Loven gjennemførtes ikke uden Mod- 
stand i Parlamentet, hvor man blandt Andet ytrede, at 
den lagde alt for stor Magt i Forældrenes Haand, og at 
det desuden ofte kunde være gavnligt, at yngre Sønner 
vidste at skaffe sig rige Piger til Ægte*^*. — Det er be- 
kjendt, at Christian V.'s Lov baade for Danmark og for 
Norge bestemmer, at der skal lyses tre Gange fra Prædike- 
stolen før Vielsen, at Umyndige skulle have Forældres 
og Værgers Samtykke, og at Vielsen ordentligvis skal 
foregaa i Brudens Sognekirke. 

Jeg haaber, at der allerede af detPaaviste vil være 
fremgaaet et noget klarere Billede af, hvad engelsk 
Frihed paa de Tider vil sige. Et stort Princip er op- 
stillet, men i Enkeltheder og i Praxis ser det noget 
anderledes ud. Undtagelserne fra Reglen spille en over- 
orcjentlig Rolle, og Lovene have glemt at beskytte. 
Fængslerne modtage langt lettere end her i Norden, de 
holde bedre paa dem, der komme; de ere rummeligere 
end vore og Livet dér er ulykkeligere. — Men det er 
nu paa Tide at komme ud i den frie Luft for at se, om 
de, hvem ikke Mure eller Lænker holdt tilbage, kunde 
bevæge sig lige saa ubundent eller end mere frit, end 
det var Tilfældet i Danmark. 

1 Danmark led Bonden under Stavnsbaandet, der i 
et halvhundrede Aar (1733 — 1788) haardt tyngede paa 
denne Stand; i Hertugdømmerne saa det end værre ud^ 
forsaavidt Bønderne paa de Adeliges Godser, men kun 
paa disse, vare undergivne Livegenskab. Vi skulle nu 

undersøge, om England ogsaa kjendte saadanne ghhæ 
adscripti eller om de engelske Borgere nød den væsent- 
lige Bestanddel af al Frihed at kunne bevæge sig frit og 
at kunne uhindret vælge sit Opholdssted. Hvis man nu 
derovre vil søge frie Mennesker, raader jeg i hvert Fald 
til ikke at gaa til de skotske Arbejdere i Kulgruber og 
Saltværker, thi med intet andet Navn end hvide Slaver 
og Livegne kunne de kaldes og blive ikke heller be- 
tegnede af engelske Forfattere. Regjeringen vidste godt, 
hvorledes det forholdt sig med dem, og da Habeascorpus- 
akten blev udvidet til Skotland 1701, undtog man ud- 
trykkelig disse Mennesker fra den Beskyttelse, som hin 
Lov hjemlede den engelske Borger. De kunde ikke for- 
lade den Tjeneste, hvori de stod, men skulde arbejde i 
deres Gjerning for Livstid, og de solgtes sammen med 
Værkerne. Denne Ufrihed var ikke en Rest af Middel- 
alderens Trældom, men tværtimod nyopstaaet, og man 
vilde ikke give Slip paa den, fordi man trængte til disse 
Folks Arbejde. Først 1776 erkjendte en Parlamentsakt, 
at „mange colliers og saltene leve i en Slags Slaveri og 
Trældom* og at man ved at skaffe dem Frigjørelse 
„vilde fjerne den Bebrejdelse, at man tillod saadan en 
Art Trældom at bestaa i et frit Land". Men den Frihed, 
som man tilstod dem, gaves paa en saa karrig og uheldig 
Maade, at Loven i Virkehgheden saa godt som ikke hid- 
førte nogen Forbedring i deres Stilling, og først 1799 
vovede man endelig at frigjøre dem helt ved Lov". 

Fra denne mindre Samfundsdel vende vi Blikket mod 
den store Befolkning, idet vi spørge, om den engelske 
Borger kunde bevæge sig, hvorhen han vilde, søge sit 
Arbejde, hvor han kunde faa det, og gifte sig, hvor Ar- 
bejdet var. Herpaa maa Svaret være et bestemt Nej I 
Naar vi i Danmark havde et Stavnsbaand for Bonde- 
karlen, saa havde man i England et lige saa stærkt 
og strammende for hele den store Arbejder- 

stand. Under Carl II var den berygtede Law; of settle- 
ment bleven givet, og uden egentlig at have det til 
Hensigt bragte den Trældommens Åand og Væsen ind i 
Landet. Loven gav en Ret til at fjerne fra et Sogn 
Enhver, som ikke havde været bosat der i 40 Dage og 
som kunde falde Sognet til Byrde. En af den engelske 
Poor Law Board i Aaret 1851 udgivet Rapport har i 
Anledning af denne Lov udtalt, at i sex Generationer 
efter at den blev givet „havde Ingen nogen Sinde set 
en fri Arbejder*", og at det var „den mest bindende, den 
mest despotiske og inkvisitoriske Lov, som nogen Sinde 
havde kontrolleret en Nations huslige Vilkaar og Livs- 
virksomhed". Lovens Hensigt var at hindre den da almin- 
delige Vagabonderen, men den havde alt for stærkt hævdet 
Sognets Magt til at afværge Indvandring af Trængende. 
Det var tilstrækkeligt, at der forelaaen Sandsynlighed 
for at en Person kunde falde Fattigvæsnet til Byrde, idet 
i saa Fald to Fredsdommere kunde fjerne ham og sende 
ham til det Sogn, hvor han sidst havde været lovlig 
bosat som indfødt Familiefader, som Indsidder, Lærling 
eller Tyende for et Tidsrum af mindst 40 Dage. Denne 
Sandsynlighed var derhos til Stede med Hensyn til En- 
hver, der ikke betalte 10 Pund i aarlig Husleje. „Den 
store Masse af Englændere — hedder det i den nævnte 
Report , — blev indespærret hver i Visooo af sit Føde- 
land og gjordes til en landflygtig Fredløs i de andre 
14,999 Dele\ 

Et stort Antal Forfattere have før og senere udtalt 
sig med lige saa haarde Udtryk om denne Lovgivning, 
der gav Anledning til utallige Misbrug, som vel søgtes 
fjernede ved nye Lovregler, men uden at dette paa nogen 
Maade lykkedes. De enkelte Kommuner havde ingen 
Følelse af Ære eller Skam, og Sogneraadene maatte gjøre 
det til en Hovedopgave at fjerne Enhver, som kunde 
tænkes at ville falde Sognet til Byrde, ja man kunde gaa 

saa vidt, at man kjøbte og nedrev hele Husrækker og 
Byer, som kunde formodes at ville blive et Tilhold for 
Fattige. Som jagede Dyr maatte disse Ulykkelige flakke 
fra Sogn til Sogn eller skjule deres Tilværelse for at 
undgaa Forfølgelse. Og hvilken Uendelighed af Processer 
førte ikke dette System med sig! I Aarene 1783—85 
vare Udgifterne ved de Fattiges Beskjæftigelse 15,892 Pd. 
St., men Udgifterne ved Udvisningsordrer, Forhør og 
Rettergang 55,791 Pd., altsaa langt over det tredobbelte, 
og disse Udgifter vare stadig stigende, saaledes at de i 
Tiden nærmest før 1834 sjældent udgjorde mindre end 
300,000 til 350,000 Pd. St. om Åaret. 

Jeg skal anføre en Udtalelse om denne Lovgivning 
af en Mand, hvem Ingen vil nægte Autoritet, nemlig 
Adam Smith. Han påaviser, i hvilken Grad Loven 
standser Cirkulation af Arbejdskraften, saa at Tilbudet 
ikke kommer dér, hvor Behovet er. Disse pludselige og 
uberegnelige Forskjelle i Arbejdslønnen paa Nabosteder 
finder man intet andet Sted end i England, hvor det 
ofte er vanskeligere for en fattig Mand at overstige Sog- 
nets kunstige Grænse end at gaa over en Bugt af Havet 
eller Bjergkjæde. „At fjerne en Mand, som ikke har be- 
gaaet nogen Lovovertrædelse, fra det Sogn, hvor han 
vælger at bo, er en aabenbar Krænkelse af naturlig Fri- 
hed og Retfærdighed. Almuesmanden i England, der 
med saa megen Skinsyge vaager over sin Frihed, men 
som paa samme Maade som Almuesmanden i de fleste 
andre Lande aldrig har ret Forstand paa, hvori den be- 
staar, har nu i mere end et Aarhundrede fundet sig i 
at være underlagt en saadan ubodelig Undertrykkelse. 
Jeg tør paastaa, at der knap er en fattig Mand i Eng- 
land paa over 40 Aar, som ikke paa det ene eller andet 
Tidspunkt af sit Liv har følt sig imdertrykt paa den 
grusomste Maade af denne slette Law of settlement^^^. 

Det Sagte maa være nok for at vise, at man kj endte 

i England et Stavnsbaand, der ikke hørte op med det 
36te — 40de Aar og ikke angik Bondestanden alene, naen 
Befolkningens store Masse og som ogsaa i den Henseende 
rakte videre end det danske, at det ogsaa omfattede 
Kvinderne, der i Danmark ingen Sinde have været under 
Stavnsbaand eller Vornedskab. Vor Fattiglovgivning *^ 
har aldrig medført nogen saadån Indskrænkning i Be- 
folkningens almindelige Frihed, og i det Hele staa vore 
Fattiglove saare højt over de engelske, hvis storartede 
Fejlsyn paa, hvad de Fattige egentlig trængte til, er 
berømt. 

At al denne Undertrykkelse og Tvang, som især gik 
ud over de Fattige i Samfundet og den lavere Befolk- 
ning, kunde undgaa tilfældige Rejsendes Opmærksomhed, 
kan jo nok forstaas. Holberg, der jo iøvrigt havde et 
godt Blik for Smaafolks Stilling, undtager helt den en- 
gelske Almue fra sine Lovtaler; det er „en hoffærdig 
Almue, der anser Fremmede som Varulve eller halve 
Mennesker" *^ Dernæst var der et Forhold til Stede, som 
maatte virke blændende paa Udlændinge, nemlig Landets 
gjæstfri Aabenhed for alle Indvandrere. England havde 
Ord for at være et Asyl for Fremmede; man har her 
aldrig fordret nogen Droit d'aubaine, Afgift af de Frenn- 
mede, som døde i Landet, og der var en let Adgang til 
at deltage i det almindelige Erhverv, om man end ikke 
kunde kjøbe faste Ejendomme-^. Dog skal man ikke 
rose denne Gjæstmildhed , hvad Kysterne angaar, thi 
Skibbrudne vare uheldigt stillede. Robinson Crusoes 
Forfatter Defoe fortæller, at et Skib, hvori han var Part- 
haver, sank paa Kysten af Biscaya uden at kunne faa 
Hjælp af et spansk Skib, som laa i Nærheden, idet 
Kapitainen erklærede, at han selv en Gang havde lidt 
Skibbrud paa den engelske Kyst, hvor man i Stedet for 
at hjælpe ham med at bjærge havde udplyndret ham, 
sønderslaaet Skibet og overladt det til ham at frelse sig 

ved at svømme i Land. Derfor havde han og hans 
Mandskab svoret aldrig at ville hjælpe en Englænder, i 
hvad for Nød han end var paa Land eller Sø. For- 
brydelser af den nævnte Art tog til i en mærkelig Grad, 
saa at under Anna og Georg I. Lovene ofte maatte 
skærpes, uden at dog Ondet helt bekjæmpedes. Især 
vare Kysterne af Cornwall og Irland i et slet Ry, hvad 
Strandinger angaar. Endnu 1760, da et svensk Skib 
var sprungen læk og lagde ind i en irsk Havn, ilede Ir- 
lænderne til for at plyndre det, indtil en nærboende 
Gentleman fik det hindret, hvorpaa han forlangte i Hen- 
hold til Loven en Fjerdedel af Ladningen ^^ — Holberg 
har i Peder Paars railleret over Anholternes Stilling til 
Vrag og til Sølidte, men foruden at Handlingen jo fore- 
gaar »tre Aar før Kalmarkrig", er det vitterligt nok, at 
han ikke har villet give en Virkelighedsskildring. Den 
danske Forordning af 21de Marts 1706 er det bedste 
Vidnesbyrd om, hvilke humane Principer Regjeringen 
fulgte, og Stampe udtaler 1766 i en af sine „Erklæringer**, 
at det netop er »en af de Ting, hvorudi de danske For- 
anstaltninger i Almindelighed roses, at skibbrudne Folk 
her blive bedre behandlede og deres Gods bedre bevaret 
for dem end paa adskillige andre Steder* ^^ 

I det her berørte Punkt var det dog mere Lovenes 
Overholdelse, der var slet, end det var Retten selv, som 
var mangelfuld. Det senere saa berømte engelske Politi 
existered^ ikke, og den danske Landefred var uendelig 
større, hvorfor ogsaa Englænderen Molesworth med al 
sin Dadel over de danske Tilstande dog ikke kunde und- 
lade at rose den. Hvad der øvedes i England i Ret- 
ning af Røveri og Plyndring paa Landeveje og i Londons 
Gader, er saa storartet, at Beretningen derom langt mere 
ligner en Roman end en historisk Virkelighed. Roman- 
forfattere som Smollet og Fielding have jo ogsaa vidst at 
benytte disse Tilstande i deres Skildringer; den sidste 

var selv Politidommer i London og virkede heldigt for 
Reformer, der kunde sætte Grænser for Lovløsheden. 
Det vilde føre mig for vidt i det Hele at skildre den 
offentlige Sikkerhed paa de Tider, men nogle Sider af 
den maa dog her berøres. 

London var i Begyndelsen og Midten af Åarhundredet 
i den Grad hjemsøgt af Tyve og Røvere, at den næppe 
kunde kaldes en civiliseret By. »Tyve og Røvere — 
hedder det i Smollets Englands Historie ved Aaret 1730 
— vare nu blevne mere forvovne og vilde, end de vist 
nogensinde have været saa længe der har været Civi- 
lisation i Menneskeheden*^**. Der manglede alle Midler 
til at holde Forbryderne i Ave, Politidommerne vare 
sløve og ukyndige eller lod sig bestikke, og Konstablerne 
vare gamle svækkede Folk, der vare daarligt væbnede. 
„Straffecodexen — siger Lecky — var ikke alene frygte- 
lig blodig og blev ved Tilføjelse af nye Kategorier af 
Forbrydelser endnu haardere; den blev ogsaa bragt i 
Anvendelse paa en Maade, som ret var egnet til at 
brutalisere Folket. I enkelte Henseender falder ganske 
vist en Sammenligning med Kriminalprocessen paa Fast- 
landet gunstig ud. Den engelske Lov kjendte ikke Noget 
til Tortur '^^ eller vilkaarlig Indespærring, ikke heller til 
den barbariske Radbrækning, men det er ogsaa alt hvad 
der kan anføres. Exekutioner have indtil for nylig været 
et meget yndet offentligt Skuespil — man kunde næsten 
sige en offentlig Underholdning — og i forrige Aar- 
hundrede syntes alt anlagt paa at gjøre Folket fortroligt 
med dette Skue i dets skrækkeligste Skikkelse. En græsse- 
lig Række Hoveder af Oprørerne fra 1745 raadnede paa 
Tinderne af Temple Bar. Galger vare rejste i hvert 
vigtigere Kvarter af Staden, og paa mange af dem lod 
man Ligene raadne i Lænker. Da Blackstone skrev, 
fandtes der ikke mindre end 160 Forbrydelser, for hvilke 
der var foreskrevet Dødsstraf, og det var noget helt 

sædvanligt, at 10 eller 12 Skyldige bleve hængte paa 
engang eller at 60 Anklagede dømtes i én Session**. Alt 
dette var jo kun i Stand til at sløve og brutalisere den 
almindelige Bevidsthed; derfor vedblev da ogsaa delte 
Onde gjennem hele Aarhundredet. Landevejene vare 
fremdeles usikre, og ved Nattetid rejste man helst med 
Eskorte »*. 

Enhver véd, at den danske og norske Øvrighed 
havde skabt en ganske anden Sikkerhed og Tryghed for 
Borgerne. Den engelske Lovløshed stod imidlertid for 
en stor Del i Forbindelse med den saakaldte og falske 
engelske Frihed. Jeg kan her føre Tob. SmoUet som 
Vidne. „Disse lovløse Tilstande skrev sig for en stor 
Del fra en urimelig Formening om at Love, som ere 
nødvendige for at hindre saadanne grusomme Handlinger 
og saadan Vold og Rov, vilde være uforenelige med de 
brittiske Undersaatters Frihed, en Formening, som op- 
hæver al Forskjel mellem Frihed og brutal Tøjlesløshed, 
som om den Frihed var værd at eftertragte, under 
hvilken Folk ikke kunne være trygge for deres Liv og 
for deres Gods'* ^\ 

Hvad den religiøse Frihed angaar, kunde man ganske 
sikkert nære Tvivl om en saadan existerede eller dog 
om dens Grænser. Jeg bortser gjerne fra de skrækkelige 
Tilstande paa Irland, hvilken Del af Englands Rige jeg 
i det Hele giver Afkald paa at inddrage i denne Under- 
søgelse. Skulde dernæst Dommen fældes efter de den- 
gang bestaaende Love, vilde der jo ikke være nogen 
religiøs Frihed tilstede i England. Heldigvis bleve disse 
Love ikke efterkomne eller dog kun delvis, naar da ikke 
en eller anden Begivenhed pludselig paany antændte den 
Intolerance, der havde udmærket tidligere Tider. I saa- 
danne Øjeblikke kunde Lidenskaben føre til voldsom Uret, 
ligesom da i det Hele den daglige Tilstand var saare 
usikker, eftersom det alene var den da raadende Sløvhed 

Og religiøse Ligegyldighed, der havde dulmet Gemytterne. 
Ogsaa i denne Henseende har Holberg givet en træf- 
fende Karakteristik: „de Engelske ere meget milde 
imod dem, som vildfare udi Religionen, sky alene dem, 
som ikkun fare vild i smaa Ting; thi de, som tolerere 
baade Jøder, Tyrker og Hedninger, ere deres allerstørste 
Fjender, som alene har en anden Mening i Henseende 
til Cærernonier eller andre ligegyldige Ting. Hvorudover, 
dersom man vil have Fred, maa man enten være ganske 
Orthodox eller fuldkommen Kjætter; thi en maadelig 
Vildfarelse kan skaflfe Én baade Had og Forfølgelse paa 
Halsen, og derimod kan man have Fred, naar man 
enten tror Alt eller slet Intet** *^. 

Men saa er der den engelske Pressefrihed, som Holberg, 
Voltaire og Montesquieu foruden saa mange Andre be- 
undre. Vi staa her ved et af de store Lyspunkter i den 
engelske Frihed, at Sandheden og Kritiken kunde komme 
frem. I Danmark havde vi derimod Censur, og først 
under Frederik V opnaaode vi Skrivefrihed for en 
vis Art Skrifter. Den engelske Ytringsfrihed forekom 
Holberg dog næsten for ubegrænset, og Modsigelserne i 
den har Voltaire berørt. „Jeg har set fire meget lærde 
Afhandlinger mod Sandheden af Ghristi Undere; de 
trykkes her ganske ustraffet paa samme Tid, som man 
sætter en stakkels Boghandler i Gabestokken, fordi han 
har offentliggjort en Oversættelse af Nonnen i SærJcen'^ ^^. 
Straffene kunde dernæst være alvorlige nok og overgaa 
udmærkede Forfattere. Underhuset var tidt meget ivrigt 
i at paatale Forseelser mod sig, idet snart en Præken 
skulde fordømmes eller en Brochure brændes og en 
Journalist straffes. Og dette giver mig Anledning til en 
Slutningsbetragtning. 

I Danmark-Norge havde vi Enevoldsmagt, og Fyrsten 
kunde for saa vidt uhindret begaa mangen undertrykkende 
og uretfærdig Handling, fordi han ikke var bunden ved 

Lovene, men stod over dem. Vi véd alle, at det skete 
sjældent, og at den Private i Domstolene havde de rette 
Talsmænd og Hævdere af hans lovmæssige Ret. I Eng- 
land stod Kongen under Loven, som hindrede ham i at 
begaa nogen Uret, og derfor siger Montesquieu ogsaa i 
en af de Notes sur 1' Angleterre^ som skrive sig fra hans 
første Ophold herovre: „England er for Øjeblikket det 
frieste Land paa Jorden; jeg undtager end ingen Repu- 
blik; jeg kalder det frit, fordi Fyrsten ikke har Magt til 
at gjøre nogensomhelst tænkelig Uret imod hvem det 
saa skal være af den Grund, at hans Magt kontrolleres 
og begrænses ved Loven". Men saa føjer han til, at 
det er godt, at Underhuset ikke er Herre; thi om det 
fik den udøvende Magt, som nu er hos Kongen, vilde 
dets Myndighed være uden Grænser og farlig. „En god 
Englænder bør derfor søge at forsvare Friheden i lige 
saa høj Grad mod Kronens, som mod Kamrets Atten- 
tater* '^\ Man maa beklage, at Montesquieu ikke har 
nøjere undersøgt Underhusets Forsøg paa at tilrive sig 
en despotisk Magt. 

Den skarpsindige Forfatter kommer dog et Sted i 
sin Esprit des his til at røre ved dette Punkt, nemlig 
ved Omtalen af de saakaldte Bills of attainder^^. De 
bestod i, at Parlamentet ved en Akt, altsaa ved en Lov, 
lod en Straffedom overgaa en Privat, som ikke kunde 
straffes efter de bestaaende Love, og uden at han havde 
havt Lejlighed til at forsvare sig eller dog uden at 
d^ var ført Bevis for hans Forseelse. Gneist har givet 
den fuldkommen rigtige Betegnelse for denne Fremgangs- 
maade; det er parlamentarisk Kabinetsjustits. 
Som Exempler herpaa kan nævnes, at Direktørerne for 
det bekjendte Sydhavskompagni til Straf for den pekuniære 
Ødelæggelse, som de havde bragt over Staten som over 
Borgerne, da de ikke kunde rammes efter en bestaaende 
Lov, ved en saakaldet Bill of pain and penalty^ der fik 

tilbagevirkende Kraft, dømtes til Konfiskation af Formuen 
og til høje Bøder, uden at der gaves dem Lejlighed til 
at forsvare sig. Et andet Exempel er dette, at det høj- 
kirkelige Partis mest glimrende Taler og Skribent Bisp 
Atterbury, som var indviklet i jacobitisk Sammensværg- 
else, 1723 ved Lov dømtes for Højforræderi til Afsættelse 
og Landsforvisning. Montesquieu sammenligner meget 
træffende denne Adfærd med Grækernes Ostrakisme, 
hvorefter 6000 Borgeres Forlangende var nok til at jage 
en Mand i Landflygtighed, ligesom ogsaa med Romernes 
Privilegia^ Love rettede mod enkelte Borgere. Men den 
Slutning, som Montesquieu drager af disse Paralleler, 
er højst mærkelig. Da han ser, at en saadan Fremfærd 
altsaa findes hos de tre frieste Folk paa Jorden, antager 
han, at der virkelig gives Tilfælde, da man med Rette 
bør drage et Slør for Friheden, som naar man i Oldtiden 
tilhyllede Gudernes Statuer. Dette er naturligvis kun at 
drage et Slør for Sandheden, saaledes som hans Kommen- 
tatorer ogsaa have erkjendt. Parlamentet har simpelt- 
hen ved en saadan Akt tillagt sig en despotisk Magt; 
det har krænket Friheden og de gjældende Love; det 
har ikke ladet Retten gaa sin Gang. 

Og det lader sig nu vise paa mange Maader, at 
Parlamentet er den Magt i England, som staar over 
Lovene. Parlamentet føler sig saaledes ikke bundet 
til Procesformerne. House of commons erklærede ud- 
trykkelig 1751, at det ikke saa sig bundet ved Common 
law^s Procesformer. Det handler fuldkomment som en 
Domstol; det lader Døre bryde op, og den civile og 
militære Øvrighed maa gaa det til Haande dermed. 
De, som forfølges af Underhuset, ere endog langt værre 
stillede end efter almindelig Rettergang, idet man nægter 
dem alle de beskyttende Former, som ellers omgive den 
Anklagede i England. Ingen, der fængsles for Forseelse 
mod Parlamentet, kan frigives mod Caution, og i Fængs- 

lingsordren behøves der ikke at angives nogen Grund 
til Fængslingen. Domstolene havde Intet at sige lige 
overfor en saadan Fængslet, som maatte forblive inde- 
spærret til Sessionens Slutning. 

Lige saa lidt respekterede Parlamentet Ytringsfri- 
heden. Det kunde her hjemme være farUgt at kritisere 
Regjeringen, men Underhuset i England gav det xiæppe 
Noget efter: »det fordrede — som Lecky udtaler — for 
sig som Helhed og for ethvert af dets Medlemmer som 
saadant fuldstændig Uangribelighed af fjendtlig Kritik^. 
„Under Georg Ils Regjering blev næsten enhver For- 
nærmelse, der i Ord eller Gjerning var tilføjet et Parla- 
mentsmedlem, erklæret for et Privilegiebrud og derved 
stillet under Husets umiddelbare og ikke sjældent hævn- 
gjerrige Jurisdiktion*. Thi disse Parlamentsmedlemmer 
vare blevne en Art priviligeret Stand, som stod over 
Lovene. De kunde, saalænge Parlamentet var samlet, 
ikke søges for Gjæld, ja endogsaa deres Tjenerskab 
havde de vidst at faa beskyttet ved det samme Privi- 
legiiun, der i det Hele blev misbrugt paa den skjæn- 
digste Maade. Ogsaa den Arrestfrihed, som fra de ældste 
Tider tilkom Parlamentets Medlemmer, var bleven ud- 
videt til at gjælde Tjenerne. Som en Prøve paa, hvad 
man forstod ved en Krænkelse af Parlamentets Rettig- 
heder, skal endnu kun nævnes, at det som et saadant 
Brud er bleven paatalt, at en Mand havde skudt et 
Medlems Kaniner, at man havde taget Fisk ud af en 
Dam, stjaalet Kul eller beskadiget Træer, som tilhørte 
Parlamentsmedlemmer *". 

Det vil heraf fremgaa, at naar man spørger, om 
der i England fandtes en enevældig og over Loven 
staaende Myndighed som i den dansk-norske Stat, nytter 
det kun lidt, at man henviser til, at den engelske Konge 
var bundet og indskrænket paa alle Maader. Det engel- 
ske Samfund havde paa de Tider en Despot i sit Paria- 

ment og især i sit Underhus. Heri indtraadte først nogen 
Forandring paa Georg UIs Tid, især efter Parlamentets 
Sammenstød med den bekjendte Wilkes. — 

Det vilde føre mig for langt, om jeg skulde omtale 
Alt, hvad der kunde oplyse om, hvor megen Ufrihed 
der var i England, og hvor megen Frihed i Danmark 
og Norge. Tiden vil her ikke tillade mig at gaa 
videre. Jeg maa desuden udtrykkelig bemærke, at jeg 
ikke har stillet mig den Opgave at afveje, om den 
engelske Lovgivning i sin Helhed var bedre end den 
danske og norske, eller om det Omvendte var Tilfældet. 
Det vilde være en saa overordentlig Opgave, at man 
vanskelig vilde komme til Ende dermed, og desuden 
vilde ethvert fast Udgangspunkt mangle, da hvert Land 
jo har sin Opgave og ofte maa følge ejendommelige 
Veje. Jeg har begrænset Spørgsmaalet til at omhandle 
Friheden i almindelige borgerlige Retsforhold. Af den 
Frihed, som bestaar i Selvstyre, havde vi jo saa godt 
som Intet herhjemme, noget Mere paa Landet, hvor det 
bestaaende Markfællesskab førte det med sig, men ikkun 
Lidet i Kjøbstæderne. Det maa iøvrigt erindres, at det 
engelske Selvstyre og i det Hele Deltagelsen i det offent- 
lige Liv saa godt som udelukkende var i Hænderne paa 
de højeste eller dog de højere Klasser. Af Demokrati 
fandtes der Intet i det engelske Rige. Og her er netop 
en Ejendommelighed ved den engelske Frihed sammen- 
lignet med den danske og norske, at vor Frihed i 
langt højere Grad er Hvermands. Dermed staar 
i Forbindelse, at den engelske Frihed mangler Beskyt- 
telse. Man havde glemt, at Loven ikke blot skal løse 
og frigjøre; den skal ogsaa værne. Vi have set, hvor- 
ledes de Fattige bindes og forfølges, og at de Umyndige 
lades ubeskyttede; det er bekjendt, hvorledes i forrige 
Aarhundrede de smaa Selvejere forsvinde til Bedste for 
Godsejerne, og dengang som ogsaa senere har der be- 

staaet i England Glientel-, Patronats- og Afhængigheds- 
forhold i et Omfang, der er ganske ukjendt i Norden. 

Spørges der derfor om, i hvilket af de Riger, som 
her ere Gjenstand for Sammenligning, der var mindst 
Barbari, mest Humanitet, mest Retfærdighed, saa maa 
Svaret ubetinget lyde: her i vort dansk-norske Rige. 
Og opstiller man det Spørgsmaal, hvor der var mest 
Frihed, i England eller i det af de danske Konger re- 
gjerede Norge, saa maa Svaret ganske sikkert ogsaa 
være, at der i Norge ubetinget var mere Frihed end i 
England. Skal Sammenligningen derimod finde Sted 
mellem England og Danmark, saa bør man sikkert skjelne 
mellem den egentlig politiske og den øvrige borgerlige 
Frihed. Vi havde jo ingen politisk Frihed, og vel var 
den, som fandtes i England paa de Tider, i mange Hen- 
seender et Skin, men selv om man betragter det engel- 
ske Parlament som værende i Regjeringens Vold, og selv 
om man kun vil stille det i Rang med et raadgivende 
Kammer, vilde det jo dog have været godt, om vi havde 
havt et Sted, hvor Nationens Meninger kom frem. Saa- 
ledes er der ikke Tvivl om, at England i dette Punkt 
har Fortrinet. Derimod bør man naturligvis ikke lukke 
Øjnene for, at et saadant Parlament som det engelske 
med dets lejede, i alle Maader bestukne Medlemmer, med 
dets lave Moral og dets despotiske Adfærd ikke har 
særlig Krav paa at misundes, selv om man bag det 
slette, der var, kunde se Omridset af et Ideal, som var 
værdt at eftertragte*^. 

Hvad den almindelige borgerlige Frihed angaar, 
hvorved jeg forstaar en retfærdig og rimelig Beskyttelse 
for Person og Ejendom, saaledes som den er udtalt i 
store Sætninger i alle moderne Forfatningslove og ogsaa 
i vor Grundlov, saa var der langt mere heraf i Danmark 
end i England. Vi har i Kong Christian Vs danske 
og norske Lov havt i mange Henseender et Skjold og 

et Værn, som kan stilles ved Siden af Englændernes 
store Frihedsbrev. Og det ligger i, at vort Land langt 
mere erkjendte den borgerlige Lighed. I Fortalen til 
Christian Vs Lov staar udtalt, at »Loven bør være 
skikket efter hver Mands Tarv, lige billig og lige taalig 
for Alle, saa at Ingen ved Loven enten nyder nogen 
Fordel eller tager Skade frem for Andre", og dette 
Fortrin har netop Loven i allerhøjeste Grad. Af de 
gamle Tiders Uligheder ere kun faa blevne tilbage. 
Stampe dømmer paa samme Maade om Loven, i det 
han siger, at det er den mildeste og for den menige 
Mand mest fordelagtige i hele Europa. Dertil kommer, 
at den er affattet i et saa jævnt og almenforstaaeligt 
Sprog, at Enhver kan tage den i Haand og finde sig til 
Rette deri, medens den engelske Lovgivning og Ret soro 
bekjendt var og endnu er et Kaos, hvis Tydning helst 
overlades til Indviede og til Juristerne. 

Hvad Rettergangen angaar, da nævner Stampe „den 
store Fordel, vi have frem for adskillige andre Nationer, 
at lige som vor Lov og Forordninger saa er og vor hele 
Rettergang paa vort Modersmaal, som Alle forstaa, saa 
at Enhver kan gaa til Tinge i hans egen Sag og be- 
gribe, hvad der handles, skrives og tales****. Vi havde 
ikke de folkevalgte Dommere, som i mange Sager an- 
vendtes i England, men der var paa den anden Side i 
dette Land tillagt Domstolene i flere Henseender en 
fuldkommen tyrannisk og despotisk Magt, som var ukjendt 
hos os**. Vi have i det Hele ikke havt Grund til at 
klage over vor Dommerstand, og det er sikkert, at vor 
Rettergang i Simpelhed, Formløshed, Billighed og Hjælp 
for de Fattige og de Ukyndige — det vil altsaa sige i 
demokratisk Aand — langt overgik den engelske ^\ 

Det bedste Vidnesbyrd om, at vi ikke have været 
nedsunkne i en saadan Ufrihed som det engelske Folk, 
er vel ogsaa det, at vi ikke have behøvet alle de Re- 

former, som England har tilkjæmpet sig i vort Aarhun- 
drede, thi det meste af den Ret, som de stredes for, 
have vi havt gjennem Aarhundreder. Derfor have ogsaa 
saa mange Udlændinge, som saa vore Tilstande eller 
hørte om dem, udtalt sig gunstig om vor Lovgivning og 
vor Styrelse, og i denne Ros har Voltaire ofte istemmet, 
saa som naar han omtaler, at Frederik III er den eneste 
Konge i Universet, som ved alle Stænders Erklæring er 
bleven absolut Hersker: „man gav ham paa lovformelig 
Maade disse skrækkelige Vaaben, mod hvilke der ikke 
findes noget Skjold; hans Efterfølgere have kun sjælden 
misbrugt dem; de have følt, at deres Storhed bestod i 
at gjøre deres Folk lykkelige****. Og paa den anden 
Side kan man forstaa, at Montesquieu dog uvilkaarlig 
har følt, at der var overvættes mange brodne Kar i 
England, og at de gode Principer, som den engelske 
Samfundsret indeholdt, dog slet ikke vare komne til at 
sætte Blomst og Frugt i det praktiske Liv, hvorfor det 
Mærkelige jo ogsaa hændte, at han i sin De V esprit des 
lois^ der saa højst lovpriser den engelske Stat, dog har 
saa overordentlig meget til overs for en Lensstat som 
den franske og kan takke Gud for, at han er født under 
den Styrelse, hvorunder han lever *^. Af de samme 
Grunde var det sikkert ogsaa, at Holberg, om man blot 
vilde tilstaa ham Religionsfrihed og Ytringsfrihed, saa 
ubetinget snarere søgte sine Statsidealer i en human og 
oplyst Enevælde end i en fri Forfatning efter engelsk 
Mønster. 

Endnu en Bemærkning tør maaske her være paa 
rette Plads. Som bekjendt har man i den sidste Tid 
lagt en stor Opfindsomhed for Dagen for at finde den 
Jordbund eller den Grundvold, paa hvilken den norske 
Frihed af 1814 tilsyneladende saa uforberedt voxede 
frem. Man har fremsat yderst urimelige Paastande, og 
man har samtidig søgt at stille de oldenborgske Konger 

Og deres Styrelse i det sorteste Lys; man har med andre 
Ord gjort sig Opgaven saa besværlig som vel mulig, idet 
man har lukket Øjet for netop et af de Hovedpunkter^ 
der gjorde det saa overordentlig let for Norge at gaa 
over fra Enevælde til fri Forfatning. Et Land, som 
gjennem et Aarhundrede har havt en saa human og saa 
demokratisk Retsordning som den, der fandtes i Norge 
og i Danmark, har derved faaet den bedste Grundvold 
lagt til, at der kan rejse sig en Frihed i hele dens Ud- 
strækning. Naai* saa dertil kommer, at saadanne uhel- 
dige Udvæxter paa Samfundslivet som Vornedskab og 
Stavnsbaand vare ukjendte i Norge, og at man i det fra 
Hovedstaden fjernere Land i en Mangfoldighed af Hen- 
seender langt mindre følte Regjeringens styrende Haand, 
er det intet Under, at der deroppe kunde voxe frem 
et Frihedssind, som var i Stand til at kjæmpe for og 
senere voxe sig fast sammen med den norske Grundlov 
og dens Friheder. Men maaske er Intet saa godt i Stand 
til at aabneBUkket for, hvad der havdes af Frihed i de 
dansk-norske Lande som en Sammenligning med den 
ofte nok paaberaabte engelske Frihed, der i saa talrige 
Henseender var et Skin og ingen Virkelighed. 



ottende Eoredrag. 

Frigj øreisen. 



JClvera af os, mine Tilhørere, har ikke fra Barn- 
dommen af hørt om, hvorledes Danmark var den første 
Stat i Europa, som forbød Negerhandlen og derved gav 
de andre Lande et følgeværdigt Exempel? Heraf kan 
vort Land være stolt, og det er derfor rimeligt, at det ind- 
præntes Skoleungdommen. Vore Betragtere af Danmarks . 
Fortid have paa denne lille Plet følt, at de trygt kunde 
opgive deres Forknythed, aande frit og lade Dannebrog 
vaje. Men hvem af os har hørt Noget om, hvorledes 
Danmark stillede sig til de øvrige store Bevægelser for 
Frihed og Emancipation, som i forrige Aarhundrede 
gjennemstrømmede alle Folk, og hvor have vi læst Noget 
om, hvorvidt vi Danske med djærve Trin gik i Spidsen 
for at frigjøre Bonden og Landbruget, eller om vi maaske 
kun mandigt fulgte med i anden Række, eller om vi 
haltede bag efter mellem Marodørerne? Det er til en 
Undersøgelse heraf, jeg nu til Slutning skrider, i fuld 
Overensstemmelse med det Maal, som jeg i det Hele 
har fulgt ved disse Foredrag. 

Naar der spørges om, paa hvilken Tid Danmark be- 
gyndte at frigjøre sine Bønder, bør vi naturligvis med Hæder 
nævne Kong Frederik IV, der uagtet alvorlige Indsigelser 

lod Vornedskabet ophøre. Hans Regjering gav en Lettelse 
og et frisk Pust over Bondestanden, selv om mange 
andre Byrder endnu trykkede, og selv om de økonomiske 
Tilstande under den lange nordiske Krig ikke vare gode. 
Men mere end et forbigaaende Lysglimt var det ikke. 
Hans Søn nærede ganske vist varm Følelse for alle 
Stænder, ogsaa for Bonden, og den pietistiske Bevægelse 
havde en saare heldig Indflydelse paa Livet i Bonde- 
gaardene og Husene, idet den forjog Fylderi, Usædelighed 
og Raahed og spredte en begyndende Dannelse ud mellem 
Bønderne, som gjennem Undervisning i Almueskolen og 
af Præsterne og ved de mangfoldige opbyggelige Bøger 
lærfe betydeligt mere end en mørk Ghristendom^ Men 
Christian VI og hans' Ministre manglede Blikket for at 
en Lettelse af Bondens Byrder ogsaa vilde lette Gods- 
ejernes Vilkaar; at disse stode sig godt, var en Betingelse 
for Landets Vel, og saaledes maatte Bonden lægges end 
haardere i Tvang for helt at kunne gjøres til Tjener for 
Herremændene. Ved Frederik Vs Lovgivning og Ad- 
ministration skete i alt Fald ingen synderlig Forandring 
heri, selv om Regjeringen søgte at faa Indsigt i For- 
holdene, og derfor er disse Kongers Regjeringstid netop 
den uheldigste for Bondestanden. 

Imidlertid begyndte der samtidig at opdukke Tanker 
om Reformer, og den offentlige Mening tog disse Spørgs- 
maal under Drøftelse, samtidig med at der andetsteds 
indenfor Monarchiets Grænser gjordes heldige praktiske 
Forsøg paa at finde en Løsning. Vi skulle nu betragte 
denne lille Krusning af Vandene; den voxer efter Haanden 
til den store Havbølge, som overskyller og renser Landet. 

„Al vor Fortræd er tydsk**, hedder det jo, og dette 
passer for saa vidt ogsaa paa vor Bondestands Historie 
og Skjæbne. Vi læse jo saaledes i vore Historiebøger, 
hvorledes Hals- og Haandsretten og i det Hele Gods- 
ejernes stærke Fordringer lige over for Bønderne ere 

komne ind i Landet fra Frederik Is Tid gjennem slesvigske 
og holstenske Godsejere og Rigsraader. I disse sydlige 
Landsdele udviklede sig ogsaa et Livegenskab, en Grad 
af Ufrihed, som ingensinde naaede Norden for Konge- 
aaen. Dette Livegenskab var opstaaet i Holsten paa en 
lignende Maade som den, jeg har skildret for en hel 
Række østligere Landes Vedkommende. Da ved Middel- 
alderens Slutning de adelige Godser med deres Drift i 
det Store dannede sig, begyndte Herremændene at frygte 
for, at der ikke skulde være Arbejdskraft nok til Stede 
paa Godserne, hvorfor de i det 16de Aarhundrede bandt 
Bønderne til Stavnen, en Forpligtelse, der let lod sig 
udvikle af den Herskabet tilkommende Øvrighedsniagt. 
I Slesvig trængte Livegenskabet dog ikke ind før i det 
17de Aarhundrede; det fandtes kun paa de adelige 
Godser i Dånischwold, Svansø og Angel og her tillige i 
en mildere Form^ Men naar vi i denne Henseende 
have modtaget en uheldig Paavirkning fra Slesvigs og 
Holstens Adel, da er det en retfærdig Fordring ogsaa 
at være opmærksom paa, hvad Godt der senere kom 
fra Herremændene i de samme Landsdele. 

I Holsten var der allerede tidligt paa enkelte Godser 
gjort Forsøg paa at hæve Livegenskabet. Christoflfer 
Rantzau — en Mand, der tidligere havde gjort sig be- 
kjendt ved uretfærdig Behandling af Bønderne og grusom 
Anvendelse af sin Birkeret, hvorfor Hals- og Haands- 
retten overfor Bønderne var bleven ham frataget — 
hævede saaledes 1688, vistnok drevet af Samvittigheds- 
nag, Livegenskabet paa sine tre Godser i det østlige 
Holsten. Da imidlertid hans Ejendomme syv Aar efter 
solgtes og Bønderne hurtig* faldt tilbage i den gamle 
livegne Stilling, havde dette Skridt ingen synderlig Virk- 
ning^. Paa Godset Gaden blev Livegenskabet hævet 
1704; men vi savne Oplysning om de nærmere Om- 
stændigheder derved. Det første Skridt af større Betyd- 

11 

ning gjorde Hans Rantzau paa Ascheberg ved Pløner 
Sø (1739). Paa de yderste Dele af sit Gods lod han 
bygge Boliger med tilhørende Jord, hvilke han overdrog 
til dygtige unge Livegne i Arvefæste, samtidig med at 
han gjorde dem personlig frie. Senere anvendte han 
samme Fremgangsmaade paa nærmere liggende Jord, 
og foruden at han derved skabte frie og selvstændige 
Bønder, formindskede han samtidig Herregaardsmarken, 
saa at Trang til Hovarbejde blev mindre. Dette afløstes 
efter Haanden imod en Pengeafgift, og de følgende Be- 
siddere kunde endelig helt hæve Livegenskabet 1794. 
Denne med planmæssige Skridt foretagne, langsomme og 
sikre Frigjørelse kom til at virke stærkt som et Exempel, 
ogsaa fordi Grev Rantzau ved et udsendt Skrift henledte 
Opmærksomheden paa sit Held*. 

I »En gammel Patriots Svar paa en ung Patriots 
Spørgsmaal om, hvorledes Bondestanden og Landhus- 
holdningen paa de adehge Godser i Holsten kan for- 
bedres" (1766) skildrer Rantzau det sørgelige Tryk, som 
hvilede paa Aschebergs Bønder og kvalte al god Livslyst 
og Virkeglæde, medens Indtægterne kun vare smaa. 
Hans Fremgangsmaade havde i Løbet af de fra den 
første Prøve hengaaede 27 Aar vist sig at have en ud- 
mærket Virkning, idet ikke blot Befolkningens Tal paa 
Ascheberg var steget overordentlig, men Bønderne vare 
ogsaa blevne helt andre Mennesker, hvad Flid, Sædelig- 
hed og Velstand angaar For ham. selv havde Reformen 
medført, at Godset nu indbragte betydelig mere end 
forhen og at mange Forbedringer af Jorderne og af 
Driftsmaaden havde kunnet indføres. 

Dette Skrift fandt Udbredelse i mange Lande og 
vakte megen Opmærksomhed. I Danmark blev det over- 
sat i samme Aar, det udkom, endog tvende Gange, og 
Exemplet virkede. Flere Godsejere i Holsten vare des- 
uden alt gaaede i samme Spor med lignende Held. Ved 

Resolution af 15 August 1763 bestemte Regjeringen, at 
de kongeligeDomæner i Hertugdømmerne skulde 
sælges til Bønderne, hvad der med Bistand af en 
særegen Kommission skete i Aarene 1766 — 1787 med 52 
af disse. Hovedgaardene udparcelleredes, og Parcellerne 
overgaves uden Kjøbesum, men mod en vis aarlig Afgift, 
i Arvefæste til Bønder, der løstes af Livegenskabet og 
fritoges for Hoveri. De Bønder, som allerede besade 
Bondegaarde, der tilhørte Kronen, fik Ejendomsret til 
disse. I den storfyrstelige Del af Holsten var man alle- 
rede noget tidligere gaaet til Værks paa denne Maade, 
og Salget var til Ende 1784 ^ 

I Kongeriget havde den almindelige Interesse for 
Bøndernes Opkomst, Grev Ghr.. Reventlows energiske Ar- 
bejden paa Reformer og Kronprinsens mennéskekjærlige 
Sind ført til Oprettelsen af den store Landbokommis- 
sion. (1786). 

Et af de Spørgsmaal, som snart kom til at foreligge 
denne, var Bondens personlige Frigjørelse. Reventlov^ 
fremsatte sin Betænkning over Sagen, paa Grundlag af 
^hvilken Ghr. Golbjørnsen affattede den yderligere Fore- 
stilling, som Kommissionen efter en grundig Forhandling 
tittraadte. Sagen blev ' drøftet i Statsraadet, og den 
herlige Forordning af 20de Juni 1788 udkom. Ved 
den bleve ikke pludselig alle Danmarks Bønder erklærede 
frie; der blev. lykkeligvis dannet en Mellemtid, hvori 
Bondestanden kunde lære at bruge den givne Frihed, 
og hvori Godsejerne kunde forberede sig paa Afsavnet 
af den Begunstigelse, som Stavnsbaandet hidtil forment- 
lig havde bragt dem. Kun for Bønder under 14Aar og 
over 36 Aar, Grænserne for det Tidsrum, i hvilket mili- 
tære Hensyn bandt Bonden, indtraadte Friheden strax, 
lige som ogsaa naar Bonden havde udtjent. For de 
øvrige Bønders Vedkommende skulde Stavnsbaandet op- 
høre den 1ste Januar 1800. Samtidig bleve Jorddrotterne 

fritagne for deres Forpligtelse til at skulle levere Folk 
til Krigstjeneste, hvad der fra nu af blev en almindelig, 
umiddelbar paa Befolkningen hvilende Pligt paa samme 
Maade som vor Tids Værnepligt. En Mands Alder blev 
det bestemmende for, naar han skulde udskrives, saa- 
ledes at først de, som havde fyldt det 20de Aar, skulde 
indrulleres, dernæst Karlene paa 21 Aar o. s. v., de 
Yngre bestandig fremfor de Ældre. Endvidere blev An- 
tallet af Udskrevne bestemt efter hvert Distrikts Folke- 
mængde, ikke efter Hartkornet. Tjenestetiden nedsattes 
til 8 Aar, og Ingen kunde udskrives, der var over det 
36te Aar. Saaledes bleve Soldatertidens Byrder lettede 
samtidig med at de fordeltes ligeligere og retfærdigere 
paa Landets Befolkning^. 

Men Hovedsagen var dog, at Bonden ikke længer 
skulde være forpligtet til at henleve sit Liv paa den 
samme snævre Plet og under det samme Herskab. 

Havde nu Danmark ved dette uendelig 
vigtige Skridt lært af andre Folk og Regje- 
ringer, eller gik det sin egen frimodige Vej? 
Vi have set, hvorledes indenfor det danske Monarchi 
tydske Herremænd havde givet skjønne og lærerige 
Exempler paa Frigjørelsens Virkninger indenfor det 
enkelte Gods. Dernæst havde den gottorpske Re- 
gjering begyndt at ^ælge Domænerne og give Bønderne 
fri for Livegenskab ; og i de samme Aar, men lidt senere, 
fulgte Regjeringen en lignende Vej i den kongelige Del 
af Hertugdømmerne. Imidlertid vare disse Skridt jo 
endnu forholdsvis lette at gjøre fremfor det store, at 
paabyde Stavnspligtens Ophør ogsaa paa de Privates 
Ejendomme, altsaa at forandre et helt Lands Bonde- 
stand fra Stavnsbundne til Frie. 

Dette skete 1788 for Kongerigets Ved- 
kommende, og efter at en Række af Love havde 
mildnet Livegenskabet i Hertugdømmerne, hævedes 

det 1804 fuldkomment fra den 1ste Januar 1805 ^ 
Hvorledes var det nu gaaet i andre Lande? 

Preussens Konger vare som bekjendt i forrige 
Aarhundrede ivrige Fremmere af Landets materielle Op- 
komst. Selv den stive Soldaterkonge Frederik Vil- 
helm I udviste en priselig Omsorg for Landbrug, Handel 
og Industri^ og Tanker om en Begrænsning af Livegen- 
skabet rørte sig tidlig og silde hos ham. Han vilde 
ikke have Livegne paa sine Ejendomme, erklærede han, 
og han gjorde allerede 1719 de livegne Bønder paa de 
kongelige Godser i Pommern personlig fri, idet han 
tillige gav dem Arveret til den Jord, de besad; endnu 
samme Aar (og 1724) løste han de Livegnes Baand paa 
Domænerne i Østpreussen, hvor de ligeledes fik Arveret ; 
dog skulde de kongehge Bønder i begge disse Landsdele 
fremdeles være bundne til Stavnen. Ud over de kongelige 
Godsers Grænser rakte Friheden dog ikke, og selv inden- 
for disse havde den Vanskelighed med at gjøre sig gjæl- 
dende dels paa Grund af Bøndernes Uformuenhed, dels 
fordi Embedsmændene vare ganske uvillige til at gjennem- 
føre Befalingen. Saaledes blev Resultatet i Virkeligheden 
kun en delvis Lettelse af Livegenskabets haardeste Sider. 
„Kongen havde saa godt som Intet naaet. Han havde 
virket stærkt tilskyndende og lagt Grunden for en Over- 
levering for hans Herskerhus. Det uindskrænkede Mo- 
narchi saa sig lænket paa Haand og Fod af de Kollegier, 
til hvilke Forvaltningen var betroet". Til en fuldkommen 
Ophævelse af Ufriheden turde Kongen ikke skride, da 
det var umuligt for de store Landejendomme at bestaa 
uden Hovbøndernes Arbejde; saaledes maatte en Afløs- 
ning ved ofifentlige Midler have fundet Sted, men det 
var ganske umuligt for Statens Finantser at bestride en 
saadan, saa længe Landet endnu led efter Trediveaars- 
krigens Efterveer ^ 

Frederik II havde en uvilkaarlig Følelse af, at 

Bøndernes Ufrihed var et stort Onde for Landet. „Det 
er den ulykkeligste Tilstand af alle, skriver han. og den, 
der mest oprører den menneskelige Følelse. Ganske 
sikkert fødes intet Menneske for at være Træl for sine 
Medmennesker**. Det var under Tilskyndelse af denne 
Følelse og af dette Syn paa Forholdene, at han. 1763 i 
Kolberg gav følgende Befaling for Pommern: »Man skal 
strax paa Stedet ubetinget og uden mindste Ræsonneren 
hæve al Slags Livegenskab fuldkommen, baade paa de 
kongelige, de adelige og Kjøbstædernes Landejendomme, 
og alle dem, der ville modsætte sig det, skal man saa vidt 
muligt med det Gode, men i Tilfælde af, at de fremture 
i Modstand, med Magt formaa til, at denne Hans Maje- 
stæts Tanke sættes i Værk til Bedste for den hele Pro- 
vins". Men Landstænderne i Forpommern søgte at vise, 
at her slet ikke bestod noget Livegenskab - jeg om- 
talte i mit femte Foredrag, hvorledes Ordet. Livegen 
kunde have en meget forskjellig Betydning -- og i Bag- 
pommern indrømmede Stænderne vel, at der fandtes 
Livegenskab, og erklærede sig villige til at give Afkald 
paa enkelte Sider af det ; men i ingen af Landsdelene 
kunde man dog tænke sig Muligheden af, at Bønderne 
bleve løste fra Stavnspligt eller i det Hele frigjordes. 

Den paa Grundlag af disse Betænkninger givne 
kongelige Anordning af 1764 skaber derfor heller ikke 
synderlige Lettelser for Bønderne; de skulde fremdeles 
blive paa Godset og til Herskabets Tjeneste, saaledes at 
det kunde anvende dem efter Ejendommens Behov til 
enten at overtage Gaarde eller paa anden Maade; Jcun 
hvor der var Overflod af Folk paa Godset, kunde en 
enkelt Søn faa Lov af Herskabet til at lære et Haand- 
værk eller anden Profession. Gaard, Have og Mark 
skulde fremdeles tilhøre Herskabet, og Bonden kunde 
udsættes af Besiddelsen, saafremt han paa nogen Maade 
var forsømmelig, dog kunde han ved Klage til Øvrig- 

heden faa dennes Kjendelse i Sagen ^ Tillige udgav 
Frederik II en Anordning om, at paa Domænerne skulde 
Bøndernes Børn have Ret til at faa Gaard og Jord i 
Arv, hvorved iøvrigt kun Lovhjemmel opnaaedes for 
hvad der faktisk saa godt som altid havde været Til- 
fældet. Langt vigtigere var det, at man paa Kron- 
godserne i Østpreussen bestræbte sig for ikke at gjøre 
nogen Stavnspligt gjældende^^ 

"Saaledes var man i Virkeligheden kun naaet faa 
Skridt fremad. Frederik II havde ligesom Kronprins 
Frederik havt en Indskydelse, der bragte ham til en varm 
Udtalelse som hin berømte, da Kronprinsen udbrød, at 
„i en saa vigtig Sag, hvorpaa Landets Vel beror, bør 
man ikke tabe nogen Dag; kan man ikke begynde der- 
paa ligesaa godt imorgen som iovermorgen?* Frederik, 
den preussiske Konge, havde faaet at mærke, hvor 
uviUig Adelen var til at slippe Lænkerne, og han havde 
bøjet sig. Frederik, den danske Kronprins, havde følt 
den samme Modstand hos danske Herremænd og Pro- 
prietærer. Han havde ladet ogsaa uvillige og modstræ- 
bende Godsejere faa Sæde i Landbokommissionen, men 
han havde ikke tilh It deres Villie at være den bestem- 
mende. Forordningen af 1788, med en ypperlig Række 
af andre Lovbud, viste hans dristige Mod og Fortrøstning 
til den gode Sag. 

Og Preussen fik heller ikke under Frederik Vilhelm II 
(f 1797) nogen Lov om Bondebefrielse, hvorimod de Bønder 
paa kongelige Godser, som endnu ikke havde faaet Fri- 
tagelse for Stavnspligt, frigjordes i Aarene 1799 — 1807; 
i de samme Aaringer, og senest 1808, fik alle Fæstere 
paa de kongeUge Domæner Ejendomsret til den Jord, 
de besade. Allerede Aaret forinden ved Edictet af 
9de Oktober 1807 var al personlig Ufrihed bleven 
hævet i de preussiske Lande, ogsaa for Bønderne paa 
de private Godser ^^ 

Preussen var altsaa i denne Henseende en Snes 
Aar senere fremme end vi. Og lad os nu kaste et 
hurtigt Blik paa andre tydske Lande for at belæres 
om, naar de naaede til at frigive de Livegne. Intet 
Land var kommet saa vidt i forrige Aarhundrede, at 
det løste Bønderne fra Stavnen. Den franske Revolutions 
Rædsler og de følgende Krige skulde ikke give Anledning 
til at fremme Frigjørelsen eller skaflfe Ro til at varetage 
indre Reformer. Derfor bliver det først efter Napoleons Fald, 
at vi høre om Forsøg i saa Henseende, og mærkelig 
nok, først efter den Frihedsrørelse, som gav sig Udtryk 
i Julirevolutionen 1830, briste omsider alle Baand. 1817 
hævedes saaledes i Wiirtemberg Livegenskabet uden 
Erstatning til Godsejerne, 1808 i Bayern og 1818 i 
Baden — hvor iøvrigt Markgrev Karl Frederik 1783 
havde overordentlig lettet den bestaaende Ufrihed — 
her dog mod en vis Løsesum. I det Hele er det indtil 
1830 det sædvanlige, at Lovene vel gav Bønderne Ret 
til at kjøbe sig Frihed, men ikke videre. Saaledes be- 
stod i Sachsen paa flere Steder Livegenskab indtil 
1830, og det Samme var Tilfældet i Kurhessen, hvor 
det lige indtil dette Aar var en Bondes Søn forbudt at 
gaa den studerende Vej! I Hannover kom den fuld- 
stændige Ophævelse først 1830, og det uagtet det ager- 
rige Land var i en saa uheldig Forfatning, at en eneste 
mislykket Høst kunde skabe de største Farer for det. 
I Meck lenburg kom Befrielsen endnu senere. Saa- 
ledes se vi, at de tydske Lande vare mindst en Menneske- 
alder, men snarere et halvt Aarhundrede bag efter os^'. 

For Frankrigs Vedkommende véd vi, at hin be- 
rømte Nat den 4de August 1789 ogsaa bortblæste Liv- 
egenskabet — fjorten Maaneder efter at vi havde løst 
Spørgsmaalet herhjemme uden Blod! Og det vil sige 
uendelig meget, at Revolutioner af Samfundenes indre 
Tilstande foregaa uden Blod, saaledes som vi netop 

lære ved at blade i Frankrigs Historiebøger. I de nær- 
meste ti Aar efter den 4dé August — siger en aandfuld 
Forfatter — blev i Stedet for de i hin Nat forkyndte 
Sætninger om Maadehold og Retfærdighed kun den re- 
volutionære Statsomvæltning øvet, og derved tilintetgjordes 
alle de Fordele for Landmanden og Agerbruget, som 
man ellers havde kunnet vente. Uagtet Befrielsen fra 
alle Lenstidens Lænker og uagtet saa mange Godsers 
Overgang paa Borgeres og Bønders Hænder, blev hverken 
Bøndernes Stilling lettet eller Landets Dyrkning fremmet. 
Først da Napoleon havde skabt Orden i Landet og der- 
næst var bleven Principerne af 1789 tro, mærker man 
en Opblomstren, som er saa meget mere lærerig, som 
der ellers jo stilledes uhyre Fordringer til Landets Be- 
folkning under de uendelige Krige. Derfor forbausedes 
ogsaa de allierede Hære, som 1814 rykkede ind i Landet, 
over at træffe en velklædt og velfødt Bondestand i gode 
Gaarde. „Dette er vel en af de mest talende Stad- 
fæstelser paa den gamle Sandhed, at en Stat før kan 
taale alt Andet end indre Forvirring, Opløsning og 
Lovløshed, og at, naar Alt kommer til Alt, er Orden 
i højere Grad nødvendig for det store Hele som ogsaa 
for den Enkelte end Frihed. Men ogsaa en anden 
gammel Sandhed — nemlig at en fornuftig Frihed, gjæl- 
dende for Jorden som for dens Dyrkere, en saadan, som 
i Erfaringens' Skole er renset og lutret fra ødelæggende 
Udvæxter, hører til de alleruundværligste for Staternes 
indre Blomstring og for den derved begrundede Magt- 
udfoldning og at den alene formaar at lade en uud- 
tømmelig Livskraft gjennemstrømme Staterne — ogsaa 
denne Sandhed se vi paa den mest overbevisende Maade 
bekræftet ved Frankrigs Udvikling i vort Aarhundrede* ^\ 
Disse samme Sætninger om en utidig og umoden 
Frigjørelse og om Frihedens senere lykkelige Følger kunne 
stadfæstes ved at betragte det østerrigskeMonarchi. 

Man maa tillægge Maria Theresia store Fortjenester af 
den Maade, hvorpaa hun tog Bønderne i Beskyttelse 
imod Godsejernes Vilkaarlighed og søgte at afhjælpe 
deres værste Nød, "om hun end havde stærk Modstand 
at bekjæmpe og kun paa Domænerne fik gjennemført, 
hvad hun vilde; men dybt kunde hendes Forsøg ikke 
gribe ind. Især i Ungarn hvilede et haardt Livegenskab 
paa Bonden. Hendes Søn, den varmt følende, for Frihed 
og Reformer begejstrede Joseph II tog ikke i Betænkning 
at hæve Livegenskabet i alle sine Lande, hvad der dog 
nærmest vil sige at afkaste dets værste Sider og for- 
vandle det til en mildere Horigkeit med skarpt begrænsede 
Ydelser. Det dristige, ikke ret planlagte Forsøg vakte 
en gjærende Misfornøjelse hos de priviligerede Stænder. 
Det er bekjendt, at Joseph II kort før sin Død maatte 
ophæve saa godt som alle sine Foranstaltninger, og vel 
undtog han Budet om Livegenskabets Ophør, men hans 
Broder Leopold II saa sig nødsaget til for at sikre sig 
sin Stilling lige over for Adelen igjen at ofre Bondens 
Frihed. Imidlertid skal det naturligvis ikke glemmes, at 
Joseph II havde været mellem Bondestandens tidligste 
Talsmænd og at hans Love havde bidraget Meget til at 
skabe gode økonomiske Tilstande for Jordens Dyrkere ^ K 
Jeg har tidligere omtalt, af hvilken ejendommelig 
Art den personlige Ufrihed var i England. Den lader 
sig aldeles ikke sammenligne med Livegenskabet og Ufri- 
heden i andre Lande, men dens Aag var ikke lettere at 
bære, det Tal af Mænd og Kvinder, som den omfattede, 
var overordentlig stort, og vist er, at den for Samfundets 
Lykke og Trivsel var den argeste Fjende. Og naar 
skrede da saa Englænderne til at ophæve disse Baand? 
Ja, de til Stavnen bundne Arbejdere i Bjergværkerne 
frigaves først 1799, og vel havde man i Løbet af det 
18de Aarhundrede ved enkelte Hjælperegler søgt at bøde 
paa de urimelige Love om Fattiges Forsørgelsesret, men 

først en Lov af 1795 gjennemførte den vigtige Regel, at 
Ingen skulde udvises af et Sogn blot fordi han sand- 
synligvis kunde blive byrdefuld for det, men at dette 
alene kunde ske, naar han virkelig var faldet det til 
Byrde ved Modtagelse af Understøttelse eller ved An- 
modning derom. Endelig omordnedes den hele Fattig- 
lovgivning og Reglerne om Hjemstedsret i Aaret 1834^*. 

En Betragtning af endnu andre Lande i Europa vilde 
ikke forandre det Resultat, hvortil vi ere komne. Det 
er klart, at vi for Fremtiden ikke blot bør skrive i vore 
Fædrelandshistorier, at Danmark var det første Land i 
Europa, som forbød Negerhandlen — vi bør tillige skrive, 
at blandt alle deRiger, i hvilke Bondestandens 
personlige Stilling havde en Befrielse Behov, 
var Danmark det første, som fuldkommen og 
strax skaffede Friheden til Veje^^, medens de 
andre Lande først senere og langsomt fulgte efter, mange 
Lande endog efter en Menneskealders eller et Par Men- 
neskealdres Forløb eller et Aarhundrede senere. 

Men der staar paa Frihedsstøtten ikke blot: „Kon- 
gen bød: Stavnsbaandet skal ophøre" - der 
føjes til: „Landbolovene gives Orden og Kraft**, 
og derfor skulle vi nu undersøge, i hvilken Grad Dan- 
mark iøvrigt var med til ^t foretage Reformer i Bondens 
Stilling. 

Hoveribyrden maatte afhjælpes. Indsigtsfulde 
Godsejere havde tidligt indset dette, og paa Hørsholms 
Gods var det 1761 bleven afløst mod en Pengesum, 
medens J. H. E. Bernstorff tre Aar efter lod det bort- 
falde paa sit Gods i Gjéntofte uden Vederlag. En halv 
Snes andre Godsejere fulgte med Held, det givne Exempel. 
1766 gav Christian VII Bønderne paa Kronens Gods i 
Kjøbenhavns Amt Arvefæste og tillige Hoverifrihed, og 
da Struensee var bleven raadende, udkom den fortjenst- 
fulde Anordning 20de Februar 1771 om at alt Hoveri 

skulde være bestemt og fastsættes til otte Spanddage og 
16 Gangdage aarlig af hver Tønde Hartkorn. Men det 
Guldbergske Ministerium lod dette Bud falde (1773), og 
Hoveriets Omfang blev i Stedet for gjort afhængig af 
hver Egns gamle Skik og Brug. I Virkeligheden var man 
nu kommet tilbage til den gamle Vilkaarlighed. 

De Forsøg, som man 1786 og i de følgende Aar 
lod foretage med at udskifte og udflytte Kronens Bønder 
paa Krongodset i Frederiksborg og Kronborg Amter, til- 
vejebragte tillige Hoverifrihed for Bønderne imod en 
mindre Pengeafgift. Regjeringen vilde dog endnu ikke 
paabyde, at Hoveriet overalt skulde ophøre eller afløses, 
men der blev ved Forordning af 26de Marts 1791 om 
god Ordens Overholdelse ved Hoveriet sat Grænser for 
Anvendelse af legemlig Revselse mod Hovbonden, og 
kort efter udstedtes en Opfordring til Jorddrotter og 
Fæstere om at indgaa mindelige Foreninger om at ændre 
det ubestemte Hoveri til bestemt. Dette, som ogsaa 
Frygten for, at Regjeringen skulde komme med et 
Tvangsbud, havde til Følge, at der i de følgende Aar 
paa de fleste Godser blev indgaaet faste Kontrakter om 
Arbejdets Ydelse. Da Regjeringen tillige indrettede 
Hoverikommissioner, der skulde mægle mellem Godsejer 
og Fæster og, saafremt Forlig ikke kom i Stand, ved 
Kjendelse fastsætte den fremtidige Ydelse, blev i kort 
Tid alt Hoveri fastslaaet ved Kontrakt eller afløst, og 
Regjeringen kunde ved en ny Hoveriforordning 1799 
paabyde, at alt Hoveri for Fremtiden skiilde være be- 
stemt. 

Saaledes var allerede inden Udgangen af det 18de 
Aarhundrede den store Byrde bleven taget fra Bonden, 
at han til ubestemt Tid og i ubestemt Maal skulde være 
til Herskabets Tjeneste og derved forsømme sin egen 
Avl. Senere er vor Lovgivning gaaet videre i samme 

Retning, især ved at tillade, at Hoveriet kan fordres af- 
løst, saaledes at nu Hoveri er saa godt som forsvunden. 

Jeg behøver ikke her nærmere at belyse, om vi i 
dette Punkt have været forud for Udlandet eller ere 
gaaede bag efter det. Arbejdspligten er paa det nøjeste 
sammenknyttet med Stillingen som Livegen, hvor denne 
findes, og derfor gjælder hvad der i det Foregaaende 
er sagt om Livegenskabets Ophør, ogsaa Hoveripligten, 
dog saaledes, at denne som oftest først er forsvundet 
en god Stund efter at den personlige Ufrihed var hævet. 

Et Omraade i Landbruget, paa hvilket der nødven- 
digvis maatte træffes Reformer og hvor man lykkeligvis 
ikke kunde paastaa, at den bestaaende Ordning var 
Følge af et Misbrug eller en Undertrykkelse, var Mark- 
fællesskabet. I dette laa den største Hemsko for en 
Forbedring og Forandring af Jordernes Drift. Dette 
føltes i Danmark, men ikke mindre i andre Lande, hvor 
man havde de samme Dyrkningsforhold. Derfor havde 
man i ét Land allerede tidligt havt Tanken henvendt 
paa en Ændring — nemlig Skotland. Allerede 1665 
udkom her en Lov, som gav enhver Interessent i et 
Fællesskab Ret til at fordre sin Lod udlagt ved Hjælp 
af en Kommission, og som tillige fastslog, at Enhvers 
Lod skulde bestemmes i Forhold til hans hidtilværende 
Ejendom. Denne Lov hidførte den Virkning, at ved det 
18de Aarhundredes Ende alle Markfællesskaber vare 
forsvundne i Skotland. DetExempel, som her var givet, 
fandt Efterligning i England i forrige Aarhundrede, 
saaledes at en stor Del Landsbyfællesskaber ved frivillig 
Overenskomst bleve hævede. Derimod var der ikke ved 
Lov paalagt nogen Pligt til at skulle finde sig i en 
Deling, og den enkelte Besidder kunde altsaa modsætte 
sig den; ligesaa vare Omkostningerne ved Udskiftningen 
meget store. Saaledes gik Fællesskabets Ophør temmelig 
langsomt for sig, og Lovgivningen støttede den ikke 

særlig. I vort Aarhundrede er Udskiftningen i England 
væsentlig foregaaet efter de samme Grundsætninger*^. 

I Tydskland havde man havt Opmærksomheden 
fuldt henvendt paa, hvad der foregik hinsides Kanalen. 
Derfor se vi allerede Frederik den Store af Preussen 
opmuntre til Udskiftning og uddele Præmier herfor. 
Samme Plan følge Bayern, Baden og Brunsvig, og i 
Østerrig paabydes Udskiftning af Græsgangene. Alle disse 
Foranstaltninger havde dog det samme Maal, især at 
skulle fremme Opdyrkningen af det hidtil udyrkede Land. 
Tanken om, at selve det dyrkede Agerland fortjente at 
udskiftes af Hensyn til en rationel Drift, kom kun lidet 
frem. Derfor • kommer man endnu i det 18de Aarhundrede 
ikke ud over det Standpunkt at anbefale og tilskynde 
til en Udskiftning; om en Tvang hertil er der ikke Tale. 
Først i 1821 gav Preussen en Anordning, som tillader 
hver enkelt Andelshaver at fordre en Deling; saafremt 
en Omfordeling af Jorden skulde finde Sted, maatte dog 
Forlangendet stilles af Besiddere af en Fjerdedel af den 
Jord, som skulde deles. Omtrent lignende Regler op- 
stiller de øvrige tydske Landes Lovgivning ***. 

Vi skulle nu se, naar Danmark trsfeder frem i Rækken 
af de Lande, som paabyde eller fremme Ophævelsen af 
Markfællesskabet. Ja, saa tidlig som Skotland have vi 
ikke været inde paa denne Vej, men næst efter det maa 
vi dog nævnes. Allerede i Aarene 1758 — 61 udkom For- 
ordninger, der søgte at rydde Hindringerne bort for en 
Udskiftning. Mere direkte stræbte tvende Forordninger 
af 1769 og 1776 at virke og endelig den Guldbergske 
Forordning af 23de April 1781. Den Kommission, som 
var nedsat til at fremme Landboforholdene paa Frederiks- 
borg og Kronborg Amter, havde endvidere her ladet 
alle Landsbyer udskifte til stor Nytte og Tilfredsstillelse 
for Bønderne. 

Udskiftningsforordningen af 1781 gav enhver Lods- 

ejer i en By Ret til at forlange sin Andel særskilt ud- 
lagt og saaledes, at den laa samlet paa et eller to Steder; 
de andre Lodsejere kunde ikke modsætte sig og vare 
endog pligtige til at deltage i Omkostningerne derved. 
Fæstebønderne kunde derimod ikke paastaa Udskiftning, 
og da Omkostningerne vare betydelige og alene kom til 
at paahvile Herskaberne, vare disse ikke ret tilbøjelige 
til at lade dem foretage. Selv om Fæsterens Avl derved 
forbedredes, vare Godsejerne jo ikke berettigede til at 
forlange en højere Afgift. Paa disse Ulemper maatte 
der raades Bod, og derfor udgav Regjeringen Forord- 
ningen af 16de Juni 1792, hvorved det tillodes at fordele 
Renten af Omkostningerne ved Udskiftningen paa Fæste- 
bønderne under Forudsætning af at virkelig Udflytning 
havde fundet Sted og at Markerne vare vel skiftede ; dog 
skulde denne forhøjede Afgift først kunne fordres efter 
en vis Tids Forløb. 

Fra nu af fik Sagen fuld Fart, og i mindre end 10 
Aar var Halvdelen af Danmarks Jordejendomme ud- 
skiftede; inden Reventlow døde (1827), var Fællesskabet 
saa godt soni fuldkommen ophørt (1837 var kun 1 p. Gt. 
af Landets Hartkorn endnu ikke udskiftet)^*. 

Saaledes se vi, at Danmark var det første Land, 
som efter Skotlands Exempel paabød eller dog saaledes 
lettede en Udskiftning, at denne blev mulig, og. at det 
var det første Land efter Skotland, som fik gjennemført, 
at dets Jorder udskiftedes. Regjeringen havde givet saa 
kraftige Regler, at en Udskiftning let kunde fordres, og 
om dens Fordelagtighed havde Bønderne forholdsvis 
hurtigt overbevist sig^". Imidlertid maatte vi ogsaa be- 
tale Lærepenge. Udskiftningerne bleve i den første Tid 
ingenlunde altid heldig udførte, det vil sige ikke radikalt 
nok. Man tog alt for mange Hensyn til den Enkeltes 
Vilje og Fordomme, og saaledes kunde en Gaard allige- 
vel faa sin Jord liggende paa en halv Snes Steder eller 

mere; eller Lodderne kom til at danne langsidede Tre- 
kanter med Spidserne ind imod Landsbyen, saa at de 
tilsammen dannede en Sjerneform, eller de udgjorde 
lange smalle Strimler. I flere især af Jyllands Amter 
var derfor Udskiftningen ofte utilfredsstillende og maatte 
senere omgjøres^'. 

Den kongelige Regjering gik i Hertugdømmerne frem 
paa samme Maade som Nord for Kongeaaen. Ved Ud- 
skiftningsforordninger af 10de Februar 1766 og 26de 
Januar 1770 for Slesvig og 19de November 1771 for 
den kongelige Del af Holsten gav den et vist Antal af 
Andelshavere i et Fællesskab Ret til at forlange Udskift- 
ning, og den bestemte nærmere, hvorledes denne skulde 
gaa for sig. Disse Regler gjaldt dog ikke Godsdistrikterne, 
men Godsejerne indsaa hurtigt Fordelen ved at følge 
Exemplet, saaledes at i Begyndelsen af det 19de Aar- 
hundrede de sidste Fællesskaber forsvandt. 

Georg Hanssen, den højtansete Statsøkonom, som har 
skrevet Frigjørelsens Historie i Hertugdømmerne, udtaler 
derfor: „det er Hertugdømmernes som Dan- 
marks Hæder, at de vandt den første Rang 
mellem alle Europas Lande ved at have et 
velordnet Agrarvæsen*" ^^ 

Ved den øvrige Række af Lovbud skal jeg ikke her 
dvæle. De sluttede sig nøje til de alt nævnte Love og 
vare til Dels Betingelserne for at de kunde virke. To 
Forordninger af 8de Juni 1787 fastslog Jorddrottens og 
Fæsterens Pligter ligeoverfor hinanden. Ingen Bort- 
fæstning maatte finde Sted uden efter foregaaende Syns- 
forretning over Gaarden og dens Besætning. Bonden 
kunde alene sættes fra Gaarden ved Rettens Hjælp, og 
de almindelige Dommere skulde paakjende Godsejerens 
Fordringer i Bondens Dødsbo; det forbødes aldeles paa 
egen Haand at lade Bonden straffe med Træhest, Hals- 
jern, Fængsel eller Lignende. 1 Juni 1788 blev Korn- 



Selyej^ndom fremmes. 177 

handlen frigivet, og Enhver fik Ret til at fede og udføre 
Øxne. 1793 omordnedes Vejvæsenet og Vejarbejdet. 
Den 29de Oktober 1794 udkom Forordningen om Hegn 
og Fred; ved andre Love sørgedes for skadeligt Vands 
Afledning o. s. v. — men især bør nævnes de Foran- 
staltninger, som gjordes for at fremme Selveje. Allerede 
under Frederik V, i 1760erne, bleve Bøndergaardene paa 
Domænerne i Fyen og Koldinghus Arater solgte enkelt- 
vis ved Auktion, og næsten alle Bønder kjøbte her selv 
deres Gaarde. Fra 1769 af blev det tilladt Ejere af 
komplette Sædegaarde at bortsælge Gaarde af det til- 
liggende Fæstegods til Selvejendom eller Arvefæste, uden 
at Sædegaardene derved mistede deres Skattefrihed; en 
i Aaret 1786 oprettet Kreditkasse skaffede Bønderne Laan 
til at kunne kjøbe deres Gaarde og blev i høj Grad be- 
nyttet, og Virkningen af disse forskjeUige Foranstaltninger 
var saa stor, at inden 1806 omtrent en Fjerdedel af 
alle danske Bønder vare blevne Selvejere eller Arve- 
fæstere ^^. 



Saaledes var Danmark i Alt, hvad der vedrører 
Bondens Frigjørelse, gaaet foran de fleste Lande i Europa. 
Med rolige, bestemte Skridt havde Regjeringen stadig 
arbejdet videre; den lod sig ikke forlede til Overilelser 
eller fuldkomne Brud med Fortiden, Retfærdighed 
mod Alle, Billighed mod de Store som mod de 
Smaa var dens Maal, og derfor kom den lykkeligt ud 
over Forandringernes kritiske Tidsrum. 

Og hvorledes blev dette Held muligt? Den For- 
fatter, som i et stort Værk har skrevet Bondefrigjørelsens 
Historie i Europa, siger: »den største Hindring for frede- 
lige, lovmæssige Reformer er altid — Revolutionen" 2*. 

Om revolutionære Bevægelser var der ikke Tale i vort 

Land; saa stærkt havde Buen aldrig været spændt, og 
til at sende Pilen mod Brødre har den danske Mand 
aldrig havt særlig Hang. Men dernæst blev den anden 
store Betingelse for en rolig Omformning af uheldige 
Tilstande fyldestgjort, nemlig at vi i omtrent 80 Aar 
ingen Krige havde. Efter de uophørlige Krigstilstande i 
det syttende Aarhundrede trængte vi overordentlig til 
Fred. Et Land maa have saadanne fredelige Tidsrum, 
hvori Løsningen af den indre Politiks Opgaver kan be- 
skjæftige Sindene og hvor Besvarelsen kan afgjære uden 
at hindres ved at Statsmændene kaldes til Vagrttjeneste 
udadtil og Borgerne sendes i Vaaben til Grænsen, medens 
Finantserne ere beslaglagte for lange Tider. Selv de 
Konger i forrige Aarhundrede, som ikke fremhjalp Bonden, 
bave derfor stor Fortjeneste ved gjennem saa langt et 
Tidsrum at have fjernet Krigens Farer og Lidelser fra 
vore Lande. 

Men dernæst kræve saa store Opgaver store Mænd. 
Turgot udbryder i Begejstringen over hans Samtids 
Fremskridt i Viden og Erkjendelse, at det attende Aar- 
hundrede var de store Mænds Aarhundrede. Og Dan- 
mark kan være stolt af at have havt virkelig store Mænd 
i sin Tjeneste, indfødte og fremmede, men ogsaa disse 
sidste grebne af national og patriotisk Aand. Saadanne 
Statsmænd og Lovgivere som Johan Hartvig Ernst Bern- 
storff og Andreas Peter Bernstorff, som Christian Re- 
ventlow, Henrik Stampe og Christian Colbjørnsen kunde 
ethvert Land misunde os, og haardt maatte vi i den 
nærmest følgende Periode savne, at vi ikke havde deres 
Lige. Den Humanitetsfølelse, der betegner dansk Aand 
og som uagtet alle Forvildelser dog endnu paa Ene- 
vældens Tid lod Lighedsfølelsen — som tidligere paavist 
— have et langt større Raaderum her end i andre Lande, 
var ligesom repræsenteret i disse varmtfølende Mænd, 
hvis brændende Hjerter gav deres Tanker Genialitet. 

Men dernæst havde vi en Regent, som med den dybeste 
Følelse, den redeligste Villie og den skjønneste Tillid til 
sine Raadgivere og tQ den S^, om hvis Godhed han 
havde overbevist sig, gjennemførte den store Omvæltning 
i Samfundets indre Bygning. Ikke alene slap vi bort 
fra de kuende Baand, som havde holdt saa mange Kræfter 
nede, men vi gjorde ved den forandrede økonomiske 
Ordning ligesom en ny Opdagelse, nemlig i hvilken Grad 
ved Naturens Gunst Rigdommens Kilder springe i Dan- 
mark, og hvilke uudtømmelige Muligheder for Fremtiden 
de indeholde. Bondefrigjørelsen i forrige Aarhundrede 
er en af vor Histories mest hæderfulde Begivenheder, 
som det har været en af de mest velsignelsesrige. 

Ånmærkniiiger og Heimninger. 



De her offentliggjorte Foredrag ere blevne holdte 
dels paa Universitetet, dels i forskjellige Foreninger; de 
meddeles dog saa godt som alle i en stærkt omarbejdet 
Skikkelse. Enkelte Afsnit af Æmnet har jeg tidligere 
behandlet i Afhandlinger af lærd Karakter, nogle andre 
ere blevne meddelte i Blad- og Tidsskriftartikler. Herom 
henviser jeg til Bemærkningerne ved de enkelte Foredrag. 



Pørste Poredrag. 

Demokratiske Højsletter og Lavlande. (S. 1—20.) 

Hovedindholdet af dette Foredrag har været meddelt i 
en Artikel i Dagbladets Søndagsnummer for 4de November 
1883. 

^ Paludan-Mullers Anmeldelse af Allens Haandbog i 
For Litteratur og Kritik I. (1843) 95 f. Prof. N. Falcks 
Indledning til den tydske Oversættelse af Allens Bog (1842). 
Allen havde god Grund til at beklage sig over den Maade, 
hvorpaa Falck havde omdannet hans Text, men Falcks kri- 
tiske Bemærkninger ere træffende; jfr. nedenfor 6te Foredrag 
Anm. 29. 

Om Allens „Lærebog i Danmarks Historie til Skolebrug" 
skriver Paludan-Muller saaledes: „Heller ikke kan jeg anse 
det for ønskeligt, at det bliver denne Bog, hvoraf den op- 
voxende Ungdom herefter kommer til at hente sin Kundskab 
til Fædrelandets Skjæbne, eller at dens Anskuelse skal gaa 
over i Folkets Bevidsthed som den herskende. Den er hverken 
mere upartisk i sine Domme eller lysere i sin Grundfarve 
end Haandbogen, saa at det ikke er let at begribe, hvorledes 
den op voxende Ungdom efter Forfatterens Hensigt (se For- 
talen) ved dens Fremstilling skal kunne voxe i Kjærlig- 
hed og Agtels« for Fædrelandet; thi naar det Forkerte 
og Bedrøvelige har havt saa megen Overvægt i det danske 
Folks Liv, som Forf. skildrer det, kan Betragtningen deraf 
hos den tænksomme Ungdom kun altfor let vække Mismod 
og Uvillie, der ikke vil opvejes af de enkelte lysere Partier, 
Bogen fremhæver. Ja, var dens Skildring uomtvistelig sand, 
da Sandheden frem for Alt, især i Ungdommens Undervisning ! 

men denne Egenskab kan^ som ovenfor antydet, ikke ube- 
tinget tillægges Hr. Allens Fremstilling. ** 

' G. F. Hertzberg, Gescbicbte von Hellas und Rom. 
I. 128. ^ Hertzberg 1. c. 130. ^ Bluntschli, AUgemeine 
Staatslebre (fiinfte Auflage) Bog 6, Kap. 21. S. 532. 
^ N. M, Petersen, Fortællinger om Islændernes Færd. Anden 
Udgave. IV. 294 f. ® Dahlmann, Gescbicbte von Dane- 
mark. I. 166, 173. ' N. M. Petersen 1. c. IV. 296 f. 
® V. Falbe- Hansen og W. Scfaarling, Danmarks Statistik. 
IV. 53 f., 57. » N. M. Petersen 1. c. IV. 297. Jfr. Hi- 
storisk Tidsskrift II. 460. ^^ Danmarks Statistik I. 58. 
^^ Stemann, lletsbistorie 301 f. ^^ Job. Steenstrup, Nor- 
mannerne IV. 217. 13 Stemann 1. c. 170, 183, 186. i* Ste 
mann 1. c. 154. 

1°* Udkast til Lov om Domsmagtens Ordning. Udar- 
bejdet af den ved allerb. Bescript af 28de Februar 1868 
nedsatte Proceskommission. 1876. § 61 ; Til Nævning kan 
kaldes Enhver, som har Valgret til Folketinget, medmindre 
han paa Grund af legemlige Mangler eller utilstrækkeligt 
Kjendskab til det danske Sprog er ude af Stand til at fyldest- 
gjøre en Nævnings Pligter. — § 63: Fritagen for at være 
Nævning er Enhver, som udelukkende eller væsentligst er- 
nærer sig ved egne Hænders Gjerning. Jfr. Motiverne S. 35 f. 

18 Normannerne IV. 200 f. ^^ Keyser, Efterladte 

Skrifter II. 362, 367, 371, 376, 381. Fr. Brandt, den norske 
Retshistorie II. 26. Nordstrøm, Svonska Samhållsforfatt- 
ningens Historia II. 460, 462. 



Andet Poredrag. 

Deu usalige Bonde. (S. 21—49.) 

■ 

Den første Halvdel af dette Foredrag har været trykt 
i Dagbladets Søndagsnummer for 6te April 1884. 

^ Se mine Bemærkninger om disse Betegnelser i Historisk 
Tidsskrift 5. R. VI. 401 f. ^ N. M. Petersen, Bidrag til 

den danéke Literatnrs Historie. Anden Udgave. I. 132 f. 
^ Fr. Winkel-Horn^ Den danske Litératurs Historie. I. 41. 
^ M. H. Rosenøm, Greve Gert af Holsten og Niels Ebbesøn 
af Nøvreris. 28 (jfr. 379). * Svend Grundtvig, Danmarks 
gamle Folkeviser 111. 384. « 1. c. III. Nr. 153 (8. 455), 
Nr. 133 (S. 202), Nr. 166 (S. 624). ' 1. c. H. Nr. 52. 
^ Vedel Simonsens Afhandling i Molbechs Nordisk Tidsskrift 
III. 182. * Svend Gmndtvig, Danske Kæmpeviser og Folke- 
sange fra Middelalderen (ved Udvalget for Folkeoplysnings 
Fremme) 162 f. »<> Grundtvig, Folkeviser Nr. 139 III. 280. 
^* Abrahamsen, Nyerup, Rahbek, Udvalgte danske Viser II. 
Nr. 61 S. 29 f. 

^* Grundtvig, Folkeviser III. Nr. 162. -— Her kan ogsaa 
mærkes Visen Nr. 161 om Erik Puke (1437), hvis Upartisk- 
hed Grundtvig fremhæver: 

de Bønder de klager dennem op ad Land, 
de Hofmænd der de udride, 
de klager paa Erik Stygesøn, 
han vil imod Marsken stride. 

^^ Udvalgte Viser Nr. 63, II. 47, sammenholdt med 
Svend Gi*undtvigs haandskrevne Samling af Visetexter paa 
Kongens Bibliothek. I den trykte Text skildres Bondens 
Hus som rigt og med mange Tjenere, men denne Form 
synes fremkommet ved en Sammensmeltning af to forskjellige 
Viser. 

" Grundtvig, Nr. 152, III. 439. i* Udvalgte Viser 
Nr. 102, n. 288. *« Grundtvig, Nr. 222, IV. 297. ^^ gaxo. 
Mullers Udgave, 783. " Troels Smith, Ungdomsdigte 172. 
^^ Gamla eller Erikskronikan . utg. af G. E. Klemming, 
212-^13. 20 Nya eller Karlskronikan, 25-28. ^* Allen, 
tre nordiske Rigers Historie III. I. 218. *^ G. F* Knapp, 
die BauernBefreiung und der Ursprung der Landarbeiter 
I. 44: der arme Mann — so nannte sich der Bauer. II. 27. 

^^ Bøndernes Klage imod Adelen 1660^ Suhms Nye 
Samlinger I. 228. Andragende af 1734 i Ferd. Petersen, 

Grevinge Sogn 28; Borgerskabets Bemærkning 1645, at ved 
Adelens Tilbud om forøget Ros^eneste Intet afgaar den, men 
benlægges paa den fattige Bonde, Hist. Tidsskrift 2. R. Y. 
860, 413. Fremdeles Hist. Tidsskrift 5. R. VI. 449. Kr. 
Erslev, Aktstykker til Rigsraadets Historie II. 159. Danske 
Magazin 3. R. V. 167 f. 

** Gebejmearchivets Aarsberetninger VI. Tillæg 20. Jfr- 
Ansøgning fra „vi fattige Folk i Nykjøbing paa Mors'^^ 1660, 
i Ny kirkehist. Samlinger V. 687. ^* I den fordrevne jydske 
Adels Begjæring til Rigens Marsk 1627 : „vi fattige Folk". 
Kr. Erslev 1. c. II. 89. 

»« Grundtvig, Folkeviser II. 308 (V. 10), 458 (V. 21)- 
— I en utrykt Vise om Liden Trøjer tilbyder Adelsmanden 
saadan Bod for bans Drab „som plejer for en Bondesøn at 
gaa". 

27 Allens Haandbog, 7de Udgave, 238. 28 g^ ^line 
Undersøgelser i Historisk Tidsskrift 5. R. VI. 397 f. Kr. 
Erslev, Aktstykker II. 89. ^9 j^ig^. Tidsskrift 1. c. 398. 
^^ Allen 1. c. 373. *^ Om alle disse Forhold benviser jeg 
til mine Undersøgelser i Hist. Tidsskrift L c. 658—662. 
^2 Tr. Lund, Danmarks og Norges Historie i Slutningen af 
det 16de Aarb. Indre Historie II. 9 — 52. 

^^ R. Mejborg, Borgerlige Huse 42, 64 og flere andre Steder. 
Hans Hildebrand i (Svensk) Historisk Tidskrift I. S. XX f. 
og samme Forf.s oplysende Skildring af Bondehusene i Sve- 
riges Medeltid I. 141 — 159, bvor vi finde et karakteristisk 
Modbillede til Troels Lunds Fremstilling. Fremdeles en 
Anonym i Letterstedtske Nordisk Tidskrift 1881, 572. Prof. 
Kr. Erslev i Morgenbladet for 1. Juni 1881 og Svensk Hist. 
Tidskrift II. S. LXVU. — Jfr. herom Dagbladet for 1. De- 
cember 1880 og 3. Mai 1887. 

^* Carstensen, Vigsø Sogns Historie 24 f. Ferd. Petersen, 
Grevinge Sogn 34 f. ** Gram, den danske Formueret I. 
72 f. »« L. Stein, Verwaltungslehre VII. 301 f. Ersch u. 
Gruber, Encyklopædie, Art. Expropriation. ^^ Chr. H. Brasch, 

Vemmetoftes Historie I. 167 — 177. Ny kirkehist« Samlinger 
y. 689 — 693. Jfr. H. Rørdams Meddelelser om Præstevalget 
i Kirkeh. Samlinger II. 205 f., Ny kirkeh. Samlinger I. 92 
f.f V. 433 f., 657 f. samt Rørdams Danske Kirkelove. Biskop 
C. T. Engelstoft i Theol. Tidsskrift, udg. af Scharliug og 
Engelstoft V. 2. 145-224, VI. 2. 1—143. »» Ny kirkeh. 
Saml. V. 435 f. — I et Kaldsbrev af 1659 lover omvendt 
en Menighed at være Præsten »paa sit Embedes Vegne hørig 
og lydig**, Ny kirkeh. Saml. I. 98. '^ Brasch, Vemmetofte, 
I. 75^ 240 f. og Forfatterens træffende Bemærkninger i For- 
talen S. III. Allen, Tre nord. Rigers Historie, IV. 1, 169 f. 
*o Kolderup Rosenvinge, Gamle Domme I. S. XXV, XXVII f. 



Tredie Foredrag. 

Hvoriedes blev Bonden vorned? (S. 50—66.) 

Med Hensyn til dette Æmne henviser jeg til min udfør« 
lige Afhandling „Vornedskabet hos den danske Bonde^ i 
Historisk Tidsskrift, 5. R. VI. 339 f. ^ Steenstrup 1. c. 356. 
' J. H. Deuntzers Afhandling ,, Bemærkninger om Arrest før 
Dom i civile Sager og dette Retsmiddels Udvikling efter 1683^ 
i Smaaskrifter tilegnede A. F. K rieger, 170. ^ Steenstrup 
1. c. 361. 

^ S. 363. Jeg véd ikke, at Ordet Skattehøne forekommer 
andensteds i danske Kilder, og Forklaringen af det er usikker. 
I alt Fald til Sammenligning kan her nævnes, at de Livegne 
i Tydskland flere Steder aarlig svarede en Høne til deres 
Herskab som en Art Anerkjendelse af dette; se Walter, deutsche 
Rechtsgeschichte § 390 (»alle jar eyn fasznacht hun"). Jfr. 
Grimms Rechtsaltertiimer 326. 

» S. 366. « S. 381. '' S. 417 f. » S. 429. 
9 s. 370—380. ^^ Forordning af 4. Aug. 1728, hævet ved 
Forordning af 10. Febr. 1731. Jfr. L. Koch, Kong Christian 
den Sjettes Historie 36. 

^^ S. 368 f. Forbudet imod, at Personer paa Landet 

ernære sig som Daglejeie, gaar igjen indtil sene Tider, se 
D. L. 8—19—15 og Frdg. 25. Marte 1791 § 1; det hasves 
først ved Tyendeloven af 10. Mai 1854 § 8. 

12 S. 385 f. 15 S. 388 f. 

** S. 392 f. J. Engelmann, Leibeigenschaft in Russ- 
iand 82 f. Det er ogsaa lærerigt at se, hvorledes Livegen- 
skabet i sene Tider udbreder sig til Lande under ruesisk 
Scepter, hvor der tidligere var Bondefrihed. Saaledes i Lille- 
rusland, hvis Særrettigheder man vilde til Livs. „Vor allem 
galt es, die Einheit des Volkes zu spalten und, um jede 
Opposition unmoglich zu machen, den Adel auf die Seite der 
Regierung zu ziehen. Es geschah auf moglichst einfache 
Weise, man gab ihm seine Bauern zu Leibeigenen, damit 
war jedes Band zwischen Adel und Volk zerrissen, der Adel 
stand nun auf Seiten der Regierung. Am 3. Mai 1788, des- 
selben Jahres in welchem zum dritten Mal die Unverjåhrbar- 
keit der Freiheit proklamirt worden war, wird in Kleinrass- 
land die Leibeigenschaft eiugefuhrt. Es handelt sich um 
Steuern, um deren rechtzeitige und siche^e Einzahlung und 
um Vermeidung der Ueberbiirdung der Gutsherren und Bauern 
durch die Steuern fUr die Låufliage. „Damit . . . die Ein- 
nahmen der Krone sicher und zweifellos wiirden und das 
Entlaufen der Bauern, was Gutsherren und zurilckbieibende 
Bewohner belaste, verhiudert werde, hat jeder Bauer auf der 
Stelle und in dem Stande zu verbleiben, wo er bei der jetzigen 
letzten Revision angeschrieben worden ist, mit Ausnahme 
derer, die vor diesem Ukase sich entfernt haben. Wer aber 
nach diesem Ukase låuft, soli nach den allgemeinen Reichs- 
gesetzen behandelt werden/^ Also ganz wie vor 200 Jahren 
in jenem Ukase von 1597. Ohne weiteres wird als Laufling 
bezeichnet, wer das ihm zustehende Recht der Freizugigkeit 
auslibt , . . Ganz wie vor 200 Jahren: dieselben Ursachen, 
dieselbe Verlegenheit der Verwaltung, dieselbe Massregel, 
dieselbe Motivirung, dieselbe Ausdrucksweise, dasselbe Igno- 
riren des Rechtes, dieselben Folgen.^ Engelmann 148 f. 



Anmærkninger og Henvianinger. 189 

Fjerde Foredrag. 

Kampen om Retten mellem Herskab og Bonde. (S. 67—80.) 

Dette Foredrags Indhold støtter sig paa en Række 
Stadier og Undersøgelser, der ere meddelte i min Afhandling 
om Fæstebondens Retsforhold i ældre Tid i Historisk Tidsskrift, 
femte Række, Bd. VI. S. 655—714. » S. 673. » S. 677. 
» S. 690 f. * S. 704. 

^ Etatsraad O. F. C. Rasmussen har gjennemgaaet Jorde- 
bøger fra 28 forskjellige Jordegodser og har derved kunnet 
konstatere, at Landgilden gjeunem forrige Aarhundrede ufor- 
andret var den samme indtil 1792 og i de 'fleste Tilfælde 
endogsaa i lang Tid derefter, se Optegnelser om Gisselfeld 
167, 169, 174. — Om en betydelig Nedsættelse af Land- 
gilden paa de offentlige Godser paa Sjælland 1732, se L. Koch, 
Christian den Sjettes Historie 37. 

^ S. 709 f. ^ Rasmussen, Gisselfeld 132. N. Rasmussen 
Søkilde, Holstenshus og Nakkebølle 353. ^ S. Jørgensen i 
Historisk Tidsskrift, 4. R. V. 228. » ib. S. 259. »« Rag. 
mussen Søkilde 1. c. 62 f. 283 f. *^ Edv. Holm, Danmark- 
Norges indre Historie fra 1690 til 1720 IL 292. ** Tocque- 
ville, Tancien regime et la revolution, livre 2 chap. 1. Taine, 
les origines de la France contemporaine I. 451 f. Sugenheim, 
Geschichte der Aufhebung der Leibeigenschaft 151, 177. 
i» Se Artikler i Dagbladet for 1. Dec. 1884 og 13 Febr. 
1885, jfr. Ugeskrift for Landmænd, ved Hertel og Frederiksen, 
for 18. Dec. 1884. ^* Rasmussen Søkilde, Holstenshus 284. 
^^ Rasmussen Søkilde og S. Jørgensen, Hillerslev og Øster- 
hæsinge Sogne 134 f. 

^^ Henning Matzen, Kjøbenhavns Universitets Retshistorie 
IL 283. — Jfr. hermed en Udtalelse af Bønder i Pommern 
1718: „yrir haben immer einen Herrn gehabt und wollen 
einen behalten". Knapp, Bauern-Befreiung I. 88, II. 17. 

^^ I det Foregå aende har jeg betragtet Selvejerne som 
Bønder uden Husbond. Fra et formelt Standpunkt set maa 
det dog bemærkes, at de i Lensmanden havde deres Husbond 

og ofte til ham svarede et Husbondhold, se min Afhandling 
om Vornedskabet i Historisk Tidsskrift 5. R. VI. 347—349. 



Femte Foredrag. 

Dommen ovor Vornedskab og Stavnsbaand. (S. 81—101.) 

Med Hensyn til den første Del af dette Foredrag hen- 
viser jeg til den udførlige Redegjørelse for Vornedskabets 
Indhold og Væsen i min Afhandling i Historisk Tidsskrift, 
5te Række, VI. S. 339 f. 

1 S^ 351, 424. « S. 424. » S. 430 f. * S. 439 f. 
^ S. 421 f. ^ S. 423. ' Samtale mellem en skaansk og 
en sjællandsk Bondedreng 1703. Wielandt, Samling af danske 
Vers VII. 260 f. » S. 432 f. ^ Om hvorledes Bønderne 
flytte fra hoveripligtigt til hoverifrit Gods i Aarene før 1733 
se L. Koch, Christian den Sjettes Historie 43. ^^ W. Roscher, 
System der Volkswirthschaft L § 69. G. Hanssen, Aufhebung 
der Leibeigenschaft in den Herzogthiimern 46. Stadelraann, 
Preussens Eonige in ihrer Thåtigkeit fiir die Landeskultur 
II. 108. ^^ Se mine Oplysninger i en Artikel „Christian 
den Fjerde og Vornedskabet« i Hist. Tidsskrift, 5. R. IV. 
521 f. 12 s. 448 f. 13 Suhm, Nye Samlinger I. 227 f. 
1* S. 444 f. 15 Edv. Holms Afhandling om Frederik IVs 
Landmilits og dens Indflydelse paa Bondestandens Kaar i 
Danmark i Historisk Tidsskrift, 5. R. IV. 529 f.; Etatsraad 
O. F. C. Rasmussens Polemik herimod og Prof. Holms Svar 
ib. V. S72 f., VI. 159 f. i« IV. 558 f. i^ IV. 565. 
18 IV. 593 f. 19 L. Koch, Christian Vis Historie, 37 f. 
2^ Rasmussen Søkilde, Holstenshus 188. 

21 C. Christensen. Hørsholms Historie 146, udtaler, at 
„efter at Godset i 1761 var overgaaet til Selvejendom skulde 
man tro, at Vornedskabet af sig selv maatte ophøre, men 
dette var ingenlunde Tilfældet", og han anfører bl. A. en 
Udtalelse fra Amtsforvalteren om, at „Selvejerfri heden ikke 
fritager Nogen af dem, der ere forbundne at pleje Føde- 
stavns Ret, fra denne Pligt«. Herved overser Forf. For- 

skjellen mellem en Statspligt (Værnepligten) og en Godspligt 
(Vornedskabet). 

*^ L. Engelstofts Afhandling om Christian IVs Forsøg 
paa at afskaffe Vornedskabet i Skandinav. Litteratur Selsk. 
Skrifter 1813 S. 2. »s q y. Knapp, die Bauern-Befreiung 
und der Ursprung der Landarbeiter. h 22 f. Sugenheim, 
Aufhebung der Leibeigenschaft, 367 f. Bluntschli u. Brater, 
Staatsw5rterbuch, Leibeigenschaft. 



Sjette Poredrag. 

De tunge Tider. (S. 102-120.) 

^ Rasmussen Søkilde og S. Jørgensen (Kistrup), Hillerslev 
og Østerhæsinge Sogne 8, 11: næsten alle Synsforretninger 
og Tingsvidner i Salling Herreds Tingbøger samstemme i, at 
de tydske og polske Hjælpetropper vare langt værre end 
Svenskerne. Rasmussen Søkilde, Holstenshus og Nakkebølle 
40, 43: naar det siges, at Tiden før Enevoldsmagten var 
Bondens Trængselstid, saa tager man storlig fejl. Den blev 
endnu kun forberedt. Tiden og Sæderne vare raa, og der 
forefaldt ganske vist Scener, som ikke vidnede om Andet; 
men man har lige saa mange Beviser for, at alle de Ulykker, 
der hidtil havde ramt Bondestanden, endnu ikke havde lagt 
Aaget haardere, end at Bonden ofte nægtede sin Husbonde 
Lydighed og trodsede hans Befalinger. Han var end ikke 
bange for at vise sine skarpe Kløer, naar Ridefogden eller 
en anden af Herremandens „Myndige" kom ham for nær. 
Ogsaa uden særlig Anledning viste Bonden ofte Trods og 
Opsætsighed mod sit Herskab og sin lovlige Øvrighed, hvilket 
vi i vor Tid næppe vilde tro, dersom ikke de gamle Ting- 
bøger og Domsakter vidnede derom. Indtraf Misvæxt eller 
daarlige Oldenaar, udeblev Bonden med sit Landgilde. Han 
brød sig ej htiller synderligt om at gjemme Sædekorn til det 
følgende Foraar; thi han vidste, at fra Herregaarden maatte 
man yde ham saadant, om det end maatte tilbagebetales med 
Renter. Det var paa denne Maade ofte umuligt for Gods- 

ejerne at yde Sædekorn til alle deres Fæstebønder, thi der 
var Maade med Adelens Rigdom. 79: Landboforboldene vare 
bedre før end efter 1660, da det udvidede Hoveri næsten 
overalt var indført. Holm, Danmark-Norges indre Historie 
1660—1720 II. 271 f. 

« Holm II. 310 f. » Holm II. 286—88. Det bør 
iøvrigt bemærkes, at fra samme Tid skriver sig Molesworths 
mørke Skildringer i „Ån account of Denmark as it was in 
the year 1692" ; men foruden at Forfatteren som bekjeudt 
i høj Grad overdriver, har han saa godt som alene sjællandske 
Bønder for Øje. * Holm I. 157 f. ^ Holm II. 298, 307.- 
« L. Koch, Christian den Sjettes Historie 38, 51, 57—58. 
Falbe-Hausen i Danmarks Statistik II. 104. Bergsøe, Revent- 
lows Virksomhed I. 24 — 25. ^ Tocqueville, l'ancien regime, 
livre 2. ch. 1. « Suhm, Samlinger H. 3. 71—72. » G. 
Hanssen, Aufhebung der Leibeigenschaft 31. ^^ Rasmussen 
Søkilde, Holstenshus 43, 59, 255. ^^ Holm I. 31—39, 
II. 292—94. 12 Hoinj jj 312 f. 

1^ S. Jørgensen (Kistrup) i Historisk Tidsskrift 4. R. 
V. 267 : „de fleste Godser gik da over i Hænderne paa Kjøb- 
stadborgere eller Embedsmænd til liden Glæde for den fattige 
Bonde, der i den danske Adel — paa meget faa Undtagelser 
nær — havde havt et mildt og naadigt Herskab^. 

^* Rasmussen Søkilde, Holstenshus 71, 255. ^^ Holm 
1. c. II. 317 f. og i Historisk Tidsskrift 5. R. IV. 542. 
Rasmussen Søkilde 1. c. 255. S. Jørgensen, Historisk Tids- 
skrift 4. R. V. 267. 1^ Stampe, Erklæringer I. 546. 
1^ Danske Magazin 3. R. V. 147 — 171. Rasmussen, Gissel- 
feld 110 f. *® Christensen (Hørsholm), Agrarhistoriske 
Studier I. 185. i» Suhm, Nye Samlinger I. 227 f. Knapp, 
Bauern-Befreiung I. 41, II. 44. ^^ Rasmussen Søkilde, 
Holstenshus 97 f. 

^^ Jeg har ikke taget dette Udtryk af en Betænkning 
af -1810, afgivet til det preussiske Ministerium, i hvilket 
„die lassitischen Bauern^ ligefrem betegnes som „angesiedeltes 

Gesinde", men dette Udtryk er aabenbart rigtigt, og G. F. 
Knapp skriver herom : ;,e8 ist hiermit das bezeichnende Wort 
gesprochen: der lassitische Bauer erscheint nicht etwa bios 
seinem Gntsherrn, sondern bereits den gebildeten Beamten 
als ein mit Land versehener Dienstbote.^ Bauern-Befreiung 
I. 76, II. 231. 

^* Rasmussen Søkilde 195. ** Bergsøe, Reventlow 
I. 21 — 52. Reinhardt, et Afsnit af den dauske Bondestands 
Krønike 3 f. ^^ Rasmussen, Gisselfeld 244. C. Christensen, 
Hørsholms Historie 189. Holm H. 340 f. ^^ q Hanssen, 
Aufhebung der Leibeigenpchaft 28 f. " Holm H. 342. 
«' Knapp, Bauern-Befreiung I. 67 f. «» Holm H. 334 f. 
og i Historisk Tidsskrift 5. R. IV. 564. *^ løvrigt fortjene 
følgende Ord af Prof. N» Falck (jfr. første Foredrag, Anm. 1) 
at huskes: „fra én Vildfarelse, der uden at vi mærke det 
let gjør sig gj ældende hos os, maa man advare, nemlig den, 
at Forraadet af de ydre Goder og den ydre, mer eller mindre 
lette eller lykkelige Stilling ogsaa skulde være Maalestokken 
for Livslykke og Livsnydelse. At det lykkeligvis ikke for- 
holder sig saa i Verden, derom kan ingen Forstandig nære 
Tvivl; men i det vi selv kun alt for gjerne mere stræbe 
efter Lykkens Skin end de sande Livets Glæder, kunne vi 
let komme til at lade denne falske Vurdering af de menneske- 
lige Ting indvirke paa vore Domme og til at lade os anse 
det som Hovedsag, der kun er Bisag. Ligesom det til £x- 
empel vilde være en Daarskab at anse vore Selvejerbønder, 
hvad den indre Tilfredshed med deres Stilling og den Livs- 
nydelse angaar, som deres Stilling giver dem, for lykkeligere 
end Fæsterne, eller endog blot at anse Herskaberne for lykke- 
ligere end Tyendet, saaledes bør man ved Fortidens Tilstande 
ikke netop tro, at Ejendoms Forvandling til Fæste har havt 
en saa stor Indflydelse paa Menneskenes Lykke og Tilfreds- 
hed, som man ved første Øjekast maatte være tilbøjelig til 
at antage. ^^ 

Syvende Poredrag. 

Borgerlig Frihed i Danmaric og England i forrige Aarhundrede. 

(S. 121—158.) 

Den største Del af dette Foredrag har været meddelt i 
Nordisk Tidskrift, utgifven af Letterstedtska Foreningen 1885 
S. 655 — 679. ^ Steenstrup, Normannerne IV. 97 f. ^ Lilje- 
gren, Svenskt Diplomatarium I. 53. * Gehejmearchivets 
Aarsberetninger V. 79 (c. 4). — Jfr. Steenstrup, Studier over 
K. Valdemars Jordebog 22, 67, 82, 147, 180, 181. Langebek, 
Scriptores I. 48, VII. 39 — 41. * Anton Nielsen, Den danske 
Bonde VII. Molbech, Dansk Dialekt - Lexikon , Bonde. 
5 L. Holbergs trende Epistler, udg. af J. Levin, 19 — 27. 
^ 1j. Holberg, Danemarks Riges Historie (ved Levin), I. 97. 
7 Holbergs Epistler (ved Chr. Bruun) I. 82 f., IIL 276, 351, 
IV. 64, 208. Trende Epistler 232 f. 

® Skildringen findes i et Brev å M..., Oeuvres de 
Voltaire, par M. Beuchot, XXXVII. 22 f. I tidligere Udgaver 
findes det indsat i Rækken af Voltaires Breve, men det er 
a åbenbart et litterært Arbejde og ikke nedskrevet umiddel- 
bart efter Oplevelserne paa den første Dag. 

^ 1. c. LI., 166. ^® Oncken, das Zeitalter Friederichs 
des Groszen I. 167. ^^ Oeuvres XIII. 213. ^^ Oeuvres 
complétes de Montesquieu par É. Laboulaye, VII. 183 f. 
Jfr. Oncken 1. c. I. 464 f. 

^^ May, The constitutional history of England (third 
edition). Vol. III. ch. 11. Lecky, A history of England in 
the eighteenth century III. 535 f. Blackstone, commentaries 
on the laws of England, book I. ch. 13. H. J. Stephen, 
New commentaries on the laws of England (Sec. edition) 
IL 564. M'Cullochs Note 12 til Adam Smiths Wealth of 
nations. — Lecky oplyser ogsaa om, hvorledes Presning 
brugtes af Regjering og Politi til at fjerne ubekvemme Per- 
soner, der ikke havde begaaet nogen Forseelse; saaledes 
bleve under Kampen med Methodismen nogle Wesley'ske 
Præster pressede til Soldater. 

^* H. J. Garde, Efterretninger om den danske og norske 
Søroagt II. 251, 328 f. Garde, den dansk-norske Sømagts 
Historie 1535—1700, 321. Garde, den dansknorske Sø- 
magts Historie 1700—1814, 21, 122, 171 f., 174, 253 f., 
295 f. (Jfr. tilUge Riegels, Fjerde Friderichs Historie 278, 
280). Udvalg af L. Engelstofts Skrifter HI. 29: Brev fra 
Engelstoft, dateret 14. Marts 1798 : En dansk Officer, Lieute- 
nant Nidaros fra Aalborg, ligger her (i Miihlhausen) paa Hverving. 
Han afskikker jævnlig Transporter. Den Klasse af Væsener, 
der saaledes sælge sig, skal fortrinlig søge den danske Krigs- 
tjeneste, dels fordi der gives større Haandpenge, dels fordi 
man holder Capitulationen. 

1^ Blackstone L c. Stephen 1. c. *® Lecky III. 535. 
1^ May III. 29. Stephen II. 158. i« j h. Deuntzer, Be- 
mærkninger om Arrest før Dom i civile Sager og dette Rets- 
middels Udvikling efter 1683, i Smaaskrifter tilegnede A. F. 
Krieger 142 f. ^^ May IH. 31. »o Lecky I. 500 f. 

May III. 32. Ashton, Social life in the reign of queen Anne 
425 f. ; Andrews, The eighteenth century 298. Stephen II. 159. 
2^ Bang og Larsen, Procesmaade III. 526 f. Nellemann, Execu- 
tion og Auction 156. I Kjøbenhavn indskrænkedes de sex 
Uger til én Uge ved kgl. Befaling af 4. September 1761 
(jfr. Stampe, Erklæringer III. 364 f.) og Betalingen skulde 
erlægges forud. ^2 g^j^ Fischel, Die Verfassung Englands, 
zweite Auflage 102. May III. 33. ^3 Fischel 1. c. 102. 
Stephen IV. 171. 24 Lecky I. 490 f. Ashton 27 f. An- 
drews 42 f. Stephen II. 229. ^5 May HI. 38. ^6 ^ju. 
Scharling, Den engelske Fattiglovgivning, i Tidsskrift for 
Retsvæsen 1866, 268 f. Smith, Wealth of Nations I ch. 
10 part 2 og M'Cullochs Note hertil. Stephen, Commentaries 
III. 155. Gneist, Verfassungsrecht II. § 98. Gneist, Ver- 
fassungsgeschichte 639. Fischel 1. c. 61 f. ^^ Oversigt 
over Fattigvæsenets tidligere Historie i Tabelværk til Kjøben- 
havns Statistik Nr. 4. ^s Epistler I. 210. ^9 Fischel 37. 
30 Lecky I. 489. »i Stampe, Erklæringer V. 90. ^^ Smollet, 
Th« history of England (1812) II. 494. 

13* 

^^ Kan i enkelte Sager og ved enkelte Retter anvendtes 
i Danmark det pinlige Forhør eller Tortur, og alle Forfattere 
ere enige om at rose det Maadehold, som den_ danske Lov- 
givning og Prazis udviste i Sammenligning med andre Lande, 
se Ørsted, Haandbog over den danske og norske Lovkyndig- 
hed I. 18. J. E. Larsen, Samlede Skrifter, 3die Afd. IL 99. 
Aubert. De norske Retskilder og deres Anvendelse 178. 

»* Lecky I. 504 f. 3* Smollet II. 494. Andrews 231. 
36 Trende Epistler 238. »^ Epistler III. 276. Voltaire, 
Oeuvres XXXVII. 31. »^ Montesquieu 1. c. VU. 195 f. 

3» Montesquiea IV. 93. Fischel 1. c. 460. Lecky I. 252. 
*o Lecky I. 439 f. May II. 74. Fischel 419. 

*^ Saaledes var jo i Grunden Montesquieus Stilling, se 
den mærkelige Udtalelse i Bog 11. Kap. 6: „det tilkommer 
ikke mig at undersøge, om Englænderne i Virkeligheden nyde 
denne Frihed eller ikke. For mig er det nok at vise, at 
den er lastslaaet i deres Love, og jeg tragter ikke eft«r 
mere" (IV. 23). — Man skulde ikke tro, at det var den 
samme Forfatter, som havde skrevet i sine Notes sur TAngle- 
terre sytten Aar tidligere: „Naar jeg rejser i et fremmed 
Land, undersøger jeg ikke, om det har gode Love, men om 
det bringer de Love til Udførelse, som det har; thi der er 
gode Love overalt" (VII. 188). 

** Stampe, Erklæringer V. 79. 

*^ Jeg sigter herved til den vilkaarlige Magt, hvormed 
Rigsdomstolene vare udrustede og ved hvilken de kunde paa- 
lægge Private, lige som ogsaa underordnede Embedsmænd, 
Straffe uden at Rettergang havde fundet Sted og uden at 
der gaves Retsmidler derimod — nemlig for Overtrædelse af 
Rettens Decreter eller Foragt for disse, og fremdeles for 
Forsømmelser af Embeds- og Bestillingsmænd, af Executorer, 
Sagførere, Vidner osv. Alle Forfattere ere enige om at for- 
dømme denne Fremgangsmaade som i høj Grad tyrannisk og 
uretfærdig. May skriver herom saaledes : „En Brøde afsones 
ellers ved Fængsel i en vis Tid; man lider Straf og bliver 

• 

fri igjen. Men ingen saadan Naade blev vist dem, der 
undlod at lyde Rettens Decret i en Processag. Deres Fangen- 
skab var paa ubestemt Tid, om ikke for bestandig. Deres 
Brøde kunde kun afsones ved at adlyde — bvad der maaske 
laa ganske udenfor deres Magt. Der var for saadanne Fanger 
kun éu Befrielse, nemlig Døden. Nogle fremturede i deres 
Foragt af Haardnakketbed , Vrangvillie og Trættekjærhed, 
men mange lede ikke paa Grund af nogen Forseelse, men 
kun af Uvidenhed og Fattigdom" (III. 26). Blackstone, 
book IV., chapter 20. Fischel 1. c. 209. 

** Ørsted, Haandbog I. 11 f., A. V. Scheel, Privatrettens 
alm. Deel I. 31. Edv. Holm, Danmark-Norges indre Historie 
1660—1720 I. 130. 

*^ Voltaire gjentager dette oftere, se Oeuvres XVIII. 
397; XIX. 14; i sine Idées républicaines 1762 tilføjer han: 
„Stænderne syntes at forudse, at Danmark vilde faa vise og 
retfærdige Konger i mere end ét Aarhundrede. Maaske vil 
det i Aarhundredernes Gang blive fornødent at ændre denne 
Lov.« XL. 571. 

*6 Fortalen til l'Esprit des Lois; Oncken 1. c. I. 470. 



Ottende Foredrag. 

Frigjørelsen. (S. 169—179.) 

^ L. Kochy Christian den Sjettes Historie 129. Easmussen 
Søkilde, Holstenshus 292. ^ G. Hanssen, Agrarhistorische 
Abhandlungen I. 432, 436. Hanssen, Aufhebung der Leib- 
•eigenscbaft in den Herzogthiimern Scbleswig und Holstein 
4, 12, 13. ' Sugenheim, Geschicbte der Aufhebung der 

Leibeigenschaft 515 f. Hanssen, Aufhebung 31 f. * Sugen- 
heim 516 f. Nyerup, Historisk-statistisk Skildring af Til- 
standen i Danmark og Norge I. 496. ^ Hanssen, Aufhe- 
bung 34, 159 f. ^ Bergsøe, Reventlows Virksomhed 148 f. 
"^ Hanssen, Aufhebung 52 f. ® Stadelmann, , Preussens 

Konige in ihrer Thåtigkeit fiir die Landeskultur L 76, II. 102. 

Knapp, Bauern-Befreiung in Preuszen I. 83 f. II. 9 f., 18 f. 
^ W. RoBcher, Geschichte der Nationalokonomik in Deutsch- 
land 400 f. Knapp I, 118, II. 54 f. i« Knapp I. 89. f., 
91 f.; II. 81 f. 92 f. 11 Knapp I. 94 f.. i^ ^ Stein, 
Verwaltungslehre VII. 210 f. Sugenheim 406, 426, 428, 
434, 444, 450. ^^ Sugenheim 171 f. ^^ Sugenheim 

385 f., 396 f., 399. A. Wolf u. H. v, Zwiedineck, Osterreich 
unter Maria Theresia, Josef II. u. Leopold II. 97 f , 192 f., 
266 f., 358. IS Gneist, Verfassungsrecht II. § 98 S. 643 f. 
Fischel, Yerfassung Englands 63. 

1® Den Deputerede i det tydske Cancelli C. U. D. v. 
Eggers skriver i Skandinavisk Litteraturselskabs Skrifter 
1805 I. 495 f. i en Afhandling om Forberedelsen til Liv- 
egenskabets Ophævelse paa de adelige Godser i Slesvig og 
Holsten: Kronprinsen har med lige saa megen Fasthed som 
Eftertænksomhed drevet igjennem, hvad endnu ikke er sket 
i noget Land, hvor germaniske Sæder herske. Han er den 
første, der afskaffede Livegenskabet fuldkommen og hævede 
alle dets væsenlige Bestemmelser . . . „Jeg glædes hjerte- 
lig", sagde han, da Forordningen for Hertugdømmerne af 
19de December 1804 blev underskreven, „at jeg nu endelig 
ser fuldført et Ønske, der næsten i tyve Aar har været mig 
saa magtpaaliggende." Hvad jeg her fortæller, siger jeg af 
egen Kundskab. 

1^ Stein, Verwaltungslehre VIL 269 f. ^^ Stein 285, 289. 
19 Bergsøe, Reventlow 251 f. Danmarks Statistik II. 125 f. 

2® Som Exempel paa, hvor overordentlig vanskeligt det 
er at oprykke Troen paa, at Jord bedst dyrkes og besiddes 
i Fællesskab, hidsætter jeg følgende Oplysning fra de sidste 
Aar om, hvor lidt den russiske Regjerings Paabud om, at 
Udskiftning kan fordres, hidtil har frugtet: Nach dem Statut 
vom 19. Februar 1861 iiber die Befreiung der Bauern sus 
der Leibeigenschaft ist es den Bauern gestattet, nach Ent- 
richtung der Ablosungsgelder das communale Eigeutum in 
Privateigectum aufzulosen, wenn im Schosze der Gemeinde 
fur einen solchen Beschluss eine Majoritåt von drei Viertel 

der Gemeiudemitglieder sich findet. Wie die Beamten und 
die adeligen Grundbesitzer auf die Anfragen der Kegierung 
sich åuszerten, ist an eine Benutznng dieses Rechtes durch 
den spontanen Willen der Bauern nicht zu denken. Den 
Wunsch den communalen Grundbesitz in Privutbesitz um- 
zuåndern, sagt Einer^ babe icb nie einen Banern aussprechen 
gehort. Ini Gegentheil jeder Versuch, eine solche Reform 
herbeizufuhren, ruft Klagen, auch Widerstand hervor. Merk- 
wiirdig, sagt ein Anderer, dass obwohl die Bauerngemeinden 
das ihnen gegebene Recht der Anflosung der Feldgenossen- 
schaft sehr gut kennen, nicht eine einzige von ihnen einen 
solchen Entschluss gefasst håbe. Das Propagandiren der 
Idee des Privateigentums durch die Beamten hat ebenfalls 
keinen Erfolg gehabt. Ein Dritter constatirt dieselbe Tat- 
sache und behauptet, dass ohne Gewaltmittel diese Reform 
nicht durchzuftihren sei." Zeitschrift fiir Volkerpsychologie 
X. 375 f. (1878). 

*^ C. Christensen, Hørsholms Historie 204 f. ^^ Hanssen, 
Aufhebung 72. 

^^ Jeg henviser iøvrigt med Hensyn til Frigjørelsestidens 
Love og deres Betydning til de bekjendte Arbejder: Bergsøe, 
Reventlows Virksomhed ; C. F. Wegener, en liden Krønike 
om Kong Frederik og den danske Bonde ; C. E. F. Reinhardt, 
et Afsnit af den danske Bondestands Krønike; V. Falbe- 
Hansens Skildring af Landbrugets Udvikling i Danmarks 
Statistik II. 

Sugenheim, Aufhebung der Leibeigenschaft 396. 



Af Johannes C. H. R. Steenstrup er tidligere 
udkommet : 



Stadier over EoBg Valdemars Jordebog. Efter 

trykte og utrykte Kilder. 1874. Pris 8 Kroner. 

Indledning i Normannertiden (Normannerne i). 1876. 

Pris 6 Kroner. 

Vikingetogene mod Vest i det 9de Åarhnndrede 

(Normannerne II). 1878. Pris 6 ELroner. 

Danske og norske Riger paa de ^ brittiske Øer i 

Danevældens Tidsalder (Normannerne III). Med 2 Kort. 

1882. Pris 8 Kroner. 

< 

^ Danelag (Normannerne IV). Med ; i Kort. 1882. 

